
TEORIJSKI PRISTUPI PUČKOJ RELIGIJI 


Teško je bilo predvidjeti da će uprava u naše doba — 
koje je obilježeno općom sekularizacijom društva — tako 
naglo porasti zanimanje za jednu izrazito tradicionalnu i 
zabačenu sakralnu kategoriju kao što je pučka religioznost. 
A to se upravo dogodilo. Dok je vjernički narod polako 
napuštao svoje crkve, dotle su udaljena svetišta i prošteništa 
bila sve punija revnih hodočasnika. Tako je vjerska obnova 
nadolazila obrnutim putem od širenja nevjere. 

Pučku religiju obično slavi narod. U usporedbi sa službe¬ 
nim oblikom crkvene vjere, ta religija redovito raspiruje 
žar za prvobitnim, čudotvornim i iracionalnim u čovjeku. 
Kako priprost narod nema dovoljno vremena da se teologij- 
ski obrazuje i religiozno usavršava, morao je to prepustiti 
učenom kleru i malobrojnoj laičkoj eliti. Njemu je ostala 
samo elementarna vjera. Zato je pučka religija u stvari vjera 
naroda u njezinoj jednostavnosti, naivnosti, neukosti i iskre¬ 
nosti; bez obrade i preradbe. Neki sociolozi pobliže određuju 
narodnu vjeru sa četiri značajke: tradicijom, čuvstvom, mo¬ 
ralom i nadom. 1 Slično kao narodna glazba ili narodno lje- 
karstvo tako je i pučka religioznost često povezana s prazno¬ 
vjerjem, tradicijom, običajima, društvenim navikama, kičem. 
To je vjera običnog puka, religioznost u neposrednom obliku, 
samonikla i naravna. U širem smislu, ona je također neko 
kolektivno svjedočenje, življena povijest, skupna biografija, 
zajednički doživljaj svetoga. 

Kršćanski puk i danas nastavlja živjeti tu svoju tradi¬ 
cionalnu religioznost, koja skriveno pribiva u golemom mno¬ 
štvu jednostavnih vjernika, podjednako u Francuskoj i Italiji, 
Španjolskoj i Rusiji, Irskoj i Poljskoj, Brazilu i Meksiku. 

1 Robert Pannet, Le Catholicisme populaire, Pariš, 1974, str. 
93. 

Narod je to bez novca, bez moći i bez znanja. Stjeran u pod¬ 
zemlje svjetovnog i crkvenog društva, taj religijski proleta¬ 
rijat se iskazuje u vrlo različitim psihološkim i socijalnim 
oblicima. Stalnu mu okosnicu tvore bezimeni, siromašni, od¬ 
bačeni, bolesni, prezreni, maleni, stari, nepismeni, nesnalaž- 
ljivi i iskorištavani. Nekada je pučko kršćanstvo bilo sastav¬ 
ljeno isključivo od seljaka, da bi ih u naše vrijeme sve više 
počeo zamjenjivati industrijski proletarijat, političke i gos¬ 
podarske izbjeglice, selioci i sezonski radnici, žene i nezapo¬ 
sleni. Dakako, pučko kršćanstvo nije samo u pojedincima 
nego u čitavim narodima koji onda, po istim vlastitostima, 
postaju narodi religijskog proletarijata. 

U ogledu povijesti pučka religija je stalna i stara koliko 
i narod. Nova je međutim njezina današnja velika raspro¬ 
stranjenost koja je neočekivano izbila na vidjelo, i to baš 
u trenutku kad se učinilo da su joj korijeni za vazda pod- 
rezani. Narodna vjera dakle raste umjesto da odumire pa na 
taj način drastično demantira razne ideološke prognoze o 
zalazu svetoga. Stoga mnoge znanosti — sociologija, antro¬ 
pologija, psihologija, povijest, teologija — otkrivaju ponovno 
pučku religiju kao temu dana, izvlače je iz zaborava prošlosti, 
promiču i zagovaraju. U svemu tome ima dosta pomodnosti 
i želje za senzacijom, ali jamačno i neke dublje smislenosti 
koju treba razjasniti. 

U prvi plan su došli podaci o pučkoj religiji. Postojanost 
i preporod sakralnih izričaja na razini zajedništva — u rastu 
hodočašća, svetišta, blagdana, mjesnih zaštitnika, proštenja 
— privukli su pažnju sociologa religije. Zato je pučka pobož- 
nost vrlo brzo ušla u krug znanstvene istrage. Ta neposredna 
iskustvena provjera otkrila je neobično proširenu pučku re¬ 
ligioznost, koja se posebno iskazuje u povećanom broju no¬ 
vih svetišta i hodočastvenih ponuda. Iz sociologijskih istra¬ 
živanja proizlazi da neka vjerska središta — primjerice 
Trinita di Vallepietra u Italiji — posjećuje golemo mnoštvo 
hodočasnika koji se u vrijeme blagdana znaju pretvoriti u 
višemilijunsku masu vjernika. 2 Jasno, i na drugim mjestima 
ti brojevi uvijek premašuju službena iščekivanja. U svim 
prostorima, znači, posvjedočena su gotovo ista iskustva 
obnove tradicionalne sakralnosti. 


h n Alfons ° Di Nola, Varieta degli oggetti della cultura su- 
oaiterna rehgiosa , u zborniku Questione meridionale, religione 
e classi subalteme, Napoli, 1978, str. 44—45. 


Usprkos velikoj proširenosti, pučku religiju nije lako 
znanstveno odrediti. To se najbolje pokazalo na primjeru 
sociologije religije koja je za uzor u svojem istraživanju 
uzela sektu pa nije mogla učiniti drugo doli proširiti model 
sekte na područje pučke pobožnosti. Zato je onda sve po¬ 
krete narodske religije radije obilježavala po razlici spram 
Crkvi nego što je u njima samima tražila točnije označenje. 
To joj je naravno bilo lakše i preglednije, premda je postalo 
također uzrok različitih nesporazuma. Uostalom, čini se da 
s pozicija stanovite sociologije nije ni moguće današnju ne¬ 
poznatu izvancrkvenu religioznost drugačije raspoznati osim 
u oporbi s poznatom crkvenom religioznošću. U toj igri 
opreka, koja je iz nužde prihvaćena. Crkva će biti predočena 
kao mjesto gdje se religija uobličava u svojem umskom, 
elitističkom, moćničkom, svećeničkom i ustrojstvenom izrazu, 
dotično mjesto gdje se obavlja konačni odabir sakralnih 
tema i obreda u korist povlaštenih. Takvoj religiji, koja je 
teologijski istančana, razumski nepristupačna, društveno 
nadmoćna, doktrinamo isključiva i liturgijski svečana — u 
svemu se suprotstavlja vjera neobrazovanih i iskorištavanih, 
ogoljela u svojoj običnosti, nemoći, podložnosti, prizemnosti 
i grubosti. 

Svi zamišljaji koji previše ustraju na krajnostima — kao 
što su netom spomenuti — imaju zacijelo u svojem pod¬ 
tekstu neku društvenu teoriju ili ideologijsku redukciju. Tako 
se u sociološkom prilazu pučka religija obično promatra u 
projekciji dvojstva klasne borbe, kao sukob siromašnih 
vjernika i bogate Crkve. Odatle onda pogodnost modela 
sekte da odslika tu dvojnost, jer se i sekta oblikuje u su¬ 
protstavljanju Crkvi. Iako takav sociološki pristup neće biti 
u svemu pogrešan, očito da opasno pojednostavljuje zbiljnost 
religije. Poslije svih znanstvenih uvida pučka religija se 
otkriva — slično svakom obliku izražavanja svetoga — kao 
vrlo složen i zahtjevan predmet istraživanja. 

Slijedom takvih i sličnih upozorenja, bit će poželjno da 
pučku religiju kritički prosudimo s više različitih motrišta. 
To nije zahtjev samo znanstvene opreznosti nego i puke 
razboritosti. Možda će se na kraju pokazati da pojava pučke 
religije ulazi u jedan te isti širok sklop suvremenih pokreta 
oživljavanja svetoga — kao što su podzemna crkva, duhovska 
gibanja, sekte, nekršćanske skupine — premda po svojem 
obličju i vjerskom sadržaju pripada dalekoj prošlosti. Ako 

naime čovjek u svojoj egzistencijalnoj oskudici osjeti neodo¬ 
ljivu potrebu za religioznom hranom, on će je zacijelo svu¬ 
gdje lako pronalaziti. 


ANTROPOLOGIJSKO VIĐENJE PUČKE RELIGIJE 

Sigurno je da uzroci postanka i održavanja pučke religije 
mogu biti vrlo različiti. Ipak u znanosti o religijama prevla¬ 
dava mišljenje da ih treba tražiti isključivo u zbilji društva. 
Zato se pučkom religijom danas najviše bave socijalna antro¬ 
pologija i sociologija. To otkriva odnose uskog srodstva 
između modernih sociologijskih teorija o pučkom vjerovanju 
i marksizma, koji jednako kao one pojavu religije svodi na 
društvene uzroke. Ako u marksizmu takvo tumačenje vrijedi 
za religiju uopće, još više će biti prihvatljivo za pučku 
religiju. 

Doduše, u K. Marxa nema tekstova koji bi izrijekom 
spominjali pučku religiju, ali su zato mnoge njegove teze 
postale danas nezaobilazno prisutne u sociologijskom obraz¬ 
loženju pučke religije. Ključno mjesto nalazi se u Prilogu kri¬ 
tici Hegelove filozofije prava, gdje religija nije određena 
samo kao izraz stvarne bijede nego kao i protest protiv stvar¬ 
ne bijede. 3 A baš ta druga oznaka trebala bi pokrivati sav 
sadržaj pučke religije. Začudo, mnogo više tekstova o pučkoj 
religiji donosi F. Engels. Prema njegovu opisu 4 svi srednjo¬ 
vjekovni masovni pokreti i narodni ustanci nužno nose reli¬ 
gioznu masku, jer se javljaju kao pokreti za preporod ranog 
kršćanstva i za njegovo spašavanje od dubokog izobličenja; 
jednako ili slično bilo je s ustancima u Perziji i u drugim 
muslimanskim državama. Sve su to za F. Engelsa religiozno 
kamuflirani pokreti koji proizlaze iz gospodarskih uzroka. 
Religiozno prikrivanje služi dakle samo kao zastava ili maska 
za napad na zastarjeli ekonomski poredak; taj poredak biva 
najzad srušen, nastaje novi poredak i svijet ide naprijed. 
Odatle onda posebno zanimanje F. Engelsa za neortodoksna 
i shizmatička strujanja u pučkom kršćanstvu, koja, na ideo¬ 
loški način, izražavaju bitno konfliktnu strukturu klasnog 
društva. 

• 

3 Karl Marx-Friedrich Engels, Rani radovi, Zagreb, 1961, str. 

81 . 

4 Frieđrich Engels, Prilog historiji ranog kršćanstva, Beo¬ 
grad, 1951, str. 8. 


To tumačenje pučke religije u naše je vrijeme najviše 
prihvatio i dalje razvio talijanski marksizam, jer se na po¬ 
seban način bio suočio s nadživljenim ostacima sakralnog 
folklora u južnim predjelima svoje zemlje. Tako je A. La- 
briola pučku kulturu radije opisivao sa sadržajima otpora, 
različitosti i pobune nego sa sadržajima poslušnosti, pasiv¬ 
nosti i nužnosti. Od svih talijanskih marksista, međutim, 
najdalje je u premišljanju pučke religije otišao A. Gramsci. 
Metodički je počeo s analizom sadržaja folklora. Na svim 
razinama obavlja on odvajanje fosiliziranih n a sla ga folklora, 
koje odslikavaju uvjete života iz prošlosti, od obnoviteljskih 
naslaga folklora, često naprednih i stvaralačkih, koji se obli¬ 
kuju u suprotnosti s moralom i osjećajima vladajuće klase. 5 
U A. Gramscija folklor dakle nije viđen samo kao pitoreskni 
sastojak narodnog bića nego može postati cjelovita vizija 
svijeta podložnih klasa, zamišljaj života koji se stvara u 
opreci sa službenim mišljenjem u društvu. 6 Unutar tako 
shvaćenog folklora religija igra prvorazrednu ulogu. Ona ima 
veliku moć djelotvornosti jer uspijeva izboriti neka narodu 
vlastita prava, koja se prenose i trajno obnavljaju pod pri¬ 
tiskom zbiljskih uvjeta života i sučeljavanja različitih društ¬ 
venih grupa. Osim tog pravnog biljega pučka religija se oči¬ 
tuje i u moralnim običajima. To je »moral naroda«, shvaćen 
kao skup načela i pravila za praktično vladanje u društvu. 
Zato, primjerice, imperativi pravednosti znaju u narodu biti 
mnogo jači i izdržljiviji od onih »službenog« morala. 7 

Nije sporno da postoji pučka religija, posebno u katoli¬ 
čkim i protestantskim zemljama, koja se vidno razlikuje od 
religije obrazovanih vjernika i crkvene hijerarhije. Ta je raz¬ 
lika međutim moguća samo zato jer pučka religioznost uživa 
u prostoru društva neku veću slobodu i pokretljivost. Kad 
bi se naime vjerska praksa i obredne geste naroda ocjenji¬ 
vale s teorijskom strogošću teološke učenosti, neke pojedi¬ 
nosti, sigurno, ne bi bile pošteđene od nepovoljna suda pra¬ 
vovjerja. Ali između življene vjere siromašnih i mudrosti 
teologije uvijek zjapi neka praznina. Zato A. Gramsci piše 
da jedan seljak može biti nesvjesno protestant, pravoslavac, 

• 

Antonio Gramsci, Quaderni dal carcere, Torino, 1975, str. 

6 Antonio Gramsci, Letteratura e vita nazionale, Roma, 1975, 
str. 267—268. 

Antonio Gramsci, Quaderni dal carcere , Torino, 1975, str. 

idolopoklonik, dosta je da kaže: ja sam katolik! Folklorna 
religija dakle nikad ne dosiže razinu sustavne teorijske 
jasnoće, točnosti i povijesnosti, pa je baš time postala po¬ 
godan oblik društvenog bunta, premda uzima privremeni 
oblik nesvjesne »teološke različitosti«, umjesto svjesne klasne 
podijeljenosti. U konačnici, više prema očekivanju, klasne će 
odrednice prevagnuti nad religijskim obličjem. Nije onda 
čudo što A. Gramsci dijeli vjernike isključivo po mjestu koje 
oni zauzimaju u sustavu vlasti i moći, a ne po konfesionalnoj 
pripadnosti. Za njega je onda svaka velika religija u stvari 
mnoštvo različitih i često protuslovnih religija: postoji, kaže, 
katolicizam seljaka, katolicizam sitnih buržuja, katolicizam 
žena, katolicizam intelektualaca; svi su opet u sebi šaroliki 
i nepovezani. 8 A ispod spomenutih vjerskih razlika skriva se 
zapravo temeljna klasna dvojnost ljudi na vladajuće i pod¬ 
ložne. 

Iz te marksističke matice potekle su — kao mnoge rje¬ 
čice — suvremene društvene teorije o pučkoj religiji: antro¬ 
pološka, sociološka i politička. 

Antropologija je pučku religiju pretežno obrađivala kroz 
pojavu novih sakralnih sljedbi i pokreta, što bujno niknuše 
u krugu primitivnih, domorodačkih, kolonijalnih i arhaičkih 
kultura. Stoga je za antropologiju od prvorazredne važnosti 
proces akulturacije kojim su zahvaćeni — manje ili više — 
svi narodi trećega svijeta. O pojmu akulturacije danas se 
mnogo i suprotnički raspravlja pa ga nije moguće ukratko 
opisati. 

U svakom slučaju to je neki susret kultura, pro¬ 
blem ukrštavanja različitih civilizacija i njihovih tvorevina; 
dodir i miješanje pojedinih etničkih grupa i naroda; sukob 
kulturne tradicije i primorane kolonizacije; neprimjereni 
prenos zapadnjačkih ustanova i ponašanja u prostor života 
obojenih rasa. A upravo u tom sukobu kresnule su i izišle 
na vidjelo nove pučke religije, s njihovim mnogobrojnim 
nazivima: političko-mistički, vjersko-oslobodilački, nativisti- 
čki, mesijanistički, milenaristički, pučko-revitalistički, profe- 
tički i sinkretistički pokreti. Rasprostranjenost im je zaista 
velika i obuhvaća gotovo cijeli svijet: od plemena i naroda 
Afrike, preko etničkih sudara različitih kultura u zemljama 
Sjeverne, Srednje i Južne Amerike, do pojave modernih Car- 

8 Antonio Gramsci, Quaderni dal carcere, Torino, 1975, str. 
1397. 


go-cults na melanezijskim otocima i socijalno-religioznih po¬ 
kreta u području Polinezije, Indonezije, Vijetnama, Burme i 
Filipina. 

Nećemo se sada baviti opisom tih pokreta. Za antropo¬ 
logiju je daleko važnije pitanje: zašto i kako nastaju nove 
pučke religije u širokim oblastima akulturacije? Teorije koje 
pokušavaju odgovoriti na to pitanje mnogobrojne su i razli¬ 
čite. Ima naravno čisto antropoloških odgovora koji se tek 
neznatno oslanjaju na društvene uzroke i povode. Iz tih vidika, 
pojava pučke religije — u tipičnim oblicima mesijanizma i 
milenarizma — može biti protumačena kao reakcija na gubi¬ 
tak domorodačke kulture u sukobu sa zapadnjačkim utjeca¬ 
jem. Pučke religije, ukratko, nastaju kao pobune protiv 
akulturacije. Zato ih M. Herskovits 9 naziva »anti-akulturacij- 
skim« vjerskim pokretima. U tim slučajevima naglasak je 
stavljen na vrednote domorodačkog načina života i na agre¬ 
sivnu težnju da se one, stvarno ili imaginarno, ponovo zado¬ 
biju, čak i onda kad je očito da se tuđinska vlast ne može 
srušiti. U njima onda prevladavaju sastojci nativizma, odno¬ 
sno vraćanja pretkolonijalnim tradicijama, koje su često 
predočene kao neke edenske i nestvarno idilične društvene 
situacije. Može se dakle govoriti o revitalizaciji prošlosti koju 
sadašnji dodir s novim kulturama potiče i obnavlja. 

U drugim pak antropologijama više dolazi do izražaja 
sociološki moment. 10 Pod tim vidikom, pučka religija je shva¬ 
ćena kao bitan oblik otpora potlačenih slojeva društva. Uro- 
đenički narodi ustaju nadasve protiv prisilna uvođenja zapad¬ 
njačke vlasti i ideologije. Budući da je put političkog otpora 
bio još povijesno zatvoren, ostao je samo religijski put da 
se izrazi prosvjed kolonijalnih naroda protiv tuđeg gospo¬ 
darenja i izrabljivanja. 

Ima zacijelo i takvih antropologija koje su stavljene u 
još veću ovisnost o sociologiji. U njima se novi religijski po¬ 
kreti, sa svojim pučkim i revolucionarnim obilježjima, uzimaju 
kao vrlo pozitivni oslonci društvenog razvoja; okrenuti bu¬ 
dućnosti i preporodu života, odvraćaju oni pogled od pro¬ 
šlosti. Nisu li zato, pitaju ti antropolozi, pučke religije, po¬ 
sredno ili neposredno, pripremile i podržale sadašnje politi¬ 
čko i društveno osamostaljenje kolonijalnih naroda. Dapače, 

9 Melville J. Herskovits, Man and his Works, New York, 1948, 
str. j31 a 

10 ^eorges Balandier, Sociologie de V Afrique noire, Pariš, 

str. 421. 

uspijevaju one čvršće sjediniti različite rodovske zajednice 
i plemena u konfederaciju ili sveplemensku organizaciju, 
čime u stvari požuruju djelatno opiranje svijetu bijelaca. 
Tako su pučke religije doslovce začele društveno-kulturni na¬ 
predak podložnih naroda i ubrzale njihovu dekolonizaciju. 11 
Socijalna antropologija izjednačuje dakle pučku religiju s 
»proto-nacionalizmom«. Zato mnogi istraživači akulturacije 12 
opisuju nove religijske pokrete kao preteče i vjesnike nacio¬ 
nalizma. Ne treba međutim zaboraviti da je osloboditeljska 
funkcija religije privremena i biva uvijek ukinuta uspostav¬ 
ljanjem domorodačke političke i gospodarske uprave. Ako 
negdje pučke religije i dalje traju, onda su one izraz još 
nenadvladanog stanja opće društvene zaostalosti. Iz svega 
proizlazi da su opisani sakralni pokreti zapravo samo niži ob¬ 
lici političkog izražavanja naroda u neslobodi. 

U novije vrijeme antropologije su sklone pojavu novih 
izvanevropskih religija protumačiti na nešto složeniji način. 
U milenarizmu, mesijanizmu i profetizmu jedni vide odgovor 
na stanje društvene bezimenosti koja je više provocirana od 
kulturološkog šoka nego od stanja potlačenosti; drugi opet 
uvode rasne, 13 a neki psihosociološke sadržaje. 14 Pučka bi 
religija bila najpogodnije sredstvo za postizanje kolektivnog 
dostojanstva i etničkog identiteta. Budući da je gubitak tog 
dostojanstva i identiteta obavljen poglavito kroz medij reli¬ 
gioznosti, ne iznenađuje što se za njihovu obnovu opet traži 
posredovanje religije. Zato proces oživljavanja novih religija 
ne treba shvatiti kao nešto iracionalno i društveno neshvat¬ 
ljivo. Naprotiv, mesijanizam i milenarizam su manje vjerski 
pokreti, a više pokušaji razumnog rješenja problema koji 
nastaju preplitanjem različitih kultura. Pucka religija ne 
zna či — u psihološkoj obradi — pobunu protiv akulturacije 
nego prilagodbu na zbiljsku društvenu sitilaciju. 

Osim što je obrađivala novi sakralni folklor etnoloških 
ili kolonijalnih naroda, antropologija je posvetila pažnju 
pučkoj religiji u seoskim i gradskim sredinama Evrope i 


11 Vittorio Lantemari, Movimenti religiosidilibertaedi sal- 
vezza dei popoli oppressi, Milano, 1974, str. XXVII i 3U6. 

12 Peter Worsley, The Trumpet Shall Sound, A Study of Ccirgo 

cults in Melanesia, London, 1957, str. 225 230. , . A 

13 Wilhelm E. Miihlmann, Messiamsmes revolutionnaires du 

Tiers monde, Pariš, 1969, str. 356—357. . . 1Q7n 

14 Roger Bastide, Le Prochain et le Lointain, Pariš, 1^7U, 
str. 137—296; Roger Bastide, Antropologie appliquee, Pariš, 1971, 
str. 44—98. 


Amerike. Ta su istraživanja nešto skromnija po dosegu, ali 
su zato korisnija. Umjesto protivljenja domorodačke religije 
zapadnjačkoj kulturi, sada je u igri više raspad tradicija i 
seoskog folklora u sukobu s moćnim utjecajima urbane i 
industrijske civilizacije. U tom dramatičnom procesu dru¬ 
štvena odabira otpadaju svi siromašni i iskorištavani, sve¬ 
jedno da li se nalaze na selu ili u gradu. Primijenjeno na 
religiju, koja odslikava društveno stanje, otkriva se neka 
dvojnost, najavljena već od A. Gramscija. Naime, u svakom 
narodu religija se dijeli u dva dijalektički suprotna i različita 
tijeka: jedan sa značajkama učenosti i obrazovanosti, sa 
svećeničkim kastama, s bogatim liturgijama, s etikama i teo¬ 
logijama, koje redovito sadrže elemente opravdanja moći; 
drugi s pučkim obilježjima u kojima se ogledaju sve nape¬ 
tosti, nade i prilagodbe poniženih i siromašnih. 

U takvom društvenom kontekstu pučka religija nije me¬ 
đutim samo odraz nego i pomoć narodu u nevolji. S obzirom 
na procese kulturalnog rastvaranja koje je izazvao industrijski 
i konzumistički kapitalizam, postojanost stanovitih obreda 
i trajnost pučkih svečanosti, povratak na stanovite oblike 
religije podređenih slojeva, širenje sakralnog folklora među 
srednjim klasama — imaju zacijelo značenje pokušaja samo¬ 
obrane i samoidentifikacije. Zasvjedočeno je da čak među 
industrijskim radnicima i obespravljenim građanima oživlja¬ 
vaju seoski mitovi i folklorni obredi izrazito tradicionalnoga 
tipa. Time se, kažu, uz traženje jamstva spram novih rizika 
i protuslovlja kapitalističkog društva — nesigurnost u plaći, 
opasnost od nezaposlenosti, prisilno iseljavanje — pokazuje 
želja za postignućem izgubljnog i razmrvljenog identiteta, 
odnosno čovjekov povratak izvorima i korijenima. Sudjelo¬ 
vanjem na vjerskim svečanostima što se upriličuju u seoskim 
oblastima radnici pokušavaju izbjeći sigurnu kulturološku 
smrt. 15 Doista, posve otuđena i opredmećena na potrošačkoj 
tržnici i ludnici modernog društva, podložna klasa barem 
u pučkoj religiji nalazi nekakav zaklon i krik. 

Čini se da u općem antropologijskom pristupu sve pučke 
religije izlaze iz jednakog izazova dekulturacije: jedan put 
je to zapadnjački kolonijalizam, drugi put postindustrijski 
konzumizam. A u središtu mu je uvijek novo traženje kul- 




15 Alfonso M. Di Nola, Gli aspetti magico-religiosi di 
cultura subaltema italiana, Torino, 1976, str. 178. 

turalnog identiteta, koje se redovito javlja u liku pučke reli¬ 
gije, jer je prije toga jedino u njoj opstojao. 

Za svaku društvenu krizu pucka religija dakle nosi u 
sebi neki izlaz ili je sredstvo prosvjeda protiv krize. Različito 
je međutim stupnjevanje toga izlaza ili prosvjeda. Na naj¬ 
nižoj razini mogu to biti magija, praznovjerje ili čak bolesna 
religioznost. U njima otuđeni čovjek rješava — iako na 
varljiv način — stanovite društvene ili kulturološke krizne 
situacije koje nisu primjereno otklonjene od postojećih usta¬ 
nova. U tom pogledu poučna su etnološka istraživanja E. De 
Martina o obrednom »plesu pauka« ili tarantizmu na jugu 
Italije. 16 U njima se traži pomoć od iracionalnih moći u ko¬ 
rist neke obične kulturalne potrebe. Zato pučki slojevi u prili¬ 
kama društvenih prijeloma rado traže pnbježište u pogan¬ 
skim religijama. Nasuprot crkvenom kršćanstvu, koje siro¬ 
mašni narod osjeća kao nešto učeno, vraćanje magičkim 
religijama dobiva smisao prosvjeda ili oslobođenja, premda 
za sada samo u obliku teološke različitosti ili oprečne kulture. 
Narod posiže za arhaičkim izrazom, pučkim obrascima, osta¬ 
cima nižih zemljoradničkih i stočarskih kultura suprot¬ 
stavljajući se tako gradskim pustinjama. Oblikuje se dakako 
i neka antiliturgija, primjerice u slobodnoj igri sa zmijama 
u Abruzzu, obredom prošnje dušama pokojnika i drugim slu¬ 
čajevima. 17 Magija, hereza, praznovjerje pripadaju znakovlju 
društvena prosvjeda jer u stvari ulaze u istu opozicionu i 
kontestatorsku »teologiju« kao sve druge pučke religije. 
S razumskog gledišta može ona, naravno, biti lako progla¬ 
šena za »neuravnoteženu« teologiju, ali time nije rečeno da 
je manje i pobunjena teologija. 

Na višem stupnju pučku je religiju moguće doživjeti, kao 
rješenje i prosvjed, kroz sakralnu kategoriju narodnog vjer¬ 
skog blagdana ili velike seoske svetkovine. To je razlog da 
joj "antropologija poklanja osobitu pozornost. Pučke sveča¬ 
nosti imaju ulogu združivanja ljudi i jačanja zajedništva, što 
odgovara potrazi za samoidentitetom. Djelatno sudjelovanje 
u blagdanskim slavljima, starim obredima »dolaska mrtvih«- 18 
i pučkim običajima podsjećaju jamačno današnjeg čovjeka da 


16 Emesto De Martino, La Terra del Rimorso, Contributo a 
una storia religiosa del Sud, Milano, 1976, str. 65 103. 

17 Alfonso M. Di Nola, Religioni subalterne e rehgiom egemom, 

u zborniku Religione oggi, Novara, 1977, str. 103 105. . . 

18 Vittorio Lanternari, La Grande Fešta, Vita rituale e sistemi 
di produzione nelle societa tradizionali, Bari, 1976, str. 411. 


je neraskidivi dio duge tradicije i šire zajednice, pa dosljedno 
tome, da u njima ima određenu ulogu. Religiozne svečanosti 
na taj način postaju zajedničko mjesto oslobođenja od su¬ 
vremenih društvenih kriza osamljenosti i tjeskobe sebičnosti. 
Proslava mjesnog zaštitnika, recimo, doživljena je kao povra¬ 
tak zemlji i vlastitoj osobi u njezinu položaju krajnje dru¬ 
štvene rubnosti. U pučkoj sakralnoj igri i pjesmi potlačeni 
narod nadilazi puku svakidašnjost, urbanu anonimnost, izo¬ 
stalo zajedništvo. Zbog tih obilježja treba dobro lučiti pučke 
svečanosti podložnih slojeva od vjerskih proslava što ih 
organizira kler za narod. Prve otkrivaju — u izričajima ne- 
skrivene dramatike — odnose, stanja i iščekivanja siroma¬ 
šnih, jednostavnih vjernika koji se u teškoj nevolji obraćaju 
nebeskim utjehama i svojim zaštitnicima; druge pak otkri¬ 
vaju želju za opuštanjem, rasterećenjem, razonodom... U 
pučkim prošteništima dolazi do izražaja izvorna religioznost 
naroda, dok na crkvenim masovnim hodočašćima često pre¬ 
vladava »turističko« ponašanje, koje na žalost nije uvijek 
otporno na potrošačku zarazu. 19 Postoji dakle bitno razlikova¬ 
nje između religioznog svetkovanja jednostavnih vjernika i 
konzumistickih svečanosti povlaštenih, u čemu se konačno 
najpogodnije odražava temeljna dvojnost njihovih kultura. 

U najvećem broju primjera sakralni folklor je postao 
isto što i traženje identiteta potlačenih grupa i naroda u 
jednom svijetu bez identiteta. To traženje međutim uklju- 
čuje ponekad — manje ili više svjesno — isticanje razlika 
spram drugih, što u pogoršanim društvenim okolnostima 
može poprimiti oblik otvorena osporavanja ili uočljiva pro¬ 
testa protiv drugih. 20 Slijedom takva stajališta, neki su 
antropolozi došli do zaključka da pučka religija nije drugo 
.^ os ^ ac osloboditeljskih i revolucionarnih težnji naroda, 
točnije »oblik njihova kontestiranja«. 21 Drugi se opet s pra¬ 
vom protive općem poistovjećenju folklora s društvenim 
osporavanjem jer se time zapravo umanjuje značenje otkrića 
da je traganje za identitetom u mnogim slučajevima okrenu- 


, 19 L _ e 7 110 Mazzacane-Luigi M. Lombardi Satriani, Perche le 

to upravo prošlosti, pa ne može dakle biti ni napredno ni 
prevratničko. 

Tako je pučka religija u svojem prvom zamišljaju, koji 
je izričito antropološki obilježen, prošla put kružnice i sadr¬ 
žajno se u njemu iscrpila: najprije je bila društvena konte- 
stacija da bi na kraju postala običan fosilizirani ostatak 
»nadživjele tradicije«. 22 No istodobno nema razložne zapreke 
da se to kružno društveno kretanje ne zamisli u obrnutom 
smjeru, kao put koji ide od tradicije do kontestacije. Kreta¬ 
nje naime ne otklanja nego još više potvrđuje pretpostavljeni 
društveni smisao religije. To je ujedno krajnja pozicija 
antropologije. 


SOCIOLOGIJSKO VIĐENJE PUČKE RELIGIJE 


Premda je pučka religija, kako smo vidjeli, u današnje 
vrijeme redovito predočena kao isključivo društvena pojava, 
nije ona odmah ušla u okvir zanimanja novije sociologije 
religije. To se donekle može razumjeti jer je pučka religija, 
uz zaista rijetke iznimke, 23 dugo vremena ostala povlaštena 
tema samo antropologijske znanosti. Zato sociologija počinje 
obranu svojeg posebnog viđenja pučke religije baš s kritikom 
takve antropologije i pobijanjem njezinih zaključaka. 

Prema prigovorima sociologije 24 u današnjoj antropologiji 
prevladava romantično shvaćanje naroda koji je zapravo 
jedini pravi nosilac autentične religije. To shvaćanje u prvi 
mah nije odveć razvidno jer se dobro skriva ispod ruha znan- 
stvenosti i kulturološke zauzetosti. Jednom otkriveno, pučko 
se pokazuje kao nadživjeli ostatak kulture u povijesti, ali 
vazda vrijednije kulture, koju industrijski napredak nije još 
kobno zahvatio i uništio. To znači da je sve što je prošlo — 
tradicionalno, prijašnje — po sebi izvomije, ispravnije, isti¬ 
niti je. Zato je pučko uvijek iznad modernog, barem u pogle¬ 
du religije. Za antropologiju će dakle pučko biti neka vrsta 

»izgubljenog raja« kojemu se treba stalno vraćati, odnosno 
verzija mita o postanku na čijem je početku stavljen narod. 
Na taj način narod postaje mjerilo svih stvari, kriterij za 
razlikovanje dobra i zla, istine i laži. Ne treba se onda izne¬ 
naditi ako pučko u prostoru svjetovnosti ima često ono isto 
značenje koje ima pojam naravi u prostoru teologije: kao što 
je narav mjera stvari tako je puk mjera religioznosti. Narod 
i narav su u stvari isto-mišljeni: u obliku dva jednako ap¬ 
straktna i nad-povijesna apsoluta. 

Za sociologiju međutim neće biti prolazne ni one ocjene 
u antropologiji koje u pučkoj religiji otčitavaju poseban ideo¬ 
loški izričaj zbiljskih sukobijenosti u društvu. I u toj, na 
izgled sociološkoj i gramscijevskoj ocjeni narod je još uvijek 
posjednik istine, držalac ključa obrata povijesti, pa tako ro¬ 
mantična odrednica o njemu biva sad i po drugi put uglav¬ 
ljena od sociologijske kritike. Dapače, narod je u antropologiji 
često označavan upravo s religioznim izrazima: »potpuno 
drugi«, »vječni pohranitelj« i »transcendentni čuvar« čistih 
pučkih vrijednosti. Ako se ova kritika dalje radikalizira i 
proširi, onda će sociologijsko umijeće u svakom antropolo¬ 
škom opisu pučke religije lako uočiti nove aporije: poisto¬ 
vjećivanje različitih klasnih pozicija s različitim kulturalnim 
osobitostima; izjednačavanje klasne borbe sa sukobom kul¬ 
tura; tvrdnja da sve postojeće ima smisao i funkciju, što je 
desetljećima već prevladano u sociologiji, a danas se čak 
u funkcionalizmu odbacuje; naposljetku, gledište da podre¬ 
đena klasa ne bi mogla imati drugačiju religiju osim one 
koja je uvijek i neizbježno različita od suparničke religije 
vladaj uće klase. 

Nema sumnje da sociologija nastoji osloboditi pojam 
nosioca pučke religije — a to je narod u najširem značenju 
— od tradicionalnih naslaga i rodoljubnih iluzija, provodeći 
u njemu sekularizaciju glavnih etničkih sadržaja. Sociološki 
gledano: svaki onaj tko polaže povjerenje samo u narod prije 
ili poslije zaboravlja njegove klasne razdiobe. Stoga unatoč 
svoje jasne društvene opredijeljenosti, antropologija ostaje 
u predvorju sudbinskih tema sadašnjice. Ona je arhaična i 
onda kad je društveno obrazložena. Iz sociologijskog kuta 
gledanja sve što je plebejsko, folklorističko, narodnjačko, 
populističko u uvjetima modeme industrijske kulture treba 
biti bez priziva svrstano u ideološko područje, i to čak više 
nego sama pučka religija. Jer, najprije je pučko ideologija, 
a tek onda je to njegova religija. Zasluge pak za taj nespora- 

znm idu zacijelo na račun antropologije i njezine neumje¬ 
rene pohvale vlastitostima naroda. 

Tako sociologija u odnosu na antropologiju. Ostaje nam 
još da pokažemo kako sad sociologija, kao posebna znanost, 
pokušava izreći svoje osebujno viđenje pučke religije. 

Prije svega, u očima sociologa pučka religija nikad ne 
živi samostalno. Dok antropologija usredotočuje svoju paž¬ 
nju isključivo na pojavu pučke religije, sociologija naglašava 
i drugi pol te pojave u liku službene crkvene religije. U dru¬ 
štvenoj zbilji naime pučko ne postoji samo u sebi, pa ga ne 
treba ni veličati ni potcjenjivati. Ali ni drugi pol domi- 
nirajuće u društvu — ne postoji sam u sebi. Iz toga proizlazi 
da sociologija treba istraživati podjednako oba pola i njihov 
dijalektički odnos jer je pučko redovito rezultat vladajućeg, 
kao i obratno. Ali usprkos obećanju sociologije da će ostati u 
jednakom odnosu spram crkvene i pučke religije, raste u 
njoj sve više upotreba pojmova koji se vezuju za nadmoć- 
nost, crkvenost, vlast, moć, hegemoniju, a ne za kategorije 
pučkoga, narodnoga, podređenoga, jednostavnijega. 

U tom smislu Crkva je aktivni, a narod pasivni subjekt; 
Crkva djeluje i presuđuje, puk iščekuje i prihvaća. Na socio¬ 
loškoj razini oblikuje se to kao dobro ustrojeni sustav od¬ 
nosa, bolje rečeno, stvara se Crkva koja jedina ima ovlašte¬ 
nje da organizira religiozno. Ona uključuje u sebi prostor 
koji naziva »istinska religija« i prostor izvan sebe koji naziva 
»lažna religija«. 25 Moć takva razlučivanja dakako pripada 
Crkvi, ne puku. Logika religijskog polja — koje je sada 
stavljeno pod upravu eklezijalne organizacije — sadržava 
mogućnost izuzimanja onih vjernika što odbijaju prihvatiti 
službeno određenje svetoga. Toj slici odgovara podjela na 
crkveni elitizam i laičku masovnost. Ipak, ključno mjesto za 
razumijevanje pučke religije nalazi se u činu uspostavljanja 
crkvene vlasti određivanja i nadziranja religije i njezinih 
oblika izražavanja. Crkva u stvari odlučuje što je religiozno, 
a što nije. Teološko definiranje svetoga lako prelazi u dru¬ 
štvenu vlast nadziranja nad svetim. Pod tim je vidikom pu¬ 
čko promjenljiva veličina, jer ovisi o stajalištu koje religijske 
organizacije imaju spram njega. Zbog toga Crkva određuje 
svojstva, opseg i granice pučke religije. Da li će sakralni 


25 Gustavo Guizzardi, La religione della crisi, Milano, 1979, 
str. 160. 


folklor uopće postojati; hoće li biti propušten ili izostavljen 
iz okruga crkvenosti, a time vidljivosti i društvenosti; može 
li pučka religija biti prepoznata kao prihvatljiva jer je pra¬ 
vovjerna ili odbačena jer je poganska, praznovjerna, magička 
— sve to u krajnjoj crti ovisi o vlasniku religijskog polja i 
predmeta. A taj je, kako znamo. Crkva. 

Sociologija ide dalje. Ako je pučko nestalno u svojim 
religioznim sadržajima, onda ta promjenljivost dolazi od volje 
i odluke Crkve. Tako, primjerice, pučka religija može biti 
»zdrava, ali arhaična«, pa je zbog toga treba ispraviti i upot¬ 
puniti pravovjerjem; može biti »poganska i praznovjerna«, 
pa je zbog toga treba ukinuti; konačno, može biti određena 
kao dobra u sebi, suglasna »najzdravijim religioznim tradi¬ 
cijama«, ali i u tom slučaju, ako je pučka i necrkvena, neće 
biti prepuštena da živi izdvojeno nego uvijek pažljivo pra¬ 
ćena i podržavana od eklezijalne administracije. U svim slu¬ 
čajevima, dakle, Crkva je ta koja drži pučku religiju u stanju 
stalne »krhkosti«, »slabosti«. Iz toga se međutim ne bi moglo 
zaključiti da je Crkva potpuno neovisna o pučkoj religiji. 
Naprotiv, Crkva ima potrebu za pristankom i privolom pod¬ 
ređenih klasa, s obzirom da ih nastoji uvrstiti u svoje religij¬ 
sko polje utjecaja. S druge strane, podređene klase, baš iz 
uzroka društvene nemoći, obvezne su pristati na religijska 
dobra što ih raspodjeljuje crkvena organizacija. Njihova ih 
naime podređenost stavlja u položaj stalne ovisnosti o ekle¬ 
zi jalnom religijskom polju. 

Sve je to — ponovljeno sad u sažetku — moguće iz triju 
razloga: prvo, jer Crkva nadgleda, pod različitim oblicima, 
samu pučku religiju; drugo, podređene klase imaju potrebu 
za religijskim proizvodima arhaičkog tipa da bi izrazile dru¬ 
štvene uvjete u kojima žive, svoj identitet, a često i pobunu 
protiv vlastita neljudskog stanja; treće, podređene klase 
traže sadržaje pučke religioznosti zato što su im zapravo 
nametnuti od općeg sustava dominacije u društvu. Iz toga 
proizlazi da narodna kultura, ma koliko bila stvaralačka i 
bogata simbolima, posjeduje vrlo ograničena spoznajna sred¬ 
stva. U istom smislu onda ni od pučke religije, kao njezina 
izdanka, ne treba očekivati da bude neposredni uzročnik dru¬ 
štvenog prevrata i revolucije, iako uspijeva katkad pokrenuti 
zamah osporavanja. Razvidno je da pučka religija ne umije 
upravljati velikim narodnim pokretima niti im dati pojmovnu 
artikulaciju, što je samo vladajuća kultura posjeduje, pomo- 

ću koje je u stanju izvršavati upravo svoje gospodstvo u 
društvu. 26 

POLITOLOŠKO VIĐENJE PUČKE RELIGIJE 

Dovršili smo ovaj skraćeni pregled sociologije pučke reli¬ 
gije. Bilo bi preuranjeno zaključiti da je time istodobno 
okončan svaki drugi razgovor o društvenim sadržajima pu¬ 
čke religije, štoviše, sociologijsko viđenje ovdje ne zastaje 
nego ide preko vlastitih granica i uvire u čisto političko pod¬ 
ručje. Uostalom, zar sociologija već zahtjevom svoje unutra¬ 
šnje logike ne prelazi lako u politiku? To se dogodilo i naj¬ 
ekstremnijoj sociologiji: marksizmu. Zato, osim antropološke 
i sociološke postoji također neka politička ocjena pučke reli¬ 
gije. Zacijelo, između sociološkog i političkog vidika nema 
vremenskih sveza, ali postoje odnosi razložnosti, što uvje- 
tuje da se, primjerice, političko premišljanje pučke religije 
može pojaviti prije nego njezina sociološka razrada. Sociolo¬ 
gija je dakle teorija, a politika praksa pučke religije. 

Stanovita je antropologija bila sklona izjednačavati pu¬ 
čku religiju sa sakralnim folklorom i magičkim iskazima. 27 
Jasno da relikti takve magične religioznosti nisu baš upo¬ 
trebljivi za sociologijsku znanost koja se priprema od pučke 
religije napraviti moderan politički pokret. Stoga svaka teo¬ 
rija koja religiju politizira treba je prethodno učiniti svje¬ 
tovnom. Prvi korak u tome je svakako sociologijsko osvje- 
šćenje i klasno samorazumijevanje narodne religije, koja je 
sad uzeta kao sredstvo zemaljskog oslobođenja. Drugi korak 
bit će napravljen razlikovanjem tradicionalne magičke sakral- 
nosti od suvremenih zahtjeva za politizacijom pučke religije. 
U tom pravcu idu, recimo, istraživanja R. Ciprianija. 28 Prema 
njegovu nalazu politička religioznost želi emancipirati podre¬ 
đene klase od društvenih strahova, poniženja, bespravnosti 
i siromaštva. Njoj nasuprot nalazi se magičko-sakralna reli¬ 
gioznost koja cvjeta upravo među razočaranim proletarija¬ 
tom i odbačenim seljaštvom. Ipak, ta dva potpuno različita 

26 Gustavo Guizzardi, Tra popolare ed egemonia,Ipotesi per 
un modelo interpret at ivo, u zborniku Chiesa e< religione del po¬ 
pola, Analisi di un’ egemonia , Torino, 1981, str. 8 -24. 

27 Emesto De Martino, Sud e magia, Milano, 1959, str. 132 

28 Roberto Cipriani, La religiosite populaire en Italie, u So- 
cial Compass, XXIII, 2—3, 1976, str. 221—230. 


modela pučke religije povezuje nešto zajedničko: odbijanje 
organizirane crkvene religije. Jednakim putem, kako smo 
vidjeli, ide sociologija, koja političku moć službene institu¬ 
cionalne religije stavlja u središte svojih ogleda o narod¬ 
nom vjerovanju. Stoga za nju da nema Crkve, valjda ne bi 
postojala ni pučka religija. 

Zagovornici pučke religije s političkim predznakom otišli 
su u široku potragu za primjercima nove laičke svetosti i 
našli je relativno lako u mnogim suvremenim bazičnim sku¬ 
pinama, podzemnoj crkvi, kontestatorskim zajednicama, 
etničkim sljedbama i drugim sličnim pokretima. Politička 
religioznost se u njima hrani zemaljskim profetizmom i 
zaokruženim društveno-gospodarskim programom. Za razliku 
od magičko-sakralne religije, čiji pripadnici gotovo nikad 
nisu svjesni društvenih sukoba, politizirana vjera te sukobe 
svjesno artikulira i biblijski motivira. Stoga se između sa- 
kralno-magičke religioznosti i društvene zbilje uvećava psi¬ 
hološka udaljenost, dok politizirana vjera — prema naput¬ 
cima njezinih teoretičara — daje religiji novu društvenu 
vjerodostojnost koju je ova bila izgubila. To ujedno poka¬ 
zuje inovacijsku moć političke religije. 

Nije trebalo dugo čekati pa da se pojavom političkog 
folklora uveća zbirka likova i društvenih tipova iz galerije 
pučke religije. Uz obespravljena seljaka i neorganizirana 
radnika, sad je na društvenu pozornicu stupio i ideološki 
prosvijećen gradski proleter. Stoga je pogodan trenutak da 
ovdje nešto općenitije kažemo o socijalnoj tipologiji pučke 
religije, kako se ona povijesno otkriva i pokazuje. 

Iz antropologije je prvi iskoračio lik »primitivca«, pri¬ 
padnika arhaičke, domorodačke, kolonijalne kulture. Razum¬ 
ljivo da je on neosporan nosilac pučke religije u zemljama u 
razvoju. U ozračju sukoba sa zapadnjačkim presizanjem, ta 
je religija više doživljavana kao spas pisan sakralnim slika¬ 
ma nego kao oslobođenje ostvareno zbiljskim društvenim 
promjenama. Danas se situacija ponešto promijenila pa na¬ 
rodi etnoloških okruga već pišu pamflete i manifeste protiv 
svojih bivših osvajača. 29 Zato se i tipologija pučke religije u 
primitivaca manje spominje. Iz povijesti se međutim izvlače 
robovi i seljaci. Posebno su isticani likovi srednjovjekovnih 
»mesija siromašnih«, razni shizmatici, heretici, karizmatici, 

• 

29 Fode Dhvara, Le manifeste de V homrne primitif, Pariš, 
1972, str. 230. 

hermetici, alkemičari, u svakom slučaju snažne i privlačne 
ličnosti. 30 U vezi s tim predloženo je jedno pobunjeničko, 
plebejsko, seljačko čitanje Biblije, koje će biti očišćeno od 
svećeničkih redakcija. 31 Ipak, najviše se zaboravlja da je u 
prošlim vremenima glavni čimbenik pučke religije bila u 
stvari žena. Za mnoge — pod utjecajem feminističkih uvjera¬ 
vanja — kršćanstvo je tipično patrijarhalna i represivna reli¬ 
gija muškaraca; oni su vrhovni poglavari, svećenici, propo¬ 
vjednici, teolozi, filozofi, križari, sveci, pravovjernici. Hereti¬ 
čki pokreti označeni su pojavom i eliminacijom istaknutih 
proročica i karizmatičkih žena, a tvore zapravo organizirani 
pokret najsiromašnijih protiv vladajuće religijske ideologije. 
Spominju se u tom kontekstu mnoge žene, blaženice i hereti- 
čarke: Sojourner Truth, Jean d’Arc, Anne Hutchinson, Janne 
Dabenton, Mary de Valenciennes. 

Promaknućem suvremene političke religije — da se njoj 
opet vratimo — staroj su društvenoj tipologiji pridodani još 
likovi radnika i proletera gradskih područja. Time je pojam 
pučke religije zadobio novo ekstenzivno značenje i pokrio 
gotovo sav prostor pobunjeničkih snaga u svijetu. Uspostav¬ 
lja se tako novi oblik narodne religioznosti u kojoj je pojam 
pučkoga neočekivano proširen i istodobno poništen u svojem 
dosadašnjem klasičnom određenju. 

Da bi buntovni nosioci urbanog i industrijskog folklora 
postali politički efikasni i konkurentni u potpuno svjetov¬ 
nom ozračju — što je njihov izvanjski zahtjev i unutrašnja 
kušnja — oni se moraju nužno sekularizirati. Zato s vreme¬ 
nom napuštaju sve oznake tradicionalne religioznosti: arha- 
ički rit ual , magički model vjerovanja, sinkretizam, elemente 
poganstva, mit i sakralni zanos. Naličje toga obrata je u pri¬ 
hvaćanju svjetovne religije, koja sebe opravdava tvrdnjom 
da prisvaja doista najizvornije vrednote ranog kršćanstva: 
univerzalizam, aktivno i borbeno bratstvo, zemaljsku eshato- 
logiju, profetizam ljudske i društvene pravde. Teoretičari 
političke religije gorljivo će tragati za proleterskim masama 
koje još nisu ušle u marksistički proces oslobođenja i napu¬ 
štanja religijskih obećanja, nego su to oslobođenje pokušali 
ostvariti u evanđeoskim obvezama »promjene svijeta« i »ute¬ 
meljenja pravednosti«. Istraživanja što su u tu svrhu obav- 
• 

30 Norman Cohn, The Pursuit of the Millennium, London, 
1957, str. 70—71. 

31 Ernst Bloch, Atheismus im Christentum, Zur Religion des 
Exodus und des Reich, Frankfurt, 1968, str. 313. 


ljena 32 pokazuju da među katoličkim radnicima, koji djelatno 
sudjeluju u pučkim neo-liturgijama, nema tragova shizoid- 
nog stanja podijeljenosti ili pak odgađanja donošenja suda 
o religioznim činjenicama, ali da je zato u njih jako nazočna 
svijest o .kršćanskoj suodgovornosti za svijet i povijest. Po¬ 
nuđeno je, u tom društvenom sklopu, još jedno novo čitanje 
Biblije, koje će ovoga puta biti radničko i proletersko, kao 
što je prije stoljećima bilo feudalno, aristokratsko, građan¬ 
sko, crkveno. 

U zadnjem razdoblju pučka religija postaje čista ideolo¬ 
gija. Njezin se povijesni vrhunac obistinjuje u teologiji oslo¬ 
bođenja koja svoje duhovno ishodište nalazi u posebnim dru¬ 
štvenim i gospodarskim prilikama Latinske Amerike. Teolo¬ 
gija oslobođenja tumači kršćanstvo u odrešito političkom i 
sociološkom ključu. Evanđeoskim jezikom osuđeni su bijeda, 
nasilje, siromaštvo, nesigurnost, tlačenje puka — indios i 
campesinos — kojem se istodobno najavljuje društveno, po¬ 
litičko, kulturalno izbavljenje, poglavito kroz oružanu borbu 
i revolucionarni prevrat. U širem kontekstu to je također 
pobuna protiv stanja kolonijalne ovisnosti, vojnih režima, 
nacionalnih oligarhija, društvene bezimenosti, a za svijet na¬ 
de, pravednosti, bratstva i narodnog identiteta. Zato teolo¬ 
gija oslobođenja hoće razbuditi svijest dostojanstva i prava 
među siromašnima, ohrabrujući u njima kritički odnos 
spram uboštva i bezakonja u društvu. Sjedinjen u tom zah¬ 
tjevu, običan će puk naći u kršćanskoj religiji — kako je 
interpretira politizirana teologija — glavnu pobudu za svoje 
priključenje svim onim radikalnim pokretima koji mu obe¬ 
ćavaju konačno ljudsko promaknuće i političko oslobođenje. 
Tako nova teologija ide u susret zemaljskim težnjama na¬ 
roda. 

Metodički gledano, teologija oslobođenja najprije ispi¬ 
tuje opću društvenu zbilju i utvrđuje u njoj stanje krajnje 
bijede i bespravlja. To je neka sociološka analiza koja se ni 
u čemu ne razlikuje od marksističke. Poslije nje slijedi teo- 
logijsko tumačenje koje je upravo izvazvano od te naopake 
društvene zbilje. 33 Jasno, čovjek se može spasiti iz stanja 
• 

32 Alfonso M. Di Nola, Varieta degli oggetti delta cultura su- 
haltema religiosa, u zborniku Questione meridionale, religione 
e classi subalteme, Napoli, 1978, str. 51. 

33 Gustavo Gutierrez, A Theology of Liberation , New York, 
1973, str. 4—35. 

društvene zapuštenosti na više načina. Politička teologija 
međutim nudi u tu svrhu samu kršćansku vjeru: ona treba 
da postane praksa zemaljskog oslobođenja. Bog ne iskup¬ 
ljuje samo grijehe, on konkretno i djelatno oslobađa čovjeka 
od svih političkih, društvenih i gospodarskih otuđenja. Da¬ 
kako, to Bog radi preko čovjeka i njegove sve smislenije 
povijesti. Odatle golema odgovornost kršćanskoga naroda za 
vlastitu slobodu i budući svijet. To je već drugi iskorak teo¬ 
logije oslobođenja: ona sad hoće mijenjati svijet. Po uzoru 
na marksizam, teologija oslobođenja ne želi samo odslikavati 
svijet, nego nastoji da bude dio postupka kroz koji se svijet 
preobražava. Stoga preporučuje kršćanima Latinske Amerike 
da se aktivno uključe i sudjeluju u klasnoj borbi na strani 
porobljenih naroda i izrabljivanih klasa. 

Briga za društvenu pravdu i revolucionarni prevrat ne¬ 
zaustavljivo je odvela teologiju oslobođenja u susret siroma¬ 
šnom i iskorištavanom narodu. A taj narod ima uvijek neku 
religiju. U našem slučaju bit će to pučka religija. Odatle 
onda koegzistencija i konvergencija zaokupljenosti kršćana 
s objema temama: teologijom oslobođenja i pučkom reli- 
gioznošću. Spomenuta povezanost može biti izražena i ovako: 
subjekti oslobođenja — bijedni i potlačeni — istodobno' su 
nosioci pučke pobožnosti. Narod koji se politički oslobađa 
ujedno je narod sakralna folklora i pučke katoličke vjere. 
To je stajalište u blažoj mjeri prihvatila također Crkva na 
Konferenciji latinsko-američkog episkopata (CELAM) u Me- 
dellinu (1968) s izvješćem o »pučkom pastoralu« i u Bogoti 
(1976) s izvješćem o »Crkvi i pučkoj religioznosti u Latinskoj 
Americi«. 

U teorijskoj raspravi što je slijedila postavilo se odmah 
pitanje sposobnosti pučke religije da bude čimbenikom dru¬ 
štvenog oslobođenja. Može li naime takva tradicionalna reli¬ 
gija služiti kao valjano polazište za povijesno oslobođenje 
ili možda igra ulogu otuđujuće moći u društvu, pa dakle 
sprečava čovjekovo izbavljenje iz stanja političke i gospodar¬ 
ske izgubljenosti? Sigurno, odgovori na to pitanje mogu biti 
vrlo različiti. 34 U optici J. L. Segunda pučka religija je zami¬ 
jećena kao neki neprozirni i mnogoznačni isječak na čistom 
tijelu kršćanstva; s druge strane, E. Pin upozorava da treba 

• 

34 Segundo Galilea, The Theology of Liberation and the Place 
of Folk Religion, u Concilium , 136, 6, 1980, str. 40—45. 


strogo lučiti osloboditeljsko kršćanstvo od otuđujuće funk¬ 
cije pučkog vjerovanja; mnogo je umjereniji H, Assman kad 
zbog uvažavanja vjerničkih osjećaja ili oslobodilačke strate¬ 
gije otklanja kritiku pučke religije; ipak, najdalje je otišao 
B. Plongeron u poistovjećenju pučkog katolicizma s teologi¬ 
jom oslobođenja, objašnjujući to tvrdnjom da su oboje pro¬ 
izvod istog društvenog podneblja i jednake religiozne kul¬ 
ture. 

U novije vrijeme zastupnici teologije oslobođenja reva¬ 
loriziraju pučku religiju s kulturoloških vidika. Ta se religija 
pokazuje kao nositeljica oslobodilačkih težnji i jedino mo¬ 
gući prostor za očitovanje kršćanstva u društvu. Ono što 
danas na osobit način obilježava Latinsku Ameriku jest upra¬ 
vo njezina posebnička kultura. Braniti vrednote te kulture 

— koje su ugrožene od ideoloških priliva zapadnjačke civili¬ 
zacije i društvenih monopola međunarodne novčane aristo¬ 
kracije — odgovara obrani duše i korijena naroda. Zato je 
svako oslobođenje u biti napredovanje u kulturi. A neodvo¬ 
jivi dio te kulture jest pučka religija. Znači da oslobođenje 
ne može biti ostvareno bez spajanja borbe za novi društveni 
poredak i oživljavanja svijesti o vrednotama latinsko-ameri- 
čke kulture. To upućuje teologiju oslobođenja da mora sve 
više računati s postojanjem autohtone religije širokih slojeva 

— u njezinoj kršćanskoj i osloboditeljskoj djelatnosti — kao 
neotuđive sastavnice pučke kulture. 

U teologiji oslobođenja je dakle pučka religija preuzela 
teret svjedočenja za obespravljene i odbačene. Pri tom nije 
važno da li takvu religiju treba prethodno sekularizirati ili 
ostaviti da svojim arhaizmom upozorava na bolne podjele 
u društvu. Glavno je da ona tek u teologiji oslobođenja na¬ 
lazi poticaj za političko osvješćenje i zemaljsko izbavljenje. 
Na taj način biva ispunjen i nadmašen projekt marksizma: 
pučka religija nije samo vapaj raščovječena svijeta i oblik 
društvena prosvjeda nego je prije svega čin zbiljskog 
sudjelovanja u općem procesu oslobođenja. Htjeli mi ili ne, 
teologija oslobođenja postaje ideologija vjerničkog naroda. 
Zato obećava da će u bliskoj budućnosti religija biti manje 
odraz neljudskih odnosa, a više teorija revolucionarne prak¬ 
se uvođenja ljudskih odnosa. Vojnici velikog boja koji se ima 
povesti za to povijesno razotuđenje bit će — na opće iznenađe- 
n J e — jedino vjernici pučkog katolicizma jer drugih ratnika 
jednostavno nema. 

Time se krug potpuno zatvorio. Na kraju ipak ostaje 
razložna sumnja u mnoge zaključke naše pomne kulturolo¬ 
ške sociološke i političke analize pučke religije No o tome 
vife u nastavku, u kritici socio-političkih teorija o pučkoj 

religiji. 

KRITIKA DRUŠTVENOG TUMAČENJA 
PUČKE RELIGIJE 


Modemi zagovornici sekularizacije zloslutno predviđaju 
povijesni nestanak svetoga. Međutim, ne samo da se to nije 
ispunilo, nego je u naše vrijeme neočekivano porastao inte¬ 
res za sve manifestacije tradicionalne narodne religioznosti 
i sakralnog folklora. Pokazali smo da je u tome sklopu pu¬ 
čkoj religiji moguće pristupiti na tri načina: za antropologe 
ona je samo tipičan izraz fenomena akulturacije; za sociologe 
samo tipičan odraz klasnih sukoba; konačno, za politologe 
samo tipična ideologija društveno-političkih pokreta. 

U sva tri spomenuta slučaja dakle pučka religija je uvi¬ 
jek jednako mišljena kao isključivo društvena kategorija ili 
je barem stavljena u funkciju društvenih razloga. Jasno je 
da znanost o religijama ne može podržati to skučeno stajali¬ 
šte kad joj je upravo cilj sabrati što više teorijskih iskustava 
o svetome. Zato će prije svakog pokušaja da se o pučkoj 
religiji prozbori s cjelovitijih vidika biti nužno otkloniti to 
trostruko društveno tumačenje njezina današnjeg opstanka 
i novog širenja. 


PUČKA RELIGIJA — POSLJEDICA AKULTURACIJE 
I KOLONIJALIZMA? 

Antropolozi su prvi upozorili na pojavu pučke religije, 
koja se u obliku mesijanskih kultova široko rasprostranila 
među kolonijalne i prekomorske narode. U sudaru sa zapad¬ 
njačkom kulturom i njezinim moćnim ustanovama, jedno¬ 
stavna domorodačka društva doživjela su posljednjih sto¬ 
ljeća potpuni raspad. Tradicionalni je poredak naglo ušao 
u proces unutrašnje preobrazbe, u kojemu su brzo nestajali 

starinski običaji i animistička vjerovanja, političke autono¬ 
mije i gospodarska autarhija. 

Umjesto ustrojstva po rodovima i srodstvu, kapitalisti¬ 
čko društvo je donijelo podjelu po klasama. Nekadašnji gos¬ 
podari i sluge postali su jednako podređeni novoj klasi bije¬ 
lih upravljača. 

U tom kontekstu mesijanski pokreti predstavljaju zapra¬ 
vo jedino sredstvo otpora starosjedilaca. Stoga je pučka reli¬ 
gija počela cvasti upravo u onim područjima gdje je, pod 
utjecajem kolonijalizma, društveni prelaz od plemenskog na 
klasno uređenje bio najdrastičnije izražen. 1 U čisto klasnom 
sustavu međutim mesijanizmi i milenarizmi neće više biti po¬ 
trebni jer je mogućnost za politički prosvjed sada ostvarena. 
To znači da će svaka veća uključenost u zapadnjački način 
života dopustiti starosjediocima da izraze svoje opravdane 
društvene zahtjeve u svjetovnim oblicima, a ne u religijskim 
maskama. Zasad takva situacija postoji samo u najvećim 
gradovima, gdje se domoroci u borbi protiv kolonijalizma 
koriste nereligioznim metodama političke borbe — sindika¬ 
tima i štrajkovima — dok polako zanemaruju reakcije mesi¬ 
janskog tipa. 2 U drugim pak predjelima, posebno u seljačkim 
okruzima, pučka religija ostaje i dalje jedini način opiranja 
društvenim nepravdama i vladavini bijelaca. 

S antropologijskih vidika dakle razvoj pučkih religija, u 
tipičnom liku novih milenarizama i mesijanizama, tumači se 
isključivo društvenim zbivanjem kolonizacije. Posljedica je 
toga da pučka religija postoji još samo u svojim gospodar¬ 
skim, društvenim i političkim sadržajima. U novije doba me¬ 
đutim narastao je broj prigovora na račun takva jednostrana 
obrazloženja. Mnogi antropolozi ne prihvaćaju više društveni 
determinizam. Zato se danas počinje isticati religiozna dimen¬ 
zija mesijanističkih pokreta, a ne samo opća sociološka situ¬ 
acija njihova nastanka. Dapače, u slučajevima kad se pojava 
pučke religije tumači prvenstveno društvenim uzrocima, ne 
pripisuje joj se olako revolucionarno obilježje. Novi vjerski 
pokreti naime mogu biti prevratnički samo iznimno i u uvje¬ 
tima jakog progona domorodačkog pučanstva, iz čega slijedi 
da nisu redoviti iskaz društvenih kretanja. 

1 Maria Isaura de Oueiroz, Reforme et revolution dans les 
societes traditionelles, Histoires et ethnologie des mouvements 
messianiques. Pariš, 1968, str. 190—201. 

2 Peter Worsley, The Trumpet Shall Sound, A Study of Cargo 

cults in Melanesia, London, 1957, str. 44—48. 


Kritika društvenog obrazloženja pučke religije iznijela 
je na vidjelo mnoge prešućene činjenice. Tako su kulturolozi 
upozorili na okolnost da brojni religijski pokreti traju i na¬ 
kon uspostavljanja političke nezavisnosti kolonijalnih naro¬ 
da i preoblikuju se u crkve, kasnije u sekte i kultove — sve 
prema dobro poznatom postupku. Jednom osamostaljeni od 
društvenih utjecaja, novi pokreti se nastavljaju razvijati pre¬ 
ma vlastitim religijskim zakonitostima. 

Do nedavno su u antropologiji obično isticana samo ona 
kretanja koja idu od religije prema politici. Ipak ne manjkaju 
slučajevi kretanja u posve suprotnom pravcu. U tom smislu 
je, primjerice, K. Burridge pokazao da u Maura na Novoj 
Zelandiji postoji uočljiv prijelaz od političkog djelovanja na 
jedno istinsko religiozno mesijanstvo. 3 štoviše, u tradicional¬ 
nim i kolonijalnim društvima vrlo česti su slučajevi povra¬ 
tka iz područja političke aktivnosti u posvemašnju religioznu 
zauzetost, odnosno okretanja od pragmatičke akcije na obre¬ 
dnu djelatnost. Zato bučni revolucionarni pokreti nerijetko 
završavaju kao obične sinkretičke sljedbe mističkog usmje¬ 
renja. Religijske zajednice ne postaju samo politički pokreti, 
nego i politički pokreti znaju lako preći u religijske zajed¬ 
nice. Sve govori u prilog tvrdnji da se pojava pučke religije 
ne može jednostavno reducirati na stanje gospodarske i poli¬ 
tičke frustracije kolonijalnih naroda. Takvo stanje frustracije 
bit će samo jedan skroman sastojak u cjelovitom obrazlože¬ 
nju, ali ne i jedini razlog masovnom pristajanju uz milenari- 
stičke i mesijanističke religijske pokrete. 

Zastupnici sociološkog tumačenja pučke religije bili su 
ipak stavljeni u najveću nepriliku otkrićem drevnih mesi¬ 
janizama u južnoameričkih plemena Tupi-Guarani. 4 Ta ple¬ 
mena od davnine traže Raj, daleku zemlju »velikih predaka«, 
pa njihov mesijanizam očito prethodi evropskom kolonijali¬ 
zmu. Spomenuti brazilski narodi praktički su prokrstarili 
već čitav kontinent u svoj njegovoj širini. Ima više od četiri 
stoljeća da oni u kolektivnom sakralnom uzbuđenju putuju 
i zanosno traže obećanu »Zemlju bez zla«, što se može sma¬ 
trati jedinstvenim religioznim događajem. Neki je nastavljaju 
tražiti još i danas. To je seljenje usko povezano sa strahom 
od nadolazeće katastrofe i porukom o općem razaranju sve- 
• 

3 Kenelm O. L. Burridge, New Heaven, New Earth, A Study 
of Millenarian Activities , Oxford, 1969, str. 15—22. 

4 Mircea Eliade, La Nostalgie des origines, Methodologie et 
histoire des religions, Pariš, 1971, str. 188—205. 

mira. Sigurno da važnost »Zemlje besmrtnosti i vječne sreće« 
raste u razdoblju krize. Stoga baš u nepovoljnim prilikama 
Tupi-Guarani upriličuju neprekidne noćne i dnevne religiozne 
plesove, gorljivo mole i zazivaju svoje bogove, kako bi ubr¬ 
zali dolazak svršetka svijeta i polučili objavu točnog puta 
u »Zemlju bez zla«. Ali svatko ima neotklonjivu potrebu 
otkrivati put u Raj, a ne samo onaj koji živi u teškim dru¬ 
štvenim prilikama. Zato i u mirnijim vremenima — kad je 
ulaz u rajski zavičaj manje nuždan — ostaje to otkriće »pu¬ 
ta« središnja tema njihove religioznosti. Jer, traženje puta u 
»Zemlju bez zla« najprije ispunjava duboku i prirođenu 
potrebu za Nadsvijetom, a tek onda pomaže u društvenim 
teškoćama. 

To upućuje na zaključak da je u plemenima Tupi-Guara¬ 
ni vjerski mesijanizam bio izvoran, a ne prouzročen od kul¬ 
turološkog šoka: upada bijelih osvajača i raspada rodbinskih 
zajednica. Mit o »Zemlji bez zla« i praksa njezina traženja 
postojali su među tim plemenima mnogo prije dolaska por¬ 
tugalskih konkvistadora i prvih kršćanskih misionara. Dodir 
s porobljivačima i proces rastrojstva plemenskog života mo¬ 
gli su doduše zaoštriti pitanje potrebe traženja »Zemlje bez 
zla«, ali je jamačno nisu mogli stvoriti, s obzirom da je ona 
već prije toga postojala u njihovoj religioznoj imaginaciji 
ili ritualnoj zbiljnosti. Naravno, važnost gospodarskih, dru¬ 
štvenih i političkih uvjeta u nastajanju i širenju mesijanskih 
pokreta nitko razuman neće zanijekati. Posvjedočeno je tako 
da u vremenima nespokojstva i bespravlja, mnogi porobljeni 
narodi upravo sa svojim mesijanizmom navješćuju blizinu 
svršetka svijeta i nadolazak »zlatnog doba«. S tim obećanji¬ 
ma oni se brane protiv beznađa koje je izazvano od krajnjeg 
siromaštva, pomanjkanja slobode, kraha tradicionalnih vred¬ 
nota. Primjer Tupi-Guarana međutim bjelodano pokazuje da 
cijele zajednice mogu biti navedene da traže Raj — i da to 
čine stoljećima — bez ikakva poticaja društvenih kriza i 
sukoba kultura. Ako dakle mesijanistički pokreti žive prije 
evropskog kolonijalizma, onda ni akulturacija ne može biti 
isključivi uzrok njihova nastanka. 

Još više, ti mesijanizmi nastavljaju obilno nicati i nakon 
dovršetka postupka akulturacije i evropske kolonijalizacije. 
Tako je H. Petri 5 oko 1960. godine zabilježio u Australiji 

5 Gisela Petri Odermann-Helmut Petri, Nativismus und Mil- 
lenarismus im gegenwdrtigen Australien, u Festschrift fiir Ad. 
E. Jensen, Munich, 1964, str. 461—466. 


brojne slučajeve pretvorbe starih arhaičkih religija u nove 
milenarističke pokrete, koji su svi redom nastali poslije poli¬ 
tičkog oslobođenja i davanja domorocima istih prava što 
su ih bijeli došljaci već stekli. To nas još jednom uvjerava 
da su mesijanistički pokreti mnogo čvršće povezani sa sta¬ 
novitom mističnom nostalgijom nego s gospodarskim i poli¬ 
tičkim neprilikama. Ili, ako se baš hoće, to dokazuje do koje 
je mjere jedan starosjedilački pokret s političkim predzna¬ 
kom nužno prožet religioznim simbolizmom i mističnim 
vrednotama. 6 

Uostalom, moderna je etnologija, u svojim najboljim 
sintetičkim djelima, pokazala da između procesa akulturacije 
i razvoja milenarizama nema nikakve sinhronije. Mnogobroj¬ 
ni primjeri, koji su baš u tu svrhu izneseni, nesumnjivo di¬ 
vergiraju. 7 Zato neka upadljivija usporednost u širenju za¬ 
padnjačke kolonizacije i u naglom razrastu pučkih religija 
nije mogla biti pozitivno uglavljena. A to je ipak najvažnije. 

Na kraju treba spomenuti da je pojava kršćanske religije 
u kolonijalnim oblastima imala veći odjek i izraziti je je utje¬ 
cala na stvaranje domorodačkih mesijanskih pokreta nego 
što se to obično pretpostavlja. Antropolozi su počeli uviđati 
da snaga ideja i duhovnih izbora može biti presudni ja za 
život religije nego stanje političke i gospodarske potčinjeno- 
sti. Postojanje spasenjskih religija unutar tradicionalnih dru¬ 
štava 8 otkrilo je veliki upliv kršćanskih duhovnih motiva. 
Zato milenarizmi imaju danas tendenciju da postanu tipične 
religije spasenja, premda ne više u političkom smislu dru¬ 
štvena oslobođenja, nego u značenju kršćanske osobne obno¬ 
ve. Razna istraživanja su to jasno potvrdila, 9 osporivši isklju¬ 
čivost sociologijskog premišljanja pučke religije. Politika je 
u sakralnom ruhu dakle povijesno ishlapila, ali je religija i 
dalje neiskorjenjivo ostala. 

• 

6 Mircea Eliade, Religions australiennes, Pariš, 1972, str. 177— 
—182. 

7 Bengt G. M. Sundkler, Bantu Prophets in South Africa, 
London, 1961, str. 323—374; Waldemar Stohr-Piet Zoetmulder, 
Les religions d’Indonesie, Pariš, 1968, str. 235—241; Hans Never- 
mann-Emst Worms-Helmut Petri, Les religions du Pacifique et 
d’Australie, Pariš, 1972, str. 135—143. 

8 Luc de Heusch, Pourqui Vepouser?, Pariš, 1971, str. 208—250. 

9 Kenelm O. L. Burridge, Mambu, A Melanesian Millenium, 
New York, 1960, str. 13. 

PUCKA RELIGIJA — POSLJEDICA 
KLASNIH SUKOBA? 


Antropologija se međutim nije bavila samo prekomor¬ 
skim mesijanističkim zajednicama nego također pojavom 
pučke religije u seoskim i gradskim sredinama razvijenih 
industrijskih društava. U toj oblasti kulturološkog istraživa¬ 
nja prevladao je u naše dane marksistički i gramscijevski 
dualistički model, koji, najkraće rečeno, crkvenu religiju 
vezuje uz povlaštenu klasu, a pučku religiju uz podređenu 
klasu. Prema tom tumačenju pučka religioznost bi imala obi¬ 
lježja posve suprotna službenoj crkvenoj religiji. Budući da 
se priprost narod osjeća u svemu prikraćen i isključen iz 
postojećih društvenih struktura — bilo svjetovnih ili crkve- 
nih — odupire se on tom naopakom svijetu na više načina. 
Održava u životu, recimo, vrlo stare obrede poganskog pod¬ 
rijetla i magijskih sadržaja jer smatra da upravo s njima 
najviše izaziva negodovanje i stvara odbojnost u crkvenim 
krugovima. A u stvari time puk svoja bitna klasna^ protu¬ 
slovlja samo odslikava u religijskim razlikama. Obračuni su 
praznovjerja i pravovjerja sukobi podređenih i povlaštenih. 
Pučki oblici sakralne svijesti postaju u pretkapitalističkim 
društvima zapravo jedini putovi za samoidentifikaciju i pri¬ 
goda za izražavanje otpora spram vladajuće ideologije. Na¬ 
rod ima svoju posebničku viziju svijeta — oprečnu mišljenju 
hegemonističkih klasa — koja se povijesno sabire i prikladno 
izlaže u folkloru. 

Pučka religija se, znači, iskazuje u folkloru i kroz fol¬ 
klor, koji je shvaćen kao jedno posve određeno poimanje 
svijeta i života. Iako nije znanstveno razrađena, folklorna reli 
gija ipak funkcionira kao opći okvir vrednovanja i poveziva¬ 
nja podložnih klasa. O tom smo opširnije pisali u odjeiku o 
A. Gramsciju. Sad ponovimo da pučka religija preuzima ulo¬ 
gu ideologije potlačenih klasa samo u okolnostima kad vjer¬ 
ska pitanja nisu još razotkrivena kao isključivo svjetovna 
pitanja. Rješenje temeljnog sukoba između bogatih i siroma¬ 
šnih nije dakle traženo u klasnoj borbi i promjeni društve¬ 
nih struktura nego u posredovanju nekog trećeg termina u 
našem slučaju sakralnog bića — kojemu je povjerena ovlast 
da ublaži društvene neizvjesnosti i poslovne rizike gospodar¬ 
skog života. Kako je međutim za svaki materijalistički svje¬ 


tonazor taj mehanizam trećeg termina u svojoj konačnici 
ipak iluzoran, marksistička teorija nije sklona pučkoj religiji 
pridavati veće značenje. Zato je prihvaća samo zbog razloga 
političke strategije. Doduše, pučka religija izražava stvarnu 
pobunu i stvarnu nadu podređenih klasa — što je njezina 
društvena istina — ali ih zbiljski, kažu, nikad ne ostvaruje, 
niti ih prema marksizmu može uopće ostvariti. To je ostav¬ 
ljeno u obvezu klasnoj borbi, svjetskoj revoluciji i svjetov¬ 
nom napretku. 

Nema sumnje da ovaj marksistički ili dualistički model 
tumačenja sakralnog folklora — koji za podlogu ima dvije 
klase i za masku dvije religije — može biti podvrgnut više¬ 
strukoj upitnosti. Primjedbe se odnose najprije na unutra¬ 
šnje nedostatke modela, a onda na njegove izvanjske neuskla¬ 
đenosti. A između njih isprečuje se problem točnog određe¬ 
nja pučke religije. 

Prva primjedba koja se može uputiti gramscijevskom 
dualističkom modelu dolazi jamačno od njegova posebnog 
ustrojstva. U opisanom modelu naime pučka religija je re¬ 
dovito predočena kao oblik društvenog prosvjeda, ali nije 
istodobno označena kao sredstvo rješenja toga prosvjeda. Dru¬ 
gim riječima, pučka religija je već unaprijed teorijski uspo¬ 
stavljena u višeznačnom i dvosmislenom sadržaju. Stoga 
marksističko tumačenje pučke religije zapravo koleba između 
dvaju posve oprečnih opredjeljenja. S jedne strane, pučka 
religija bi morala biti isključiv put otpora podređenih slo¬ 
jeva u uvjetima zemljoradničke proizvodnje i prigoda za nji¬ 
hovo osvješćenje u odnosu na vladajuću klasu; s druge, pu¬ 
čka religija bi morala i dalje ostati — u duhu klasičnog 
marksizma — otuđujućim mehanizmom koji odvraća izrab¬ 
ljivani narod od stvarne klasne borbe, dotično usporava na- 
dolazak završnog sukoba siromašnih i bogatih. Sažeto rečeno: 
folklorna religija je u podjednakoj mjeri istinsko društveno 
pitanje i lažan društveni odgovor. 

Protuslovlja u klasnom modelu moguće je također dina¬ 
mički opisati. Umjesto naglaska koji je bio stavljen na) 
različite slojeve, sada više mjesta ostaje za unutrašnju kri¬ 
tiku modela. Tako je prema marksizmu pučka religija u isti 
mah izraz nemirenja potlačenih klasa s vlastitim stanjem i 
bezbolna prilagodba društvenoj nepravdi: rezistencija i mi- 
stifikacija zajedno. Uloga sakralnog folklora u životu obična 
naroda je dakle protuslovna. Stoga pučka religija može biti 
isto toliko napredan politički pokret, koliko i natražan ideo- 

loški otpor društvenim promjenama. To jasno pokazuje da 
je klasni model u sebi duboko protkan oprečnostima. Njih 
marksizam, dakako, pokušava otkloniti i to tako što tvrdi 
kako je narod u stanovitim povijesnim razdobljima, izražavao 
svoje društveno nezadovoljstvo kroz pučku religiju, dok je 
u drugim razdobljima bio od te iste pučke religije duhovno 
uspavljivan, tlapnjama zaveden, pasiviziran, obeshrabren i 
obmanut. Time marksizam u stvari uvodi u igru očiti rela¬ 
tivizam — jer u njega ista pojava može poprimiti različita 
značenja — što ima za posljedicu da pučka religija prestaje 
biti jedinstven sakralni događaj i postaje promjenljiva poli¬ 
tička veličina. Spuštena na najnižu razinu znanstvenosti — 
a to je razina politike — pučka religija gubi u marksizmu 
svoj identitet, da bi na kraju sasvim iščezla kao religija i 
nastavila život još samo u svojoj političkoj funkciji. 

Unutrašnja kritika dualističkog modela nije dovršena. 
Mogu joj se nadodati novi primjeri i zamjerke, koje nadilaze 
terminološke nesporazume. Opširno smo pokazali da mnogi 
suvremeni antropolozi — pod utjecajem klasne ideologije 
stalno spominju dvije različite religije: pučku i crkvenu. Iz 
našeg izlaganja međutim proizlazi da se radi stvarno o trima 
religijama: dvjema pučkim religijama — kojih je vrijedno¬ 
sno obilježje ovisno o njihovoj političkoj funkciji u društvu 
— i jednoj službenoj religiji, koja, kažu, stoji na strani vla- 
dajuće klase, pa u optici marksizma biva uvijek negativno 
ocijenjena. S tim otkrićem trojstvenog ustrojstva marksisti¬ 
čkog modela postala je najednom prijeporna ne toliko nje¬ 
gova izvorna dvojstvena struktura sto po sebi ne znači 
još mnogo — koliko se time sam teorijski model počeo ras¬ 
padati. Na koji način? Pa jednostavno tako što je izgubio 
svoj temelj: klasno izvorište. Asimetrija između triju razli¬ 
čitih religija i dviju suprotnih klasa nije stoga obična zbrka 
u brojevima nego bitno poremecenje marksističkog tumače¬ 
nja pučke religije s klasnom uzročnošću. Ako ima više reli¬ 
gija nego klasa onda ni dualistički model ne može biti ključ 
za rješenje povijesnog opstojanja sakralnog folklora u pro¬ 
storu i vremenu. 

Slične poteškoće javljaju se također u odnosu između 
pučke i crkvene religije. Prema marksističkoj zamisli pučka 
religija može služiti crkvenim institucijama da bolje podrža¬ 
vaju postojeći poredak. Odatle napori Crkve da ukroti zalete 
i uguši osporavateljska previranja u njoj. Istodobno, pučka 
vjera može lako postati poseban oblik klasne borbe, otpor 


vladajućim klasama, s kojima su Crkve često usko povezane. 
Logički da ta ambivalentnost donosi slične posljedice i ne¬ 
dosljednosti koje smo već opisali u odnosu između pučke 
religije i društva. 

Sad konačno postaje jasno zašto većina marksističkih 
antropologa — koji pučku religiju tumače isključivo suko¬ 
bom klasa — izbjegavaju potanje odrediti njezinu narav. 
Razloge tome trebalo bi tražiti u nemogućnosti da se pučka 
religija uopće definira s klasnih pozicija. Budući da nju 
sastavljaju dijelovi koji su promjenljivi — u jednom trenu¬ 
tku napredni, a u drugom natražni — teško je odgovoriti na 
upit što je zapravo pučka religija u sebi. Zbog svoje »pod¬ 
vojenosti«, 10 nepostojanosti i nestalnosti, ona je neki fluidni 
sastojak, bez čvrste biti. To je razlog zašto marksizam i nje¬ 
govi današnji nasljednici nemaju razrađenu definiciju pučke 
religije nego samo opis njezinih povremenih funkcija. Suoče¬ 
ni s tim metodičkim problemom, noviji antropolozi pokuša¬ 
vaju odrediti pučku religiju po nosiocu te religije, a ne po 
objektu vrste religije. Stoga je pučka religija — najkraće 
rečeno — takva religija koju obdržava samo podređena klasa 
ili, kako piše L. M. Satriani, »religija podložnih klasa jednog 
određenog društva«. 11 

Odredi li se pučka religija samo po svojem nosiocu, toč¬ 
nije po subjektu religioznosti, onda zapravo u sakralni 
folklor ulazi sve ono što se u »svetom« obliku buni ili je u 
oporbi spram društvene zbiljnosti. A to je praktički cijela 
suvremena religioznost, izuzevši malobrojnu elitu crkvenih 
velikodostojnika i učenih teologa. U presudnim vremenima 
— kao što su naša — kad se ideološka, politička, birokratska 
i tehnokratska moć nezaustavljivo širi planetom i prijeti da 
zaguši zadnje prostore slobode, teško je govoriti o podjeli 
na povlaštene i podređene. Golema je većina naših suputnika 
ipak samo čisti proletarijat. Suprotno iščekivanju, proletari¬ 
jat međutim nije ni dovoljno radikalan, ni primjereno orga¬ 
niziran. Takva deproletarizacija je postala svakako razvidni ja 
od sekularizacije društva. Odatle onda zanimanje marksizma 
za pučku religiju. Kad je već svjetovno društvo toliko pod¬ 
bacilo u svojoj revolucionarnosti, ostaje antropolozima da 
• 

10 Giuseppe De Rosa, Religione delle classi subalterne?, u 
Civilta Cattolica, 22, 1979, str. 321. 

11 Luigi M. Lombardi Satriani, Attuale problematica della 
* religione popolare, u zborniku Questione meridionale , religione 

e classi subalterne, , Napoli, 1978, str. 13. 

barem požure svrstati što veći broj sakralnih ideja, pojava, 
pokreta i sljedbi u pučku religiju — tom posljednjem pri- 
b ježiš tu pobunjena i nezadovoljna naroda. 

Pučku religiju najprije tvore nadživjeli ostaci arhaičkog, 
poganskog i pretkršćanskog shvaćanja svetoga. Te ideje su 
još danas djelatno prisutne, iako vrlo preinačene, izmijenje¬ 
ne, prikrivene. Pomiješani u teško razlučivi sinkretizam, stari 
oblici magijske religioznosti nastavljaju mjestimice uporno 
trajati i u samom kršćanstvu. Iz srednjovjekovnog sakralnog 
folklora primili smo u nasljeđe panoptikum novih sadržaja 
pučke vjere, u što naročito spadaju tradicionalni izričaji 
katoličke narodne pobožnosti. U kasnijim razdobljima — od 
renesanse pa dalje — pučkoj religiji je pridodan fantastičan 
herbarij preoblikovanih sakralnih tema: od učenja alkemi¬ 
čara i kabalista do osnutka škola teozofa, astrologa i utopi¬ 
sta. Premda sve to danas duboko živi u našoj podsvijesti ili 
se razlomilo u mnoge ideologije, za marksističke antropologe 
bit će ipak daleko privlačniji oni oblici pučke religije koji se 
protive službenoj crkvenoj religiji nego oni koji se samo od 
nje razlikuju — kao što su netom spomenuti. Protivljenje je 
naime očitiji znak nazočnosti klasnih sukoba od razlikovanja. 
Stoga zagovornici klasnog modela u pučku religiju sve više 
trpaju razne suvremene kontestatorske pokrete, a manje 
povijesne ostavštine sakralnoga. Obično počinju s etničkim i 
rasnim vjerskim zajednicama u Sjevernoj i Južnoj Americi, te 
brojnim islamskim skupinama u Evropi, da bi nastavili s me- 
sijanizmima u kolonijalnim zemljama. Središnje mjesto daka¬ 
ko zauzimaju osporavateljske zajednice podzemne crkve — sa 
svojom potpunom politizacijom vjere — kojima se odmah 
pribrajaju karizmatička gibanja, različite sekte, novi religij¬ 
ski pokreti, istočnjačke nekršćanske skupine, crkveno otpad- 
ništvo, dogmatsko razilaženje, teologija oslobođenja i terori¬ 
zam nadahnut »vjerskim« razlozima. Čini se dakle da je 
teorijski pučka religija doista postala danas religijom pobu¬ 
njenog naroda uopće. 

To klasno određenje pučke religije — razrađeno uglav¬ 
nom prema gramscijevskom zamišljaju — prihvaćeno je u 
naše vrijeme od većine socijalnih antropologa koji se bave 
folkloristikom i narodnim vjerovanjem. Unatoč njihovu pozi¬ 
vu na znanstvenost, suprotstavljanje vladajućega i podložno¬ 
ga— što u religijskom obličju postaje suprotstavljanje crkve¬ 
noga i pučkoga — odgovara prije stanovitim ideologijskim 


shemama i udobnostima pojednostavljenja 12 nego zamršenoj 
društvenoj zbilji. Stoga je u kritici klasnog određenja dopu¬ 
šteno ići korak dalje i reproducirati sve one definicije koje 
se razlikuju od marksističke definicije pučke religije. Tako 
će onda svaki novi pokušaj točnijeg opisa pučke religije 
biti istodobno i kritika klasnog određenja, jer se s njime ni 
u čemu ne poklapa. Premda od tih kritika nema veće koristi, 
poželjno je barem poneku spomenuti. Najšire ide G. De 
Rosa koji nastoji izdvojiti stanovita važnija obilježja pučke 
religioznosti i smatra da ih je našao u onome što pobliže 
označuje kao: tjelesnost, svečanost, obrednost, čovječnost i 
traženje vremenitih milosti. 13 Drugi će opet uvesti novi duali¬ 
zam, ali bez klasnih sadržaja; u njih se razlikovanje između 
crkvene i pučke religije ogleda stvarno u razlikovanju izme¬ 
đu propisane i zivljene vjere, 14 odnosno u sučeljavanju na¬ 
rodnoga i umnoga ili učenoga u vjeri. 15 Sličnih definicija pu¬ 
čke religije ima izuzetno mnogo i suvišno ih je nabrajati. U 
znanstvenom pogledu situacija je međutim toliko složena i 
nepregledna da je doista teško odgovoriti na pitanje: što je 
to pučka religija? Očito da prilike nisu još dozrele za uspo¬ 
stavljanje prikladnog pojma pučke religije koji bi bio opće¬ 
nito prihvatljiv u teoriji i dovoljno potvrđen u društvenoj 
zbilji. No to ne može biti dovoljan razlog da se pučka religija 
definira nečim što je potpuno izvan područja svetoga. 

Konačno, treći prigovor upućen klasnom modelu pučke 
religije — poslije onoga unutrašnje nestabilnosti i teškoća u 
određenju — upravljen je na izvanjski prostor društva gdje 
se taj model povijesno ostvaruje. Prethodno treba upozoriti 
na marksističku tvrdnju da je klasno dvojstvo isključivi 
uzrok razvoja i podloga svekolikog događanja u modernom 
svijetu. Ako je klasna dvojnost univerzalna povijesna pojava, 
nije to u istoj mjeri pučka religija. Da bi pučka religija to 
zaista postala potrebno je da putovi političkog iskazivanja 
nezadovoljstva budu ili još neprokrčeni ili već zatvoreni. Ima 
međutim mnogo slučajeva kad su oba spomenuta uvjeta 
• 

12 £mile Poulat, Pour une notion extensive de »religion popu¬ 
laire«, u Ricerche di storia sociale e religiosa , 11, 1977, str. 45—52. 

13 Giuseppe De Rosa, Che cos’e la »religione popolare«?, u 
Civiltd Cattolica, 8, 1979, str. 129—130. 

14 Bernard Plongeron, La religion populaire, nouveau mythe 
de notre temps u Čtudes, 4, 1978, str. 535—548. 

15 Jean-Marie Tillard, Foi populaire , foi savante, Pariš, 1976, 
str. 176. 

ispunjena, a da pučka religija ipak ne dolazi do izražaja. 
Prostor klasnoga je nerazmjerno veći od prostora sakralnog 
folklora. Nije onda do kraja jasno zašto se masovno nezado¬ 
voljstvo u društvu samo u određenim slučajevima iskazuje 
kroz šifrirani jezik pučke religije, a ne uvijek kad to prilike 
dopuštaju. Zato mnogi antropolozi — iako jako bliski gram- 
scijevskom stajalištu — odbijaju da u pučkoj religiji vide 
isključivo klasne sadržaje jer u svakom trenutku i bez većih 
teškoća mogu zamisliti postojanje narodne religije koja bi 
bila podržana od drugih, neklasnih, pobuda. To je onda raz¬ 
log što pučka religija i od ove trajno različita službena crk¬ 
vena religija ne postoje istodobno niti u svim kulturama, a 
niti u svakom trenutku razvoja svake od njih. Klasni model 
je dakle moguć, ali nije nuždan. 

S tim novim gledištem, koje se pokazuje kao svojevrsna 
kritika, umnogome je ublažen i revidiran jednostrani mark¬ 
sistički odnos spram pučke religije. Umjesto isticane klasne 
općenitosti, sada je izboreno pravo na različitost. Stoga no¬ 
viji istraživači narodnog vjerovanja 16 smatraju da se o klas¬ 
nim sastavnicama pučke religije može govoriti tek u iznim¬ 
nim slučajevima. Povijesno su one bile ostvarene samo u 
religijama starogrčkog polisa, rimskim antičkim državama 
i židovsko-kršćanskom monoteizmu. To je razumljivo jer se 
u njima najviše razotkriva protuslovlje između službene i 
pučke sakralnosti. U svim ostalim religijama međutim izo¬ 
stala je ideološki hvaljena pogodnost klasnog tumačenja. 
Tako mnoge tradicionalne religije etnoloških i domorodačkih 
kultura uopće ne znaju za klasnu diobu na narodno i crkveno 
biće, što znači da u njih pučka religija pokriva sav prostor 
svetoga. U mnogim visokim kulturama također nije mogao 
biti povijesno zamijećen sličan prijelom između populisti¬ 
čkog i eklezijalnog momenta u njihovim religijama: ni u 
afro-azijskim civilizacijama s prevlašću muslimanstva, ni u 
područjima s nadmoćnošću hinduizma, budhizma, taoizma i 
konfucionizma. U stvari islam, već po svojoj izvornoj tradi¬ 
ciji, uspijeva čvrsto integrirati, tamo gdje se uvodi, sve oblike 
prvobitne etničke, plemenske i nativističke religioznosti. 

Ako pojednostavimo problem, onda ispada da je zapravo 
samo kršćanstvo obilježeno znakom, da ne kažemo grijehom, 
klasnog rascjepa. Sve su druge religije od toga izuzete. A 

16 Vittorio Lanternari, Religione popolare, Prospettiva storico- 
antropologica, u Civilta đelle Macchine , 4—6, 1979, str. 131—140. 


unutar kršćanstva prvenstvo opet pripada katolicizmu i nje¬ 
govu prostornom središtu. Odatle usredotočenost antropologa 
na sakralni folklor koji je pohranjen u vjerskoj prošlosti i 
oživljen u sadašnjosti Italije. Premda su povijesni primjerci 
funkcioniranja klasnog modela time zbilja suženi na najma¬ 
nju mjeru, nisu ni oni dugo odoljeli upornostima suparničke 
kritike. 

Siromašni predjeli južne Italije mogu se s pravom sma¬ 
trati povlaštenim mjestima rođenja i širenja pučke religije. 
Dakako, više u prijašnjim vremenima nego danas. Zato je ta 
religija postala gotovo sinonim za pučku sakralnost uopće. 17 
Drugo je, međutim, pitanje da li se vjera priprosta naroda 
baš uvijek osamostaljuje u klasnom ustroju ili nekako dru¬ 
gačije. 

Kritičari klasnog modela su u ocjeni te dvojnosti vrlo 
određeni, čak nerijetko idu u krajnost, pa niječu tragove 
bilo kakvih podjela na društvenom tijelu kršćanstva. Za njih 
je definicija pučke religije kao sakralnog izraza oporbe pod¬ 
ređenih klasa u biti dvosmislena i nepouzdana. Još teže pri¬ 
hvaćaju misao da je u dugom nasljeđu talijanskog juga pu¬ 
čka religija uvijek imala samo klasno značenje. Zar u obavlja¬ 
nju vjerskih dužnosti — pitaju se oni — nisu sudjelovali 
podjednako pripadnici različitih klasa i društvenih skupina, 
bez obzira što ponekad njihova obrednost znade biti uklop¬ 
ljena u tkivo magije i praznovjerja? Uostalom, poznato je da 
pučkim svečanostima i prošteničkim hodočašćima neizostav¬ 
no pribivaju svi slojevi naroda: seljaci, napoličari, zakupci, 
vlasnici zemljišta, baruni, građani, radnici, oružnici, načel¬ 
nici i svećenici. 18 Pučka religija dakle ne pripada samo isko- 
rištavanim klasama nego svim pobožnim kršćanskim vjerni¬ 
cima. Nije onda iznenađenje što upravo u sakralnom vre¬ 
menu održavanja blagdanskih slavlja i čudotvornih viđenja 
klasne napetosti naglo slabe i iščezavaju. Sveto vrijeme je 
neko besklasno događanje. Vjerojatno da su i naše srednjo¬ 
vjekovne bratovštine — zasad samo mjestimice liturgijski 
istražene 19 — bile daleko više škole zajedništva i narodnog 
pomirenja nego mjesta klasnog okupljanja. 

• 

17 Domenico Pizzuti-Paolo Giannoni, Fede popolare , Torino, 
1979, str. 137. 

18 Gabriele De Rosa, Chiesa e religione popolare nel Mezzo- 
giorno , Bari, 1979, str. 6. 

19 Bemardin Škunca, Štovanje Isusove muke na otoku Hva¬ 
ru, Crkva u svijetu, Split, 1981, str. 216. 

Možda će netko primijetiti da kritika klasnog modela 
pučke religije pogađa ponajviše prošlost. To je tek djelomi¬ 
čno točno. Lako se može pokazati da folklorna religija i da¬ 
nas nastavlja trajati u strukturama koje nisu čisto klasnog 
podrijetla. Zato suvremena pučka vjera u Italiji ostaje u 
granicama približno istih vlastitosti. U potvrdu tome važno 
je upozoriti na rezultate najnovijih sociologijskih istraživa¬ 
nja što se provode anketiranjem hodočasnika u svetištu bazi¬ 
like sv. Antuna u Padovi. 20 Rezultati otkrivaju da u običnih 
vjernika nema oznaka protivnosti u odnosu spram službene 
Crkve; svatko se osjeća slobodan da vjeruje što hoće. Molitve 
upućene sv. Antunu i drugim zaštitnicima ne dobivaju nikad 
značenje suprotstavljanja učenju Crkve, štoviše, ispitivanja 
potvrđuju da je sukob između puka i klera postao u naše 
vrijeme gotovo bespredmetan jer se svećenstvo povuklo iz 
političkog života, otvorilo više mogućnosti za iznošenje krš¬ 
ćanske poruke i pokretljivošću župskih zajednica smanjilo 
opreke između povlaštenih i bespravnih u Crkvi. Iz toga 
slijedi da su baš odgovori većine ispitanika — u našem 
slučaju vjerničkog puka — najbolje opovrgli vrijednost 
gramscijevskog klasnog dualizma. 

U povijesnoj će perspektivi, koja ide iznad talijanskog 
slučaja i vodi računa o drugim kulturološkim utjecajima, 
očito, klasno određivanje pučke religije biti podvrgnuto još 
nepovoljnijem sudu. Dovoljno je podsjetiti na primjere Polj¬ 
ske i Irske u kojima se crkveni katolicizam potpuno poisto¬ 
vjetio s vjerom običnog naroda; službena institucionalna 
religija nije ovdje nikad bila odijeljena od pobožna puka nego 
se s njim čvrsto stopila i suobličila. 21 Nešto slično se zbilo 
s modernim šiitskim muslimanstvom u Iranu gdje je raskol 
između naroda i svećenstva u stanovitom povijesnom trenu- 


• 

20 Testiranje hodočasnika obavili su i obradili psiholozi G. 
Brunoro, A. Pedon i G. B. Vicario. Za istraživanje im je poslu¬ 
žila teorijska razrada dvaju modela: psihoanalitičko shvaćanje 
pučke religije kao »rodbinske idealizacije« i marksističko shva¬ 
ćanje pučke religije kao »odraza sukoba klasa«. Na znanstve¬ 
nom skupu Sv. Antun između povijesti i štovanja prvu je tezu 
branio psiholog A. Vergote, drugu sociolog R. Cipriam. laj 
skup je organizirao Centar za antunovska istraživanja u Padovi, 
a tekstovi su objavljeni u časopisu II Santo, 16, 2 3, 1976. 

21 Paolo Giuriati, Religiosita popolare , u zborniku Religione 

oggi, Elementi per Vindagine empirica, Brescia, 1982, str. 151 159. 


tku jasno nadiđen. 22 Još veće odstupanje od klasnog dualisti¬ 
čkog obrasca susrećemo u zemljama Latinske Amerike: u 
njima se čak i teologija, a ne samo Crkva, svrstala uz pod¬ 
jarmljeni puk. Riječ je, naravno, o teologiji oslobođenja i 
njezinim ponudama. Time su nehotice svi klasni procijepi 
između narodne i službene religije — podložnost i vlast, siro¬ 
maštvo i bogatstvo, neznanje i učenost — stavljeni u pitanje. 
Doduše, folklorna religioznost može lako postati alternativna 
kultura u situacijama krajnje ekonomske i društvene krize, 
ali se to nikad ne zbiva zbog klasnih razloga nego usprkos 
njima. 

S obzirom na iznesena svjedočanstva iz prošlosti i sadaš¬ 
njosti teško je u zaključku ustrajati u ideološkoj tvrdnji da 
je pučka religija isključivo klasna tvorba. Bit će to, valjda, 
ipak samo isječak istine o njoj, i to, zacijelo, ne uvijek 
najvažniji. 

PUČKA RELIGIJA — POSLJEDICA 
CRKVENE HEGEMONIJE? 

Poslije antropologije na red je došla sociologija koja je 
jednako tako kanila protumačiti pojavu pučke religije društ¬ 
venim poticaj em i političkim mehanizmom. Zato je ostala u 
svojim bitnim odrednicama na crti antropologije, premda 
sa željom da od nje ide mnogo dalje u premišljanju pučke 
religije. Vidi se to dobro na primjeru talijanskog sociologa 
G. Guizzardija koji je u više navrata kritizirao nedostatke 
antropologije. Kad je međutim pokušao sam zasnovati jedno 
novo tumačenje pučke religije, jedva da je uspio drugo uči¬ 
niti doli zaoštriti zahtjeve u pogledu klasnog pristupa toj 
pojavi. Njegova se sociologija na kraju pokazala, unatoč 
ograđivanjima, samo kao vrlo radikalizirana antropologija, 
i to ona dualistička, klasna, marksistička, gramscijevska. 
Ipak neke razlike nije moguće zatajiti. 

Dok se antropologija bavila više narodom, njegovim 
folklorom i religijom, dakle samo s jednim dijelom dijalek¬ 
tičke cjeline, sociologija je nastojala obuhvatiti i drugi pol, 
istražujući također crkveno, službeno, vladajuće, struktu¬ 
ralno stanje. Pri tome je sociologija posebno upozorila na 
ulogu Crkve koja obavlja konačan odabir svetoga i u stvari 
• 

22 Pierre Rondot, Le chiisme en Iran, u Etudes, 2, 1979, str. 
149—164. 

određuje doseg i smisao pučke religije. Iako je Crkva isklju¬ 
čivi vlasnik religijskog polja, nema ona apsolutnu vlast nad 
sakralnim folklorom sve dok za to ne dobije pristanak naro¬ 
da. Između Crkve i puka uglavljuje se zato sporazum, ali s 
nejednakim ishodom za različite društvene slojeve. Budući 
da su pučke klase bile razvlaštene od religijskih sredstava 
trebalo im je za naknadu ponuditi prihvatljiv i pogodan sa¬ 
kralni proizvod. Zakonitost posjedovanja religijskog podru¬ 
čja, osim što je utemeljena na društvenoj moći Crkve, odr¬ 
žava se još zahvaljujući sposobnostima eklezijalnih struk¬ 
tura da pruže narodu takav tip religioznosti koji će odgo¬ 
varati uvjetima života podređenih grupa. Zbog opće društve¬ 
ne i političke podređenosti niže su klase, dakle, bile prisi¬ 
ljene izražavati svoje interese u religijskim predodžbama 
koje su im ponudile vladajuće elite i crkvena birokracija. 
Upotrebljavajući baš taj »vladajući religijski proizvod« pod¬ 
ređene klase prihvaćaju istodobno i samu vladavinu Crkve. 
Da bi naime dobili religiju shodnu njihovu stanju podložno¬ 
sti, pučke mase daju za uzvrat privolu da im Crkva preuzme 
organizaciju religijskog obzorja. Ukratko rečeno. Crkva daje 
narodu religiju u zamjenu za vlast nad religijom. Ta nejed¬ 
naka razmjena između sakralnog proizvoda i moći nad njim 
određuje zapravo bit populističke religije. 

Nećemo nastaviti s opisom sociologije pučke religije, jer 
smo o njoj prethodno više govorili. Ograničena uglavnom na 
G. Guizzardija i njegovu školu, 23 ta sociologija danas uživa 
sklonost mnogih teoretičara religije. To, međutim, nikako 
ne znači da joj se ne može ništa prigovoriti, pogotovo stoga 
što je ona sama pokazala nepomirljivu kritičnost spram sva¬ 
ke ideologizacije. 

Najprije bi trebalo upozoriti na neke neprimjerenosti u 
metodi. Iako je ta sociologija obećala da će podjednako uva¬ 
žavati oba dijalektička pola — eklezijalni i pučki — ubrzo je 
svu pažnju obratila samo na crkveni, službeni, hegemonisti- 

• 

23 Gustavo Guizzardi, The Rural Civilization, Structure oj an 
»Ideology for Consent«, u Social Compass, 2—3, 1976, str. 197— 
—220; La campagna felice, II mito dell’eta delVoro, u zborniku La 
politica dell’ ideologia, Padova, 1978, str. 53—78; Per una sociologia 
politica della religione, u zborniku L’organizzazione dell’ eterno, 
Struttura e dinamica del campo religioso, Milano, 1979, str. 9—42; 
La religione della crisi, Milano, 1979, str. 153—167; Tra popolare 
ed egemonia, Ipotesi per un modello interpretativo, u zborniku 
Chiesa e religione del popolo, Analisi di un’ egemonia , Torino, 
1981, str. 9—29. 


čki pol, pa je njezina pogreška posve ista kao i u antropolo¬ 
gije, samo s drugim predznakom. Zato je tu sociologiju 
možda prikladnije nazivati sociologijom crkvene nego pučke 
religije, jer o ovoj posljednjoj ima jedva spomena. Još je 
čudnije da se spomenuta sociologija folklora počela baviti 
isključivo Crkvom i njezinim moćima upravo u trenutku 
kada je postalo očito, zbog sekularizacije, da je eklezijalna 
vlast u opadanju. Teško se onda mogu pomiriti dvije uspo¬ 
redne tvrdnje: o rastu svjetovnosti u društvu i jačanju vla¬ 
davine crkvenih organizacija nad pučkom religijom. 

Stajalište sociologa postat će svakako mnogo razumlji¬ 
vije kad se razotkrije kakav pojam Crkve u stvari stoji u 
pozadini njihova razmišljanja o narodnoj religioznosti. Taj 
zamišljaj je opasno ekonomski naglašen. U njemu Crkva 
mnogo više sliči na kapitalističko poduzeće nego na zajed¬ 
nicu vjerskih službenika. Pogledajmo samo ključne izraze 
nove sociologije: ideološka manipulacija sa svetim; interesi 
religijskih institucija; monopolizacija crkvene ideologije; raz¬ 
mjena sakralnih predmeta; konsenzus; proizvodnja spasenj- 
skih dobara; eksproprijacija vjerskih sredstava; eklezijalna 
hegemonija; klerikalni aparati; kontrola religijskog polja; 
tržište vizijama svijeta. Ne otkriva li ta terminologija — više 
od drugoga — do kojeg stupnja je gospodarski koncept 
preplavio ekleziologiju i učinio od nje zastrašujuću tvorbu 
vjerskog otuđenja? A sve se to zbiva, zanimljivo, u povodu 
razgovora o pučkoj religiji, a ne o Crkvi. U usporedbi s ne¬ 
kim vrsnim meditacijama i istančanim dosluzima sa svije¬ 
tom ideja 24 — istog ishodišta — može se ovo sociologijsko 
razmišljanje o Crkvi dojmiti zaista kao neprimjereno cjelini 
religijske zbilje. Naravno, time ne želimo otkloniti mogućnost 
i poželjnost tematiziranja Crkve u njezinoj političkoj i gospo¬ 
darskoj djelatnosti jer nje sigurno ima, na žalost često i pre¬ 
više. Nezgodno je samo to što je spomenuta utilitarna razina 
načelno sporedna za Crkvu, kao što je beznačajna, recimo, 
za umjetnost i svaku duhovnu djelatnost. Zato vjernost socio¬ 
logijskoj metodi — u njezinoj ekonomskoj varijanti — ima 
smisla samo dotle dok ona ne počinje izobličavati predmet 
koji istražuje. Ako se ta granica preskoči, onda? ulazimo u 
začarani krug: rasprava nas o crkvenom biću uvijek nužno 

• 

24 Đuro šušnjić, Cvetovi i tla. Ogledi o ulogama ideja u ži¬ 
votu, Beograd, 1982, str. 296. 

vraća natrag na probleme društvenih struktura i na kon¬ 
kretne političko-gospodarske procese, a nikad na sam reli¬ 
giozni čin. 

Vjerodostojnost središnjeg iskaza sociologije da Crkva u 
stvari manipulira pučkom religijom može biti također i po¬ 
sredno opovrgnuta. Pri tome mislimo na brojna istraživanja 
koja su pokazala da je ovisnost narodnog vjerovanja o crkve¬ 
noj hegemoniji mnogo manja nego što je stanovita sociolo¬ 
gija spremna prihvatiti. Ovdje bi prije svega trebalo uzeti 
u obzir veliki antropologijski pothvat A. Di Nole i rezultate 
njegova ispitivanja pučke religije u područjima Abruzza.- 5 

Tu su ponajprije dva različita usmjerenja. Na jednoj 
strani susrećemo ponudu unificirajuće eklezijalne religije 
koju narod izvanjski prihvaća, pa zato, recimo, redovito pri¬ 
biva nedjeljnim crkvenim slavljima, dapače i onima koja su 
sasvim demitizirana; na drugoj pak strani, taj isti narod 
ostaje čvrsto ukorijenjen u svojoj mitskoj i arhaičnoj tra¬ 
diciji jer ga ona povezuje ne s dimenzijom općenite i bezo¬ 
blične ovisnosti — kao u slučaju vladajućeg obreda — nego 
s neposrednom konkretnošću njegovih gospodarskih iskusta¬ 
va: problemom uroda, žetve, bolesti ljudi i životinja.^Između 
tih dvaju oprečnih usmjerenja prednost pripada pučkim sa¬ 
kralnim sadržajima, iako službeni kršćanski model vrši stal¬ 
nu kulturološku presiju u suprotnom smjeru. Prema mišlje¬ 
nju A. Di Nole suvremena Crkva rado prisvaja pučku religi¬ 
ju, posebno zbog probitaka njezinih svetišta, ali je ne uspije¬ 
va bitno promijeniti. Kristijanizacija je uvijek prividna jer 
Crkva daje stanju podređenosti samo liturgijsko obilježje, 
što znači da, gledano svjetovno, rješava klasnu ugroženost 
naroda na apstraktan i formalističan način. Upravo zbog toga 
vladajuća eklezijalna shema biva ili odbačena ili »prečitana« 
na sinkretički rukopis, čemu pridonosi li mjesni kler koji 
također pripada podređenom dijelu društva. Logično je da 
će onda cijeli taj postupak promašene crkvene prilagodbe 
ostati nepriopćiv i neprenosiv nižim klasama. Kult sv. Antu¬ 
na i sv. Dominika u Abruzzima, primjerice, nije u svojem 
sadašnjem izrazu toliko nametnut od crkvene hegemonije, 
koliko je preoblikovan prema potrebama siromašnog naroda. 
Drugim riječima, pučka religioznost umije mnogo lakše ost¬ 
variti svoju samosvojnost — lukavstvom društvenog uma 

# 25 Alfonso M. Di Nola, Gli aspetti magico-religiosi di una 

cultura subalterna, Torino, 1976, str. 163—178. 


nego što s njom dospijeva ovladati službena crkvena hijerar- 

hij a - v 

Rezultati istraživanja A. Di Nole — svejedno sto su izra¬ 
zito engelsovski i gramscijevski protumačeni — poriču svako 
sociologijsko određenje pučke religije kao crkvene hegemo¬ 
nije. Slično posredno poricanje može biti izvedeno i iz onih 
znanstvenih radova koji se još više približavaju novoj^ socio¬ 
logiji. Riječ je o važnom Nestijevu otkriću da su početkom 
stoljeća u Italiji postojale mnoge necrkvene pučke grupe i 
religijski pokreti. U jeku najdjelotvornije klerikalizacije, bila 
je ondje ustrojena značajna plebejska i socijalistička struja 
narodnog kršćanstva. Lik »Isusa socijalista« sažimlje, kaže 
A. Nesti, sve vjerske i društvene ideale podložnih slojeva 
društva. Ta se projekcija međutim obavlja u posve samo¬ 
stalnim religijskim tokovima, nezavisno o crkvenom napu¬ 
tku. Zato je ovdje pučki model pažljivo odvojen od vlada¬ 
jućeg obreda. 26 Danas se ista situacija ponavlja u položaju 
industrijskog proletarijata, koji je, prema A. Nestiju, jedini 
istinski nosilac pučke religioznosti. 27 Pri takvom stanju stvari 
čini se zaista pretjeranom tvrdnja sociologa da je Crkva za¬ 
vladala pučkom religijom, ugasila u njoj svaku životvornost 
i pokušava je učahuriti »unutar katoličkog institucionalnog 
makro-sistema« , 28 

Možda je naša upotreba antropologijske argumentacije 
protiv stajališta sociologije nekorektna jer zanemaruje cjelo¬ 
viti dijalektički pristup pojavi pučke religije. U društvenom 
obrazloženju naime pučka religija može biti istodobno i oblik 
pobune i sredstvo hegemonije, ovisno o tome da li se polazi od 
naroda ili Crkve. Antropologija više istražuje prvi, a sociolo¬ 
gija drugi put, dok tek cjelina pruža opći uvid u probleme 
pučke religije. Uza svu poželjnost tražene cjelovitosti ostaje 
na kraju ipak otvoreno pitanje: kako to da pučka religija 
može biti u isti mah i izraz osporavanja klasne situacije i 
poticaj crkvenom manipuliranju u klasnoj situaciji? 

Ta dvojba jamačno nije izmišljena zbog efektnije kriti¬ 
ke; ona stvarno postoji. Uostalom, do nje su neizravno došli 

• 

26 Amaldo Nesti, »Gesii socialista «. Una tradizione popolare 
italiana, Torino, 1974, str. 78. 

27 Amaldo Nesti, Religion et classe ouvriere, u Social Com - 
pass , 2—3, 1980, str. 169—190. 

28 Roberto Cipriani, Vescovi, popolo e jeste religiose nel Sud , 
u zborniku Questione meridionale, religione e classi subalterne, 
Napoli, 1978, str. 186. 

gami marksisti. Priznao je to prešutno A. Di Nola kad je 
napisao da kretanje suvremene povijesti daje više pravo F. 
Engelsu, koji je tvrdio da se religiozna poruka pngodice po¬ 
dudara sa zahtjevima za počovječenjem svijeta, nego K. 
Marxu koji je religiju shvaćao kao otuđenje i opijum naro¬ 
da. 29 Zato je F. Engels nehotice bliži antropologiji, a K. Marx 

sociologiji pučke religije. . 

Na taj način već i najobičnija usporedba rezultata istra¬ 
živanja antropologije i sociologije — u njihovu zbiljskom 
sučeljavanju i ideološkoj istovjetnosti — potvrđuje da dru¬ 
štveno obrazloženje pučke religije ne mora uvijek biti 
ispravno. 


PUČKA RELIGIJA — SREDSTVO POLITIČKOG 
OSLOBOĐENJA? 


Zbog svoje velike rasprostranjenosti i posebnosti, feno¬ 
men pučke religije u zemljama Latinske Amerike postao je 
dana s izdvojeni predmet znanstvenog zanimanja. Stoga ćemo 
ga se ovdje posebno dotaknuti. Budući da je folklorna reli¬ 
gija u tim zemljama vrlo složena pojava, bit će je nemoguće 
svu obuhvatiti u njezinoj opširnosti i potpunosti. Neke 
kritičke primjedbe o teorijama koje se u svezi s njom pojav¬ 
ljuju potrebno je ipak ukratko izložiti. ^ 

U prvom redu se tu misli na teologiju oslobođenja koja 
je postala nekom vrstom populističke ideologije. Dok smo 
prije iznosili samo razne teorije o društvenom podrijetlu na¬ 
rodne pobožnosti, sad se susrećemo s pokretom koji od sta¬ 
novite pučke religije namjerno hoće učiniti društvenu i poh- 
tičku ideologiju. S obzirom na tu nakanu, novi teolozi prih¬ 
vaćaju društveno obrazloženje postanka pučke religije, ali 
joj u budućnosti ne pripremaju iščeznuće nego novi sadržaj. 
Izvjesnost ponuđenog projekta počiva na pretpostavci da je 
društveno otuđenje izvor svih čovjekovih neprilika. Zato ta 
teologija najprije obavlja analizu klasne situacije, a onda pri¬ 
staje uz jednu smislenu političku praksu klasnog oslobođe¬ 
nja. Na kraju osloboditeljskog postupka stoji, kao utopijsko 
obećanje, novi očovječeni svijet. Time se konačno osvjescuju 


» Alfonso M. Di Nola, Decadenza e »revivaU delle jeUgioni 
nel mondo, u zborniku Religione oggt, Novara, 1977, str. 1UZ. 

30 Pedro A. Ribeiro de Oliveira, Le cathohcisme poptdaire en 
Amerique Latine , u Social Compass, 4, 1972, str. 567 5o . 


i društveno uzbiljuju sve sakralne želje milenarizama i mesi- 
janizama. 31 Latinsko-američki teolozi dakle traže dosljedno, 
povijesno, političko, gospodarsko, zbiljsko, djelatno, sadašnje 
i potpuno čovjekovo oslobođenje. Njihov zahtjev je jasan: 
kršćansku poruku treba ponovno čitati u svjetlu prakse svje¬ 
tovnog oslobođenja, pa će se vidjeti da je Evanđelje jednako 
toliko osloboditeljsko koliko i svjetovna praksa onih dru- 
štveno-političkih pokreta koji novoj teologiji služe kao oslo¬ 
nac. Nama je, međutim, jedino važno da utvrdimo odnos 
teologije oslobođenja spram pučke religije. 

Jedva je moguće zamisliti da bi ta teologija smatrala pu¬ 
čku religiju — u njezinu tradicionalnom sadržaju — pogod¬ 
nim nosiocem političke akcije i revolucionarne promjene. To 
izrijekom napominju više ili manje, svi zagovornici teologije 
oslobođenja. Za D. Powera 32 pučki katolicizam, s prevagom 
u Latinskoj Americi, stvara jedan tip neplodnih blagdana i 
uzaludnih svetkovanja koji otklanjaju pažnju potlačenog na¬ 
roda od njegovih društvenih i političkih problema. Dapače, 
ako folklorna vjera često uključuje priznanje kršćanskih sa¬ 
kramenata, ne radi se tu o istinski življenom kršćanstvu nego 
o siromaškoj hrani — pabulum — naroda čija je povijest 
tragično prešućena ili odbačena. U stvari, teologija oslobo¬ 
đenja ne prihvaća pučku religiju, jer je ona za nju nesporni 
čimbenik otuđenja, a ne sredstvo oslobađanja. Procjena je 
dakle do krajnosti politizirana: pučka religioznost je nedo¬ 
voljno svjetovno učinkovita pa zato i teološki neprihvatljiva. 

Odatle proizlazi rascjep između svjetovnog kršćanstva za 
koje se zalaže teologija oslobođenja i pučke religije koju ta 
teologija odbacuje. Doduše, pučka religija je izvanjski krš¬ 
ćanska, ali samo zato jer je narod stavljen u položaj da 
očituje svoju podređenost isključivo u vjerskim obredima 
i simbolima što mu ih je nametnula njegova tradicionalna 
kultura. Ukratko, postoji jedno »osloboditeljsko kršćanstvo« 
i njemu oprečna »otuđujuća pučka religija«. Uzrok se tom 
otuđenju, svejedno, ne nalazi u narodu — subjektu religioz¬ 
nosti, nego je rezultat gospodarske vladavine i ideološke ma¬ 
nipulacije. Novi teolozi drže da pučka religija s jedne strane 
• 

31 Najbolji sustavni prikaz svih milenarizama i mesijaniza- 
ma daje u svojoj enciklopediji Henri Desroche, Dieux d'Hom- 
mes, Dictionnaire des messies, messianismes et millenarismes de 
Vere chretienne , Pariš, 1969, str. 282. 

32 David Power, Rencontre des cultures et expression religieuse, 
u Concitium, 122, 1977, str. 104. 

rini prihvatljivijom situaciju iskorištavanja, i to putem po- 
tenciranja osjećaja izgubljenosti, dok s druge interiorizira u 
svijest naroda ideologiju vladajuće klase, pojačavajući svje¬ 
tovni odnos ovisnosti. Za teologiju će oslobođenja, znači, 
pučka religija biti redovito nekorisna i štetna, ..odnosno u 
najboljem slučaju postat će projekcija ideologiziranog krš¬ 
ćanstva, št’o je sve skupa nezdruživo sa sviješću i praksom 
oslobođenja. Tako teologija oslobođenja zapravo teorijski po¬ 
ništava pučku religiju, jer je zbog veće društvene djelatnosti 
prethodno sekularizira. 

Zatajivanje pučke religije može biti obavljeno u različi¬ 
tom intenzitetu: od umjerenog do radikalnog odbacivanja. 
Na razini obične sociološke analize lako se uočavaju sastojci 
prosvjeda u pučkoj religiji. Uza sve to, prilično slab razvoj 
proizvodnih snaga u zaostalim predjelima neće dopustiti da 
se ispune uvjeti za dodatno proniknuće u sklop društvenih 
odnosa. Zato ova najblaža varijanta kritike pučke religije^ 
obrazlaže svoj postupak s činjenicom da je plebejski katoli¬ 
cizam uobličen prema tradicionalnim funkcijama religije u 
pretkapitalističkom društvu i kao takav neprimjeren klasnoj 
funkciji prosvijećenog prosvjeda. A prosvijećeni prosvjed je 
isto što i klasna borba u marksizmu i svjetovno oslobođenje 
u teologiji. 

Na drugom kraju kružnice stoji radikalna varijanta teo¬ 
logije oslobođenja koja pučku religiju prosuđuje na posve 
jednak način kao što to čini i moderni ateizam, premda po¬ 
dastire različite razloge. 0 njima opširnije piše E. Dussel 34 
i precizira: Latinska Amerika je jedini kulturni kontinent 
koji je imao kolonijalno kršćanstvo. Evropa je bila kršćan¬ 
ska, ali ne i kolonijalna, dok druge prekomorske zemlje nisu 
nikad uspjele stvoriti jednu značajniju jezgru kršćanstva. To 
pokazuje da Latinska Amerika zauzimlje jedinstven položaj 
u povijesti svijeta i Crkve. Polazeći baš od tog posebnog 
iskustva, ni teologija oslobođenja, želi li zaista ostati vjero¬ 
dostojna, ne može biti drugačija, nego potpuno različita. Sto¬ 
ga je ona u nekom smislu čak i ateistička, naravno s obzi¬ 
rom na konkvistadorsko kršćanstvo. U Latinskoj Americi je 
naime ponajviše kolonijalno kršćanstvo podržavalo podjelu 

• 

33 Frangois Houtart, Religion et lutte des classes en Ameri- 
que Latine, u Social Compass, 2—3, 1979, str. 218. 

34 Enrique Dussel, Domination-Liberation: pour un discours 
theologique original, u Concilium, 96, 1974, str. 33—53. 

na vladajuće i podređene slojeve u društvu. Da bi se izrazilo 
protivljenje toj klasnoj podjeli, trebalo je biti također i 
ateističan u odnosu na osvajačko kršćanstvo evropskih dose- 
seljenika. Zaključak je jasan: teologija oslobođenja posuđuje 
od ateizma shemu obrazloženja postanka pučke religije, zato 
što ona, kažu, opravdava sve klasne nepravde i uzrok je zao¬ 
stajanju u preobrazbi društva. 

U zamjenu za odbačenu pučku religiju tradicionalnog izri¬ 
čaja teologija oslobođenja sada nudi jednu svjetovnu, dje¬ 
latnu, ovozemaljsku i politiziranu kršćansku vjeru. Stoga će 
biti potrebno obaviti sekularizaciju pučke religije i pripre¬ 
miti narod za društveno i gospodarsko oslobođenje. Pri¬ 
kladno je dakle opisati političku vjeru kao novi oblik 
pučke religioznosti. Tako shvaćen, fenomen pučke religije, 
očito, pripada današnjem općem procesu sekularizacije. 
Ali dok je u Evropi i Sjevernoj Americi spomenuti proces 
bio pretežno podržavan od tehnološkog razvoja, u Latinskoj 
Americi je on oživljen isključivo političkom akcijom. 35 Odatle 
onda ideologičnost teologije oslobođenja koja pokušava na 
razini političke volje — a ne društvenih uvjeta — provesti 
korjeniti obrat u povijesti. 

Konačno, to nije sve. Otuđujuće obilježje teologije oslo¬ 
bođenja može biti pobliže određeno na dvjema različitim 
razinama. Na prvoj, izvanjskoj, teologija oslobođenja otkriva 
se kao otuđenje od društvene zbilje, a na drugoj, unutraš¬ 
njoj, kao otuđenje od kršćanske zbilje. 

Premda zagovornici teologije oslobođenja nastoje poka¬ 
zati kako je tradicionalna pučka religija bila rodno mjesto 
izobličenja kršćanske poruke, neće ni njih mimoići slična 
sumnja o otuđenosti. Ona se najviše ogleda u krivoj procjeni 
društvenih prilika. Tako teologija oslobođenja s pravom vidi 
glavno zlo u siromaštvu i nepravdi, ali ne primjećuje da su 
to tipični problemi razdoblja prvobitne akumulacije, a ne mo¬ 
dernog industrijskog doba. I obećanje o potpunom oslobođe¬ 
nju čovjeka zapravo je samo iskrivljeni odsjev mnogo skro¬ 
mnijeg stanja: naglog prelaza iz feudalizma u građansko dru¬ 
štvo. Vrlo dramatična zbivanja u političkom životu Latinske 
Amerike ne idu dakle nikad ispred obzora građanskog svije¬ 
ta, nego su uvijek iza njega. To znači da se pravni poredak 
i temeljna ljudska prava trebaju ondje tek ostvariti. Zato je 

• 

35 Jose Miguez Bonino, La Piete populaire en Amerique La¬ 
tine, u Concilium, 96, 1974, str. 141—149. 

i teologija oslobođenja neraskidivo utkana u tijek građanskog 
osvješćenja, iako joj se može činiti drugačije, što i jest ozna¬ 
ka ideologičnosti. Tko je bolje upućen u mehanizam društve¬ 
nih sukoba u feudalizmu, tome neće biti teško odgonetnuti 
zašto je teologija oslobođenja dospjela u položaj da bude 
tako drastično politizirana. Njezinu ideologičnost potvrđuje 
i prijem u Evropi, gdje je doživjela neočekivan uspjeh. Teo¬ 
logija koja je bila stvorena da izrazi zahtjeve siromaštva, na¬ 
jednom je postala ključ za razrješavanje tegoba obilja. Time 
se njezina odvojenost od društvene zbilje doista do kraja 
razotkrila. 

Budući da je teologija oslobođenja u opisanom smislu 
ideologija, otuđena je ona i od zbilje kršćanstva. To je naša 
druga razina. Ne ulazeći u teorijsko domišljanje — čega da¬ 
nas ima posvuda — bit će dovoljno ako podsjetimo da su 
politizacija i projekt zemaljskog oslobođenja bile stalni iza¬ 
zov za povijesno kršćanstvo, štoviše, već na njegovu izvoru 
izbija drama iste kušnje. U Novom zavjetu opisuje se kako 
je Isus na obalama Galilejskoga mora nahranio čudom gladno 
mnoštvo. Zanesen tim novim čudom, narod nije razumio du¬ 
boko značenje objave o kraljevstvu Božjem. Zato je u Isusu 
prepoznao samo svjetovnog kralja i političkog osloboditelja. 
On se međutim brzo sklonio i krenuo sam u goru kad j e za " 
pazio da ga hoće učiniti kraljem. Drugi put su Isusa pokušali 
napraviti vođom Izraela prilikom njegova ulaska u Jeruza¬ 
lem, ali je umjesto u carsku palaču namjerno otišao u slo¬ 
bodno progonstvo. Treći put se to zbilo u istrazi pred Velikim 
vijećem i Pilatom, koji ga osudiše kao političkog prevratnika 
jer je bunio narod, a on im je odgovorio: »Moje kraljevstvo 
ne pripada ovome svijetu. Kad bi moje kraljevstvo pripadalo 
ovome svijetu, moji bi se dvorani borili da ne budm predan 
Židovima. Ali moje kraljevstvo nije odavde« (Iv 18, 36). Ko¬ 
načno, četvrti put, poslije razapinjanja i uskrsnuća, jedan će 
od njegovih učenika na putu u Emaus pričati Isusu da su se 
mnogi bili ponadali kako je upravo nadošlo vrijeme zemalj¬ 
skog oslobođenja Izraela. Na svim najvažnijim raskrižjima 
svojeg života Isus odlučno odbija napast da bude uveden u 
političke igre ondašnjeg društva. Uostalom, Isus je sigurno 
znao da su njegovi sunarodnjaci potlačeni od rimskih osva¬ 
jača i iskorištavani od domaće vladajuće manjine. Bila je to 
zaista klasična situacija društvene i političke ovisnosti. Pa 
ipak, Isus ne izgovara ni riječi prijekora, niti daje primjer 
prosvjeda. Čini baš suprotno: umjesto da podiže ustanak 


pušta se razapeti na križ. Da nema religiozne dimenzije u 
Isusovim obećanjima — koja će se ostvariti tek u onostra- 
nosti — sve bi njegovo propovijedanje i vladanje bilo puka 
besmislica. Zato preporučuje svojim učenicima da jednako 
odbace duh ovog svijeta — što je sržna misao Novog zavjeta 
— i prihvate misterij patnje u ljubavi prema Bogu i bližnje¬ 
mu. 

Od takva kršćanstva jedva da je išta ostalo u teologiji 
oslobođenja. Ima se čak dojam da je ona vratila probleme 
kršćanstva na početni nesporazum i obnovila u suvremeno¬ 
sti onaj isti razgovor što su ga nekoć zapodjeli porobljeni 
Židovi s Isusom u pogledu značenja kraljevstva Božjeg. Na¬ 
ime, za teologiju oslobođenja 36 spasenje se čovjeka događa 
unutar povijesnog vremena i prostora, dotično u političkoj 
zbilji, što je identično gledanju Rimljana i Židova, ali ne i 
učenju Isusa Krista. Socijalno se oslobođenje ne smije izjed¬ 
načiti s kršćanskim spasenjem, jer to nisu dvije iste, ni opre¬ 
čne, nego potpuno različite stvari. U čišćenju kršćanstva od 
ideologičnosti 37 bit će potrebno učiniti novi iskorak i reći da 
kršćanstvo ne daje ljudima vremenito oslobođenje. Ali im ga 
i nitko drugi ne može dati. Odatle onda drama vremenitosti 
i svjetovnosti. Čovjeku ostaje samo mogućnost da tu neisko¬ 
rjenjivu bijedu vremenitosti što više ublaži. Stoga Isus dijeli 
kruh gladnom narodu. 38 Prema učenju kršćanstva svijet se 
dakle ne može promijeniti polazeći od svijeta. To se obisti¬ 
nilo u slučaju teologije oslobođenja koja također nije uspjela 
promijeniti svijet, ah je zato obrnula smisao religije. 

Ako se sad vratimo našoj temi lako ćemo ustanoviti da 
u Latinskoj Americi postoje u stvari dvije različite pučke 
religije. S jedne strane folklorni katolicizam sa svojim tra¬ 
dicionalnim obredima koji su preneseni iz stare postojbine, 39 
s druge osiromašeno kršćanstvo teologije oslobođenja sa svo¬ 
jim politiziranim proglasima. 

• 

36 Gustavo Gutierrez, A Theology of Liberation, New York, 

1973, str. 152. 

37 Charles Wackenheim, Christainisme sans ideologie, Pariš, 

1974, str. 260. 

38 Jean Danielou, Essai sur le mystere de Vhistoire, Pariš, 
1953, str. 104. 

39 Segundo Galilea, La religiosita popolare oggi in America 
Latina, u zborniku Religiosita popolare e commino di liberazione, 
Bologna, 1978, str. 49—111. 

Bilo je predviđeno da upravo pučka religija tradicional¬ 
nog tipa potpuno iščezne u postupku sekularizacije i ustupi 
mjesto takvu kršćanstvu koje je evanđeoski motivirano i kla¬ 
sno osviješćeno. Zato je cijeli jedan sakralni svemir trebalo 
doslovce potopiti — svijet hodočašća, prošteništa, svetišta, 
blagdana, procesija, iscjelitelja, zaštitnika, blaženika, djevica, 
svetaca, pokojnika, neočekivanih uslišanja, ukazanja, viđe¬ 
nja, opsjednuća, marijanskih štovalaca, misija, bratovština, 
svetih predmeta, križeva, bičeva, krunica, čudotvornih slika, 
ozdravljujućih izvora, relikvija, ubožnica, zavjeta, molitava, 
posta i pokora. No scenarij zbivanja ispao je nešto drugačiji 
nego što se očekivalo. Narod je doduše odbacio u nekim slu¬ 
čajevima staru pučku religiju, ali time još nije prihvatio i 
novo kršćanstvo teologije oslobođenja. Slična sudbina je 
snašla političku teologiju u Evropi i teologiju »mrtvog Boga« 
u Sjevernoj Americi. Uostalom, sve su modeme teologije 
ostale bez vjernika, iako s brojnim svjetovnim zagovorni¬ 
cima. Ono što je sekulariziram? nije prišlo apstraktnoj poli¬ 
tičkoj religiji nego je jednostavno pristalo uz ateizam, izgu¬ 
bilo se u vjerskoj ravnodušnosti ili priključilo suvremenim 
društvenim pokretima. Gdje god je teologija nastupala sa 
svjetovnim sadržajima, tamo je uvijek gubila narod. Ništa 
bolje nije ona prošla na političkom području. Budući da je 
privlačnih političkih ponuda bilo uistinu mnogo, za svjetovno 
kršćanstvo je malo tko pokazao zanimanje. 

Ishod je razvidan: teologija oslobođenja nije uspjela 
postati ni pobudna religiozna inspiracija, ni primamljiv poli¬ 
tički program. Stoga se najprije odcijepila od pučke religije, 
a onda i od puka. Narod je pak ostao vjeran ili tradicijama 
folklorne religije ili se okrenuo nereligijskim političkim po¬ 
kretima. Od svih sudionika u nadmetanju, teologija oslobo¬ 
đenja je dakle prva počela odumirati. 

U potvrdu tome mogu poslužiti razni primjeri. Za nas 
će ipak biti najvažnije da izdvojimo one koji se tiču zaokreta 
teologije oslobođenja u odnosu na puk i njegovu religioz¬ 
nost. 40 Na toj je točki naime došlo do posve novog usmjere- 

40 Među teolozima oslobođenja postoje velike razlike u mišlje- 
nju, metodi i zaključcima. S obzirom na našu temu nismo mogli 
ovdje ulaziti u te razlike i ostale pojedinosti. U nas su objavljeni 
neki radovi o teologije oslobođenja, ali se oni posebno ne baye 
s pučkom religijom nego latinsko-američku teologiju vrednuju 
s drugih vidika. Marko Oršolić, Kršćanin u službi revolucije, Za¬ 
greb, 1976, str. 140; Boris Vušković—Srđan Vrcan, Raspeto kato- 


nja. Kako je narod počeo polako izmicati utjecaju teologije 
oslobođenja, morala je ona, zbog svog nepovoljnog položaja, 
potražiti druga uporišta. Nije ih dugo tražila. Bile su to 
ovoga puta bazične zajednice. Zato se danas u teologiji oslo¬ 
bođenja daleko više promiču bazične grupe vjernika nego 
što se spominje pobožni vjernički narod. 41 A taj obrat nije 
bez značenja jer uključuje odustanak od samog čina oslobo¬ 
đenja. Elitne skupine odjednom su postale predmet teorij¬ 
skog bavljenja i pastoralnog oduševljenja. One su trebale 
biti spasonosna osobitost religije u Latinskoj Americi, nada 
za njezinu Crkvu, mjesto preporoda ljudskih odnosa, poče¬ 
tak stvaranja civilizacije ljubavi, najdjelotvornija kritika 
egoizma i konzumizma u društvu. Bazične zajednice postaju 
tako odlučujuće jezgre u evangelizaciji i prenosu kršćanske 
vjere, prostori spasenja, izvorišta novih zamaha, zametci 
»Crkve .koja se rađa pod utjecajem duha«. 42 O tome se može, 
naravno, misliti sve najbolje, ali je čudnovato da teologija 
koja je započela svoj put obećanjem narodu zemaljskog oslo¬ 
bođenja završava u zbilji kao zagovor za odabrane, uspostav¬ 
ljajući na taj način gotovo elitistički pokret. Nije on bez 
važnosti, ali je u krajnjoj crti ipak na rubu društva; izdvo¬ 
jeni dio iz vjerničkog naroda, možda njegov predvodnik i 
predstavnik, ali ne sam narod. 

Konačno, iz našeg dosadašnjeg prikaza o razvoju i sud¬ 
bini teologije oslobođenja u Latinskoj Americi dopušteno je 
izvući odgovarajuće pouke. Po njima pučka religija nije samo 
teško razloživa činjenica unutar društvenog mehanizma, nego 
se sama kao religija uvijek poriče čim pokušava prerasti u 
društveni i politički masovni pokret. Koliko je prije bila 
stavljena u pitanje teorijska nemogućnost, toliko je sad u 
praksi potvrđena društvena bezuspješnost političkih religija. 

Izlaganje o pučkoj religiji nije, međutim, s ovim dovr¬ 
šeno. Sve što smo do sada izrekli o pučkoj religiji zapravo 
je samo govor o ovome što ona nije — svjetovni povod i 
društveni ustroj — a ne što jest. Stoga tek predstoji otkri¬ 
vanje istine o pučkoj religiji. 

• 

ličanstvo , Zagreb, 1980, str. 118—126; Ivica Maštruko, Klasni mir 
katoličanstva, Split, 1981, str. 183—222; Marijan Valković, Spase¬ 
nje i oslobođenje, u Bogoslovska smotra, 4, 1982, str. 536—555. 

41 Segundo Galilea, Theologie de la liberation, u Lumen Vitae, 
33, 2, 1978, str. 205—228. 

42 Jacques Van Nieuwenhove, Puebla et les communautes de 
base, u Lumen Vitae, 34, 3, 1979, str. 177—196. 

SLUTNJE I ZNAKOVI SVETOGA 
U PUČKOJ RELIGIJI 


Znanost o religijama ne prihvaća mogućnost ostvarenja 
»čistih« situacija svetoga ili svjetovnoga. Toga naime u zbilji 
jedva da imade. Za nju je daleko češći slučaj postojanje 
»mješovitih« situacija u kojima se sakralno i profano iska¬ 
zuju u nejednakoj mjeri. Istu sudbinu dijeli onda i pučka 
religija. Zato je najbliži istini zahtjev o potrebi interdiscipli¬ 
narnog pristupa pojavi sakralnog folklora koji bi uvažavao 
kriterije svih znanstvenih grana i realnih utjecaja. Kako je 
u naše vrijeme žalosno zapušten baš religijski vidik^— iako 
inače posve stvaran i autonoman čimbenik — nije čudo što 
ga na prvom mjestu zagovaramo. 

Prije no što opišemo stanje u kojem prevladavaju sa¬ 
kralni sadržaji, bit će korisno ukazati na jednu tipičnu 
»miješanu« religioznu situaciju. U njoj se odvajaju i opet 
spajaju ne samo svjetovne i svete stvari nego jedne često 
uzimaju funkciju drugih, što može, ako se ne pronikne, pro¬ 
uzročiti posvemašnju smutnju u području teorije. A toga 
danas na žalost ima dosta. 


PASTORALNE PREPIRKE O PUČKOJ RELIGIJI 

Povećanom zanimanju za pučku religiju — barem u 
crkvenim krugovima — posebno je doprinijela okolnost da 
se o njoj počelo govoriti upravo u jeku velike liturgijske i 
pastoralne obnove, koja je bila potaknuta smjernicama Kon¬ 
cila. U Francuskoj su oživjeli stari sukobi između pristalica 
promjena i privrženika tradicije. Oganj raspre potpirile su 
dvije vrlo polemičke knjige sociologa S. Bonneta i R. Pan- 
neta, od kojih je jedna i u nas prevedena. Obje su među- 

tim žestoko branile pučku religiju i kršćanski narod. Tako 
je široka crkvena javnost doznala za probleme pučke religije 
više preko svećeničkih nesuglasica nego u neposrednom do¬ 
ticaju s njom. Do sada smo spomenuti pastoralni sukob 
namjerno prešućivali. Budući da je iz njega proisteklo po¬ 
sebno poimanje pučke religije poželjno je taj koncept ovdje 
izdvojiti i zaokruženo iznijeti. 

Na početku stoji fenomen sekularizacije koji je tih go¬ 
dina jako zaokupljao svećenstvo i teologiju. Nikada se valjda 
crkveni ljudi nisu više bavili sa svjetovnim stvarima kao 
tada. Sve je bilo u znaku sekularizacije. Imao se dojam da je 
teologija potpuno zapustila kršćansku objavu, a posvetila 
se isključivo svijetu i njegovim uspjesima. Uspon i napredak 
trebali su obuhvatiti cijelo društvo i kulturu, osim religije 
koja je bila izuzeta iz tog poboljšanja. Nju je jedinu navodno 
čekala bezizlazna i smrtonosna kriza. Sociolozi su neprestano 
dolazili s novim podacima o sekularizaciji. Prema tim izvje¬ 
štajima osjetno se smanjio broj polaznika crkava, opao je 
interes za sveto, snizio se priliv mladih svećenika, svetišta 
su opustjela, javne molitve utihnule, a vjernici se povukli iz 
društva. Od pojave suvremene kompjuterske industrije, 
općeg blagostanja i rastuće urbanizacije, svjetovno se naglo 
proširilo i zahvatilo gotovo sve prostore kršćanskog života. 

Suočena s tim stanjem — u kojemu je često i sama odu¬ 
ševljeno sudjelovala — moderna teologija se morala nužno 
opredijeliti za jedan izrazito elitistički model kršćanstva. Ako 
je naime svijet već sasvim svjetovan i ako je s gledišta 
kršćanstva to poželjno, onda Crkvi preostaje samo uzak put 
primjera, savršenstva i uzora. Sekularizacija je dakle — bez 
obzira da li odslikava stvarnost ili je u ideološkom ogledalu 
iskrivljuje — doprinijela da se uspostavi teološki i vjerski 
elitizam. Zato u mnogim nagovještajima o budućnosti religije 
prevladava slika manjinskog kršćanstva. To kršćanstvo će 
biti, kažu, doduše brojem slabije, ali kakvoćom moćnije, od- 
važnije i izvornije. Oslobođena od običaja i društvenih pri¬ 
tisaka, vjera postaje čovjekova osobna stvar, skrb vlastite 
volje i uvjerenja, područje slobode; kršćanstvo treba da 
bude sol zemlje, kvasac obnove, znak uzdignut među narode. 
Tako se Crkva svela na elitu, posvećenu manjinu, izabrani 
rod, malo stado. Između njezine elitnosti i jačanja svjetov- 
nosti u društvu nije bilo teško uočiti neku svezu. 

Kršćanstvo sabrano u male skupine i crkvene zajednice 
oblikovalo je odmah svoj posebni pastoral, primjeren toj 


situaciji dijaspore. Kler koji je odgojen u duhu religioznog 
elitizma brzo je otkrio lice isključivosti. To je naravno naj¬ 
više došlo do izražaja u odnosu na vjernički narod. Priprost 
puk i njegova tradicionalna religioznost nisu bile na dobru 
glasu u teologiji jer su nehotice sažimali suprotni pol eliti¬ 
zma: masu, folklor, narod, mnoštvo. Zato neki gorljivi sve¬ 
ćenici u to vrijeme predlažu da se uskrate sakramenti na¬ 
rodu koji još nije postao »zreo«, »odrastao«, »aktivan«, »pu¬ 
noljetan« u svojoj kršćanskoj vjeri. Dapače, siromašnom pu¬ 
ku prijetila je opasnost potpunog utrnuća liturgijskog života, 
jer je odabir za pristup crkvenim grupama bio odveć strog. 
U mnogim župama poslanici novog pastorala već su ozbiljno 
pokušavali ukinuti obrede prve pričesti kao simbole i osta¬ 
tke poganskog folklora. Ako svećenik nije službenik kulta 
nego samo prenositelj Riječi, onda ga se silna potražnja 
naroda za sakralnim slavljem uopće ne tiče. Postalo je isto 
tako jasno zašto sljedbenike elitističkog pastorala mnogo 
više privlači politička djelatnost nego ustrajan župnički rad, 
u čijem je središtu obično bilo strpljivo dijeljenje sakrame¬ 
nata neukom narodu. 1 Mnoga su istraživanja potvrdila dakle 
pretpostavku da povlašteni položaj stanovitog tipa pastorala 
— malih euharistijskih zajednica — reproducira uvijek sličan 
rascjep između teoloških odličnika i pučkog kršćanstva. 

Razjašnjenje za takvo usmjerenje klera dano je u njego¬ 
voj današnjoj društvenoj strukturi koja je buržujskog obi¬ 
lježja. Svećenici manjinskog pastorala dolaze sad pretežno 
iz nižih slojeva građanstva, a ne više iz seljačkih sredina, 
što ima presudan utjecaj na njihovu ideološku formaciju. 
Predvođena tim svećenstvom, Crkva se u jednom trenutku 
svoje povijesti našla odijeljena od naroda, premda je u teo¬ 
riji tvrdila da želi biti što bliže puku i njegovoj religiji. Zato 
su uostalom tako lako prepoznatljive oznake građanskog 
mentaliteta u liderskom kleru: pretenzija na suvremenost, 
povjerenje u uspješnost vremenitog, naivni društveni optimi¬ 
zam, kult politike, obrana apstraktnog zajedništva i zazor 
od onostranog. Društveni status odražavao se umnogome na 
pastoralni postupak, pa posljedice nisu mogle izostati. Teo- 
loško-pastoralna buržoazija rado ističe svoju naprednost, ali 
je, stavljanjem u pokret mehanizma obrednog izbora u ko¬ 
rist najupućenijih, lišila siromahe religioznog utočišta i pra- 

• 

1 Serge Bonnet, Sociologie politique et religieuse đa la Lorra- 
me, Pariš, 1972, str. 144—181. 

vednosti u Crkvi. To je S. Bonnet pokazao na primjeru prve 
pričesti. 2 Zahtjev da u činu primanja sakramenta bude 
više vjerodostojnosti dovodi praktički do neke objektivne 
selekcije koja se ne obavlja samo u pogledu kakvoće vjere 
— što je jedva moguće ustanoviti — nego također u pogledu 
razine kulture. Na taj način onaj tko je prvi u poznavanju 
svoje vjere bit će i prvi u pripuštanju obredu pričesti. A to 
mjerilo znanja uzeto je ipak iz građanskog svijeta, a ne iz 
kršćanske objave. 

Polemika se dakle povela o trima ključnim točkama: ma¬ 
njinskom kršćanstvu, elitističkom pastoralu i građanskom 
stilu razmišljanja u teologiji. Pošto su pristalice pučke reli¬ 
gije usredotočile svoju jetku kritiku upravo na ta tri staja¬ 
lišta, slijedio je pokušaj da se pozitivno uspostavi poredak 
koji će u svemu biti suprotan priželjkivanju liderskog sve¬ 
ćenstva. Za početak je trebalo rehabilitirati masovno kršćan¬ 
stvo jer je ono prvo napušteno. Tako je pučka religija opet 
došla u sjecište radoznalosti, ali ovaj put drugim prilazima 
i neočekivanim tokovima pastoralne i teologijske prepirke. 

Podršku masovnom kršćanstvu daje već poruka Evan¬ 
đelja koja je izričito upućena podzemljarima i siromasima. 
Jedino Bog može lučiti dobre od zlih, dok je mreža Crkve 
bačena u povijest za spasenje svim ljudima. S Isusom idu 
grešnici i carinici, a ne bogati i mudri. Zato su istinsku 
Crkvu uvijek više činile mase priprostih i poniženih kršćana 
nego borbeni bojovnici »elitnih jedinica«. Crkva je izvorište 
spasenja na koje mogu podjednako svi doći i crpsti nadu 
po mjeri svoje religiozne žeđi. Otuda traženje da Crkva kao 
ustanova bude posvuda prisutna, koliko u propovijedanju, to¬ 
liko u dijeljenju sakramenata. S obzirom da je Crkva, po 
tome, najprije neka ponuda svijetu, ne može ona nikad po¬ 
stati elitna zajednica, skupština izabranih, sljedba povlašte¬ 
nih, gnoza i sekta. Crkva je ustrojena od siromaha ili je 
uopće nema. 

Zastupnici takva populističkog kršćanstva — kao recimo 
J. Danielou 3 — ostavili su dojam snažne uvjerljivosti u svo¬ 
jim tvrdnjama. Na žalost njihova je argumentacija bila redo¬ 
vito teologijska i stoga bez odjeka u svjetovnom svijetu. 


2 Serge Bonnet, La Communnion solennelle, Folklore paien 

ou fete chretienne, Pariš, 1969, str. 277—289. . in4 - 

3 Jean Danielou, L’Oraison, probleme polittque, Pariš, 1965, 

str. 7—42. 


Osim toga, početkom šezdesetih godina nitko još nije zapa- 
žao znakove buđenja pučke religioznosti. Tu prazninu poku¬ 
šali su sad popuniti sociolozi okupljeni oko S. Bonneta. Nji¬ 
hova je zadaća bila da otkriju narodsko kršćanstvo koje za¬ 
pravo više nije postojalo kao društvena tvorevina nego teo¬ 
rijska potreba. Ukratko rečeno, trebalo je ponovno u zbilji 
naći pučku religiju, ali ovaj put na drugom mjestu. Zato se 
potraga za novim kršćanskim mnoštvom nije okrenula seo¬ 
skim područjima — ispražnjenim od sakralnog folklora — 
nego jednoj posve nepoznatoj kategoriji vjernika koju u 
sociologiji religije nazivaju različitim imenima. Riječ je o 
kršćanima koji svoju vjeru iscrpljuju kroz četiri obreda: 
krštenju, prvoj pričesti, vjenčanju i sprovodu. Zato ih G. Le 
Bras naziva »sezonskim konformistima«. 4 Oni ne idu u crkvu 
u vrijeme velikih svetkovina liturgijske godine nego za glavne 
blagdane njihova osobnog ili obiteljskog života. To su pri¬ 
godni, običajni, sporadični, sezonski, praznički kršćani, a po¬ 
glavito dolaze iz pučkih sredina. 5 U sociologijskoj tipologiji 
»sezonci« su vrst vjernika koji religiju obično shvaćaju kao 
naviku, vjernost tradiciji, odanost baštini, pa nisu dovoljno 
motivirani da redovito ispunjavaju svoje obredne obveze ili 
aktivno sudjeluju u crkvenim organizacijama. 

Obnova pučke religije — u liku sezonskog kršćanstva — 
mogla je biti međutim obavljena tek pošto su postali poznati 
rezultati društvenih istraživanja o promjeni ponašanja u po¬ 
pulaciji vjernika. Prije je naime sociologija smatrala da 
veće pribivanje crkvenom bogoslužju jamči za čvršću orto- 
doksiju u vjerovanju. Noviji rezultati pak pokazuju da po¬ 
stoje brojiii kršćani koji izjavljuju kako vjeruju u Boga i 
Kristovo božanstvo, a ipak liturgijski ne prakticiraju svoju 
vjeru. 6 Time su — možda sasvim slučajno — dobile na važ¬ 
nosti sve kategorije nekonvencionalnih kršćana. Zato je sad 
R. Pannet mogao bez sustezanja ustvrditi da između »sezon¬ 
skih« kršćana i katolika tradicionalne pučke religije nema 
razlike, štoviše, u njega su francuski »sezonci« ubrzo izjed¬ 
načeni, uz neke ograde, s izrazito pobožnim pukom Latinske 

• 

4 Gabriel Le Bras, Etudes de Sociologie religieuse, De la mor- 
phologie a la typologie , Pariš, 1956, str. 787. 

5 Robert Pannet, Le Catholicisme populaire, Pariš, 1974, str. 
30—32. 

6 Pierre Vilain, La Foi sans la Messe... 10 millions de Frangais 
croient sans pratiguer, Pariš, 1970, str. 169. 

Amerike. 7 Tako je u uvjetima potpune svjetovnosti uspostav¬ 
ljena nova varijanta masovnog kršćanstva. 

Budući da je predloženo određenje masovnog kršćanstva 
samo sociološko — valjda zbog veće uvjerljivosti — nedosta¬ 
jao mu je odgovarajući religiozni sadržaj. Tu činjenicu mo¬ 
guće je lako ustanoviti običnom raščlambom svojstava no¬ 
silaca nove pučke religioznosti. Jer »sezonski konformisti« 
bivaju već u svojem imenu označeni po radnjama koje su 
izostale — redovito pribivanje crkvenim obredima — a ne 
po pozitivnim sakralnim činima koje izvršavaju. Stoga u reli¬ 
gioznom smislu nije do kraja raščišćeno pitanje o bitnim 
vlastitostima prigodnih kršćana. Da bi otklonili te nejasnoće, 
sociolozi su morali hitro nadodati »sezonskim« vjernicima 
jednu čisto religioznu kvalifikaciju. Odatle prijedlog S. Bon- 
neta da se naziv »sezonski katolici« zamijeni prikladnijim 
izrazom »blagdanski katolici«. 8 Znači da vjernici koji poha¬ 
đaju crkvu prigodom svečanih zgoda u njihovu obiteljskom 
ili društvenom životu — kao što su krštenje, prva pričest, 
vjenčanje, sprovod — spadaju po sociologijskom mjerilu u 
»sezonske« kršćane, a po religijskom sadržaju u »blagdan¬ 
ske« kršćane. Kako je upravo blagdan središnja tema svake 
pučke religije, prigodni vjernici su bili na posredan način 
uključeni u veliki zamah širenja populističke sakralnosti. 
Praznički katolicizam međutim ne izrasta iz mnoštva, kao 
što je bio ranije slučaj, nego iz obiteljskog ognjišta. Zato je 
nova pučka religija u stvari obiteljski obilježena. To R. Pan- 
net izričito zastupa. Crkveni obred je javno objavljivanje 
vjerskog života koji se začinje u unutrašnjosti obitelji. 

Ovaj oris novog oblika pučke religije ima zacijelo neko¬ 
liko prijepornih točaka. Prva se otkriva u nenadanom prela- 
zu od »sezonskih« na »blagdanske« vjernike, za što međutim 
u tekstovima nema dovoljno razjašnjenja. Osim toga, u reli¬ 
gijskoj fenomenologiji blagdanu pripada tako iznimno zna¬ 
čenje da ga nije moguće reducirati na sociološku prigodnost 
u pribivanju bogoslužju. Iz te prigodnosti naime ne slijedi 
nužno i samo svetkovanje. Druga točka još više otežava razu¬ 
mijevanje jer izjednačuje prigodnost, svetkovanje i masov- 

• 

7 Robert Pannet, Le Catholicisme populaire, Pariš, 1974, str. 
31. 

8 Serge Bonnet, A hue et a dia, Les avatars du clericalisme 
sous la V e Republique, Pariš, 1973, str. 120; Serge Bonnet—Rado¬ 
van Grgeč—Tomo Vereš, Neoklerikalizam i pučki katolicizam, 
Zagreb, 1978, str. 47. 


nost u pučkom kršćanstvu. A vidjeli smo netom da je nova 
narodska religija više obiteljska nego masovna pojava. Zato 
govoriti o pučkoj religiji ondje gdje nema mase jedva da je 
dopušteno. Čini se da je S. Bonnet u svojoj najnovijoj knji¬ 
zi 9 dobro osjetio opasnost od definiranja pučke religije obi¬ 
lježjima obredne prigodnosti i obiteljskog svetkovanja, pa 
je pokušao ustanoviti kršćanski identitet naroda u hodočast- 
ničkom mnoštvu koje u svetištima pronalazi svoju isto¬ 
vjetnost. Dok prošteništa mogu i danas biti idealna mjesta 
obnavljanja pučke religioznosti, male obiteljske zajednice, s 
njihovim prigodnim proslavama, to će zaista rijetko uspjeti. 

Rasprava o pučkoj religiji vođena je dakle u ozračju 
teorijske nedorečenosti. Razlog tome nalazi se vjerojatno u 
očiglednom zanemarivanju sakralnih utjecaja koji su uvijek 
na djelu. No nije sve ni religiozno što se takvim iskazuje. Na 
izgled potpuno svete stvari znaju često biti stavljene u funk¬ 
ciju svjetovnih mehanizama. To su »miješane« ili »simuli¬ 
rane« religiozne situacije u kojima je svjetovno uzelo ruho 
sakralnoga. Jedna od njih je i situacija modernog crkvenog 
pastorala. Posljednjih godina napisano je na tisuće knjiga 
o pastoralu, a sve su one, manje ili više, izvan obzora svetoga. 
Pastoral je redovito neko čovjekovo umijeće, povjerenje u 
svjetovna sredstva i pozitivne metode. U mnogim velikim 
Crkvama, pastoralni funkcionalizam i katehetska tehnologija 
— uz golemi znanstveni aparat — zamijenili su izvorni mi¬ 
stični žar i pouzdanje u nadnaravno. 

Nova pučka religija — što smo je ovdje opisali — ulazi 
bez ostatka u taj suvremeni fenomen oduševljenja za pasto¬ 
ralno, pa jednim svojim dijelom i za svjetovno. Odatle teza 
o pučkoj religiji kao pastoralnom problemu, a ne sakralnom 
događaju. To se vidi po izboru sredstava koji s§ predlažu za 
poticaj i oživljavanje narodskog kršćanstva. Prema projektu 
masovnog pastorala ispada da bi primjerenije ponašanje da¬ 
našnjeg klera u pogledu načina dijeljenja sakramenata i od¬ 
nosa spram obreda samo po sebi dovelo do povratka mno¬ 
štva vjernika u prazne crkve. Protivnicima je to odmah po¬ 
služilo kao izgovor za optužbu protiv pristalica masovnog 
pastorala da su zapravo »izmislili« pučku religiju. Kasniji 
događaji buđenja svetoga opovrgli su doduše tu objedu, ali 
zagovornike narodskog kršćanstva nisu oslobodili od za- 
• 

9 Serge Bonnet, Prieres secretes des Francais d'auiourd'hui, 
Pariš, 1976, str. 286. 

mjerke da im je preveliko povjerenje u primjenu pastoral¬ 
nih tehnika zapriječilo prilaz religioznoj dimenziji problema. 

Kako je pastoral sastavni dio teologije, nije bilo teško 
zamisliti da bi korijeni sukoba možda ležali položeni u te¬ 
meljnim teološkim nesuglascima. To se uostalom može raza¬ 
brati iz pojedinih naglasaka u spomenutoj polemici. Dok su 
sociolozi pojmom pučke religije obuhvaćali vjernike koji u 
društvu nemaju pristup bogatstvu, moći i znanju, w dotle S. 
Bonnet zaustavlja pažnju na ovu posljednju odrednicu i upo¬ 
zorava da su posjednici učenosti — u crkvenoj perspektivi 
teolozi — najopasniji jer mogu lako sakriti svoje bogatstvo, 
napadajući one koji su bogati po svojoj moći ili novcu i pri¬ 
kazati se braniteljima siromašnih. To teološko suprotstavlja¬ 
nje međutim pokazalo se isto tako izlišno koliko i pasto¬ 
ralno nadmetanje. Stanemo li na stranu bilo kojeg suparnika 
u raspri, nismo time ništa bitno riješili jer uzroci religiozne 
krize leže jamačno iznad obične polemike, pa bila ona i teo¬ 
loška. No važnije od toga jest spoznaja da se teologijsko raz¬ 
mišljanje o pučkoj religiji nalazi danas pretežno na razini 
svjetovnosti, što znači da se ne razlikuje od djelovanja u pa¬ 
storalu. 

Stanoviti sociolozi otišli su korak dalje i pokušali protu¬ 
mačiti pojavu pastoralne teorije o pučkoj religiji kao čistu 
ideološku konstrukciju kojoj u društvu baš ništa zbiljski ne 
odgovara. Time se u stvari hoće reći da Crkva želi — kroz 
oživljavanje pučkog kršćanstva — prisvojiti sebi što veći 
broj onih koji su razvlašteni od bogatstva, vlasti i kulture u 
društvu. Golema masa ravnodušnih vjernika, u klasnom smi¬ 
slu proletera, bila bi dakle vraćena u krilo Crkve. Budući da 
je to vraćanje obavljeno samo u pastoralnoj teoriji, nakane 
su eklezijalnog obnavljanja pučke religije označene kao is¬ 
ključivo ideologijske. Stoga je razumljiva težnja Crkve da 
izjednači proleterijat s pukom, puk s pučkom religijom, a 
pučku religiju s pučkim katolicizmom. Sociološko stajalište, 
koje se ovdje promiče, 11 nećemo osporavati jer smo o tome 
prije opširno pisali. Napomenimo, usput, kako bi dosljedna 
provedba sociološkog usmjerenja vjerojatno na duži rok 

• 

10 Raymonde Courtas—Frangois Isambert, Ethnologueset so- 

ciologues aux prises avec la notion đe »populaire«, u La Maison- 
Dieu, 122, 1975, str. 42. . . , . „, 

11 Frangois Isambert, Autour du Catholicisme populaire,, Re- 
flexions sociologiques sur un debat, u Social Compass , 2, 1975, 
str. 210. 


onemogućila ljudsko kritičko mišljenje. Ustvrditi naime da 
se u svakom teorijskom iskazu skriva obrana vlastite klasne 
pozicije znači odgoditi ispravnu rasudbu do uspostave bes¬ 
klasnog društva, što međutim s istim posljedicama pogađa 
sociologiju i oduzima joj pravo na istinitost u današnjem 
razgovoru o pučkoj religiji. 

Ako se nešto može predbaciti novoj pučkoj religiji onda 
je to njezina svjetovnost — posebno u metodi i sredstvima 
— a ne ideologičnost. Ipak, spomenuta, je svjetovnost više 
djelomična nego potpuna. Ublažavanja dolaze od sakralnih 
sadržaja koja su prisutna u pastoralnom oživljavanju pučke 
religije. Zato smo taj oblik netom i nazvali »miješanim«. 
Preostaje nam dakle pokazati kako traženje pastoralnog 
opravdanja pučke religije otkriva — osim svjetovnih odred¬ 
nica — mnoge dragocjene slutnje o svetome. 

U prvom redu ovdje ide otkriće blagdana kao središnjeg 
događaja u pučkoj religioznosti. Sakralizacija stanovitih čina 
i gesta u čovjekovu društvenom životu tvori srž folklorne 
pobožnosti. Iako su nosioci blagdanskog slavlja možda kat¬ 
kad bili traženi na pogrešnom mjestu — među sezonskim 
kršćanima — nije time obezvrijeđena ispravna ocjena o sa¬ 
mosvojnom sadržaju pučke religije koji se očituje baš u 
masovnom narodnom bogoslužju. To je poslije na poseban 
način bilo potvrđeno u društvenoj zbilji. 

Pastoralna teorija o pučkoj religiji donosi još jednu bla¬ 
gotvornu intuiciju o svetome koja je vezana uz svetkovanje 
naroda. Nju je razvio J. Danielou, isprobavajući mogućnosti 
uvrštavanja svetoga u prostore naše suvremenosti. Najprije 
je pitao za opće uvjete susreta između narodne religioznosti 
i današnje svjetovnosti. Odgovor je bio niječan: kršćanin te¬ 
ško može ustrajati u svojoj vjeri ako mu ozračje nije kršćan¬ 
sko. Stoga je potrebno, da ga okolina neprestano podržava i 
hrabri u obdržavanju vjerskih vrlina. Možda uvjerenje tih 
kršćana nije bilo dovoljno osobno, kako se obično čuje govo¬ 
riti, ali se pokazalo da oni bez te pomoći sakralne okoline ri¬ 
jetko uspijevaju ostati kršćani. Zato nema masovnog kršćan¬ 
stva bez kršćanske sredine. To se najbolje vidi na primjeru 
molitve koja je eminentno religiozni čin. Ako redovnici osje¬ 
ćaju potrebu osigurati mnogostruke uvjete — tišinu, samoću, 
vježbu, strog način života, odricanje — da bi učinili mogu¬ 
ćom svoju molitvu, kako će to onda postići mase običnih 
kršćana koji su stalno izloženi utjecaju svjetovnosti? Neće ii 


62 


63 


molitva u svjetovnosti postati povlastica samo izabranih po¬ 
jedinaca, dok će kršćanski narod biti od nje isključen? Naj¬ 
kraće rečeno: da li je molitva moguća za vjernike koji žive 
potpuno u vremenitosti, u današnjoj obitelji, na radu, u gra¬ 
du, na odmoru? Čini se da će za većinu njih ostvarenje mo¬ 
litvenog života biti praktički jedva dostižno. 12 

Posljedice toga za kršćanstvo mogu biti vrlo nepovoljne. 
Potrebno je stoga imati kritički odnos spram svake civiliza¬ 
cije koja onemogućuje sveto. Jer jedno društvo nije loše 
ustrojeno samo zato što u njemu ima ljudi koji oskudije¬ 
vaju kruhom ili slobodom nego također i zato što se u njemu 
ne može ostvariti nešto bitno u čovjeku — svijet molitve. 
To J. Danielou odrešito zastupa. 13 U tehničkoj civilizaciji 
očito izostaju prostori gdje se vjerske potrebe mogu radosno 
ispunjavati. Nije li možda to razlog zašto pučka religija tako 
silovito traži sveto upravo na starim mjestima? Ta pobuna 
protiv svjetovnosti konačno je i posve naravna jer odnos sa 
svetim ostaje za svagda ključni element ravnoteže u civilizaciji. 
Ovdje se dakako ne postavlja problem suživota Crkve i drža¬ 
ve nego funkcioniranja duhovnog unutar tehničkog okružja. 
Ne stvori li se dakle jedan sociološki prostor u kojemu će 
masovna religioznost biti moguća, može se dogoditi da svijet 
ispadne manje ljudski nego se to očekivalo. 

Zbog izvorne upućenosti na sveto, ova otvorena obrana 
pučke religioznosti ima svoje puno opravdanje. Međutim, u 
pastoralnom dijelu — u kojemu se pita kako doći do narod¬ 
nog kršćanstva — zadržala je ona mnoge oznake čiste svje¬ 
tovnosti. Zato ide u »mješovite« modele. Uzimajući u obzir 
tu višeznačnost, pastoralna polemika ne može biti za nas ni¬ 
kakav znak svetoga nego tek slutnja o njemu. Bolje reći ona 
je uvod ili predvorje otkrića svetoga u pučkoj religiji. 


OTKRIVANJE SVETOGA U PUČKOJ RELIGIJI 

Pojam pučke religije nije u teoriji dovoljno jasno osmi¬ 
šljen, unatoč nespornom oživljavanju sakralnog folklora u 
suvremenom društvu, štoviše, razlike u pristupu pučkoj re¬ 
ligiji postale su toliko velike da lako prelaze u suprotnosti. 

12 Jean Danielou, L’Oraison, probleme politique, Pariš, 1965, 
str. 37_42. 

’ 13 Jean’ Danielou—Jean Pierre Joussua, Christianisme de masse 
ou d’elite?, Pariš, 1968, str. 63. 


Tako, primjerice, marksistički sociolozi odmah označuju no¬ 
sioce pučke religije — podložnu klasu — dok samu religiju 
ispuštaju iz vida kao sporednu odrednicu. Po tome ispada 
da je za religiju važnije mjesto na kojem se netko u društvu 
nalazi nego kakvu vjeru stvarno živi. Drugi opet odbijaju 
uspostaviti opću teoriju o narodnoj religiji, zato što u povi¬ 
jesti susreću samo nepregledan niz vrlo različitih tipova pu¬ 
čke pobožnosti. Promjenljivost u ostvarenju sprečava ih da¬ 
kle da oblikuju jedinstveni pojam pučke religije. 14 Plurali¬ 
stički prilaz je nešto uspješniji ukoliko nastoji okupiti mno¬ 
gostruke postupke i brojne discipline, 15 ali mu vjernost za¬ 
starjelom zamišljaju znanosti ne dopušta da korektno obavi 
zbrajanje svih tih razlika u jedinstvenu cjelinu. Nama se 
pak čini da poteškoće u interdisciplinarnom istraživanju 
ponajviše dolaze od neuvažavanja duhovnih i idejnih utje¬ 
caja. A bez njih će svaka iskonska želja za svetim ostati i 
dalje neprotumačiva. Zato je danas tako teško naći definiciju 
pučke religije koja bi potpuno zadovoljavala. 

Na drugoj strani, kršćanska teologija promatra pučku re¬ 
ligiju također odveć izvanjski, kao tuđe tijelo, pa je često odre¬ 
đuje na sliku i priliku poganske religije, 16 što opet nije do¬ 
statno za cjelovito razumijevanje. Pastoralni zahtjevi — to 
smo detaljno pokazali — otežavaju izravan dodir teologije 
sa sakralnim svijetom pučke religioznosti. Na dnu svakog 
ustrajnog pokušaja da se pronikne u konačno značenje na¬ 
rodnog vjerovanja leži skrivena jedna pastoralna predrasuda: 
ona o mogućnostima da pučka religija bude prije promije¬ 
njena u smislu pravovjerja nego što je shvaćena u smislu 
traženja puta do sakralnoga. 

Teorijske nesuglasice se produžuju u isticanju rascjepa 
između pučke i crkvene religije, što je posebno iskazano u 
obrascima raznih dvojstava: podređeno — nadređeno, isko¬ 
rištavano — vladajuće, narodno — učeno , čuvstveno — umno, 
infantilno — odraslo, djetinjasto — zrelo, nagonsko — razra¬ 
đeno, zivljeno — propisano, magično — vjersko . No, taj pro- 

14 Bernard Plongeron, La religion populaire, nouveau mythe 
de notre temps?, u Etudes, 4, 1978, str. 535 — 536. 

15 Frangois Isambert, Religion populaire, Sociologie, Historie 

et Folklore, u Archives des Sciences sociales des Religions, 42—3, 
1977, str. 161—184.. 

16 Luigi Sartoii, Religiosita popolare e teologia, Indicazioni 
per una fondazione teologica, u zborniku Ricerche sulla religio¬ 
sita popolare, Bologna, 1979, str. 21—54. 

blem može biti obrnuto postavljen, iz čega slijedi zaključak 
da pučka religija nije vrsta za sebe, dotično druga vjera, s 
jasno i nesumnjivo nezavisnim obilježjima, nego ista »služ¬ 
bena« religija, koja je tako reći življena prema raspoloženji¬ 
ma, interesima, običajima, navikama i povijesnom mišljenju 
lokalnih sredina. Ne postoje dakle dvije različite religije: 
jedna klera, shvaćena kao čista, razumska,^ dogmatska, insti¬ 
tucionalna, prosvijetljena i ona druga, pučka, shvaćena kao 
niža, naivna, naravna, izvorna, dobrovoljna, spontana. 17 Bit 
će ipak vjerojatnije da se radi o uvijek istoj religiji koju 
vjernici međutim prihvaćaju u njezinim različitim sadrža¬ 
jima. Nerazumno je naime pretpostaviti da bi svi ljudi mogli 
podjednako živjeti kršćansku poruku. Upravo u tom kon¬ 
tekstu treba za pučku religiju ustvrditi da ona u prvom redu 
naglašava sakralnu dimenziju vjerskog života. Stoga je sveto 
sržna i neizostavna tema svake folklorne religioznosti. 

Prema tom mišljenju, koje smo skloni podržati, čovje¬ 
kova potreba za svetim potiče, u najvećem broju slučajeva, 
suvremeno oživljavanje pučke vjere. Prihvati li se takvo me¬ 
todičko opredjeljenje, otpadaju odmah mnoge suvišne dvoj¬ 
be i ideološka nadmetanja. Bespredmetno je, recimo, pitati 
— kao što to čini D. Pizzuti 18 — da li se nalazimo u prisu¬ 
stvu bujanja populističkih oblika religije zato što nas na to 
prisiljava današnja društvena i kulturološka situacija podre¬ 
đenih slojeva ili se, naprotiv, pred nama objavljuje uporna 
postojanost jednog fenomena koji treba pažljivo analizirati 
u njegovom neprekidnom izlasku na vidjelo povijesti? Ukra¬ 
tko, da li je pučka religija prigodna pojava nastala unutar 
krize industrijskog društva ili ona skriva trajnu težnju na¬ 
roda za svetim i onostranim? Odgovori će naravno biti dani 
isključivo u korist svetoga i njegove permanentnosti. 

Uputimo li se tim putokazom, sve će nam pučke religije, 
u nekom širem smislu, postati iste ili slične. Zato smo posve 
različite pojmove — kao što su pučka religija, pučko kršćan¬ 
stvo, pučki katolicizam — namjerno rabili u istorodnom zna¬ 
čenju. U perspektivi svetoga ne bi morali da se između sebe 
mnogo razlikuju: folklorna religija primitivnih plemena, li¬ 
turgijske svečanosti talijanskog juga, pobožne molitve siro- 

17 Gabriele De Rosa, Chiesa e religione popolare nel Mezzo- 

giomo, Bari, 1978, str. 14. , 

18 Domenico Pizzuti, La reviviscenza della religiosita popolare , 
u IDOC, 5—7. 1979, str. 75. 


masnih indiosa, čežnja za mističnim životom ruskih seljaka, 
masovno kršćanstvo poljskih radnika, marijanska štovanja 
hrvatskih hodočasnika, narodna vjera običnih hindusa, pučki 
obredi muslimanskih beskućnika, rock-misa služena od skupi¬ 
ne mladih političkih kontestatora u Sjedinjenim Državama. 
Svima je njima zajednički razlog i poticaj: težnja za svetim 
stanjem neviđene sreće i nedostižna sklada. Stoga je danas 
toliki broj urbaniziranih ljudi privučen od pjesama i obreda 
nepismenih, siromašnih i neciviliziranih naroda. 19 Pučke reli¬ 
gije se traže jer su izraz želje za vjerodostojnošću svetoga koja 
je bila postignuta u životu običnih vjernika i siromašnih pod- 
zemljara. Nije li to možda uzrok da i u novim liturgijama 
pretežu baš »primitivni« sastojci: upotreba plesa, ekstaze, 
maske, folk-pjesme, domorodačke glazbe, bubnjeva. A »primi¬ 
tivno« je uvijek bliže svetome, pa je više traženo, čak i od 
vrlo modernih vjerskih pokreta. 

Pučka religioznost je dakle čovjeku prirođena. Stoga se 
toliko rasprostranila u prostoru i vremenu. Tome obilato 
pridonose psihološki razlozi. Uspoređena s ikonoklastičkom 
strogošću velike mističke tradicije — koja izbjegava svako 
predočavanje svetoga — pučka religija ide suprotnim smje¬ 
rom i oslanja se više na vidljive znakove, što znači da stavlja 
vjernike u položaj fizičkog dodira s nadnaravnim svijetom. 
Da bi to ostvarila, pučka religija ima potrebu za svetim sli¬ 
kama, riječima, zvukovima, znakovima, pokretima, mirisima. 
Odatle važnost relikvija, svetačkih likova, dugih liturgijskih 
slavlja, čudesnih ozdravljenja, ukazanja, viđenja, osobnih 
objava i bučne izvanjske pobožnosti. Posebnu ulogu dakako 
igraju sveci 20 koji posreduju u odnosu između čovjekove bi¬ 
jede i Božjeg veličanstva. Dok je Bog udaljen i nepodesan za 
predočavanje, svetac ili Majka Božja su bliski vjerniku. On 
ih doslovce vidi, prepoznaje, priča s njima i znade mnogo o 
njihovu zemaljskom životu. Čak i Krist nikad ne dolazi puku 
kao uskrsli Pobjednik nego uvijek u obličju razapetog Pra¬ 
vednika. Zato ih folklorno kršćanstvo uspijeva predstaviti s 
vrlo uvjerljivom i sadržajnom ikonografijom. Sveci su isto¬ 
dobno udaljeni miljenici Božji i na dohvatu su ruke. To je 
uostalom glavni razlog zašto se vjernici često utječu Gospi 

ili obraćaju molbom svecima. Njima će zacijelo bezbolnije 

• 

19 Harvey Cox, The Seduction of the Špirit , The Use and Mi- 
suse of People's Religion , New York, 1973, str. 1969. 

v 20 Antoine Vergote, Interpretation psychologique du »pheno- 
mene antonien«, u II Santo, 16, 2—3, 1976, str. 237—249. 

povjeriti najintimnije i vrlo ljudske stvari: svoje patnje, ne¬ 
volje, nemire, boli, grijehe, izdaje i sumnje. Lakše im je ne¬ 
kako biti iskren sa svetim ljudima nego s nepredocivim Bo¬ 
gom. U tom smislu im se i Uskrsli Krist može činiti odveć 

dcilčk 

O spomenutom posredništvu i želji da se sveto susretne 
na zoran način postoje u povijesti religija bezbrojna svjedo¬ 
čanstva. Nabrojimo neka. Arhaički narodi vjeruju da je 
čovjek na početku vremena — u zoru rađanja svijeta — živio 
istinsko blaženstvo i nepomućenu radost. Nebo i Zemlja su 
se gotovo dodirivali ili ih je vezivao samo neki most, brao, 
stablo, stub, uže, lanac, pa su bogovi slobodno silazili na 
Zemlju i miješali se s ljudima; na drugoj strani, ljudi su 
mogli uvijek lako uzaći ili se uspeti na Nebo. Susret je bo¬ 
gova i ljudi bio vazda in concreto, predmetan i stvaran, lek 
poslije — našim padom, pojavom grijeha i smrti — raski¬ 
nute su niti te sretne blizine. Najveće biće se povuklo i uda¬ 
ljilo od ljudi, postalo je Deus otiosus. Na njegovo mjesto 
nastanio se cijeli jedan panteon praznovjerja i sakralne lu¬ 
dosti Sveto je potpuno utonulo u predmete i ljude. Kao da 
se »pali čovjek« htio još jednom vratiti vremenu iskona, ah 
ovaj put isključivo svojom voljom i naopakim putovima ne¬ 
strpljenja. Ta duboka težnja za ćutilnim suočenjem sa sa- 
kralnošću Početaka ostala je živa sve do danas. 

Stoga u većini religija susrećemo također istu potrebu 
za neposrednim i slikovitim prikazom svetoga. Istodobno je 
tu nazočna i neka očita odbojnost spram svake »bestjelesno- 
sti« »nepredmetnosti« i »apstraktnosti« božanstva. Upravo 
ie sjećanje na sretni Eden — kad je sveto bilo pristupačno 
osjetilima — potaknulo narod da stvori, kroz svoju dugu 
povijest, izuzetno bogatu tipologiju odgovarajućih simbola. 
Pri tome se redovito spominje: neki most, put, sveto brdo, 
hram, kraljevska palača, visoka kula, stup svijeta, kozmička 
os, nebeska kolona, drvo života, lanac, uže, svemirske stepe¬ 
nice. Razumljivo da se tim sredstvima Zemlja i Nebo jos 
samo simbolički svezuju i približuju, a ne zbiljski. Tako koz¬ 
mička os — Axis Mundi — može biti shvaćena kao sveta pla¬ 
nina na kojoj se scenski igra nekadašnji susret ljudi i bogo¬ 
va. To jednako vrijedi za svaki visoki hram i uzdignuto pre¬ 
bivalište svećenika, gdje se mitskim kazivanjem obnavlja iz- 

21 Mircea Eliade, Traite d’histoire des religions, Pariš, 1974. 
str. 322—324. 


vomo združivanje Neba i Zemlje. Kule se neuspješno zidaju 
do Neba, kao u židovskoj tradiciji, ili se na njihovu vrhu 
obavlja kultni susret ljudi i bogova, kao u babilonskom Zi- 
guratu. Najpoznatiji su ipak legendarni mostovi: Amano Uki- 
hashi, valoviti most u šintoizmu, Cinvat, most Posljednjeg 
suda u mazdaizmu, Eshatološki most u šamanizmu. Slične 
teme o simbolizmu mosta i povezivanju telurskih i astralnih 
prostora nalazimo u brahmanističkim tekstovima Taittiriya- 
- Samhita , eshatologiji ranog kršćanstva i islamizmu, srednjo¬ 
vjekovnim hagijografijama i suvremenoj pučkoj religiji. 22 
Duboki ponor između Neba i Zemlje, koji je grijehom isko¬ 
pan, može se prijeći arhetipskim mostom samo na dva na¬ 
čina: ili trenutno u mističkoj ekstazi ili stalno u smrti. U 
masovnom pak obredu taj se prelaz obično liturgijski dra¬ 
matizira i simbolički upiisutnjuje, ali nikad do kraja ne 
ostvaruje. Zato je religija, barem u životu velikog broja vjer¬ 
nika, nostalgija za svetim. 

Na tu se tradiciju nadovezuje sada pučka religija. Iz tri 
razloga. Prvo, jer i u pučkoj religiji čovjek doživljava svoju 
vjeru podjednako kao sjećanje na sveto i kao traženje sve¬ 
toga; drugo, jer i u pučkoj religiji sveto biva predočeno u 
čisto sjetilnim predodžbama; konačno, treće, jer i u pučkoj 
religiji sveto ne traže pojedinci nego pobožni vjernički narod. 

Posebno treba istaknuti ovaj treći vid življenja pučke 
religije. U njemu golemo mnoštvo ljudi ide u potragu za 
svetim, što ne čini usamljeni mistik ili teolog. A siromasi 
i maleni, lako nađu put do božanstva. Iako rođena među 
»najotuđenijima«, pučka religioznost ne pripada samo nižim 
društvenim slojevima, kako neki tvrde, 23 nego se širi na cije¬ 
lu ljudsku zajednicu. Možda zato neće biti pogrešno reći da 
Bog upravo preko vrlina poniženih djeluje u povijesti naro¬ 
da. To međutim nije sve. Mnogi blaženici i vjerski obredi 
stvoreni su najprije u narodu, a tek onda ih je Crkva prih¬ 
vatila. 24 Križni put (via crucis), krunica, marijanske pobožno- 
sti, devetnice i mnoge druge liturgijske svečanosti izišle su 

• 

22 Luigi M. Lombardi Satriani—Mariano Meligrana, II Ponte 
di San Giacomo, L’ideologia della morte nella societa contadina 
del Sud , Milano, 1982, str. 121. 

23 Amaldo Nesti, Problemi e tendenze nella religione popolare 
come fenomena delle classi subalterne, u zborniku Studi e ricer- 
che di sociologia, Pistoia, 1973, str. 85—116. 

24 Eduardo Hoomaert, Modelli di pieta nati dal popola , u 
Concilium , 9, 1979, str. 72—83. 

iz puka, a naknadno ih je i Crkva priznala za svoje. Stoga 
je povijest Crkve — u strogo religioznom smislu — najprije 
pobožni život mnoštva. Nije dakako važno da li se pučka 
religija oblikuje djelomično izvan Crkve, u sakralnom folk¬ 
loru i magiji, kako jedni misle 25 ili je uvijek smještena unu¬ 
tar širokih okvira njezina ustrojstva, kako drugi zastupaju.* 1 
Glavno je da ona u potrazi za svetim oplođuje u isti mah i 
Crkvu i svijet. 

U današnjem vremenu potpune sekularizacije ta je pu¬ 
čka religija — tko znade po koji put — opet izašla na vidjelo 
dana. Sveti narod je izronio iz svojih jazbina, špilja, tvor¬ 
nica, baraka, bolnica, staračkih domova, tamnica, ludnica, 
kao bujica očajnika, ali ne da bi rušio i ubijao nego molio i 
sazivao. To je doista neka jedinstvena nerevolucija, upućena 
Bogu a ne ljudima. Zato unatoč svim sociologijskim teorija¬ 
ma i političkim iščekivanjima, ostaje ona neponovljiv reli¬ 
giozni čin. .. 

U okružju stalne presije svjetovnosti, plebejska religija 
ne samo da nije doživjela znatne zastoje nego je pokazala 
neiscrpivu životnu snagu i otpornost. Zato danas prisustvu¬ 
jemo neočekivanom procvatu i oživljavanju populističke reli¬ 
gioznosti. Taj je preporod vjerodostojan i masovan. Tradi¬ 
cionalne pobožnosti se obogaćuju s novim vidicima, likovima, 
oblicima i iskustvima svetoga. Pojedina mjesta postaju sjecišta 
bezbrojna mnoštva. Tako je, primjerice, više vjernika bilo na 
nacionalnim slavljima u Ninu nego na zaključnim svečano¬ 
stima Svete godine u Rimu, više u pustoši Međugorja nego 
na otvaranju Euharistijskog kongresa u Beču. A što onda 
reći o Lourdesu i Fatimi, gdje hodočasnici svojim brojem 
nadilaze posjetioce nedjeljne mise u gradskim crkvama. Tu 
je još Czestochowa, Marija Bistrica, Loreto, Zaragoza, Pado¬ 
va, Napoli i mnoga poznata svetišta. U velikoj sedmici svi 
građani Sevillie izlaze na ulice i sudjeluju u veličanstvenim 
procesijama; pokajnički kult Vir gen de Guadalupe u Mek- 
siku i hodočašće Sv. Gaetana u Buenos Airesu znaju privući 
na milijune pobožnih kršćana. Ima dakako i tisuće drugih 
prošteništa — posebno marijanskih — koje su rasute diljem 
svijeta, kao zvijezde ljudske nade. A gdje su Meka, Ganges i 
brojna svetišta nekršćanskih religija. Svečanosti pučke sa- 

25 Jean-Claude Schmitt, » Religion populaire « et culture folklo- 

rique, u Annales, 5, 1976, str. 941—953. KTo 

26 Gabriele De Rosa, Vescovt, popolo e magia nel Sud, Napoli, 

1971, str. 11. 


kralnosti dakle nadmašuju po sudionicima sve sportske pri¬ 
redbe i dobro pripremljene političke mitinge. O tim činje¬ 
nicama se međutim ne vodi dovoljno računa ili se čak na¬ 
mjerno prešućuju. A one su izraz nezasitne potrebe naroda 
za smislenošću života koja se tek u obzorju svetoga počinje 
ispunjavati. 

Iako pučka religioznost ima svoje ishodište u ljudskoj 
naravi, može ona također biti i izvana poticana od društve¬ 
nih prilika. U tom sklopu je sigurno da suvremena svjetov- 
nost na poseban način izaziva pojavu religije u narodu. Bolje 
reći, eksplozija svetoga često je reakcija na stanje krajnje 
svjetovnosti u društvu. Neki misle da je reducirajući model 
tehnološke kulture od najveće važnosti za razumijevanje bu¬ 
đenja tradicionalne religioznosti. 27 Drugi pak razloge tome 
nalaze u stvaranju svijeta stereotipa, beznačajnosti, anonim¬ 
nosti, rutine, dosade, banalnosti, u kojemu onda ima sve 
manje mjesta za ono što je čudnovato, onostrano, iracio¬ 
nalno, duhovno, sveto, fantastično, neočekivano, mistično, 
slobodno, utopijsko. Fenomen programiranja proširio se na 
sva područja življenja: od turizma do školovanja, od ljubavi 
do religioznosti. Organizirani sportovi uzimaju mjesto slo¬ 
bodnoj igri u prirodi; turizam zamjenjuje nesigurnost puto¬ 
vanja i avanturu; tehnike tjelesnog užitka potamnjuju lju¬ 
bav; religioznost je čvrsto užljebljena u crkvene institucije. 
Čini se da ni jedna istinska ljudska pobuda ne može biti spa¬ 
šena od bijesnog nasrtaja opće programatizacije života. 28 

Nije onda iznenađenje što u takvim prilikama pučka re¬ 
ligija pokušava da na silovit način, posredstvom ne uvijek 
čistih postupaka, otkrije put do sakralnoga. Baš zato što je 
svjetovno spriječilo religiju u njezinu naravnom zamahu — 
sveto u narodu tako izazovno eskalira. 


OBILJEŽJA SVETOGA U PUČKOJ RELIGIJI 

Dosadašnja razmišljanja o pučkoj religiji sabrana su 
uglavnom u djelima teoretičara društvenih znanosti i antro¬ 
pologa. Prema njihovom stajalištu pučka je religija shva¬ 
ćena kao isključivo socijalna činjenica ili kamuflirani politi- 

• 

27 Francesco Saverio Pancheri, La religiosita popolare , u II 
Santo, 20, 1, 1980, str. 83. 

28 Harvey Cox, The Seduction of the Špirit , The Use and Mi- 
suse of People's Religion, New York, 1973, str. 11. 

čki pokret, štoviše, moguće je govoriti o stanovitoj ideologi- 
zaciji klasnog elementa koji obilato ide na štetu religioznog 
sadržaja. Suprotno tim svjetovnim tumačenjima, pučkoj re¬ 
ligiji se može pristupiti na način da joj se prida) značenje 
sakralnog događaja. Premda su takvi pokušaji tek u zame¬ 
tku, pripremaju oni svojom argumentacijom dolazak vremena 
kad će biti sve teže obrazlagati religiju s nečim što ona nije. 
Uostalom, u drugim područjima je takva autonomija davno 
izborena i nikome ne pravi ozbiljnije smetnje. 

Najprikladnije je započeti s nabrajanjem temeljnih obi¬ 
lježja pučke religioznosti, bez obzira što trenutno nedostaju 
šire teorijske pretpostavke i iskustvena ispitivanja. Narodna 
religija će se zacijelo najviše otkrivati u pobožnosti, ali uvi¬ 
jek s odrednicama zajedništva. 

Sakralno se kroz medij pučke pobožnosti iskazuje u više 
različitih značajki: kao nadmoć čuvstvenosti i subjektivnosti. 
To je zaista neka religioznost u stanju začeća i rađanja, 
osjetljiva na prvobitno i izvorno, sa svojstvima samoniklosti, 
dobrovoljnosti, intuitivnosti, imaginacije i alogičnosti. Pri¬ 
stup svetome međutim redovito polazi od čovjekove svaki¬ 
dašnje misaone i duhovne situacije. 29 Zato se pučkoj religiji 
pripisuje uloga posredništva u pojednostavljenju vjere i 
funkcija prilagodbe u zahtjevima naroda s obzirom na teolo- 
gijske kategorije. Običan svijet proživljava sveto na nižoj 
razini razložnosti, što ne znači da je time njegov osjećaj za 
religiozno manje otvoren traženju zadnjeg značenja. Spušte¬ 
na do mjere antropološke prihvatljivosti i iščekivanja naro¬ 
da, pučka religija se objavljuje u arahičkim pojmovima: neo¬ 
bično, čudno, izvanredno, rijetko, neprovjerljivo, naročito, 
iznenađujuće, moćno, silno, strašno. Da bi bila što bliža 
neukom vjerniku, ta potraga za svetim je nerijetko prisiljena 
prekoračiti granicu religioznoga i ući u polje magije, 30 što za¬ 
cijelo ne treba uvijek uzeti za zlo. Pogreška je naime sastavni 
dio svakog iskrenog traženja. 

Lista obilježja pučke religije nije s ovim opisom do kra¬ 
ja iscrpljena. Spomenimo samo usput, za primjer, vrlo slo¬ 
žen problem upotrebe sakralnog rječnika u toj religiji, o če- 


29 Michel Meslin, II fenomeno religioso popolare, u Sacra Do- 

ctrina, 61, 1971, str. 5—19. . 

30 Luis Maldonado, Religiosidad popular, Nostalgia de lo ma- 
gico, Madrid, 1975, str. 366. 


mu postoje već neka zapažena početna razmatranja. 31 Fol¬ 
klorni jezik veliča sveto u izrazima misterija i tajne, iako 
za simbole uzima predmete iz osobnog života i društvene 
sredine. Riječi su istodobno svagdašnje i uzvišene. Osim 
toga, poznata je upotreba termina koji su izgubili prvotno 
značenje i preselili se u područje religioznoga baš zbog svoje 
nerazumljivosti. A u religiji je uvijek važnije što neki znak 
za čovjeka znači nego što on u zbilji predstavlja. 

Nije bez opasnosti pothvat da se sve spomenute vlasti¬ 
tosti pučke religije — vrlo različite i neodređene — poku¬ 
šaju sad sažeti u samo jedan opći pojam koji bi tako postao 
glavnim nosiocem sakralnog u vjerničkom narodu. Ako se to 
ipak želi učiniti onda je najpogodnije izabrati obilježje ču¬ 
desnoga, premda ista oznaka mjestimice valja i za svaku 
drugu religiju, a ne samo pučku. 

Čudesno je istodobno živijeno kao teofanija — u smislu 
objave božanstva u svijetu — i kao prikladan govor da se 
opiše neizrecivo. Ta riječ imenuje u stvari sve pojave koje 
izlaze izvan redovitog tijeka događaja i naravi. Danas se me¬ 
đutim u fenomenologiji religije 32 temelji čudesnoga ne traže 
toliko u pomanjkanju razumnosti ili odsustvu znanstvenog 
tumačenja, koliko u posebnom položaju čovjeka koji doživ¬ 
ljava svijet na posve različit način nego samog sebe. Tu ne¬ 
premostivu razliku on sublimira u predosjeća je svetoga i 
numinoznoga jer drugog odgovora jednostavno nema. A neće 
ga sigurno nikada ni naći dok je smrtan. Stoga je čudesno 
šifra za jednu višu i nedokučivu zbiljnost vječnosti. Nad¬ 
naravno se naslućuje kroz kategorije izvanrednoga, neobič¬ 
noga, naročitoga, oniričkoga. Čudesno tako postaje podjed¬ 
nako znak svetoga u svemiru i izraz čovjekova iskustva o 
svetome. 

Nije sporno da u pučkoj religiji prevladavaju upravo sa¬ 
držaji čudesnoga. Nas međutim iznad svega zanimaju prvi 
zameci znanja o čudesnome u narodu, dotično počeci otkrića 
svetoga koje se u čovjeku opetovano rađa od neumoljive 
sukobijenosti sa sudbinom i od neizlječive izranjenosti ljud¬ 
skoga bića. U tom smislu je pojava pučke religioznosti izra- 
• 

31 Aldo Natale Terrin, La religiosita popolare in prospettiva 
fenomenologica, u zborniku Ricerche sulla religiosita popolare , 
Bologna, 1979, str. 137. 

32 Michel Meslin, Le merveilleux comme theophanie et expres- 
sion humaine du sacre, u zborniku Le Sacre, Etudes et Recherches , 
Pariš, 1974, str. 169—177. 

žito antropološka posljedica naše nesamodostatnosti. Dok 
suvremena svjetovna shvaćanja u sakralnom folkloru pro¬ 
nalaze pretežno društvene utjecaje, novo religijsko mišljenje 
nastoji u tom istom prostoru otkriti tragove ljudske žeđi za 
svetim, smislenim, sveobuhvatnim i spasenjskim. 

Ovdje svakako treba nadodati da ne samo religiozno 
nego također i pučko potpada pod antropološku analizu 33 
Dubljim proniknućem pučko može biti viđeno kao neko izra¬ 
zito i posebno ljudsko određenje na zemlji. Ono ima duboko 
korijenje u običajima i navikama stanovitih užih i širih za¬ 
jednica, što je razlogom da se tako dugo zadržalo u vremenu. 
Priraslo uz istinske ljudske porive i povezano s čuvstvima 
zavičajnosti, pučko pomaže oblikovati vrednote tradicije, ko¬ 
ja je obično podržavana od povijesti cijelog jednog naroda. 
Zato se svaka obnova pučkoga obavlja u skladu s osjećajima i 
naravnim sklonostima mnoštva. Pučko dakle uključuje ljud¬ 
sko kao svoju bitnu sastavnicu. Združenost pak pučkoga i 
svetoga — tih dviju neotuđivih odrednica — donosi neoče¬ 
kivanu plodnost u odgonetavanju značenja religijske povije¬ 
sti. Po svojem antropološkom sastavu 34 to konstituira »prvo 
religiozno« u čovjeku i odslikava, kao na filmskom ekranu, 
shemu iskonskog uspostavljanja sakralnoga. Pučka religija 
povezuje vjernike s tom prvobitnom mističnom stvarnošću 
koja prethodi svim kasnijim institucionalnim i crkvenim 
uokvirenjima; ona je neki sakralni primum, sveto što se iz 
utrobe početaka pamćenja nesavršeno otkriva narodu u nje¬ 
govu ustrajnom traženju. 

Zbog te svoje uronjenosti u antropološke izvore, pučka 
religija dobiva nova obilježja, a već spomenuta bivaju bolje 
osvijetljena. Tu se misli, pored ostaloga, na okolnost da je 
narodna pobožnost — za razliku od čina vjere u gradskim 
župama — iskustveni doživljaj svetoga, a ne pristanak uz 
teoriju o svetome. Zato je ishodište pučke religije iskustvo, 
a ne spoznaja. Iz toga dalje slijedi da u narodnim svečano- 


# 33 Aldo Natale Terrin, La religiositd popolare in prospettiva 

fenomenologica, u zborniku Ricerche sulla religiosita popolare, 

18 ° 1 ^ g ^ , e ^?J^ >a ntroi>ološkU označujemo ontološke zbiljnosti koje 
su vlastite čovjeku i proizlaze iz njegove biti kao 
donekle blisko stajalištu fenomenologije; drugo J e međutim an 
tropologiia ili etnologija kao znanost o kulturama. O tome ovdje, 
dakakof nije riječ. Za detaljniji pregled termmologije dobro je 
pogledati Joseph Goetz, Antropologie sociale, Roma, 1971, str. 
3—5. 


stima nema nikad mjesta za umjetnu podjelu što unesrećuje 
modernu religioznost. Podjelu, prvo, na vjernike, a njih je 
najveći broj koji sa strane promatraju liturgijske obrede; 
drugo, na tumače i predvodnike; konačno, treće, na one koji 
djelatno sudjeluju u crkvenim slavljima. U pučkoj religiji, 
suprotno tome, postoje samo sudionici doživljaja svetoga, 
pobožno mnoštvo što je skrušeno prostrto pred licem Božjim 
i njegovim nebeskim posrednicima. 

Ta duboka potreba da se religiozno živi kao nešto cjelo¬ 
vito i bez pukotina, nazočna je u vjerničkom narodu još od 
davnine. Neki su spremni u tom obilježju vidjeti svu naro- 
čitost sakralnoga folklora. Prema istraživačima crkvene povi¬ 
jesti i pojava pučkoga katolicizma dade se dobrim dijelom 
protumačiti baš iz sličnih poticaja. Tako G. De Rosa 35 misli da 
je narodna pobožnost, koja je nastala u doba baroka, zapravo 
reakcija na pretjerani religiozni racionalizam i juridizam Tri- 
dentskog sabora. Pučki katolicizam dakle kondenzira povijest 
lokalnih otpora spram ekscesne normativnosti kanonske tra¬ 
dicije u Crkvi. Zato se javljaju dvije različite tendencije: jed¬ 
na službena, nadahnuta tridentskim »racionalizmom«, druga 
narodna, više povezana s mjesnim posebnostima i »sjetilno- 
šću« pučke religioznosti. 

Ali vratimo se današnjici. Buđenje svetoga u obliku pu¬ 
čke pobožnosti postalo je u naše vrijeme toliko bjelodano 
da su sociolozi teško mogli ostati pri tvrdnji kako su samo 
društveni i politički razlozi u igri. Valjda taj pusti narod hrli 
u svetišta i ide na daleke putove hodočašća također i zbog 
zadovoljenja religioznih potreba — pa bile najmanje — a ne 
isključivo da izrekne svoj neosviješćeni klasni prosvjed. Sto¬ 
ga je sociologija pribjegla novoj ocjeni pučke sakralnosti. 
Obnova sakralnoga doista postoji, priznaju sad ti sociolozi, 
ali religioznost koju ona donosi nije koncilska, modema, na¬ 
predna, oslobodilačka, mirotvorna, svjetovna, nego izrazito 
tradicionalna, konzervativna, mistična, neznanstvena, ezote¬ 
rična. Očito je da ta procjena ima više političko nego reli¬ 
giozno značenje. Ako nije sredstvo oporbe ili narkotiziranja 
potlačenih, kažu, pučka religija je danas neka krizna religija 
ili religija krize. To je uzrok da će za mnoge sociologe, koji 
u religiji vide samo političku tvorbu, biti važno sljedeće pi¬ 
tanje: ako se narodna pobožnost u širokim društvenim slo- 

• 

35 Gabriele De Rosa, Chiesa e religione popolare nel Mezzo- 
giorno, Bari, 1978, str. 172. 

jevima ipak obnavlja, o kakvom se tipu religioznosti u stvari 
radi? Oni nalaze da se prvenstveno budi zanimanje za magi- 
čku, protivsvjetovnu, militantnu, fundamentalističku, kleri- 
kaliziranu, politiziranu i nacionalističku religiju. Drugim ri¬ 
ječima, revitalizacija svetoga zbilja postoji, ali je ona vred¬ 
novana kao negativna društvena pojava. 

Na taj način obilježja pučke religije ulaze u središte 
svjetovne kritike, a ne samo teologijske obrade. Sigurno da 
priprost narod i proleterizirani puk ustraju na specifičnom 
modelu sakralnosti. Ali što je u njihovoj pobožnosti istinski 
religiozno, a što nije, to može biti utvrđeno tek religijskim 
mjerilom. Uvođenjem međutim političkoga ključa u rasudbu 
cijeli se slučaj svodi na banalno pitanje korisnosti ili štetno¬ 
sti pučke religije za opći društveni napredak. A to nije reli¬ 
giozno nego svjetovno pitanje, koje donosi drugačiju logiku 
zaključivanja i pravila ponašanja. Za religiju postoji prije 
svega problem vjerodostojnosti u življenju svetoga; za poli¬ 
tiku prije svega problem sadržaja crkvene djelatnosti u dru¬ 
štvu. Jasno, ta dva problema malo što povezuje. Ako dakle 
išta drugo onda zacijelo sav kompleks pučke religioznosti — 
sa svojim blagdanima, obredima, hodočašćima, zavjetima, 
molitvama, viđenjima, pokorama, križnim putovima, pobož¬ 
nim zazivima — ne stoji ni politički lijevo ni desno, nego je 
smješten jednostavno izvan područja političkog života uopće. 

Što se tiče tvrdnje sociologa o pučkoj religiji kao tipično 
kriznoj pojavi ili nagovještaju suvremene društvene krize, 
treba otvoreno reći da se tu radi više o ideološkom iskazu 
nego zbiljskom uvidu. Kriza je naime stalno čovjekovo stanje 
i nepromjenljivi društveni arhetip, a odraz je naše religiozne 
sudbine, koja se ogleda u nenužnosti, prolaznosti, vremeni- 
tosti i smrti. Osim toga kriza je sinonim za Križ, dakle za 
najautentičniji .kršćanski znak i ishod. Zato postoji neka 
paradoksalna istovjetnost između društvene krize i sakralno- 
-kršćanskog identiteta. Biti u svjetovnoj krizi ili biti religio¬ 
zan znači gotovo isto, jer religija i nije drugo doli stalno 
»stavljanje u pitanje« svjetovnoga i njegove samodovoljno¬ 
sti. U svemu tome je polazište sociologije, ma koliko čudno 
zvučilo, zapravo fiktivno, jer ona procjenjuje društvenu kri¬ 
zu sa stajališta teorije u kojoj je moguće da kriza bude uklo¬ 
njena. A takve situacije u zbilji doista nigdje nema niti je 
ikada bilo. Tako u suparništvu između sociologije i znanosti 
o religijama, ova druga stoji jamačno na čvršćim nogama 


jer se obazire na stvarno stanje — krizu u svijetu — a ne na 
ideologizirano stanje — prividu o svijetu bez krize. 

Budući da je sveza politike i religije vrlo zamršeno sat¬ 
kana — zahvaljujući i raznim kršćanskim teologijama — u 
njoj je nehotice zbrojen vrhunski nesporazum našeg vreme¬ 
na: od politike se očekuje da učini ono što je vjera proma¬ 
šila. A u stvari je politika apsorbirala religiju — kao mnoge 
druge duhovne vrednote — u funkciji jačanja svoje svjetovne 
moći. To pokazuje teologija oslobođenja i razna suvremena 
oduševljenja za prevlast političkoga u religiji, što je postala 
prava opsesija kršćana na Zapadu. U jednom dubljem znače¬ 
nju političko je međutim nešto sasvim obrnuto od religioz¬ 
noga, ono je neki »pad«, »otuđenje«, »raspadanje« svetoga. 

Kolika razlika zjapi između političkoga i religioznoga 
najbolje se vidi na primjeru raščlambe pojma siromaštvo. 
To je sržni izraz moderne političke strategije, ali u isti mah 
i nezaobilazna religijska kategorija, podjednako nazočna u 
kršćanstvu kao i u drugim konfesijama. U sociologijskom 
rječniku siromah je pripadnik podložne klase, dok je u pu¬ 
čkoj religiji to opća oznaka za duhovnu opredijeljenost vjer¬ 
ničkoga naroda. U poretku politike siromasi se bore za vlast, 
vraćaju imetak od bogatih, razvlašćuju moćnike, dižu pobu¬ 
ne; u poretku religije oni pružaju svjedočanstvo slobode od 
svjetovnosti, otkrivaju putove dobrote i strpljivosti, ostvaru¬ 
ju mogućnost nevezanosti za bogatstvo, prodor su veličine 
malenih i poniženih. U duhovnom smislu može se dakle reći 
da je siromaštvo svjetovnim istodobno bogatstvo svetim. 
Suvremeni čovjek — pa dakako i kršćanin — u tolikom se 
stupnju naučio samo politički rasuđivati da je postao gotovo 
nesposoban naslutiti razliku između dvaju oprečnih zamišlja- 
ja siromaštva, svjetovnog i religioznog. Protivno tome, on 
radije smatra da je riječ o društvenoj projekciji dviju vrsta 
religije, jedne progresivne, druge konzervativne. Na žalost, 
politički proračun znade katkad grubo pogriješiti jer i vrlo 
pomodni oblici religije mogu biti lažno življeni. A u religiji 
se vjernik spasava istinom svoje savjesti, ne uspješnošću 
djelovanja u društvu. Stoga kršćanstvo s razlogom upozora¬ 
va: što čovjeku koristi da cijeli svijet zadobije ako dušu svo¬ 
ju izgubi? 

Toliko o sociologiji. Iz redova teologa dolazi prigovor da 
su obilježja pučke vjere odveć prožeta magijskom, obred¬ 
nom, praznovjernom, pasivnom, izvanjskom religioznošću i, 
što je za kršćanstvo najvažnije, da u njoj nema dovoljno 

djelatne ljubavi. Na prvi pogled neke od tih zamjerki stoje. 
No one su izrečene sa stajališta svjetovnog altruizma koji u 
dijeljenju suviška bogatstva vidi ispunjenje vjerskih obveza. 
To je etika konzumističke alternative života. Možda u vjer¬ 
nika pučke religije doista nedostaju širokogrudne geste dari¬ 
vanja i potpomaganja, ali zato u njih ima na pretek ljudske 
patnje, što je samo drugo ime za ljubav. Bližnjemu se može 
više pomoći vlastitom žrtvom nego ustupanjem otpadaka s 
kućnog smetišta. Tako barem stoje stvari u religijskoj per¬ 
spektivi. 

Isposničke značajke narodne pobožnosti — duga pješa¬ 
čenja, strogi postovi, sudjelovanje u križnim putovima, no¬ 
ćno bdijenje, ustrajno moljenje za tuđe grijehe — u mno¬ 
gome nadmašuju prigodničku dobrotvornost sakupljanja mi¬ 
lodara za siromašne. Jer, nije svaki čin djelatne solidarnosti 
odmah i religiozni događaj. To će tek postati unutrašnjim 
duhovnim stanjem i vjerskom motivacijom. A baš u pučkoj 
religioznosti toga uvijek imade daleko više nego u brojnim 
današnjim svjetovnim ustanovama uzajamne pripomoći i 
osiguranja, pa makar ih vodili kršćani. 

Pokušaji da se političkom kritikom sakralnih obilježja 
obezvrijedi pučka religija i njezino suvremeno širenje nisu 
urodili očekivanim plodom. Još manje su pri tome iznijete 
neke nove uvjerljivosti. Ostaje ipak zagonetno to kako je 
teorija koja je tako uporno odbijala definirati pučku religiju 
unutrašnjim sadržajem i zagovarala njezino izvanjsko tuma¬ 
čenje — mehanizmom klasnih sukoba — spala na unutrašnji 
sadržaj, iako sada gledano u optici političke kritike. Vjero¬ 
jatno da su u igru bili upleteni različiti praktični razlozi, 
ali je time teorijski ishod polemike o pučkoj religiji 
stavljen u ovisnost o nesigurnim mjerilima političke pro¬ 
cjene. Tako smo na kraju umjesto znanosti dobili običan 
popis šansi pojedinih sudionika u borbi za vlast i prevlast. 
Nije onda čudo što danas mnoge knjige iz^ područja socio¬ 
logije pučke religije više sliče na priručnike za vođenje klas¬ 
nog rata nego na ozbiljno štivo o zadnjim pitanjima čovje¬ 
kove egzistencije. 

Kad se dakle malo dublje zađe u živo tkivo pučke reli¬ 
gioznosti — očišćeno prije toga od naslaga društvene i poli¬ 
tičke prolaznosti — onda se nužno naiđe na sveto. Ono je 
sigurno najtrajniji izvor masovnih pokreta i narodnih ne¬ 
mira. Pučka religija je, u trenucima iskrenosti i istine, pose¬ 
ban put traženja onostranoga, doživljaj božanskoga, žeđ za 


spasenjem, zanos za smislom, predokus vječnosti. U toj reli¬ 
giji narod nalazi duhovnu sigurnost i pouzdanje koje mu ni¬ 
kakva zemaljska obećanja i društvena ispunjenja ne mogu 
pružiti. Stoga se njoj neprestano vraća, posebno u prilikama 
velikih povijesnih teškoća i svjetovne pustoši. 

Čini se da te činjenice postaju pomalo svi svjesni. Zato 
ustrajati danas na isključivo društvenom određenju ili politi¬ 
čkoj ocjeni pučke religije znači biti neosjetljiv na mnoge druge 
očitosti. Uostalom, spoznaja o potrebi veće otvorenosti spram 
religijskih utjecaja javlja se i u onih koji su prije toga pred¬ 
njačili u obrani samo sociološke uzročnosti ili političke po¬ 
godnosti narodne vjere Nije slučajno što se upravo u dru¬ 
štvenim znanostima sve više piše o temeljnoj podvojenosti 
pučke religije. 36 Čak L. Boff, prvak teologije oslobođenja, 
nije uspio bez ostatka prihvatiti političku frazu svjetovnog 
radikalizma. Religiozni povodi ga naime neprekidno salijeću. 
Zato može utvrditi da bi »u odnosu na pučki katolicizam 
službena Crkva trebala biti tolerantni ja i manje se s njim 
ukrštavati jer smo povijesno mnogo griješili na tom području. 
Vrijeme je da se pustimo evangelizirati od onih koji sigurno 
žive s većom dubinom misterij smrti i uskrsnuća Gospodina, 
pa dakle posjeduju i neko veće dostojanstvo i vjerodostoj¬ 
nost svojeg katolicizma. Tako ćemo bolje uvjeriti svijet u 
osloboditelj sku Istinu, a ujedno biti na tragu na j autentični je 
katoličke tradicije«. 37 Valja priznati da se ovaj tekst L. Boffa 
doimlje više kao religiozna meditacija nego politička provo¬ 
kacija. 

Sažetak dosadašnjih razmišljanja daje nam ovlast da 
zaključimo kako zapravo treba obrnuti tvrdnje sociologa i 
politiziranih teologa u pogledu pučke religije: ne ide kroz tu 
religiju pobuna obespravljena puka nego kroz pobunu obes¬ 
pravljena puka ide traženje religije. Drugim riječima, čovjek 
najprije i uvijek želi sveto, pa tek onda svjetovno, premda 
u povijesti često mora polaziti suprotnim smjerom. Zato su 
društveni i politički sadržaji samo izgled, a sakralni poticaji 
unutrašnji razlog pojavi i širenju pučke religioznosti. 


36 Amaldo Nesti, Le fontane e ii borgo, II f at tore religione 
nella societa italiana contemporanea, Roma, 1982, str. 61— 212. 

37 Leonardo Boff, Criteri di valutazione della religiosita po - 
polare, u zborniku Religiosita popolare e cammino di liberazione , 
Bologna, 1978, str. 298. 

Nema zapreke da se u stanovitim okolnostima pučka re¬ 
ligija shvati kao posljedica miješanja kršćanstva i starih 
poganskih vjerovanja 38 ili kao nespretno klizanje u prostor 
magije. 39 Dapače, bit će ponekad potrebno tu religiju izjed¬ 
načiti s anticipacijom budućnosti, utopijama, koje u selja¬ 
čkim ustancima i mističnoj demokraciji plebejskog kršćan¬ 
stva nalaze svoj daleki odjek. 40 Ipak, sve je to nevažno i spo¬ 
redno u životu vjerničkog naroda. Glavno je otkrivanje sve¬ 
toga, nostalgija za izvornim, traženje spasenja, vapaj za ču¬ 
desnim — u svijetu surove svakidašnjice. Koliko god, među¬ 
tim, da nastojali, tu čovjekovu patničku sudbinu nećemo nikad 
preskočiti. Stoga su nam kao kruh i sol potrebni pučka reli¬ 
gija i njezina nježna obećanja o novom vremenu besmrtno¬ 
sti. 


TRAŽENJE SVETOGA U PUČKOJ RELIGIJI 


Pažljivim rasklopom unutrašnjega ustroja pučke religije 
izišla su na vidjelo njezina mnoga i različita obilježja. No, 
osim toga, pučka religija uvijek sadrži neke velike tematske 
cjeline koje je bitno određuju. Bez njih, naime, teško može 
biti, i nema, pučke religije. Takvih tematskih cjelina ima 
više. Nije nam nakana da ih sve pobliže opišemo nego tek 
najvažnije izdvojimo. Tu svakako spadaju: pučki blagdani, 
slavlja mjesnih zaštitnika, pobožni skupovi, svečane proce¬ 
sije, pogrebi, hodočašća, zavjeti u prošteništima, čudesna 
uslišanja. Ipak, u središtu pučke religioznosti stoje hodoča¬ 
šća — kao traženja svetoga — jer su najsrodnija čovjekovim 
naravnim potrebama za religioznošću. Zato smo njih u našoj 
raščlambi stavili na prvo mjesto. 


HODOČAŠĆA U PUČKOJ RELIGIJI 


38 Raoul Manselli, La religion populaire au Moyen Age , Pro- 
blemes de methode et d’histoire, Pariš, 1975, str. 20. 

39 Domingo Salado, La religiosidad mđgica, Salamanca, 1980, 
str. 321—377. 

40 Emst Bloch, Atheismus im Christentum, Zur Religion des 
Exodus und des Reich , Frankfurt, 1968, str. 44. 


Već je na prvi pogled lako utvrditi da između blagdana 
i hodočašća postoje velike razlike. Dok je vjerska svetkovina 
odabrani i izvanredni trenutak svetog vremena, dotle je ho¬ 
dočašće neko uporno i zanosno traženje svetog mjesta. Iz 
spomenutog određenja proizlazi da je hodočašće zacijelo pri¬ 
mjerenije nemoći »palog«, »tjelesnog«, »grešnog« i »slabog« 
čovjeka, nego što je to blagdan. U hodočašću vjernik putuje 
k svetome ili ide u potragu za njim, što znači da će ga tek 
na kraju teška puta možda naslutiti. Ta je tema o pohodima 
svetome u našoj stručnoj literaturi najviše istraživana, iako 
gotovo isključivo s teologijsko-pastoralnog stajališta. 1 Mi 
ćemo se međutim više baviti hodočašćem kao tipom vjerskog 
izraza i općim mjestom u povijesti religije. 

• 

1 Josip Nagy, » Sveta mjesta «, u Bogoslovska smotra, 36, 3—4, 
1966, str. 679—702; Vjekoslav Milovan, Hodočašće kao osobit 

Teorija nam nudi obilje dobrih i uspjelih određenja fe¬ 
nomena hodočašća. Sve one opisuju hodočašće ,kao pobožno 
putovanje, hod i pohod pojedinaca ili vjerničkih skupina sve¬ 
tome mjestu. Poticaj pak tim odlascima poglavito je religio¬ 
zan, a u drugom planu svjetovan. Zato su ljudi u svim vre¬ 
menima obavljali hodočašća. Na svetim mjestima obnavlja 
se snaga svijeta, dok božanstvo biva uprisutnjeno znakovima 
svoje milosti, štoviše, u svetištima i prošteništima sakralno 
se otvara čovjekovim tjelesnim i duševnim^ potrebama, po¬ 
staje mu posebno naklono i prisno. Hodočašće je velika mo¬ 
litva naroda na putu prema vječnoj nadi. 

S obzirom da je hodočašće jedno od temeljnih očitova¬ 
nja religiozna bića, neće se o njemu moći razmišljati izvan 
egzistencijalnih pitanja naše sudbine i spasenja. U tom kon¬ 
tekstu valja reći da je hodočašće zapravo paradigma svake 
ljudske bitne situacije. Sam život je golemo hodočasničko 
putovanje. Homo viator se javlja kao posljedica neuspjeha 
homo sapiensa. Čovjek je u svojoj srži putnik, nomad, stra¬ 
nac na ovome svijetu, duhovno nesmiren, Ahasver, beskuć¬ 
nik, koji neprekidno pita i išće, ali ne nalazi smiraj i zato 
opet kreće na put. Hodočašće je metafora naše zemaljske 
kobi i usuda, ali i njihovo religiozno razjašnjenje: domovina 
nam je na Nebu, a ne na Zemlji. Usporedbu između hodo¬ 
čašća i ljudske sudbine moguće je povući samo u odredni¬ 
cama simboličkog jezika. A taj je jezik eminentno religiozna 
podrijetla. Stoga se u mitskim alegorijama i parabolama 
naša ljudska egzistencija najbolje predočuje kao neprekidno 
hodočašćenje. Za one što dublje misle i upornije traže po¬ 
staje s vremenom očito da se crta razgraničenja između zbi¬ 
lje života i pustolovine hodočašća polako gubi. Biti hodočas¬ 
nik ili biti samosvojan čovjek gotovo je u ontološkoj per¬ 
spektivi isto. 


oblik štovanja Marije i svetaca, u Bogoslovska smotra, 44,1, 1974, 
str. 105—118; Celestin Tomić, Sveta mjesta i Žiđovi-krscam u 
Bogoslovska smotra, 47, 4, 1977, str. 445—456; Ivan Koprek, Ho¬ 
dočašća u svjetlu pastoralne teologije, u Obnovljeni život, 37, 4, 
1982, str. 357—380; Marijan Biškup, Temeljne značajke pučke po- 
boznosti, u Bogoslovska smotra, 53, 2—3, 1983, str. 183 193; Zvo¬ 
nimir B. šagi, Sakrament pokore u sklopu hodocasca, u Bogo¬ 
slovska smotra, 53, 2—3, 1983, str. 207—215; Mato Zovkic, Crkva 
putujuća i suputnička, u Bogoslovska smotra, 54, 4, 1984, str. 
486—515; Adalbert Rebić, Fenomen hodočašća u Bibliji i u Islamu, 
u Bogoslovska smotra, 54, 4, 1984, str. 516—527. 


Da je izvorište potrebe za hodočašćenjem neraskidivo 
svezano za čovjekovu religioznost, pokazuje činjenica da je 
upravo priprosti narod — gonjen nagonom i željan pobožna 
doticaja s onostranim — često prvi stvarao svetišta i prošte¬ 
ništa koje je tek poslije crkvena vlast prihvaćala i priznavala. 
Vjernički puk odlazi na put i traži sveto, nada se i zaziva 
[spas duše i tijela. To isto čini svaki čovjek — pa i onaj do 
kraja sekulariz;iran — kad pogleda istini u oči i otkrije da je 
putnik i nemirno biće bez zavičaja. Ukratko, hodočašćenje 
je neotklonjiv poziv svakog čovjeka. Vjernik samo taj poziv 
živi i osvješćuje u religioznoj dimenziji, 

U daljnjem rasklapanju fenomena hodočašća valja naj¬ 
prije poći od ljudskih povoda za izbivanjem. To znači da 
treba pitati koji su to razlozi i poticaji što navode vjernike 
na dalek put traženja svetoga. Vidjeli smo, sasvim općenito, 
da je to samo sveto. Ali ono se nikada ne iskazuje jedno¬ 
značno nego u mnoštvu likova i prilika. Zato i hodočašća 
mogu biti poduzeta iz različitih sakralnih pobuda. Najraši¬ 
reniji je onaj vid koji se odnosi na posjet mjestima gdje je 
božansko biće bilo očitovano na posebno jasan način. Dru¬ 
gim riječima, hodočašćenjem se obavlja spomen na neko va¬ 
žno iskonsko zbivanje svetoga. Tako u židovskoj religiji 
vjernici rado odlaze na mjesta gdje se Jahve objavio ili na¬ 
pravio dobro djelo. Ta su sveta mjesta počeli posjećivati već 
Abraham, Izak i Jakov, a poslije je pobožni židovski puk 
samo nastavio i produžio s istom religijskom tradicijom. Ho¬ 
dočasnici u stvari obnavljaju sjećanje na Jahvine zahvate u 
povijest izabranog naroda. A ta zbivanja su sveta, jedinstvena 
i od vječnosti zajamčena. U doba sudaca Izraelci svake go¬ 
dine obnavljaju u mjestu Šekem svoj Savez s Bogom, što 
pokazuje još veću ukorijenjenost naroda u svoje sakralne 
izvore i sudbonosne začetke starozavjetne objave. 

Indija je prva po rasprostranjenosti i učestalosti hodo¬ 
čašća. Nema u njoj religije koja ne bi zagovarala potrebu 
stjecanja duhovnog iskustva pohađanjem svetih mjesta. Hin¬ 
duistički hodočasnici — zvani Sddhu — idu prije svega u 
posjet onim predjelima gdje su njihova božanstva u osvit 
vremena živjeli arhetipsku povijest. Inače, najviše se slavi 
bog šiva. Bezbrojna svetišta privlače mnoštvo pobožna naro¬ 
da. Nije drugačije ni s buddhizmom. U namjeri da ožive i 
uprisutne sjećanje na svog učitelja, vjernici doslovce ponav¬ 
ljaju put kojim je nekada prošao Buddha. Zato hodočaste u 
Lumbinu, kraj nepalskog grada Kapilavastu, gdje se Buddha 

rodio; u Bodh-Gaya, na teritoriji Uruvela, gdje je bio »pro¬ 
svijetljen« ili »probuđen«; u Sarnathu, na Benaresu, gdje je 
izrekao svoju prvu propovijed poslije »prosvjetljenja«, i ko¬ 
načno u gaju kod Kušinagare, gdje je umro i ušao u nir¬ 
vanu. U svojim oproštajnim govorima Buddha je proročki 
predvidio da će njegovi učenici obavljati hodočašća u četiri 
spomenuta grada, upozorivši ih na duhovne koristi koje 
takvom praksom mogu postići. Dapače, u kasnijem buddhizmu 
proširilo se vjerovanje da onaj tko s pobožnošću umre za 
vrijeme hodočašćenja odmah ulazi u sretniju vječnost. Za 
kršćane je sveti grad bio i ostao Jeruzalem, prostor gdje je 
Kristovom mukom i smrću otkupljeno palo čovječanstvo. Ah 
također i druga mjesta u koja je za života navraćao Isus 
Krist. Hodočašćenjem u Svetu zemlju vjernik dakle ne budi 
samo u sebi sjećanje na Bogočovjeka nego doziva u sadaš¬ 
njost svete događaje i spasenjske pouke. Stoga, ako netko želi 
postati kršćaninom treba ta zbivanja uporno nasljeđivati. 

U istu grupu razloga za hodočašćenje, iako manjeg zna¬ 
čenja, spadaju vjerničke posjete svetim grobovima i relikvi¬ 
jama. Izdvojit ćemo samo nekoliko primjera. Crteži i reljefi 
što se pojavljuju za zidovima hramova pokazuju da su stari 
Egipćani znali za religijske obrede žalobnog hodočašćenja. 
U kasnijem razdoblju uvode se zajednički odlasci na grobove 
boga Ozirisa. To je bog pogreba, namjesnik vječnosti, vlada¬ 
lac podzemlja, sudac duša pokojnika. Svake godine ponavlja¬ 
ju vjernici u kultnom obličju epizode iz njegova života: uboj¬ 
stvo, ukop i uskrsnuće. Sličan smisao ima smrt Muhamedova 
unuka Huseina u šiitskoj sljedbi. Nakon pogibije u Karbali 
odrubljena mu je glava bila odnesena u Damask kalifu Yazidu. 
Huseinov grob u džamiji — mašhad Husayn — postao je 
tako središte svih velikih hodočastvenih pothvata šiitskih mu¬ 
slimana, koji se na godišnjicu njegove smrti sakupljaju i dozi¬ 
vaju u sjećanje ta’ziyya, izraz što označuje sve patnje i mu- 
čeništva Alijinih sinova, kao i progone te religijske zajednice. 
U buddhizmu je pak više poznato čašćenje relikvija. Zemalj¬ 
ske ostatke svojeg učitelja — kosti, zube, kosu — brižno 
čuvaju njegovi učenici u posebnim relikvijama. Nad urnama 
i ugarcima izgorjela drvca od vatre lomača, uzdignuta su 
kružna zdanja stupa ili chaitya } kupolasta oblika. U njima su 
bile pohranjene relikvije Buddhe i drugih proroka, sveti 
spisi, skupocjeni obredni predmeti, molitve, slike. Na Ceylonu 
ih zovu dagaba, a u Tibetu ciorten . Za Ašoku se priča da je 
sagradio oko 100 tisuća stupa ili pagoda. Ti spomenici su 


ubrzo postali privlačnim ciljem hodočasnika iz cijele Azije, 
na široku prostoru od Indije do Kine i Japana. 

Očito da je kršćanstvo brojem štovanih grobova i relikvija 
nadišlo sve ostale religije. Srednji vijek je doba masovnih i ne¬ 
zaustavljivih hodočašća svetim mjestima. Tu je dakako u 
prvom redu Kristov grob, a onda razna počivališta svetaca, 
mučenika, blaženika, djevica i crkvenih uglednika. U Rimu 
se nalaze grobovi apostola Petra i Pavla. Relikvije preplav¬ 
ljuju katedrale i crkve. Zato ni najmanja seoska kapelica 
nije ostala bez ukrasa neke relikvije. Obuzetost sakupljanjem 
svetih moći uzelo je tolikog maha da je crkvenim vlastima 
počelo zadavati ozbiljnu brigu. Sve se častilo i stavljalo u 
relikvije: kosti, oči, krv, nos, uši, prsti, ruke, zubi, ostaci 
obuće, dijelovi odjeće, pepeo i ulje. U Trieru se čuvaju Kri¬ 
stove haljine, u Kolnu relikvije Triju kraljeva, u Santiagu di 
Campostella grob sv. Jakova, u Loretu Nazaretska »sveta 
kućica«, a u Turinu sv. Platno. 

U nekim religijama hodočašćenje je vjerska obveza i 
sakralna dužnost. Nju nalažu svete knjige dotičnih religija. 
Ta dužnost postaje daljnim razlogom da se ljudi okupljaju 
i polaze na teški put traženja svetog mjesta. U židovstvu su 
svi muškarci morali tijekom godine hodočasti ti u Jeruzalem 
i to na tri glavna blagdana: Pashu, Pedesetnicu i svetkovinu 
Sjenica. Evanđelje bilježi da je Krist u svojoj dvanaestoj 
godini života također ispunio dužnost hodočašćenja u Sveti 
grad. Ipak, u islamu je najviše došlo do izražaja shvaćanje 
da je hodočašćenje religiozna obveza. 2 Za muslimane hodo¬ 
čašće u Meku spada među pet temeljnih obrednih dužnosti, 
arkan al-din ili arkan al-islam. To je istodobno i pet neotu¬ 
đivih stupova njihove vjere. Barem jednom u životu svaki 
je odrasli musliman dužan posjetiti Meku i ondje kružiti 
unutar zida Ka’abe, poljubiti crni kamen, piti vodu iz zdenca 
Zemzem, popeti se na brdo Arafat i prinijeti životinjsku žrtvu 
u dolini Mina. Vjernik je od tih ritualnih obveza oslobođen 
samo u iznimnim slučajevima koji su juridičkom pedantno- 
šću nabrojeni u šerijatskom zakonodavstvu. Osim spomenu¬ 
tog velikog hodočašća, što se zove hadz ili hagg, vjernici če¬ 
sto upriličuju male pobožne pohode koje imenuju umra. 

S ovim zacijelo nisu nabrojeni svi poticaji hodočašćenju. 
Vjernici i iz drugih razloga odlaze na put u razna svetišta. 

2 Jacques Jomier, Role et importance du pelerinage in Islam , 
u Lumiere et Vie, 15, 79, 1966, str. 80—92. 

Jedan od njih je tjeskobna želja za duševnim i tjelesnim 
ozdravljenjem. Zato se oko crkava, svetih slika, relikvija i 
grobova stišću i s puno nade traže milost ozdravljenja slije¬ 
pi, hromi, uzeti, kljasti, neizlječivo bolesni, zaostali i nepo¬ 
kretni. Svi oni žele ozdraviti i postati slični drugim ljudima. 
Hodočašćenje radi ozdravljenja od raznih bolesti poznavali 
su najviše Grci, iako treba pretpostaviti da je ta sakralna 
praksa bila stara koliko i sam čovjek. Grčki vjernici odlaze 
u svetište boga Asklepija kojemu se mole za ozdravljenje. 
Još prije povijesničar Strabon piše o čudesnim izliječenjima 
u hramovima Serapisa, dok za Epidaur pripominje da je bio 
neosporno središte kulta bogu Asklepiju, posvuda znanom 
dobročinitelju bolesnih ljudi. O velikim hodočašćima tom 
božanstvu također izvješćuju Pausanije, Ovidije, Ksenofan, 
Aristid i Aristofan. Tragovi njegova kulta nalaze se čak u 
Egiptu, Rimu i dalekoj Aziji. U kršćanstvu su osobito mari¬ 
janska prošteništa postala uvirom milijunskih masa pobožna 
puka. A među njima su relativno najbrojniji baš bolesnici. 
Jer, svatko je od nas na neki način prvi susjed smrti. Bole¬ 
snici zazivaju zdravlje u Lurdesu, Fatimi i u tisuću sličnih 
mjesta. Napušteni od ljudi i prepušteni smrti, hodočasnici 
se utječu Mariji i svecima. Kad je čovjeku najteže, onda mu 
sveto dolazi u susret. Zato vjernici opsjedaju svetišta i traže 
čudo božanskog iscjeljenja — pomoć koje svjetovno ne uspi¬ 
jeva nikada dati. 

U širem smislu može se dakle reći da vjernici posjećuju 
sveta mjesta iz približno dva razloga: radi zadovoljenja svo¬ 
jih duhovnih i svojih materijalnih potreba. Razumljivo da će 
prvih biti daleko više jer je fenomen hodočašća prvenstveno 
religiozni čin. Neke smo razloge za hodočašćenje već spomi¬ 
njali — obnavljanje božanskih događaja, blizina svetih ljudi 
i predmeta, vjerska dužnost i želja za ozdravljenjem — pa 
nam preostaje da druge samo kratko naznačimo. Najdublja 
je svakako potreba za besmrtnošću i sretnom vječnošću. Taj 
sakralni egzistencijal neiskorjenjivo je zasađen u svaku ljud¬ 
sku narav. Zato hodočasnici hrle u svetišta i mole se za spas 
svoje duše. Eleuzijski misteriji u Grčkoj, primjerice, bili su 
pohađani baš u tu svrhu. Upućenima u tajne obrede — kojim 
se točno ne zna sadržaj i značenje — zajamčeno je trajno 
blaženstvo poslije smrti. Pinard govori o hodočasnicima koji 
jedini znaju tajnu svršetka svijeta, a Sofoklo o tri puta sret¬ 
nim vjernicima koji sudjeluju u otajstvenim činima, jer će na 
taj na č i n sigurno naći svoju besmrtnost u podzemlju. Nije 


onda čudno što se pobožan narod, žedan nade u vječni život, 
okreće od blještavih božanstava Olimpa i odlazi hodočastiti u 
Eleuzij. No ostavimo Grčku. Posjet svetištima bit će učinjen 
i radi drugih duhovnih razloga: osobne pobožnosti, ispašta- 
nja teških grijeha, prosvjetljenja, zahvalnosti za primljene 
milosti, prinosa žrtve, ispunjenja nekog zavjeta, obraćenja 
na življenu vjeru, blizine smrti, iskupljenja poročne prošlo¬ 
sti, obećanja spasenja, očekivanja mističnih viđenja, čudesa, 
nadnaravnih pojava, ukazanja, privatnih objava, tajnih zna¬ 
kova i sudbinskih poruka. 

Ne treba zaboraviti ni na čovjekove materijalne potrebe. 
Negdje na polovici puta između duhovnih i materijalnih pot¬ 
reba stoji religijska pojava proricanja budućnosti. Mnogi ho¬ 
dočasnici odlaze na sveta mjesta da bi otkrili svoju sudbinu. 
Tajna budućnosti uvijek je uznemiravala ljudsku misao i 
maštu. Svatko bi htio zaviriti iza zastora sadašnjosti i naslu¬ 
titi buduće događaje. Poznato je proročište u Delfima. Prisut¬ 
nim je hodočasnicima bog Apolon — preko svojih exegetai 
— odgovarao na pitanja o tijeku života što im predstoji. 
Jamačno da iz čisto materijalnih potreba ljudi također znaju 
moliti i usrdno tražiti pomoć: u teškoćama i nevoljama 
svakidašnjeg života, a radi probitka, uspjeha žetve, škole, 
dobre ženidbe, zdravlja bližnjih, mira u obitelji ili sretna 
putovanja. Religijskim podzemljarima ne treba za to odveć 
zamjeriti jer je njihova zemaljska nesigurnost i bitna oskud¬ 
nost opet u krajnjoj crti sakralna kategorija. 

Najbrojili smo glavne motive koji pokreću vjernike na 
hodočastvena putovanja i posjet svetim mjestima. To dakako 
u većoj ili manjoj mjeri vrijedi i za sve danas postojeće 
religije. Poslije ovog prvog dijela slijedi opis samog putova¬ 
nja koje je inače glavni sadržaj fenomena hodočašća. Jer, 
baš se po tome hodočašće razlikuje od drugih religijskih 
iskaza u pučkoj pobožnosti. 

Odlazeći na put hodočasnici napuštaju homogeno podru¬ 
čje sigurnosti i ulaze u heterogeni svijet neizvjesnosti, rizika, 
nepoznatih ishoda, opasnosti. To je zapravo pohod posve 
drugačijem i neredovitom. Zato će vjernici tijekom putova¬ 
nja biti stavljeni u stanje povećane prijemljivosti na sveto 
i božanstveno. Postaje onda razvidno zašto hodočasnici uvo¬ 
de posebne obredne radnje koje ih potiču na tu posebnost: 
pranje i čišćenje tijela, odricanje od svih raskošnosti i rasi¬ 
panja. U vrijeme hodočašćenja ljudi napuštaju redovite po- 

slove, odgađaju plaćanje dugova, obustavljaju sporove i sva¬ 
đe. štpviše, to je razdoblje istinskog mira, pa nema nasilja, 
zabranjeni su tjelesni odnosi, povodi žudnji, lov, ubijanje ži¬ 
votinja, obaran je drveća. Dok traje hodočašće nadvladan je 
dakle i potisnut stari i grešni svjetovni čovjek. 

Upravo kao putovanje hodočašćenje je prije svega neka 
kolektivna askeza. Putovati nije lako, posebno je to bilo 
teško u stara vremena. Traže se veliki napori, ustrajnost, 
žrtve, odricanja. Opasnost vreba na svakom koraku, a nesi¬ 
gurnost dolazi neprestance u susret. Umor, žeđa, glad, zima, 
bolest i smrt uvijek prate hodočasnike na njihovu putu. Iz 
povijesti religija znamo da su putovi do svetih mjesta bili 
obično vrletni i nepristupačni. Kršćani su do Jeruzalema 
morali prolaziti kroz guste šume i niz strme obale, izloženi 
napadima drumskih razbojnika i morskih gusara. Muslimani 
su jahali na devama, pržili se na suncu i lutali po bespućima 
pustinja. Najbrojnije grupe dolaze iz Sirije i trebalo im je 
mjesec dana da bi prevalili put od Damaska do Medine. Iz 
Egipta se išlo još više vremena. Duge karavane hodočasnika 
dolaze također iz Iraka i Jemena. Na njih su stalno vrebala 
beduinska plemena, spremna na pljačku i ubojstvo. 

Vjernici nisu bili izloženi samo prirodnim neprilikama 
nego još i podvrgnuti strogim pravilima ponašanja — odre¬ 
đenim od strane religijskih zajednica — koja su u prilikama 
hodočašćenja imali za svrhu da pojačaju stanje stege, du¬ 
hovne ozbiljnosti, samozataje, discipline i askeze u putnika. 
U starih naroda Južne Amerike hodočašćenje je primjerice 
bilo obilježeno prestankom ratovanja i osveta. Sirijski vjer¬ 
nici, što su putovali u Hijerapolis, morali su ošišati kosu, 
obrijati obrve i brkove prije ulaska u grad. Jednako će tako 
postupati vjerni muslimani. Dolazeći u Meku trebali su se 
nalaziti u stanju spolne čistoće i svetosti, zvanom ihrdm . 
Riječ je o jednom tipičnom obredu posvećenja koje osloba¬ 
đa hodočasnike od profanog svijeta, po imenu ihlal. Da bi to 
postigli muslimani se pridržavaju mnogih zabrana i uputa: 
ne šišaju se i ne češljaju, ne režu nokte, ne briju brkove, 
seksualno ne opće, ne prolijevaju krv. Sirijski pak hodočas¬ 
nici u vrijeme putovanja uopće ne spavaju u krevetu nego 
na goloj zemlji. U Egiptu se svećenici uzdržavaju od alkoho¬ 
la, dok pitagorejci ne piju vino. 

Hodočasnici idu dalje u svojem asketizmu pa često ne 
samo što prihvaćaju brojne neugodnosti na putu nego i do¬ 


brovoljno nadodavaju nove, razvijajući pri tome kreposti 
strpljenja, siromaštva, molitve, upornosti, pokore i križa. Kad 
Crkva hodočasti — Ecclesia peregrinans — iskazuje se kao 
pokajnička i smjerna zbiljnost. To je istodobno razlog da se 
u njoj — pod uvjetom da u nesigurnosti hoda zemljom — 
sve više razvija duh zajedništva i solidarnosti. Kud god pro¬ 
lazili, hodočasnici svugdje nailaze na pomoć i uslugu bližnjih. 
Posebne bratovštine brinu se za iznemogle putnike, a redov¬ 
ničke zajednice i pobožni kršćanski puk podižu uz putove 
ubožnice, gostinjce i sirotišta. Hodočasnici nisu dakle samo 
točke ižaravanja duhovnosti, koja sebe besplodno grije, nego 
taj izvanredni numinozni ugođaj šire na sve strane, kud god 
prolaze i koga god susretnu. 

Sve je to potaklo poznavaoce religijskih fenomena da 
usporede hodočašća s inicijacijama u arhaičkih naroda. Jer 
između napora i teškoća putovanja, s jedne strane, i kušnja 
u inicijacijskom postupku, s druge, postoji nevjerojatna slič¬ 
nost. Radi se o klasičnom »teškom putu« — .kušnji — juna¬ 
štvu i izdržljivosti. Hodočašće je paradoksalna pobjeda čo¬ 
vjeka nad prostorom, na isti način kao što je blagdan pobje¬ 
da nad vremenom. Treba naime doći do kraja puta i hrabro 
izdržati sve tegobe kretanja kroz mnogostruku ugroženost. U 
Etiopijskom plemenu Galla hodočasnici najprije obdržavaju 
posebna pravila čišćenja tijela i izbjegavanja hrane da bi se 
potom natjecali u borbi sa svetim zmijama i lavovima u 
ritualu što ga zovu Abba Muda. A to je već čista inicijacijska 
putanja. Zato se može reći da su hodočašće i inicijacija — 
gledano s religijskog motrišta — dva jednaka obreda prelaza 
od svjetovnog na sakralno, od iluzornog i prolaznog na zbilj¬ 
sko i vječno, od smrti na novi božanski život. Za vrijeme 
hodočasničkog hodanja, kroz labirinte svih mogućih kušnji, 
vjernici zapravo izlaze iz jučerašnje, profane i prividne egzi¬ 
stencije i za trenutak ulaze u novi život, stalan i svet. 

S putovanjima se međutim ne završava hodočašće. Treba 
još stići i posjetiti sveto mjesto. To je treći tematski sklop 
u našem prikazu. Uostalom, pohod svetištima je jedini i 
istinski cilj hodočašćenja. Odatle njegova važnost. No dok su 
hodočasnička putovanja — po svojoj asketičnosti — prilično 
slična, sveta mjesta su napadno različita. Ima zaista bezbroj 
odredišta prošteničkih pothvata. U pretpovijesnim i starim 
kulturama svaki je predmet ili događaj mogao postati sveto 
rcijesto. O tome nas iscrpno obavještava fenomenologija re- 

ligi je. 3 Vjerojatno da su sveta mjesta nekad bila vezana uz 
posve beznačajne predmete ili događaje u prirodi. To je mo¬ 
gao biti recimo običan kamen, stijena, špilja, voda, izvor ri¬ 
jeke, zemlja, more, brdo, oluja, vatra, svijetlo, stablo, kosti, 
grob, životinja. 

U kasnijim razdobljima bogatstvo oblika »svetih mjesta« 
donekle iščezava, iako se neki od njih trajno ustaljuju i po¬ 
staju arhetipovi hodočastvenih posjeta. Tako muslimani i 
rlanas posjećuju i časte sveti kamen u Ka’abi ili Ćabi, što pod¬ 
sjeća na ponašanje arhaičkoga čovjeka spram neobičnih 
vrsta kamena u njegovu okolišu. Tu su također stablo i 
kosti. U mjestu Kandy na Ceylonu vjernici obožavaju Bud- 
Hhin zub, dok u svetištu Anuradhapura hodočasnici slave 
stablo. Vrlo su česti religiozni posjeti izvorima i vrelima. U 
tome su se posebno isticali stari Kelti. Oni su upriličavali 
velika hodočašćenja na toplim izvorima i vrelima, ponajviše 
u Galiji, što je posvjedočeno arheološkim nalazima u hramo¬ 
vima koji su bili podignuti kod izvora voda. Slične obrede 
poznaje japanski šintoizam. U uskoj svezi s izvorima su rije¬ 
ke. Za hinduiste je Ganges sveta rijeka. I brda znaju postati 
mjesta hodočašćenja. Tako u Japanu vjernici odlaze častiti 
vulkan Fuji ili Fudžijama na otoku Honshu. To je inače ti¬ 
pično sveto mjesto. Božanstvo Yutitu-tsu-vii je zaštitnik svih 
brda u Japanu. U Tibetu je sveto brdo Rtsa ri, u Kini Tzi- 
chan, a u Africi Kilimandžaro. U Bibliji se pak spominju sve¬ 
tišta na uzvišicama, kao Karmel i Betel. 

Posebnu skupinu »svetih mjesta« čine gradovi. U Siriji 
su to bili Hijerapolis, Biblos i Afka; u Tibetu monaška sre¬ 
dišta Lhasa, Samye, Gaden, Tashilumpo, Sera; u starom 
Egiptu mjesta Bousiris, Boubastis, Memphis, Abydos, Kar- 
nak. Pripadnici sljedbe Sikha hodočaste u svoj zlatni Amrit- 
sar, a hinduisti poznaju čak sedam svetih gradova: Benares, 
Hardwar, Kancipur, Mathura, Dvaraka, Ayodhya i Ujayaini. 
U Burmi buddhistički vjernici odlaze hodočastiti u Mandalay, 
grad na rijeci Irrawaddy. Kršćanstvo je tijekom povijesti 
oblikovalo četiri glavna odredišta svojih slavlja: Rim, San- 
tiago di Campostella, Tours i Koln. Ne treba zaboraviti ni 
na Jeruzalem koji je ostao i dalje najprivlačnijim ciljem svih 
kršćanskih hodočašća, a ni Carigrad, prvu riznicu svetačkih 
relikvija u pravoslavlju. Grobovi će također postati sakralna 

3 Frieđrich Heiler, Erscheinungsformen und Wesen der Reli- 
gion, Stuttgart, 1961, str. 565. 


mjesta redovnog vjerničkog okupljanja. U Egiptu se hodoča¬ 
stilo na grob Ozirisa u Bousirisu, a drevni narodi, što nasta¬ 
vahu današnji Peru, odlazili su u masovne pohode monumen¬ 
talnim građevinama megalitskog tipa — čiji se ostaci još 
prepoznaju — i ondje u veličanstvenim obredima častili svo¬ 
je mrtve. Spominje se Kčyasan u Japanu, gdje pobožni narod 
hodočasti golemoj nekropoli u kojoj mrtvi nalaze vječni mir. 
Muslimani pak odlaze na svete grobove svojih svetaca — 
walis — a najpoznatiji su među njima: Muin al-Din Chišti u 
Ajmeru, Abud ul-Karandir i al-Gilani u Bagdadu, Jalal al-Din 
Rumi u Qunyiju. U kršćana su to — da samo neke izdvojimo 
— grobovi sv. Franje u Assisu i Male Terezi je u Lisiexu. Ži¬ 
dovi hodočaste u Jeruzalem kad se u njega preselio Kovčeg 
zavjetni. Mjesta raznih ukazanja i poruka lako se pretvaraju 
u omiljena odredišta vjerničkih posjeta i velikih liturgija. U 
tome prednjače Marijine čudotvorne slike: Guadalupe u Špa¬ 
njolskoj, Meriazell u Austriji, Einsiedeln u Švicarskoj, Cze- 
stochowa u Poljskoj i Marija Bistrica u Hrvatskoj. U zadnje 
vrijeme vjernici osobito rado i brojno hodačaste na mjestima 
gdje se Marija ukazala: La Salette, Lourdes, Fatima. 4 

Hodočašća se završavaju s blagdanskim slavljem. To je 
ujedno i četvrti sastojak fenomena hodočašća. Na svetom mje¬ 
stu obavljaju se razne obredne svečanosti. Spomenimo naj¬ 
prije vjerničko obilaženje ili ophode oko sakralnih predme¬ 
ta, a onda ritualno dodirivanje svetih stvari i upotrebu ču¬ 
dotvorne vode. Konačno, tu spadaju radnje klanjanja, žrtvo¬ 
vanja, moljenja i obredna pranja. U prostoru i vremenu za¬ 
svjedočen je zaista nepregledan broj istih ili sličnih religij¬ 
skih gesta. Sve one dolaze na kraju hodočašćenja. Tako na 
Madagaskaru domoroci časte divinizirane junake i pretke — 
Vazimba. Njihovi su grobovi mjesta slavljeničkog okupljanja. 
Prije toga hodočasnici se kupaju i čiste na svetom izvoru. 
Ceremonije traju osam dana, a kroz to vrijeme se prinose 
obilni darovi u plodovima, mlijeku i životinjama. Prearijske 
plemenske zajednice u Indiji — zvane Gond ili Khond — 
svetkuju svake godine svoje božanstvo Lingo Pen. Tijekom 
slavljenja izvode komplicirane plesove u kojima sudjeluje na 

• 

4 Fenomenologija i antropologija religije ne pitaju da li se 
neko čudesno ukazanje zaista zbilo ili nije. To je za njih sporedna 
stvar. Važno je da li su hodočasnici povjerovali u čudesno uka¬ 
zanje. čim se taj religijski čin vjerovanja zbio za fenomenologiju 
i antropologiju religije čudo već postoji. U teologiji je upravo 
obratno. 

tisuće mladih hodočasnika. 5 U Rodeziji se obavljaju hodo¬ 
čašća i prinose žrtve na grobovima kraljevskih predaka. U 
hinduista se središnji blagdanski čin zbiva na rijeci Ganges 
i zapravo sav iskazuje u velebnom obredu kupanja. Dok vjer¬ 
nici ulaze u očišćavajuću i spasavajuću vodu na nebu isto¬ 
dobno bivaju veličani u najvećoj slavi (Mahdbhdrata, III, 85). 
Hodočašćenje se sastoji od silaženja niz pet glavnih stepe¬ 
nica — ghat . Obrede prati neprekidno moljenje — japa 
s kojim se zaziva uprisutnjenje božanstva — avatara na 
mjestu gdje se obavlja hodočašće. 

Zanimljivo da Židovi za pojam hodočašća rabe naziv hag 
koji ima značenje blagdana. 6 Drugim riječima, svetkovina je 
u tolikoj mjeri postala nezaobilaznim mjestom u hodočašće- 
nju da se često s njim izjednačuje. U kršćana je to zaključno 
slavljenje još više naglašeno. Dovoljno je spomenuti samo 
Lourdes u kojemu posjetioci svetišta doživljavaju vrhunac 
hodočašća baš na velikim liturgijskim obredima. 7 Tu su sve¬ 
čane mise, duge procesije, noćni ophodi s upaljenim baklja¬ 
ma, moljenje krunice od jutra do večeri, euharistijski sastan¬ 
ci, javne molitve, pjevanje himni, prinos darova, zavjetne 
izjave, služenje bolesnika, upotreba svete vode za piće, kupa¬ 
nje i polijevanje. Naravno da ni muslimani ne zaostaju u 
slavljenjima završetka hodočašća. Već pri ulazu u Meku vjer¬ 
nici oblače posebne bijele haljine, najavljujući početak blag¬ 
dana. U šiita je Hasan čašćen s javnom ceremonijom žalosti 
— što pada 10 muharrama — na način da se u Karbali slije¬ 
vaju mase vjernika iz sedam gradova na veliku svečanost sje¬ 
ćanja na njegovo mučeništvo. 

Ovo su zacijelo, samo neki primjeri slavljenja blagdana 
koji su vezani uz hodočašće. Mnogi dobri poznavaoci pučke 
religije drže da je ta završna svetkovina sastavni dio hodo- 
čašćenja. 8 Sa stajališta vjernika to zbilja stoji. Ako se problem 
promotri strukturalno i fenomenološki — tražeći bit religij¬ 
skog oblika — onda je moguć drugačiji zaključak. Postoji 
naime uočljiva razlika između blagdana i hodočašća. U prvom 
slučaju riječ je o pokušaju da čovjek dohvati sveto vrijeme 


5 Christoph von Fiirer-Haimendorf, The Raj Gonds oj Adi- 

labad, London, 1948, str. 104-122. „ . in „ + „ 

6 Helmer Ringgren, La religion d’Israel, Pariš, 1966, str. 63. 

7 Rene Laurentin, La persistance de la piete populaire, u Con- 

cilium, 81, 1, 1973, str. 143—154. . . . 

8 Alphonse Dupront, Pelerinage , u Dictionnaire des Religtons, 

Pariš, 1985, str. 1301. 


i privremeno ukine svjetovno vrijeme, dok u drugom slučaju 
pokušava dohvatiti sveti prostor i privremeno ukinuti svje¬ 
tovni prostor. Te dvije pojave međutim nisu jednake. Zato 
blagdanski iskazi ne spadaju u hodočašća, premda u vjerni¬ 
čkom životu s njima čine nerazdvojivu cjelinu. U tom smislu 
hodočasničko svetkovanje — kao posebna religijska katego¬ 
rija — ne pripada fenomenu hodočašća nego blagdana. 


HODOČAŠĆA NA KUŠNJAMA SVJETOVNOSTI 

Pokazali smo da je hodočašće jedan od mnogih medija 
što stoje na raspolaganju za dohvat svetoga. No uspješnost 
spomenutog pothvata u velikoj mjeri ovisi o tome s koliko 
je iskrenosti i istinske religioznosti čovjek pošao na put da 
traži sveto. Još više koliko je dugo u čestitosti i pobožnosti 
uspio izdržati. Ta situacija je krajnje dramatična jer zlo zna 
prevariti i najbolje među vjernicima. Zato nema jamstva da 
se i hodočašćenje neće u različitim prilikama izvitoperiti. 
Religioznom čovjeku naime hodočašćenje nije cilj nego sred¬ 
stvo za pristupanje obzoru svetoga, pa je uvijek moguće da 
sredstvo bude zamijenjeno s ciljem, dotično da vjerničko 
hodočašće postane obično svjetovno putovanje. U tom po¬ 
gledu dopušteno je pisati o hodočašćima i na drugačiji način 
nego što je naš. 9 Ulazeći u vidokrug svjetovnoga hodočasnici 
podliježu svim zakonima ovoga svijeta. Prevladat će u njima 
pohlepnost, želja za bogaćenjem, duh natjecanja, ratničke 
strasti, osvetničke namjere i mržnja. Sveto iščezava, pojav¬ 
ljuje se profano. To je druga medalja hodočašća, njihov 
pad, izokretanje, degeneracija. U dugoj povijesti — katkad 
više ili manje izraženo — sveta su mjesta znala postati velika 
središta gospodarskog interesa. Zbog toga razloga religijska 
odredišta bivaju izvlaštena od svojih prvobitnih sakralnih 
vrednota i zadobivaju obilježja svjetnovno-gospodarskog ža¬ 
rišta. 

Tu bolnu povijest nećemo ovdje ispisivati. Dovoljno je 
ako upozorimo samo na neke najčešće zloporabe. Iako je 
Krist najavio razorenje hrama, kršćanski su vladari već od 
početka gradili goleme i raskošne crkve. One su po svojem 
izgledu bile čista suprotnost siromaštvu hodočasnika. Uz da¬ 
lek put što je vodio do Jeruzalema — Itinera Terrae Sanctae 

9 Norman Foster, Hodočasnici, Zagreb, 1986, str. 225. 

— iznikoše ne samo skromna svratišta nego i krčme, trgovi¬ 
šta, sajmišta, vojničke postaje, cirkusi i zabavijališta. Lažlji¬ 
vi prodavači »čudotvornih« slika i »relikvija« zalijetali su 
lakovjerne hodočasnike svojim ponudama, a svakojaki su ih 
opsjenari nemilosrdno varah i ucjenjivah. Dapače, mnogi od 
hodočasnika počinju se odmetati u drumske razbojnike, lu¬ 
talice, kradljivce, plaćenike i zločince. Ozračje pobožnosti 
izazivalo je u ljudskoj naravi želju za oprečnim postupcima. 
Praznovjerje je jačalo, a vjerski fanatizam zahvaćao sve više 
pobožni puk. Ni ćudoređe nije baš uvijek bilo primjereno 
uzvišenom cilju. Tako je sv. Bonifacije već u VIII. stoljeću 
govorio kako je hodočašćenje u Rim opasnost za poštenje 
vehkog dijela žena. Ne treba se stoga čuditi što je Crkva u 
više navrata zabranjivala svojim redovnicama da odlaze na 
sveta mjesta. 

S hodočašćem je bila usko povezana pojava trgovine s 
relikvijama, štoviše, sveta su putovanja najviše i omogućila 
tu trgovinu. Posjećujući udaljene krajeve na Istoku — gdje 
se čuvaju prve dragocjenosti kršćanstva — vjernici su neho¬ 
tice postah širitelji i prenositelji svetih moći. U početku se 
to činilo uredno i pobožno, dok se ubrzo nije pretvorilo u 
izvor velikih zarada i špekulacija. 10 Relikvije su hodočašćima 
prenošene iz jednog dijela kršćanskog svijeta u drugi, posta¬ 
jući istodobno sredstvo širenja vjere i jačanja papinske mo¬ 
ći. U kasnijim razdobljima situacija se potpuno obrnula. Sad 
se iz Rima — jednom sakupljene — svete moći šalju natrag 
na Istok. Pape su bez protivljenja prihvaćah ta »putovanja« 
relikvija jer su ona snažila ugled Rima kao prijestolnice 
carstva i središta kršćanstva. 

Trgovina rehkvijama u kasnom srednjem vijeku toliko 
se razgranala da je prijetila svim religioznim vrednotama 
hodočašća. Već je sv. Augustin javno korio tu pogubnu po¬ 
javu. Prodaja svetih moći — kako navodi u knjizi De opere 
monachorum — neka je tvarna podjela udova kršćanskih 
mučenika i svetaca. Na Istoku su počeli čak rezati mrtva 
tijela blaženika i djevica u bezbroj malih komadića, poveća¬ 
vajući tako njihovu prodajnu cijenu. Nastala je prava jagma 
za rehkvijama. Zato su sve više ulazili u opticaj lažne moći. 
Priča se da je puk jedne oblasti u Italiji htio ubiti pustinja- 

10 Patrick J. Geary, The Ninth-Century Relic Trade, A res- 
ponse to popular piety? J u zborniku Religion and the People, 
Chapel Hill, 1979, str. 12. 


ka sv. Romualda samo zato jer se bojao da će izgubiti sve- 
ćeve kosti. Karlo VI. darovao je nogu svojeg pretka sv. Lju¬ 
devita IX. dvama ujacima, koji su je jednostavno podijelili. 
Posjed’ svetih moći donosio je golemo bogatstvo i ugled u 
društvu. Uvoz lažnih rehkvija iz Istoka i trgovina s njima 
dovela je do toga da je Koncil u Lyonu 1274. godine morao 
zabraniti štovanje svetih moćiju koje su novootkrivene, na¬ 
ravno ukoliko njihovo čašćenje nije bilo iznimno odobreno 
od rimskog pape. 

Proces se propadanja religioznih sadržaja nije zaustavio 
na trgovini rehkvijama nego je išao dalje. Svojim približava¬ 
njem i onda preobrazbom u križarske ratove hodočašćenja 
su doživjela još veći povijesni »pad«. Do toga doba hodo¬ 
časnik nije smio uopće nositi oružje. Kad mu je to papa 
Urban II. dozvolio postao je i protiv svoje volje preteča 
križara. Tako je bio uspostavljen neki prelaz od čina hodo¬ 
čašćenja na pothvat svetoga rata, što je usprkos imenu očiti 
silazak u područje svjetovnoga. 

Križarske je ratove prvi zamislio Urban II, onaj što je 
dozvolio nositi oružje hodočasnicima. To očito nije bila puka 
slučajnost. Koncil u Piacenzi i Clermont-Ferrandu 1095. go¬ 
dine traže od kršćana da napuste međusobne sukobe i da se 
okrenu Istoku jer odanle prijeti opasnost zbog nadiranja 
islama. U početku je to išlo oprezno, s iskrenim nastojanjem 
da se ne povrijedi društveni i moralni poredak. Stoga papa 
strogo zabranjuje da u prvom križarskom ratu sudjeluju 
klerici bez odobrenja svojih crkvenih poglavara, a oženjeni 
laici bez suglasja svojih žena. Usprkos tome, nije se moglo 
spriječiti da se stvore ratnički i nasilnički pokreti koji su 
vrlo brzo izgubili religiozni biljeg. O zabranama je naime 
malo tko vodio računa. Prvi križarski rat doduše predvode 
moćni feudalci, ah duhovni mu je vođa ipak papinski legat 
Ademaro od Monteila, biskup Le Puya. Križarski su ratovi 
prvotno bih nerazdvojno povezani s hodočašćima i posjetima 
Svetom gradu. Poslije se izdvajaju i postaju vojnički pothvati 
te sve manje služe oslobođenju Kristova groba. Križarski su 
ratovi zapravo jedno veliko naoružano hodočašće. U tom po¬ 
gledu križari često uživaju povlastice. Daju im se oprosti od 
grijeha, a poginuli za vrijeme trajanja borbi dobivaju čak 
časti mučenika. Jezik kojim se opisuju križari, pravna jam¬ 
stva i duhovne koristi njihova statusa gotovo da ih izjedna¬ 
čuju s hodočasnicima. Osim križara osniva se red Tem¬ 
plara koji religioznom odgoju dodaju strogu vojničku pouku 

viteškog tipa. Tako se između križara i hodočasnika briše 
jasna crta razgraničenja. Hodočašćenje u to doba uvire u 
ratovanje, a molitva u pravo neprijateljstvo. P. Lemerle drži 
da su križarski ratovi monstruozna degeneracija hodočašća. 
Na žalost, taj je »pad« teško izbjeći jer je neiskorjenjivo 
uključen u sudbinu čovjekove želje da iskaže sveto u svje¬ 
tovnim oblicima. 

Potvrdu za naravnost i stalnost takva »pada« može se 
naći podjednako u svim religijama. Dovoljno je ovdje spo¬ 
menuti muslimanski sveti rat — dzihad — u kojemu je me¬ 
đutim mnogo teže uočiti svezu s hodočašćenjem. 

Iako riječi sveti rat nema u arapskom jeziku, vjerojatno 
da dzihad — uza sva ublažavanja o kojima će biti poslije 
riječ — treba uzeti pretežno u tom određenju. Dzihad u širem 
smislu znači nastojanje da se postigne neki cilj, a u užem 
napor da svugdje zavladaju Božji zakoni. Putovi su do toga 
različiti. Jedan od njih je i vojnički napor. Kuran predviđa 
njegovo odvijanje i završetak, kao i naknadnu podjelu doba¬ 
ra i zarobljenika. Svetim ratom nasilno se nameće musliman¬ 
stvo, stavljajući nevjernika pred izbor: obraćenje ili smrt. 
Zato Kuran razlikuje zemlju Islama, odnosno dčir al-Islam , 
od područja rata ili još neislamiziranog dijela čovječanstva, 
što je obuhvaćeno izrazom dar al-harb. Negdje je dzihad 
obveza muslimanskog vjernika — recimo u Ismailita — dok 
se u pokretu Haridžita sveti rat već institucionalizira i po¬ 
staje peti temeljni religiozni sastojak vjere. Oni što padnu 
»na putu Allaha« ili »na strani Allaha« — fi sabil Allah — 
postaju mučenici — shahid — i dobivaju u raju osobite na¬ 
grade. Poginuli za Allaha ne smiju biti nazvani mrtvima jer 
su »živi, hranjeni milošću u Gospodinu« (III, 169). 

S opisom svetih ratova, krajnjom točkom izrođenja ho¬ 
dočašća, naš prikaz nije dovršen. Potrebno je ukazati na 
oporbe što su nakon toga slijedile, a idu od protestantske 
kritike i prvih duhovnih pokreta do potpune spiritualizacije 
hodočašćenja. 

OTKLON SVJETOVNOSTI — 

DUHOVNO HODOČAŠĆE 

Hodočašćenje se u tolikoj mjeri posvjetovnilo — pripu¬ 
štajući u svoj krug trgovinu relikvija, križarske ratove i bo- 
jovne pohode — da je s pravom počelo izazivati zazor i ne¬ 


povjerenje naroda. Stoga su takvi grešni pohodi svetome 
mjestu bih podvrgnuti vrlo ozbiljnoj kritici. Na zloporabe je 
upozorio već sv. Grgur iz Niše u IV. stoljeću, a mnogo kas¬ 
nije o njima izriču oštar prijekor Toma Kempenac, Erazmo 
i Calvin. Posebno su se na hodočašća okomili heretici i re¬ 
formatorski pokreti u Crkvi. Tako je J. Wyclif ustao protiv 
prodaje oprosta, kulta svetaca, pobožnih slika i relikvija, a 
H. Zwingli u svojim tezama iz početka 1523. godine tražio 
da se iz crkava izbace slike, ukinu procesije, preskoče blag¬ 
dani, zabrane hodočašća. Najdosljedniji je u tome bio sva¬ 
kako M. Luther. On piše kako ljudskoj duši baš ništa ne 
pomaže da tijelo bude odjeveno u raskošno svećeničko ruho; 
ne koristi ni pribivati u crkvi i na svetim mjestima, niti ko¬ 
risti klanjati se čudotvornim predmetima, moliti, postiti, od¬ 
laziti na daleka hodočašća i ispunjavati druge vjerske dužno¬ 
sti u kojima posreduje tijelo. Treba, naime, da postoji još 
nešto potpuno različito od toga, a što tek donosi i daje ljud¬ 
skoj duši pobožnost i slobodu. Jer, sve kultne djelatnosti — 
zaključuje M. Luther — može jednako obavljati i posve zao 
čovjek, licemjer i lažac. Zato se tim sredstvima, među koja 
naravno spada i hodočašćenje, ne čini drugo doli se stvara 
rod dvoličnjaka u Crkvi. 11 

Kao što se vidi zastupnici radikalnih stajališta u pogledu 
hodočašća brzo su prešli od kritike na nijekanje. Umjesto 
da upozore na bjelodana zastranjenja u pojavi hodočašća i 
očiste ih od bolesnih izraslina, reformatori traže njihovo pot¬ 
puno ukidanje. Hodočašćenje je dakle neko zlo u sebi. Time 
se zapravo hoće osporiti svaka mogućnost da zemaljski pred¬ 
meti i ljudske kretnje budu posrednici u odnosu sa svetim. 
Iščeznuće svijeta predmeta i kretnji je međutim isto što i 
dospjeće u eshaton prije trenutka smrti — čemu u zbilji 
odgovara nasilno dokinuće obredna posredništva — a to je 
za povijesnog čovjeka posve nedohvatljivo stanje. 

To će biti razlog da nam se učine prihvatljiviji oni poku¬ 
šaji u srednjem vijeku koji su primjerenije religijskoj logici 
uzvratili na zastranjenja hodočašća, osobito kad su ona do¬ 
bila obličje križarskih ratova. Jer, sad protivljenje ne dolazi 
toliko od učenih teologa i crkvenih reformatora, koliko od 
zabrinutih mistika i jednostavnih kršćana. Oni pripisuju od¬ 
govornost za neuspjeh križarskog oslobođenja Jeruzalema 
prije svega grijesima i nedostojnostima bogatih i moćnih 
• 

11 Martin Lutero, Liberta del cristiano, Torino, 1976, str. 27. 

koji, nesposobni da čine pokoru, ne mogu zbog toga dospjeti 
u Kraljevstvo Božje na nebu i zauzeti Kristov grob na zemlji. 
Sveti grad u stvari pripada samo siromasima, koji su istinski 
izabranici Isusovi, bliži duhovnim navjestiteljima nego kri¬ 
žarskim ratnicima. Stečaj svih dosadašnjih pokušaja da se 
oslobodi Jeruzalem — premda zasvjedočen mesijanskim obe¬ 
ćanjima — bio je za priprost puk još jedan novi dokaz da 
to oslobođenje ne mogu izvesti moćnici ovoga svijeta. Zato 
križarske nakane, bez ratničkih pomagala, preuzimaju ostva¬ 
riti razni eshatološki i mistički pokreti, koji se okreću protiv 
bogatih vlastodržaca jer su upravo oni jedini krivci za ne¬ 
uspjeh oslobođenja Jeruzalema. U igri je dakle vjerski moral, 
a ne vojna nadmoć. 

S religijskim podzemljarima morali su računati čak i 
pokretači svetih ratova. Kad je papa Inocent III. objavio 
početak četvrte križarske vojne osobno se obratio F. di 
Neuillyju, poznatom apostolu siromaha u to vrijeme. On je 
inače silovito napadao bogate u ondašnjem crkvenom i svje¬ 
tovnom društvu, propovijedajući pokoru i moralnu obnovu 
kao nezaobilazni uvjet uspjeha svakog križarskog rata. Ubrzo 
je međutim umro i nije dospio spriječiti da se Četvrti sveti 
rat ne pretvori u jednu od najtužnijih stranica u povijesti 
kršćanstva. 

U isti sklop narodna otpora protiv svjetovnosti križar¬ 
skih ratova, kao zadnjeg stupnja rastvaranja hodočašćenja, 
ulaze i dječje križarske vojne iz 1212. i vojne pastira iz 1251. 
i 1320. godine. 12 Djeca i nevini su u prvom redu čuvari esha- 
tološke nade, a onda naravni nosioci depolitizacije i demili¬ 
tarizacije križarskih ratova, što zapravo znači da ih nastoje 
vratiti na njihov izvorni oblik hodočasničkih pohoda. Za raz¬ 
liku od križarskih ratova koji su pomno pripremani i dobro 
organizirani, djeca odlaze osloboditi Sveti grob samoniklo, 
goloruki i bez pomoći oružja, u procesijama i molitvi, poti¬ 
cani isključivo religioznim razlozima. Njihov je cilj bio da 
pređu preko mora — što nije uspjelo kršćanskim kraljevima 
i crkvenim vitezovima — i da ponovno uzmu u posjed Kristov 
grob. Iako je taj pothvat završio tragično, nosio je u sebi sva 
obilježja otvorene pobune protiv zastranjivanja hodočašća i 
njegovu rehabilitaciju. Jer što je drugo križarski rat u kojem 
nema naoružanih vojnika nego obično vjerničko hodočašće. 

• 

12 Paul Alphandery-Alphonse Dupront, Le chretiente et Videe 
de Croisade, II svezak, Pariš, 1959, str. 40—145. 


Dječji križarski ratovi ulaze u opći tijek pučke pobožnosti. 
Zato veličaju nevinost, prostodušnost, poniznost, nenasilje, 
čistoću, iščekivanje čudesa, evanđeosku krepost siromaštva 
duhom. Nesretna pak sudbina djece i bijednika kao da je 
čin ispaštan ja grijeha za sve izdaje križara, izokrenuta slika 
okrutnosti i svjetovnosti kršćanskih bojovnika, religiozni od¬ 
govor malenih na lukavstva ratnih vještina. Ponovno osvaja¬ 
nje svetih mjesta ne može dakle biti obavljeno drugačije 
nego božanskim čudom. A čudo se može dogoditi samo u pri¬ 
log najčistijih, djece i siromašnih. Tako se hodočašće i rat 
najkraće odnose kao sveto i svjetovno. 

Nadiranjem svjetovnosti hodočašćenje je ustuknulo za 
još jedan korak natrag: ono se pounutrašnjilo. To usmjere¬ 
nje prema duhovnom prostoru dobro je poznato iz povijesti 
mistike. Prosvjetljenije osobe naime bolje vide zablude i za- 
stranjenja hodočašća pa se razočarani povlače u sebe i tu 
— na izvorima vlastite duše — traže sveto. U usporedbi s 
reformatorima koji hoće definitivno dokinuti hodočašća, mi¬ 
stici ih radije ispravljaju ponovnim življenjem u duhu. Ta 
spiritualizacija hodočašća nije bijeg od svijeta nego oboga¬ 
ćenje putova do svetoga. Ne treba dakako zamišljati da iz¬ 
među neuspjeha hodočašća i pojave mističkog silaženja u 
tajno središte duše postoji neka neposredna uzročnost. Riječ 
je prije o tome da baš doticaji s nesavršenostima obredna 
posredovanja — među koja ide i hodočašće — pothranjuju 
u ljudskom biću neostvarljivu želju da se ti tegobni putovi 
i »padovi« preskoče, iako sad na način duhovne preobrazbe, 
a ne povijesna nijekanja. 

Hodočašće je tim pokušajem zakoračilo u svoje treće 
razdoblje, što se međutim ne smije predočiti u slici vremen¬ 
skog slijeda nego kao uvijek isto stupnjevito zbivanje u pod¬ 
ručju kultnog ponašanja. Shodno novom usmjerenju, cilj se 
kršćanskih hodočašća promijenio. Dok je u križara to bilo 
vojno oslobođenje Jeruzalema, a u karizmatičkih i dječjih 
pokreta moralno pohođenje Jeruzalema, sad u trećem slučaju 
cilj hodočašća postaje duhovno dosezanje Jeruzalema. Za po¬ 
godnost takva opredjeljenja moglo se naći obilje uporišnih 
točaka u tekstovima židovskih i kršćanskih svetih knjiga. 

Ta je povijest uostalom dobro poznata. David će Jeru¬ 
zalem proglasiti političkom prijestolnicom svojega kraljev¬ 
stva, a Salamon u njemu sagraditi velebni hram. Stoga Jeru¬ 
zalem nije bio samo boravište vrhovne državne vlasti nego 
i religiozno središte izabranog naroda. Poslije toga slava 

Jeruzalemu opada i tamni. Mnogi proroci pokušavaju skupiti 
sve Izraelce oko jednog zajedničkog svetišta. No Sveti je grad 
često nevjeran svojem Bogu. To je razlog da mu Ezekiel na¬ 
vješćuje skoru propast, što će se zaista zbiti razorenjem grada 
od strane Nabukodonozora. Sad proroci — Izaija, Jeremija 
Ezekiel — okreću poglede prema novom Jeruzalemu. Ponov¬ 
nom izgradnjom hrama kao da su se počela ostvarivati nji¬ 
hova proročanstva, ali samo prividno. Jeruzalem ne doživlja¬ 
va toliko očekivani i obećani politički rascvat, premda u du¬ 
hovnom smislu sve više privlači vjerne Židove, što se iska¬ 
zuje u brojnim i pobožnim hodočasničkim pohodima. Stoga 
poruke posljednjih proroka ističu upravo eshatološku dimen¬ 
ziju Jeruzalema u kojemu će se istodobno održati zadnji sud 
i ostvariti nebeska preobrazba. 

Nakon drugog uništenja Jeruzalema i hrama u njemu 
eshatološki sadržaji još više dolaze do izražaja. Suprotno 
povijesnoj zbilji — koja nije blistava — židovska apokalipsa 
predlaže sve maštovitiju sliku budućega Grada. Za izabrani 
narod odsad postoji prvenstveno nebeski Jeruzalem kojemu 
je Davidov grad samo nesavršen odraz i blijed otisak. Taj 
će duhovni Jeruzalem Jahve otkriti u punom sjaju tek na 
kraju vremena i spustiti ga na zemlju. 13 Sion će biti središte 
svijeta i mjesto prema kojem pritječu svi narodi. U to sretno 
doba Gospodin će dakle povesti i izvesti cijeli svijet na sveto 
brdo Sion. U vizionarskom zanosu Izaija vidi Jeruzalem kao 
uvirište ljudskoga roda, gdje Jahve izriče konačan sud naro¬ 
dima. Rata više neće biti, a mačevi će se pretvoriti u plugove. 
Zanimljivo je da se među rukopisima u Kumranu nalazi 
tekst Vizija Novog Jeruzalema koji predstavlja detaljan opis 
budućega hrama u nebeskom Gradu. 

Poslije je židovstvo pokušalo uspostaviti još složeniji 
odnos između nebeskog i zemaljskog Jeruzalema. Prema tom 
zamišljaju nebeski Jeruzalem se nalazi točno iznad zemalj¬ 
skog Jeruzalema. Dok je hram na nebu postojao prije stva¬ 
ranja svijeta, nebeski Jeruzalem je poslije stvoren i to radi 
velike ljubavi Božje prema zemaljskoj prijestolnici Židova. 
U budućim će vremenima Jeruzalem naime sići s neba na 
zemlju, ali ne zato da bi uzeo mjesto zemaljskom Jeruzalemu 
nego da bi ovaj mogao doživjeti nečuveni razvoj i proširiti 
se tako do prijestolja Božjega. 

• 

13 Michel Join Lambert-Pierre Grelot, Jeruzalem, u Rječniku 
biblijske teologije , Zagreb, 1969, str. 397—405. 


U kršćanstvu zemaljski Jeruzalem također gubi postupno 
na značenju jer njegov hram nije više povlašteno mjesto 
Božjega boravka. Djela milosrđa su iznad pribivanja u obred¬ 
nom prostoru. Na Jakovljevu zdencu Samarijanka će zapitati 
Isusa: »Naši su se očevi klanjali na ovome brdu, a vi kažete 
da je Jeruzalem mjesto gdje se treba klanjati«. Isus joj 
odgovori: »Vjeruj mi, ženo dolazi čas kad se nećete klanjati 
Ocu ni na ovoj gori ni u Jeruzalemu... Čas je već tu — kad 
će se pravi klanjaoci klanjati Ocu u duhu i istini, jer Otac 
takve klanjaoce želi. Bog je Duh, i koji mu se klanjaju, mo¬ 
raju $e klanjati u duhu i istini« (Iv 4, 20—24). Time je put 
hodočašćenja do kraja spiritualiziran; ne posjećuje vjernik 
sveti zemaljski grad nego u sebi traži novu duhovnu stvar¬ 
nost. Prvi kršćani idu istim stazama. Sad je osoba uskrsnu¬ 
log Isusa novi Jeruzalem i njega treba pohoditi: braću u ne¬ 
volji i blagovanje u euharistiji. Uza sve to vjernici ipak osta¬ 
ju stranci i pridošlice jer im zavičaj nije ovdje na zemlji 
nego na nebesima. Hodočasnici su trajno putnici i tuđinci u 
vlastitoj domovini. Tako je stari Jeruzalem prevladan novim, 
kojemu je ishodište na nebu. Sv. Pavao govori o hramu koji 
nije načinjen ljudskom rukom. Jeruzalem je znači neka izra¬ 
zito transcendentna zbiljnost, pa zemaljski Grad polako ne¬ 
staje iz vidika. Stoga u vidokrug zanimanja počinje ulaziti 
samo njegov nebeski uzor i pralik: Caelestis urbs Jerusalem, 
beata pacis visio . Od sv. Pavla do Apokalipse nastavlja se 
započeto otkrivanje tog čudnovatog hodočašćenja u duhu. 

Dapače, Baruhova apokrifna Apokalipsa, pisana na sirij¬ 
skom jeziku, doziva u sjećanje jedan nebeski Jeruzalem koji 
je bio pripremljen ljudskom rodu još u zoru vremena i po¬ 
kazan Adamu prije njegova pada, ali poslije prvoga grijeha 
ostavljen na nebu (II, 2, 2—7). Zato se do božanskoga 
Grada ne može više doći zemaljskim hodočašćenjem nego se 
on poniranjem u unutrašnjost duše može samo naslutiti. Je¬ 
ruzalem je u isti mah eshatološka stvarnost i cilj duhovnih 
težnji. 

Iz tih tekstova proizašlo je opravdanje pounutrašnjenja 
traženja svetoga. Koliko se hodočašće otuđilo u križarskim 
ratovima, toliko se spiritualiziralo u asketskim doživljajima 
kršćanskih mistika. U njihovim vizijama i ekstatičkim viđe¬ 
njima javljaju se svi već spomenuti pojmovi iz Svetoga 
pisma — Jeruzalem, hram sa žrtvenikom, gora Sion, hodo¬ 
čašće, pohodi svetim mjestima, uspinjanje na brdo svijeta, 
rat dobra i zla — ali su sad više simboli i alegorijski znakovi 

mističkog značenja nego povijesni pokreti i zemaljski doga¬ 
đaji. Slijedom toga i hodočašćenje je ponajviše putovanje 
kroz labirinte vlastite duše i unutrašnjeg svijeta. Sva kršćan¬ 
ska mistika postaje dakle oblik hodočašća. Čak je M. Luther, 
u času nadahnuća, zagovarao duhovni pohod svetome. Sad 
možemo obavljati istinska kršćanska hodočašća koja se dopa- 
idaju Bogu, piše M. Luther, a to znači da u vjeri brižljivo i 
pomno čitamo proroke, psalme i evanđeliste: onda nećemo 
kroz svete gradove i mjesta nego kroz naše misli i srca ho¬ 
dati prema Bogu, koji je cilj pjesama pohvalnicama i raj 
vječnoga života ( Eri 61, 161). Ta tendencija produhovljavanja 
išla je dotle da je poznatog vizionara i teologa Swedenborga 
dovela do tvrdnje kako sav svemir, a ne samo duša, imaju 
bitno spiritualnu strukturu. U knjizi Apocalypsis relevata 
otkriva ljudima duhovni smisao Svetoga pisma. Zato će na- 
dolazak Crkve novog Jeruzalema — kako je on naziva i pro¬ 
riče joj naglo širenje u svijetu — postati znak upravo duhov¬ 
nog povratka Isusa Krista. 

Ta spiritualizacija hodočašća nije međutim prisutna 
samo u kršćanstvu nego je poznaju i druge religije. Prisje¬ 
timo se samo jednog odlomka iz najstarijih Upanišađa u 
kojemu se kaže da baš od Atmana — te neuhvatljive, besmrt¬ 
ne, netjelesne zbilje, satkane od svijesti i rastavljene od tije¬ 
la, a što je čovjekov unutrašnji brahman — idu u hodočašće 
oni koji čeznu za istinskim zavičajem (Brhadaranyaka-U pa- 
nisad , IV, 4, 22). Time hodočašćenje zapravo postaje simbo¬ 
lom jednog čisto duhovnog procesa. No opreka između uvi¬ 
jek mogućih zastranjenja hodočašća i njegove mistične inter¬ 
pretacije došla je najviše do iskaza u islamskoj religiji. Ima 
se čak dojam da upravo onoliko koliko je sveti rat — dzihad 
— bio duboko ukorijenjen u muslimansku tradiciju, toliko je 
reakcija njihovih mistika, u smislu produhovljen ja hodo¬ 
čašća, bila radikalna. 

Danas se dzihad svakako drugačije shvaća nego u doba 
kad se pojavila velika asketska struja sufizma. Već je u Ku¬ 
ranu moguće naći mnogo ublažavajućih mjesta o svetome 
ratu (II, 190), što je zacijelo ovlastilo muslimanske teologe da 
svaki dzihad smatraju ograničenim sa dva bitna uvjeta: 
zabranom prekoračenja granica u vojničkim borbama i do¬ 
puštenjem ratovanja samo s onima koji napadaju. Zato se u 
suvremenoj teologiji i šerijatskom pravu sve češće piše o 
iznimkama u svetome ratu: poštovanju i izuzeću staraca, žena, 
djece, zatvorenika, svetih predmeta i džamija, štoviše, u ne¬ 


kim je modernim muslimanskim zemljama — valjda pod 
utjecjem društvenih pokreta i marksizma — dzihad gotovo 
poistovjećen s borbom vjernika za oslobođenje naroda od 
gospodarske i kulturne zaostalosti. 

U vrijeme kad su mistici ustajali protiv krutosti i svje- 
tovnosti obredne prakse, pa vjerojatno i dzihada, musli¬ 
manska tradicija i teologija nisu bile sklone davati veće zna¬ 
čenje duhovnim sadržajima u vlastitoj religiji. S obzirom na 
čovjekovu grešnost i slabost, Kur'an ne ohrabruje ni asketi- 
zam ni monaštvo. Još manje preporučuje pretjeranost i ne- 
umjerenost u duhovnom životu vjernika. Sveta knjiga se 
uostalom ne obraća svecima i manjini savršenih nego svim 
ljudima. Zato je zagovaranje isključivo mističkog iskustva 
predstavljalo opasnost za same temelje ortodoksne musli¬ 
manske teologije, iako se to, razumljivo, više odnosilo na 
sunitski nego šiitski ogranak. Islam dakle nema veliko povje¬ 
renje u mističku religioznost. Usamljen život, potpuno posve¬ 
ćen adoraciji — ta abbud f koji zanemaruje stanoviti broj 
društvenih dužnosti — mu'dmalat , što ih inače islamski za¬ 
kon strogo nalaže nije bio nikad s oduševljenjem prihvaćen 
od pravovjernih muslimana. Bog doduše može neposredno 
govoriti ljudskom srcu, ali čovjek najprije treba da bude 
dobar vjernik koji revno izvršava zapovijedi i redovno ispu¬ 
njava obredne obveze. Prva religiozna krepost jest pokor¬ 
nost, a ne asketska pustolovina. 

Ta je kritika mistike osobito oštro iznesena u nekih mu¬ 
slimanskih teologa. Tako je Ibn al-Gawzi naučavao da se ma¬ 
terijalni svijet, stvoren od Boga, ne smije odbaciti. Stoga 
Demon — Iblis —obmanjuje svakog onog čovjeka koji hoće 
da bude odveć duhovan. Kao sve djelatnosti tako naime i 
duhovna ima neku mjeru. Ali samo Zakon donosi i određuje 
tu mjeru, a ne čovjek po vlastitoj volji. Duša askete se dakle 
ponaša radije prema zahtjevu svoje ludosti — tp!una — 
nego prema dužnostima božanskog Zakona. Povući se u usa¬ 
mljenost i živjeti na pustim planinama je u suprotnosti s nau- 
čavanjem Proroka. Napustiti ljudsko društvo je gubitak, a ne 
dobitak za vjernika jer ga odijeljenost od svijeta priječi da 
uči umnost od bližnjih. Ostaviti pak rodbinu znači prekršiti 
zapovijed sinovske ljubavi, što je za muslimana težak grijeh. 
Ibn al-Gawzi također prigovara sufitskim misticima da se 
odriču onoga što je inače posve dopušteno. Neki se između 
njih lišavaju hrane i pića, ali zapravo traže slavu duhovnog 
vođe. Na taj način postaju žrtve dvolične razmetljivosti i 

hvalisanja, koja su utoliko pogibelj ni ja što ostaju njima skri¬ 
vena, dok u konačnici označuju pobjedu demonskog Zavod¬ 
nika. 

Unatoč takvu nepovoljnu sudu stanovite teologije, čiji je 
simbol džihad , mistika se u prostoru muslimanske religije 
ipak uspjela proširiti i postati njezinim vrlo dragocjenim di¬ 
jelom. Ne podcjenjujući utjecaj kršćanstva na učenje sufi- 
zma, 14 treba priznati da je upravo ta islamska mistička škola 
začela i oživjela naj originalni je iskustvo duhovna hodočašća. 
Stoga se odnos između nepovoljnih prilika nastanka i kasni¬ 
jeg povijesnog zamaha sufizma iskazuje još kao odnos ne¬ 
uspjeha hodočašća — do pada u džihad — i čovjekovih du¬ 
bokih potreba da pohod svetome spasi od svjetovnosti, ostva¬ 
rujući barem u duhu njegovu blagotvornu i spasenjsku pri¬ 
sutnost. 

Pounutrašnjenje hodočašća odvijalo se postupno, 15 pa su 
njegovi prvi stupnjevi bili djelomično prožeti tjelesnim obi¬ 
lježjima. Za muslimanske askete obred hodočašćenja ima 
značenje poništenja i brisanja grijeha. Jedan hadis — pro¬ 
rokove izreke koje sačinjavaju Predaju — poučava da vjer¬ 
nik koji se tijekom hodočašćenja u Meku nije držao nećudo- 
redne namjere ili se nije odao razvratnosti biva očišćen od 
svojih grijeha kao na dan rođenja. Hodočašćenje je isto što 
i oslobođenje od grijeha: neka vrst duhovne obnove i reli¬ 
giozna preporoda vlastita bića. No uspješnost toga pothvata 
ovisi o vjeri. Zato treba čvrsto vjerovati u istinitost kultnog 
čina hodočašćenja. Drugi pak hadis govori da najveći grijeh 
čini onaj čovjek koji bi nalazeći se na brdu Arafat blizu 
Svetoga grada, mislio da mu Bog nije oprostio. Sve to poka¬ 
zuje da je hodočašće zapravo izjednačeno s moralnom i du¬ 
hovnom preobrazbom njegovih sudionika, pa više spada u 
askezu nego u obred. 

Polazeći od spomenute preobrazbe izvanjska obreda u 
duhovnu zbilju moguće je učiniti korak dalje. Pokazat će se 
tako da je čin hodočašćenja u još većoj mjeri podložan 
spiritualizaciji. Poznato je, primjerice, da prema odredbama 
islamskog prava — šerijat — jedan vjernik može uvijek za¬ 
mijeniti drugog vjernika koji je spriječen da sam obavi ho¬ 
dočašćenje — hadž — u Meki. Ta pravna institucija biva sad 

14 Marijan Mole, Les mystiques musulmans, Pariš, 1965, str. 8. 

15 Roger Amaldez, La mystique musulmane , u zborniku La 
Mystique et les mystiques, Pariš, 1965, str. 616—619. 


pounutrašnjena i mistički doživljena. Zato umjesto tjelesne 
zamjene prisutnog za odsutnog imamo dobrovoljno posredo¬ 
vanje jednih za sve druge hodočasnike u vjerskoj zajednici. 
Jer Bog ne prima svačije hodočašćenje. Prema jednom hadi- 
su onaj kojemu je hodočašće uslišano dolazi u osobit položaj: 
ako pita, Bog mu daje; ako moli, Bog mu oprašta; ako saziva. 
Bog mu odgovara; ako se zauzimlje za druge. Bog prihvaća 
njegovo posredništvo. Pounutrašnjenje hodočašća nastaje u 
trenutku kad Bog prihvati posredništvo vjernika za bližnje: 
one kojima hodočašće nije potvrđeno. Ta ideja bit će znatno 
razvijena u doktrini abddla, 16 što ovdje jasno ne možemo po¬ 
drobnije iznositi. 

Uspostavlja se dakle mnoštvo — cijela jedna hijerarhija 
— posrednika koji zapravo omogućuju da hodočašće uopće 
daje ploda. Posrednici — abdal — su prijatelji Božji, sveti 
ljudi, proroci, askete. To pokazuje kako hodočašće uvodi 
vjernika u jedan svijet koji nije samo ustrojen od duhovnih 
vrednota nego je nastanjen izabranim bićima, svetim osoba¬ 
ma, a u širem smislu, svima što ih Bog uslišava i koji pre¬ 
uzimaju teret posredovanja za druge. Tako se hodočašće — 
kultni čin koji zacijelo ima najviše sastojaka zajedništva u 
islamu — interiorizira. Zbližavajući srca u Bogu koji je Bog 
svih ljudi i poništavajući time zle sklonosti samoljublja, ta 
jedinstvena i zajednička povorka hodočasnika ide na put 
koji nezabludivo vodi do nebeske Ka’abe. Stoga nije iznena¬ 
đenje kad se kaže — u mističkoj metafori — da je upravo 
odlaženje u Meku onaj pravi i jedini ispravan smjer kojim 
Bog vodi zajednicu svojih vjernika. 

Duhovno shvaćeno hodočašćenje ima dakle u svojem sre¬ 
dištu vrlinu plemenitosti ili dobročinstva — šaha’ — bez 
čega bi se cijeli ovaj mehanizam mistička posredništva brzo 
raspao i nestao. U jednom tekstu Aly bn al-Muwaffaq priča 
da je s tugom mislio na one brojne vjernike kojima hodo¬ 
čašće — hadž — nije od Boga primljeno. Zato potican veli¬ 
kodušnošću on prinosi svoje hodočašće za njih. Ali ta ple¬ 
menitost — šaha — ne dolazi nikad od čovjeka nego je djelo 
Božje. U istom kontekstu trebalo bi podsjetiti na to da je, 
recimo, Abu Hayyan al-Tawhidi napisao čak i knjigu pod 
naslovom »O spiritualnom hodočašću« — ’akli — dok je Abu 

• 

16 Georges C. Anawati-Louis Gardet, Mystique musulmane. 
Aspects et tendences , experiences et techniques , Pariš, 1961, str. 

Sa’id nukao sve one koji su htjeli otići na hodočašće u Meku 
da im je bolje posjetiti najbliži grob kojeg sveca — wali — 
i okrenuti se oko njega sedam puta, tumačeći to spoznajom 
da nebeski prauzor ili pralik Ka’abe (bayt al-ma’mur) silazi 
sam s neba više puta tijekom dana ili također noću da bi 
posjetio onoga koji istinski traži Boga i kružio uokolo njego¬ 
ve glave. 

Ove unutrašnje vrijednosti duhovna hodočašća dostigle 
su svoj vrhunac u muslimanskih mistika što prethode, sači¬ 
njavaju ili se pak nadovezuju na asketsku školu al-Hallaj a. U 
tom sklopu obično se spominje Dhu'l-Nun al-Misri, 17 koji je 
podržavao tezu o vječnosti Kurana, prvi objelodanio klasifi¬ 
kaciju mističkih stanja i uveo razlikovanje između intuitivne 
spoznaje ili iskustva, ma’rifa, i racionalne spoznaje, ’ilm. Zna 
se da je za to bio progonjen od pobornika muslimanske orto- 
doksije i nasilno odveden u Bagdad. U jednom spisu Dhu'l- 
-Nun al-Misri govori o čovjeku iz Damaska koji je dobro¬ 
voljno odustao ići na hodočašćenje u Meku da bi djelatno 
pritekao u pomoć svojem nevoljnom, bijednom i izgladnje¬ 
lom susjedu. Jedino s obzirom na toga dobrostiva čovjeka 
koji je duhovno obavio hodočašće, zaključuje spomenuti sufi, 
Bog će dati svoj oprost svim onim hodočasnicima što su te 
godine bili tjelesno skupljeni na brdu Arafat. 18 

Nema sumnje da se na najdublje hodočašćenje u vlastitu 
dušu zaputio al-Hallaj, veliki muslimanski mistik i mučenik. 
Prema njegovu učenju posljednja svrha svakog ljudskog bića 
jest mistično sjedinjenje s Bogom koje se ostvaruje putem 
ljubavi — ’ishq. Tražio je patnju da bi do kraja shvatio tu 
»strastvenu ljubav«, što je drugo ime za Božju bit i misterij 
stvaranja. Zato ga nazivaju »svjedokom jedinstva ljubavi 
preko bolne žudnje«. Bog dakle nije u predmetima i obre¬ 
dima nego u čovjeku. Može se reći da Allah na nekit način 
stoluje — hulul — u ljudskom biću. Odatle i obrat u poima¬ 
nju hodočašća. Suprotno islamskoj tradiciji al-Hallaj sad 
uči da svaki vjernik koji je spriječen ići na hodočašćenje 
može to učiniti u vlastitoj sobi, obavivši pobožne meditacije. 
Umjesto putovanja u Meku treba da sedam puta obiđe 

• 

17 Anne-Marie Schimmel, Mystical Dimensions of Islam , Cha- 
pel Hill, 1975, str. 42. 

18 Louis Massignon, Essai sur les origines đu lexique techni- 
que đe la mystique musulmane, Pariš, 1954, str. 62—63. 


Ka’abu svojega srca. To ga je, uz druge postavke, 19 stajalo 
života. Pismoznanci, juristi i ortodoksni teolozi zamjerili su 
mu da je zamijenio hodočašćenje u zemaljsku Ka’abu s unu¬ 
trašnjim hodočašćem i što je to pravdao s heretičkom tvrd¬ 
njom da Bog stanuje u čovjeku. Iako je propovijedao ljubav 
Božju, zatvaran je u tamnice, bičevan, podignut na vješala 
i konačno pogubljen. Optužba ga je teretila — između osta¬ 
log — da je htio ukinuti svako hodočašćenje u Meku i umje¬ 
sto toga tražio njegovo pounutrašnjenje. Time je komuni- 
tami ideal hodočašća do kraja spiritualiziran. Svojom je 
smrću pak al-Hallaj postao u najvećem mogućem stupnju 
duhovni posrednik — abdal — za druge. Stoga je u jednoj 
divnoj molitvi tražio od Boga da bude milosrdan prema oni¬ 
ma koji se trude da mu oduzmu život. 

Nije lako ocijeniti u kolikoj mjeri je to mističko shvaća¬ 
nje hodočašća utjecalo na ublažavanje i dokidanje svjetovnih 
sastojaka u vjerničkim pohodima Meki. Sigurno je međutim 
da pojam svetoga rata, kao najvećeg izopačenja hodočašća, 
danas doživljava stanovitu preobrazbu: Ne zacijelo u svih, ali 
barem u nekih vjernika. Posve je vjerojatno da ta preobrazba 
mnogo duguje baš sufitskom življenju hodočašća kao duhov¬ 
nom putovanju u unutrašnjost duše. U naše vrijeme mnogi 
muslimani žele da što više oponašaju svoje svece i mistike. 
Stoga radije provode spiritualni rat — veliki dzihad — koji 
znači nešto sasvim drugo negoli svjetovni rat, mali dzihad: 
duhovnu oporbu protiv svih oblika nepravde, mržnje, suko¬ 
ba, ali prije svega borbu protiv njihovih tajnih saveznika 
u čovjekovu srcu, a to su sebičnost, oholost, požuda i duh 
nasilja. 

U zaključku se otkriva da dvije tako različite religije, 
kršćanstvo i islam, doživljavaju zapravo neočekivano istu 
spiritualizaciju hodočašća koja je prouzročena bujanjem i 
rastom svjetovnih sadržaja u njemu — sve do križarskih ra¬ 
tova i džihada. Koliko god se to učinilo u prvi mah nečim 
pozitivnim i dobrodošlim, u stvari je suzilo prostor brojnim 
vjernicima za njihov masovni pristup činu hodočašćenja. Jer 
mistika je izričito elitistički fenomen u području religije. 
Zato duhovno hodočašće po svojim obilježjima doduše ulazi 
h našu temu, ali s druge strane po svojem elitizmu ne pri¬ 
pada više uopće pojmu pučke religije. Mistično se iskustvo 

• 

19 Roger Amaldez, Hallaj ou la religion đe la croix, Pariš, 
1964, str. 18. 

i narodna pobožnost, naime, isključuju kao dvije oprečne 
zbiljnosti. Time smo se vratili na početak: kušnje i opasno¬ 
sti »pada« hodočašća u svjetovno ne izostaju, premda se isto¬ 
dobno i pokušaji dohvata svetoga jednako uporno nastavljaju. 


SOCIOLOGIJA HODOČAŠĆA I NOVE 
SVJETOVNOSTI 

Zapisi mističara o duhovnom putovanju u unutrašnjost 
vlastite duše postali su dragocjen uzor izabranim pojedinci¬ 
ma i gorljivim tražiteljima religioznog savršenstva. Takvo 
spiritualizirano hodočašće međutim nije bilo dostupno onom 
dijelu priprosta naroda koji je živio u velikoj neimaštini i 
borbi za puki opstanak. Stoga su duhovna traženja svetoga 
za većinu vjernika ostala društveno »nevidljiva« i praktički 
nedostupna. Uostalom, u »palom« i »grešnom« svijetu, kao 
što je naš, svaka se duhovna tvorba slabo vidi. Odatle onda 
neka općenita »slabost« duha u čovjeku i društvu. Ako ta 
spoznaja vrijedi za vjernika, još više će se odnositi na suvre¬ 
meno svjetovno mišljenje koje je potpuno slijepo za svaki 
sakralni poticaj. Tako se ispostavio treći vidik hodočašća. 
Prvi je polazio od shvaćanja hodočašća kao duhovnog doživ¬ 
ljaja; drugi je polazio od shvaćanja hodočašća kao obrednog 
čina; konačno ovaj treći polazi od shvaćanja hodočašća kao 
društvenog događaja i završava u neku vrstu sociologije vjer¬ 
ničkog putovanja. Bilo bi pogrešno odmah zaključiti kako se 
ovdje radi samo o trima različitim pristupima hodočašću, a 
ne ujedno i o trima stupnjevima njegova »propadanja« u 
svjetovno. 

U metodičkom pogledu već je obredno razumijevanje 
hodočašća uključivalo stanovit broj društvenih odrednica. 70 
U sociologiji hodočašća — našem trećem vidiku — to će 
usmjerenje biti još jače istaknuto. Stoga sociologijska zna¬ 
nost zamijećuje samo izvanjsku stranu hodočašća, pa do¬ 
sljedno tome, ne uspijeva gotovo nikada otkriti unutrašnju 
upravijenost i traganje za svetim mjestom. Za nju se hodo¬ 
časničko putovanje odvija isključivo u krugu svjetovnosti i 
zbog svjetovnih razloga. U sociološkoj perspektivi vjernik 
više ne traži sveto — kao u prva dva vidika — nego bježi od 

• 

20 Romain Roussel, Les pelerinages a travers les siecles, Pariš. 
1954, str. 326. 


svjetovnoga. A to čini jer mu život u svjetovnom prostoru 
postaje nepodnošljiv, bilo zbog klasnog tlačenja ili vlastite 
nemoći u društvu. 21 Hodočašće je dakle bijeg iz svjetovnoga 
koje je otuđenjem postalo čovjekova lažna zavičajnost. No 
taj je bijeg poduzet bez ikakva izgleda na uspjeh jer izvan 
svjetovnoga nema jednostavno ničega. 

Sa sociološkim tumačenjem može se ići korak dalje. 
Pučka religija nije samo iluzija nego i nedjelotvorna pobuna, 
obavljena ideološkim jezikom pasivna iščekivanja i besplodne 
nade. Na hodočašćima se skupljaju siromašni vjernici i po¬ 
robljeni društveni slojevi. Lišeni prava na sastajanje i pro¬ 
svjed, hodočasnici na svojim putovanjima oblikuju jedino 
mogući zakonit i neopovrgljiv način vlastita identiteta: etnič¬ 
kog, kulturnog i društvenog. Potlačene klase kroz vjerničko 
skupljanje i odlazak u pohode prošteništima dolaze do svije¬ 
sti svoje zajedničke sudbine i slutnje oslobođenja. I tu staju. 
Zato je za sociologiju fenomen hodočašćenja neko izokre¬ 
nuto i nezbiljsko ostvarenje velikog klasnog obrata. Usprkos 
tom ograničenju vjerničko druženje postaje čimbenikom dru¬ 
štvene kohezije i učvršćivanja sveza zajedništva. Hodočašće 
je dakle eminentno kolektivni čin, u kojemu se vjernici sve¬ 
čano pridružuju religioznoj tradiciji naroda, dok na putova¬ 
njima intenzivno žive izričaje društvenog mišljenja, govora, 
običaja, ponašanja i umiranja. Hodočašćenje je poglavito su¬ 
sret, mnoštvo, druženje, zajednica, grupa, odnos, suživot. R. 
Roussel je pokazao kako su mogobrojna velika hodočašća u 
Grčkoj i Rimu ubrzala ujedinjenje — u istoj religiji i poli¬ 
tičkoj ideji — malih republika koje su bile odviše sklone da 
se između sebe svađaju i ratuju. 22 To sabiranje vjernika, čija 
je politička važnost često vrlo značajna, pokazalo se korisnim 
za obranu i očuvanje jedne civilizacije koja je bila opasno 
ugrožena provalom barbara. 

Osim sociologije moguće je zamisliti i neku ekonomiju 
hodočašća. Svako hodočašćenje nužno uključuje sudjelova¬ 
nje cijelog društva. U razdoblju se »svetih pohoda« doduše 
obustavljaju radovi na poljima, ali zato raste potreba da se 
ožive one privredne djelatnosti što su vezane uz dolazak i pro¬ 
lazak mnoštva vjernika. Treba pripremiti hranu i spavanje, 

• 

21 Henri Bernard, Le pelerinage, Une reponse a Valienation 
đes malades et infirmes, Montreal, 1975, str. 149. 

22 Romain Roussel, Les pelerinages, Pariš, 1958, str. 10—11. 

osposobiti gostinjce i svratišta, urediti crkvena svetišta i 
sakupljališta vjernika. Povećava se izrada i cvjeta trgovina 
religijskim predmetima, zavjetnim medaljicama, svetačkim 
kipovima, pobožnim slikama, blagoslovljenim krunicama, 
drvenim križevima i skupocjenim relikvijama. Na mjestima 
zaustavljanja hodočasnika dolazi do duboke preobrazbe pri¬ 
rodnog okoliša, zatvorene seoske kulture, primitivnog dru¬ 
štva, zemljoradničke proizvodnje i demografskog stanja pu¬ 
čanstva. Vjernička putovanja potiču razvoj privrede, olakša¬ 
vaju susrete različitih kultura, pružaju priliku za razmjenu 
dobara i omogućuju porast društvenog bogatstva. Sto je 
neko hodočašće više obilježeno svjetovnošću, to jace izbijaju 
na vidjelo gospodarski povodi. U prošlom je stoljeću poznati 
povjesničar privrede W. Heyd tvrdio da su od svih doga aja 
upravo križarski ratovi i vjernička hodočašća najviše prido¬ 
nijela zamahu i razvoju narodnog blagostanja na Zapadu. 
Križari su, naime, prvi otvorili puteve preko Sirije, Egipta, 
Bizanta i Crnoga mora, kroz koje su onda protekle nepre¬ 
gledne povorke trgovaca, putnika i bogatih namjernika. Bez 
križarskih ratova i hodočasničkih posjeta bilo bi teško zami¬ 
sliti putovanja Marka Pola, pojavu katoličkih misionara i 
otkriće Novoga svijeta, što je sve duboko izmijenilo srednjo¬ 
vjekovno lice zapadnjačkog kršćanstva. 

Dotični »pad« hodočašća u svjetovno nastavio se i poslije 
iščeznuća trgovine s relikvijama i križarskih ratova. Zato 
sociologija nije samo namjerno otkrivala u hodočašćima sve 
više društvenih i gospodarskih sadržaja nego su ona stvarno 
tamo bila sada mnogo prisutnija. Drugim riječima, pogod¬ 
nost sociologijske metode dolazila je također i od promjene 
u predmetu njezina istraživanja, a ne jedino od ideologijskog 
htijenja da se hodočašće shvati isključivo kao društveni cm. 
Taj »pad« hodočašća u svjetovno odgovara u povijesti ljud¬ 
skog roda pojavi opće sekularizacije društva. Pod utjecajem 
sekularizacije, hodočašća su u novije vrijeme bila gotovo 
potpuno nestala, kao uostalom sve što se vezivalo uz pučku 
religiju i sakralni folklor. Ulaskom u krizu sekularizacije i 
krahom njezinih velikih obećanja, zanimanje za sve vrsti ho¬ 
dočašća počinje naglo rasti. Obnova pučke religije otkriva 
vrednote i poželjnosti pobožnih pohoda svetom mjestu, 
obzirom da je moderni svjetovni čovjek formalno opsjednut 
traženjem svetoga, bit će on prije hodočasmk nego sto ce 
postati vjernik, što je zaista neka posve nova religijska 
situacija. 


Post-svjetovno otkriće hodočašća zbilo se u neviđenim 
razmjerima. Gradsko je stanovništvo u milijunskim masama 
pohitalo u svetišta i prošteništa. Glad za zadnjim značenjem 
protjerala je zarobljenike urbanih kaznionica i svjetovnih 
pustinja na dalek put traženja svetoga. Svjedočanstva o ob¬ 
novi hodočašća su brojna i neprijeporna. Doduše, vjera je 
religijskih podzemljara češće izražavana u iščekivanju nego 
u posjedovanju. Pa ipak to je iskreno življena vjera, podrža¬ 
na nadom, duboko ukorijenjena u svakidašnji život, izrasla 
iz patnji i teškoća siromašna naroda. Na put kreće anoni¬ 
man, prezren i neznan puk, odnosno zaboravljena, podre¬ 
đena, žalosna i bolesna čeljad. Čak kad postigne bogatstvo 
i dostigne društvenu sigurnost, taj će vjernički narod i dalje 
nastaviti ići u pohode svetim mjestima. Hodočasnici naime 
ne traže uvijek društveno promaknuće i gospodarsku korist 
nego mnoge stvari koje nadilaze socijalno-političku zbilju. 
Privremenost i nesigurnost čovjekove sudbine, obiteljske ne¬ 
sreće i bolesti, zlo i smrt ne mogu se tumačiti samo slabim 
funkcioniranjem društvenog sustava. 23 U igri su jamačno 
mnogo složeniji utjecaji i temelj nij i razlozi od onih što ih 
u znanost uvodi stanovita sociologija. Zato su se hodočašća 
— suprotno predviđanju baš te sociologije — ne samo upor¬ 
no održala u tehnološkoj i urbanoj civilizaciji nego počinju 
sve. jače privlačiti radničku klasu i gradsko pučanstvo. U 
svojim zavjetnim obvezama hodočasnici ne spominju toliko 
primjere iz seoskog života i poljodjelskih radova, koliko su 
okrenuti posve suvremenim i tehničkim temama. S. Bonnet 24 
je istraživao zavjetne izreke hodočasnika i ustanovio da ih 
zanemarujući broj spominje sjetvu, žetvu ili kosidbu, dok se 
velika većina prosidbi odnosi upravo na predmete i djelat¬ 
nosti iz modernog industrijskog i gradskog podneblja. 

U naše se doba obnova hodočašća odvija — uostalom 
kao i ona u prošlosti — u sjeni prijetnje svjetovnosti i mo¬ 
gućeg »pada«. Stoga te kušnje nisu mimoišle ni najnovije 
velike selidbe vjernika u prošteništa diljem svijeta. Trgovci 
su spleli golemu paukovu mrežu od svoje gramzljivosti i lu¬ 
kavstva, pa je bacaju duž hodočasničkih putova, čekajući da 
im padnu u klopku naivne žrtve i nespremni vjernici. Cijela 

• 

23 Paolo Giuriati, San Antonio negli ex-voto pugliesi, u II 
Santo, 20, 1, 1980, str. 141—152. 

24 Serge Bonnet, Prieres secretes đes Frangais d’aujourd’hui, 
Pariš, 1976, str. 15—22. 

jedna industrija zabave, uspomena i hotelijerstva, upriličena 
da zadovolji najniže potrošačke instinkte vjernika, rađa se na 
mjestima prolaska i dolaska hodočasnika. Iz svjetovna pro¬ 
stora pak uvukao se u hodočasničko putovanje pogubni duh 
konzumizma. Sakralni ili hodočasnički turizam, koji obilno 
koristi prednosti današnjeg prevoza, prijeti da pohode sve¬ 
tome mjestu pretvori u luksuzna putovanja, skrušene opho¬ 
de svetištima u razgledanje kulturnih spomenika, nekadašnja 
naporna pješačenja u bezbrižnu zabavu, dragocjeno duhovno 
raspoloženje zajedništva u ponižavajući trgovački izlet kup¬ 
nje jeftinih stvari — shopping. 

Još nešto. Iako se post-svjetovni boom hodočašća zaista 
jako proširio, nije obuhvatio sve zemlje. Posebno je ostao 
nezamijećen u visoko sekulariziranim sredinama u kojima 
je inače tradicija pučke religije bila povijesno slabo poznata, 
što se zacijelo odnosi najviše na područja naseljena prote¬ 
stantskim vjernicima. 


NOSTALGIJA ZA HODOČAŠĆENJEM: 
EKSPLOZIJA TURIZMA 

Iz svega slijedi da je danas hodočašće obilježeno s dvje¬ 
ma nepovoljnim značajkama: ono je zaraženo potrošačkim 
sadržajima i nedovoljno prošireno u zemljama gdje izostaju 
tradicionalne pučke pobožnosti. U jednom i drugom slučaju 
riječ je o proboju svjetovnosti. Stoga taj manjak treba na¬ 
doknaditi. No umjesto da traži pomoć u spiritualizaciji ho¬ 
dočašća — kao njegov prethodnik koji se tako opirao križar¬ 
skim ratovima i drugim izopačenjima — suvremeni čovjek 
pokušava u svjetovnom prostoru otkriti nadomjestak sveto¬ 
ga. A svjetovni nadomjestak neispunjene religiozne potrebe 
za hodočašćenjem nalazi se upravo u turizmu, tom novo- 
dobnom ersatzu svetih putovanja i vjerničkih pohoda iz pro¬ 
šlosti. 

Dokaze za spomenutu tvrdnju neće biti teško prikupiti. 
Dovoljno je poći od definicije turizma koju nudi društvena 
znanost. Tražeći povode pojavi masovnih putovanja i nara¬ 
slom zanimanju za slobodno vrijeme, sociolozi — M. Tour- 
nier, H. W. Opaschowski, P. Rieger, J. Krippendorf — ponaj¬ 
više ih nalaze u čovjekovoj potrebi za bijegom. Sažetije se 
može reći da je za njih turizam prvenstveno bijeg od »lošeg« 


svjetovnog. Paradoksalno je da su sociolozi na potpuno isti 
način definirali hodočašće — kako smo netom vidjeli — pa 
ispada da zapravo izjednačuju sveta putovanja sa svjetovnim 
turizmom. Pri tome se gubi iz vida okolnost da činjenice 
koje potkrepljuju tezu o svjetovnoj istovjetnosti hodočašća 
i turizma jednako vrijede i za potporu teze o sakralnoj isto¬ 
vjetnosti hodočašća i turizma. Tako je sama sociologija ne¬ 
hotice prva ukazala na mogućnost da turizam bude shvaćen 
kao neka neosvješćena religijska kategorija. 

Prije bijega dolazi pitanje razloga za bijeg. Ljudi putuju 
zato jer se ondje gdje rade, žive i stanuju ne osjećaju više 
tako dobro. Hoće da se oslobode od tereta svakidašnjice koji 
ih pritišće na poslu, u vlastitu stanu, u slobodnom vremenu. 
Postojanje im je svedeno na jednoličnost dnevnih zbivanja, 
hladnu racionalnost tvornica, stambenih zgrada, prometnih 
postrojenja. Ljudi se ćute osiromašeni u međusobnim odno¬ 
sima, otuđeni od prirode, osuđeni na osamljenost i dosadu, 
izloženi duševnoj iscrpljenosti. Da bi izbjegli stresove koji 
prate našu bolesnu civilizaciju, bježe od nje i odlaze na put. 
Turizam je dakle bijeg od nedaća industrijskog društva. Bu¬ 
dući da je moderni svijet u osnovi ružan, okoliš uglavnom 
neugodan, nečist i zatrovan, dokolica besmislena i prazna, 
rađa se nužno potreba za oslobođenjem. Stoga je želja za 
odlaskom neizbježna. Kad se to zna, onda postaje jasno zašto 
turizam poprima sve očitije značenje bijega od stvarnosti 
i masovnog isključenja iz društvenog života. 

Određujući »bijeg« kao temeljni motiv današnjih turisti¬ 
čkih putovanja, društvena znanost je izrekla — možda i pro¬ 
tiv svoje volje — jednu od klasičnih oznaka religije uopće, 
barem gledano sa sociološkog stajališta. No turizam nije 
samo obilježen bijegom nego ima još i drugih sastojaka koji 
su također vlastiti religiji. Tako bježeći od »lošeg« svjetovnog 
ljudi se nadaju ući u turistički »raj«, što je opet neki izrazito 
sakralni doživljaj. Za mnoge suvremenike turističko je pu¬ 
tovanje jednako odlasku u obećanu zemlju Kanaan, gdje 
teku med i mlijeko. Ljudi kreću na svetkovinu odmora jer 
čeznu za daljinama, nadaju se istinskom izlasku iz civiliza¬ 
cije, idu u potragu za nepoznatim svetim, hoće posjetiti mje¬ 
sta gdje još nikad nitko nije bio, očekuju proživjeti nevinost 
početaka i blaženstvo slobode. U tu svrhu turisti žele promi¬ 
jeniti život, ništa ne raditi, odmarati se, boraviti u prirodi, 
imati mnogo vremena, jesti u velikim količinama, razonoditi 

se, uživati, biti potpuno neovisni, upoznati nešto zaista novo, 
dosad neviđeno i nepoznato. Zato se odlazak na odmor može 
prispodobiti s otkrićem zemaljskog raja, povratkom biolo¬ 
škim ritmovima života, oživljavanjem prvobitnih arhetipova 
— sunca, mora, prirode, vrta s izvorom vode, nepoznatog 
kraja, društva bez zabrana — gdje u zanosu i pijanstvu po¬ 
staje moguće sve ostvariti, pa čak i najluđe snove, štoviše, 
čovjek se na ljetovanju razgolićuje do kraja u nudizmu, koji 
nema samo smisao oslobođenja ljudskog tijela nego i buđe¬ 
nja sjećanja na iskonsko obećanje dolaska raja na zemlji, 
što je svojstveno mnogim arhaičkim religijama. A taj eshato- 
loški nudizam možda je sindrom žudnje za Edenskim sta¬ 
njem prije Adamova pada i izgona. U jednom turističkom 
prospektu, primjerice, stoji da je zamisao o Clubu Mediter - 
ranee stara koliko i prvi grijeh. To je zamisao o raju, pro¬ 
jekt o vrtu nepomućene radosti u kojem čovjek, slobodno i 
nesputano, onako kako on želi, može postati sretan. Svejedno 
je li posrijedi sunčano nebo na Antilima ili pak snježno selo 
u najljepšem dijelu Alpa. Frustriranom se građaninu blješta¬ 
vih metropola i industrijskih središta u turističkom provodu 
nudi ništa manje nego putovanje u sveto mjesto, ali koje je 
sada lišeno religijskih znakova i hodočasničke ozbiljnosti. 

Pokazali smo da je poslije »bijega« slijedilo iščekivanje 
»raja«. Ali kao u svakoj religiji, prema zamisli sociologa, tako 
će se i u turizmu na kraju sve pokazati pukom »iluzijom«. 
To je treća odrednica suvremenog turizma, a u isti mah i 
njegova treća religijska značajka. 

Neuspjeh turističkog »raja« povezan je s činjenicom 
opće komercijalizacije i industrijalizacije zabave, slobodnog 
vremena, dokolice i praznika. Kapitalistički stroj pretvara 
sve u robu. Trguje se s ljudskim čežnjama i snovima, unov- 
čuju se krajolici, domoroci i kulture. Novac je. pobjednik u 
svim bitkama, a pobijeđeni uvijek čovjek. Jer programirani i 
manipulirani užitak ne donosi zemaljski raj nego razočara¬ 
nje. Zato ne čudi što je u najnovije vrijeme nešto zapelo u 
golemom turističkom pogonu. Ono što se dosad odvijalo ne¬ 
smetano, traje doduše i dalje, ali ne više onako dobro i us¬ 
pješno kao prije. Sve su brojniji znakovi koji pokazuju kako 
masovni bijeg iz gradova u turističke »oaze mira i sreće« ne 
može djelovati kao terapija. Teško je za nekoliko prazničkih 
tjedana i kratkih vikenda nadoknaditi ono što se propuštalo 
učiniti kroz cijeli život. Putujemo do iznemoglosti, ali iz vla¬ 
stite kože ne možemo izići. Kao turisti ne pretvaramo se 


odjednom u druge ljude. Obilježeni smo žigom svakodnevnih 
briga, pa nosimo sobom mnoge navike, zahtjeve, načine pona¬ 
šanja. Toga se ne možemo tako jednostavno otresti. Zato je 
priželjkivani bijeg iz svakodnevice u njezinu suprotnost vo¬ 
dio neizostavno natrag u tu istu svakodnevicu. Većina izlet¬ 
nika i korisnika godišnjih odmora ne vraća se kući odmo¬ 
reno i opušteno nego napeto, nervozno i rastreseno. Mnogi 
pate od »prazničkog sindroma«: nesanice, iscrpljenosti i ne¬ 
jasnog stanja straha. Često se samo uz liječničku pomoć 
mogu vratiti u uobičajen život. 25 Od velikih obećanja svjetov¬ 
nog raja — što ih je tako nametljivo nudila turistička indu¬ 
strija — ostalo je dakle malo ili gotovo ništa. 

Ipak, čini se da je situacija postala tek onda kritičnom 
kad se uvidjelo kako turisti ne samo što nisu uspjeli pobjeći 
iz svojeg industrijskog i urbanog »pakla« nego su taj »pakao« 
još i prenijeli domorocima u njihov nazovi »raj« i time ga 
potpuno uništili. Turisti naime svojim domaćinima donose — 
kao gostinski dar — prometne probleme, zagađenje zraka, 
ekološku katastrofu, buku, gužvu, velegradsku arhitekturu, 
gubitak osobnosti, rasap zajedništva, javni nemoral, neslogu 
u obiteljima, bezrazložno bogatstvo i komercijalizirani blud. 
Najezde stranaca bezobzirno uništavaju polja i livade, zaga¬ 
đuju rijeke, jezera i mora, nagrđuju krajolik. F. Fanon kaže 
da je Treći svijet bordel industrijskih zemalja. Stoga se sta¬ 
novništvo turističkih okružja polako počinje buniti protiv ne¬ 
povoljnog djelovanja masovne najezde turista. Domaći živalj 
se u velikoj mjeri zasitio turizma, pa je shvatljiva njegova 
probuđena samosvijest i otvorena pobuna. Jer domaćini žele 
da područje na kojemu žive bude prvenstveno njihov vlastiti 
životni prostor i zavičaj, a ne mjesto za rekreaciju i igru 
drugih. Usprkos utopijskim prijedlozima, 26 turisti provode 
sve agresivniju politiku kolonizacije zemalja u koje ljetuju. 
Domaći ljudi postaju doslovce narod posluge — lakeji, kono¬ 
bari, sobarice, kuhari, čistačice, nosači — što znači da više 
nisu gospodari ni u vlastitoj kući. Ako se nešto temeljito ne 
promijeni, turizam će u svojoj biti ostati ono što mu se 
predbacuje da jest: poseban oblik subverzije jer razjedinjuje 
i unosi tuđe načine ponašanja; novi i podmukao oblik kolo- 

25 Jost Krippendorf, Putujuće čovječanstvo, Za novo poima¬ 
nje slobodnog vremena i putovanja, Zagreb, 1986, str. 11—71. 

26 Pierre Laine, Liberons le tourisme!, Pariš, 1980, str. 128— 

nijalizma jer, nevina lica, stvara nove odnose ovisnosti i 
sredstva nečovječnosti. 27 Turizam ponekad može uistinu biti 
razoran i sklon samouništenju. Zato svijetu prijeti neočeki¬ 
vani prevrat. Poslije proletera, nosioca rada, i studenata, 
nosioca znanja, na vidiku je treća generacija revolucionara 
— ustanak robova iz turističkog »raja«. 

Iako na izgled potpuno svjetovna pojava, turizam se po¬ 
kazao kao dobar nadomjestak i kratkotrajna zamjena antro¬ 
pološkoj potrebi za hodočašćenjem. U početku je to bio bijeg 
iz »lošeg« svjetovnog, onda postao ulazak u »raj« svjetovnog, 
da bi na kraju završio kao »varka«, »iluzija«, »obmana«, »opi j 
jum« svjetovnoga, jednako za turistički narod koji putuje i 
domaću čeljad što poslužuje. Upravo ta trostruka povezanost 
turizma sa svjetovnim učinila je da religiozni sadržaji u nje¬ 
mu brzo isuše i iščeznu. Isti ćemo fenomen susresti u razvo¬ 
ju vjerskog blagdana, pa je vjerojatno da u svakom čovjeku 
postoji neka jednoznačna struktura, koja uvijek na isti na¬ 
čin reagira na podražaje potrebe za svetim. 

Promašaji turizma u funkciji nadomjestka — ersatza — 
hodočašća nisu obeshrabrili narod gladan svetoga, štoviše, 
pojavila se u dijelu najrazvijenijih društava čudnovata i te¬ 
ško objašnjiva težnja za nomadskim životom. Skupine koje 
danas zagovaraju takav način ruralnog života ne idu za pu¬ 
kom obnovom seoskih običaja nego žele između sebe uspo¬ 
staviti »plemenski« poredak, koji na ekonomskom, društve¬ 
nom, etičkom i duhovnom planu daje odgovor na dramatične 
teškoće našeg vremena. Nestanak pastira, koji su jedini poz¬ 
navali tajne prirode, i dominacija seljaka, koji su gospodari 
zemlje, označava veliki prijelom u povijesti civilizacija. Zato 
nove nomadske grupe — neoruralne, ekološke, apokaliptičke 
i religijske — idu natrag u prošlost sve do razdoblja prije 
toga povijesnog prijeloma i pokušavaju živjeti selidbeni ži¬ 
vot pastira, stočara, čuvara ovaca i prebivalaca u prirodi. 2 * 
Njihova stalna pokretljivost postaje jamstvo nesvedivosti 
osobe na instituciju. Samo je nomadski život pogodan za na¬ 
dolazeća teška vremena atomske smrti i ekološkog umiranja. 
A ta teška vremena, koja tek iščekujemo, bit će u prvom 

27 Jost Krippendorf, Putujuće čovječanstvo , Za novo poimanje 
slobodnog vremena i putovanja, Zagreb, 1986, str. 67. 

28 Daniele Leger-Bertrand Hervieu, Des communautes pour 
les temps difficiles , Neo-ruraux ou nouveaux moines, Pariš, 1983, 
str. 189—202. 


redu obilježena velikom hladnoćom i strašnom glađu. Stoga 
će nadživjeti isključivo oni koji budu prakticirali etiku 
skromnosti i umjerenosti, askezu vremena i prostora. Njih 
neimaština i nevolja neće dotući jer su na to već spremni. 
Prije svake druge obveze dakle nomadske zajednice »izabra¬ 
nih« odlaze na hodočašćenje u prirodu. U tom se kontekstu 
povratak prirodi pokazuje kao jedini način spasenja od pri¬ 
rode koju su ljudi svojom tehnologijom »probudili«, »pre¬ 
varili«, »izranili« i »razbij esnili«. Ra skinuvši s njom milenij¬ 
ske zaruke čovjek je danas još samo siluje ili joj krade skri¬ 
vena blaga. Stoga mu priroda više ništa ne kazuje i ne šalje 
poruke smisla, osim što se prijetnjom ekološke smrti — kao 
prevarena žena — bijesno osvećuje. 

U stanju stalne uzbune od te prijetnje, pokretljiva ple¬ 
mena suvremenih »primitivaca« — odbjeglih iz džungle na 
asfaltu — rastom međusobne solidarnosti i duhovne poveza¬ 
nosti uspjeli su svesti na najmanju mjeru svoje potrebe, pa 
tako onda i svoju ovisnost u odnosu na društveni okoliš. Zato 
ih treba zamisliti kao jako izdržljive i otporne jezgre u mo¬ 
gućem općem rasapu, sposobne da se suoče s planetarnom 
kataklizmom. Novi hodočasnici postaju svjesni blizine i opa¬ 
snosti apokaliptičke smrti svijeta. 29 Bilo bi međutim pogre¬ 
šno zaključiti da se ovdje radi o običnim »ekološkim« pobu¬ 
njenicima. Stvar je očito dublja i slojevita. U pitanju je 
potpuno unutrašnje odricanje od svake prometejske ambici¬ 
je natjecanja s Bogom. Izbor za nomadski način hodočašće- 
nja je zapravo simbolički izraz dubljeg izbora za unutrašnji 
duhovni život, ćudoređe i mistiku, što se pobliže ogleda u 
dobrovoljnom osiromašenju, odricanju od svjetovnih doba¬ 
ra, stalnoj pokretljivosti u slobodi, neposjedovanju zemlje 
i, posebno, u podložnosti zakonima Prirode koji su istodobno 
zakoni božanskog Stvaranja. 

Tako je hodočašće, kao eminentni sastojak pučke religi¬ 
je, prošlo sve oblike svojeg iskazivanja: obred, degeneraciju, 
bijeg u mistiku, nadomjestak u svjetovnome, pronalazak sve¬ 
toga u prirodi. Ponovno osvajanje sakralnih vrednota — če¬ 
sto ostvarenih na svjetovan i izobličen način — izraz su po¬ 
treba za zajedništvom, stalnošću vrednosnog poretka, auto¬ 
ritativnim moralnim vodstvom i davanjem smisla vlastitom 
životu. Sveti običaji, tradicionalni obredi, blagdani, hodoča- 

• 

29 Roland de Miller, Nature , mon amour , Ecologie et Spiritua- 
lite, Pariš, 1979, str. 301. 

šća bili su ne samo obezvrijeđeni od novovjekovnog prosvje¬ 
titeljstva i sekularne kulture nego ih je i Crkva primala sa 
zazorom, videći u njima ostatke praznovjerja i magije. Pod 
ukrštenim djelovanjem tih dvaju čimbenika — društva i 
Crkve — pučka religija se povukla u prošlost i zastala na 
pukom sjećanju. Zato je suvremeno buđenje zanimanja za 
sakralni folklor u stvari vraćanje na potonule izvore i zabo¬ 
ravljene početke religiozne svijesti. 30 Odatle današnje dija¬ 
lektičko odnošenje spram svetoga koje je istodobno u stanju 
pomračenja i rasvjetljenja. Iako je sveto gurnuto u izolaciju 
i anonimnost — u koje ga je prognala i osudila ideologija 
znanosti i tehnike — čovjek teži da iskopa baš u svojoj 
prošlosti razmrvljen i izgubljen vlastiti sakralni identitet. U 
tu svrhu poduzima sve da bi na vidjelo dana »isplivali«, »iza¬ 
šli« i »izronili« oni znakovi, pokreti, rituali, običaji, mitovi, 
stanja, slike, zvukovi i riječi koje nisu nikad ni nestali iz 
njegova sna i sjećanja nego su jednostavno bili samo prola¬ 
zno »potonuli«, »zaronili« i »iščeznuli«. To je razlog da upra¬ 
vo u naše doba s toliko nasrtljivosti i izazovnosti »isplivava- 
ju« i »izranjaju« iz podzemlja duše i društva zaboravljeni 
ostaci svetoga. Jer, bez pomoći svetoga ni čovjek niti društvo 
ne bi mogli dati svojem tegobnom postojanju dovoljnu raz- 
ložnost i dublji smisao. 


SLAVLJENJE SVETOGA U PUČKOJ RELIGIJI 

Jačanjem svjetovnosti činilo se, barem na trenutak, da u 
suvremenom društvu počinju polako iščezavati tradicionalni 
blagdani. Taj su proces odmah podržale i ohrabrile stanovite 
sociologije religije i radikalne teologije. Prve su u nestanku 
sakralnoga slavlja vidjele potvrdu za očekivano odumiranje 
religije, dok su druge smatrale da je riječ o pobjedi kršćan¬ 
skih humanističkih sadržaja nad, kako kažu, magijskim po¬ 
ganstvom priprosta naroda. Zato su tada blagdani bili nepo¬ 
voljno ocijenjeni i svrstani među folklorne recidive, u kojima 
dolaze do izražaja, navodno, samo najniži čovjekovi mitski 
instinkti, često na bučan, grub i površan način. Čak se i pro¬ 
slava Božića našla na udaru teologijske kritike. Neočekiva¬ 
nom obnovom pučke religije — početkom sedamdesetih go¬ 
dina — oživjelo je, međutim, zanimanje za blagdanska slav¬ 
lja. Danas je vjerski blagdan opet postao predmet žive znan¬ 
stvene znatiželje i temeljni događaj narodne pobožnosti. 

Doživljaj liturgijske svečanosti obično tvori nedjeljivo 
iskustvo. U njemu religiozni čovjek otkriva sveto i društveno 
kao neku nerazdvojivu cjelinu. Stoga je nemoguće naknadno 
ustanoviti što zapravo određuje strukturu blagdanskog do¬ 
življaja. Na žalost, analitički duh zapadnjačkoga mentaliteta 
ne može uopće misliti o toj pojavi ako istodobno u njoj ne 
razluči društveni od religijskog sloja. Podložni takvu menta¬ 
litetu, ni mi nismo mogli izbjeći sličnim razdiobama. Odatle 
onda pojava dviju doista različitih odrednica u našemu ogle¬ 
du o pučkim slavljima i vjerskim blagdanima. 


DRUŠTVENE ODREDNICE BLAGDANA 

Sociologija religije polazi od pretpostavke da su sudio- 
• nici svake masovne vjerske svečanosti u velikoj zabludi: 

30 Vincenzo Bo, La religione sommersa, Milano, 1986, str. 5— krivo misle da pribivaju slavlju svetoga, a zapravo doživlja- 

vaju svoje uključenje u društvenu zbilju. Stoga je za većinu 
sociologa religije pučki blagdan ponajviše društveni fenomen 
i svjetovna ustanova zajedništva. No prije toga dolaze eko¬ 
nomski poticaji. 

Oni su posebno bili iskazani na primjeru ratarskih kul¬ 
tura. U njima je svetkovanje usko povezano s mijenama pro¬ 
izvodnog ciklusa i ritmom prirode. Razdoblja početka sija¬ 
nja, prvoga klijanja, rasta plodova i blizine žetve izazivaju 
u seljaka osjećaj krajnje napetosti i iščekivanja. Izložena 
gospodarskim rizicima, zemljoradnička je zajednica, dakle, 
bila prisiljena živjeti u golemoj i neprestanoj neizvjesnosti, 
utoliko težoj što su u njoj mogućnosti za primjenu tehnolo¬ 
gije ostale ograničene ili nikakve. Naseljeni težak, vlasnik 
malih čestica, kmet, nadničar, sitni ratar, najamnik i napoli- 
čar otkrivaju svoju sudbinsku ovisnost o varljivoj darežlji¬ 
vosti prirode. Tu idu i različite druge prijeteće situacije: 
povijesne, ekonomske, pravne, društvene, političke. Zato se 
sezonski blagdani poljoprivrednika uglavnom slave u razdo¬ 
blju izmjene godišnjih doba i dok traju radovi na zemlji. 

Iz toga slijedi da se u seljačkim kulturama blagdansko 
vrijeme nije razlikovalo od vremena proizvodnje. Različiti 
trenuci proizvodnog ciklusa — sjetva, berba, žetva, pobira¬ 
nje plodova — bili su u isti mah i veliki događaji religioz¬ 
noga slavlja. Znači da obredna svetkovanja nisu ni u čemu 
bila odijeljena od ratarske djelatnosti. 1 U tim prilikama, se¬ 
zonski je rad obilježavan pučkim svečanostima, kao što je 
i blagdan doživljavan u zajedništvu rada. Godina teškoga tru¬ 
da sabirala se povremeno i u blagdanskom veselju i u pro¬ 
izvodnom naporu. Postoje, međutim, česti slučajevi da se 
vrijeme religijskog svetkovanja suzu je, određuje i uređuje 
izvan prostora proizvodnje. Riječ je o institucionalizaciji 
blagdana. 2 Sada se u doba blagdana rad potpuno ukida i za 
te prekide uspostavlja poseban ritualni model vladanja. Ako 
su sadržaji vjerskoga slavlja time postali osamostaljeni, nije 
zacijelo prestala djelovati njihova društvena funkcija. 

Upravo ta društvena funkcija blagdana pokazala se naj¬ 
važnijom za sociologiju religije, premda su je u krajnjoj crti 
uzrokovali materijalni uvjeti ratarskoga života. Odatle potre- 

1 Clara Gallini, Dona e malocchio, Palermo, 1973, str. 36. 

2 Lello Mazzacane, Fetes et culture paysanne dans le sud de 
VItalie, u Social Compass, 2—3, 1976, str. 236. 


ba da se o funkciji blagdana u nastavku nešto više kaže, 
naravno, s vidika sociologijske znanosti. 

Prema tumačenju sociologa, blagdan je takva ustanova 
u kojoj se na nezbiljski i kratkotrajan način razrješavaju 
spomenute teškoće i nesigurnosti ratarskog tipa proizvodnje. 
U blagdanskom slavlju čovjek se izbavlja od stanja svoje bi¬ 
jede, oskudice, rubnosti i odbačenosti. Zato je svetkovina 
neka vrsta alternative s obzirom na svakidašnji život koji je 
obilježen proizvodnim nezgodama i društvenim otuđenjima. 
To fiktivno ukidanje gospodarskih teškoća uvijek se, među¬ 
tim, obavlja u obrednim i simboličkim terminima, 3 tj. na 
razini religiozne imaginacije, a ne u proizvodnoj zbilji. Ipak, 
funkcije blagdana mogu biti osloboditeljske u suočenosti 
s radnim tegobama jer zemljoradnička djelatnost stvara 
ozbiljne psihičke i tjelesne napetosti koje u vremenu sakral¬ 
noga slavlja znaju na trenutak popustiti. Na taj način pri¬ 
donose sniženju tenzija, olakšavaju položaj ovisnosti, sma¬ 
njuju rizike iščekivanja, ublažuju odnose napetosti. U religij¬ 
skim svečanostima dolazi, dakle, do osjetilnog pražnjenja i 
duševnog rasterećenja koja imaju značenje velike kolektivne 
katarze. 4 

Time se još hoće reći da je katarza ostvarljiva za poje¬ 
dinca samo onda ako ovaj uđe u društveni kontekst. Izvan 
zajedništva, naime, nema pročišćen ja i smirenja od društve¬ 
nih tjeskoba. Tako proizvodne nevolje dovode do potrebe 
njihova prevladavanja, a samo prevladavanje zahtijeva pot¬ 
puni priklon društvu kao apsolutnom izvoru sigurnosti i 
identiteta. Stoga se uvođenjem blagdanskih raspoloženja za¬ 
pravo ubrzava postupak socijalizacije. Slavljenje svetoga 
obavlja funkciju kompenzacije nesigurnosti, privremenosti 
uspjeha, nestašice — u društvu siromaštva i tehnološke ne- 
opskrbljenosti — na dva načina: čovjekovim kolektivnim su¬ 
djelovanjem u obrednoj drami i iluzornim dokinućem društ¬ 
venih zala u katarzičnoj ekstazi svetkovine. Prvome odgo¬ 
vara socijalizacija, drugome privremeno iskupljenje, iako su 
to vjernici uvijek doživljavali kao nepodijeljeni liturgijski 
čin. 

3 Federico d^gostino, II rituale e la fešta come punti di in - 
tersezione tra rappresentazione colletiva e intereazione simbolica, 
u Rcissegna italiana di sociologia, 4, 1978, str. 593—614. 

4 Vittorio Lantemari, La grande Fešta. Vita rituale e sistemi 
ai produzione nelle societa tradizionali, Bari, 1976, str. 53. 

Vidjeli smo da je sociologija označila blagdan kao izra¬ 
zito gospodarski i društveni događaj. Posvjedočeni su, me¬ 
đutim, mnogi slučajevi da se zemljoradnici tijekom religij¬ 
skog slavlja ponašaju upravo obrnuto od svake ekonomske 
logike. Tu se prije svega misli na organizirano rasipanje naj¬ 
potrebnijih dobara — hrane i vode — prigodom pučkih blag¬ 
dana. Sociolozi misle da je svrha toga rasipanja i orgijanja 
povećanje socijalizacije. Bacanje najvrednijih stvari lskup- 
ljujiića je suprotnost teškoćama privređivanja i zabrinutosti¬ 
ma za opskrbu u redovitom vremenu. Orgija je kratak tre¬ 
nutak gozbene ludosti, umetnut između dvaju dugih raz o ja 
nesigurnosti i očekivanja. To pretjerano i bezumno trošenje 
proizvoda ljude zapravo oslobađa od teškoga psihičkog pri¬ 
tiska i dugotrajne napetosti u oskudici. Zato rasipanje u pu¬ 
čkim svetkovinama ima funkciju: postići društveno dobro u 
izričajima ritualizirane kohezije. Praksa orgijastičkoga rasi¬ 
panja proizvodi, dakle — kako tvrde sociolozi — bogatstvo u 
terminima komunitarnih vrednota. 5 Čovjek se podjednako 
socijalizira radom kao i trošenjem. A što više troši, to dublje 
ulazi u zajedništvo. Po sebi je razumljivo da spomenuto pre¬ 
tjerano traćenje postaje moguće zato što primitivni biljo- 
gojci ne poznaju još prodaju dobara nego ih nagomilavaju 

za svoje potrebe. . . . 

Opis je blagdana pokazao da negativna zbilja kojoj se 
on simbolički opire može biti važnija od samog slavlja. Stoga 
se blagdani ne priređuju samo u ratarskim sredinama i kul¬ 
turama nego povijesno traju sve dotle dok opstoji ta nega¬ 
tivna zbilja, što znači vazda i svuda, premda u izmijenjenom 
obličju. Kakav će, međutim, biti stvaran oblik vjerskoga 
svetkovanja, ovisi o stupnju društvena razvoja. Jedanput će 
blagdan biti protestni odgovor, na različite nepravde,, drugi 
put bijeg od elementarne nepogode, treći put zaklonište za 
siromašne i odbačene, četvrti put pribježište političkih neza¬ 
dovoljnika, peti put pobuna protiv tuđih kultura. U svakom 
slučaju, blagdan podliježe razvoju. Zato sociolozi religije po¬ 
mno razlučuju vjerničko slavljenje u pretklasnom društvu 
od onoga u klasnome poretku. 

U lovačkim i starijim zemljoradničkim kulturama 
gdje je priroda čovjeku bila najveći neprijatelj — prevlada- 


5 Vittorio Lantemari, Spreco, ostentazione, tompetizione nđle 
societa primitive e nella cultura popolare; ii comportamento je¬ 
stivo, u zborniku Sociologia delta cultura popolare in Italia, Na- 
poli, 1979, str. 61—63. 


vaju potrebe za društvenom kohezijom. To je razlog zašto 
blagdan može biti tumačen pretežno u funkciji spajanja sku¬ 
pina i združivanja pojedinaca. U klasnom pak društvu ta je 
njegova uloga umnogome drukčija. Opažaju se nova usmje¬ 
renja. U stočara i naprednijih ratara, osim činilaca zajedni¬ 
štva, otkrivaju se suprotne tendencije. Stoga u Masnom dru¬ 
štvu blagdan postaje sjecište vrlo različitih silnica. 

Kao prvo, sudionici sakralnoga slavlja nisu više pripad¬ 
nici plemena ili naroda nego samo članovi podređene klase. 6 
To postaje razvidno po činjenici što uzrok bijega u slavlje 
nije sada toliko u strahu pred prirodnim nedaćama koliko u 
ovisnosti o društvenim moćima povlaštenih. U tim okolnosti¬ 
ma religijske svetkovine doduše kratkotrajno oslobađaju 
podložne slojeve od sveza koje su im nametnute, ali isto¬ 
dobno potvrđuju trajno postojanje cijeloga Masnog sustava 
u kojemu je slavljenje svetoga moguće. U orgijama rasipa¬ 
nja također se obrće klasni poredak — siromah postaje kra¬ 
ljem — i na trenutak uMda, iako opet poglavito kao jamstvo 
njegova ponovnog uspostavljanja i učvršćivanja. 7 Tako ob¬ 
redne svečanosti sankcioniraju klasno raslojavanje i vlasni¬ 
čku podijeljenost, štoviše, nosioci bogatstva i društvene mo¬ 
ći polako preuzimaju organizaciju svetoga vremena i pred¬ 
stavljaju se kao pokrovitelji narodnih svetišta. U složenijim 
društvima događaj blagdana otvara, dakle, put klasnom raz¬ 
likovanju i suprotstavljanju, što je u očitoj opreci spram 
jednoznačnom trendu socijalne integracije u tradicionalnim 
pretklasnim uređenjima. Dosljedno tome, slavljeničko rasi¬ 
panje mijenja značenje i postaje razmetanje, a solidarnost 
se ukida i preobražava u natjecanje. U određenom društve¬ 
nom sklopu razmetanju kao obliku rituala bit će svrha: da 
potvrdi stanje klasne nadmoćnosti čak u samom činu blag¬ 
danskoga slavlja 

Sociolozi su otišli korak dalje i ustvrdili kako su u mno¬ 
gim pučkim svečanostima skriveni motivi osporavanja i po¬ 
bune — naravno, u oblicima obreda — koji katkad najavlju¬ 
ju ili pripremaju istinske revolucionarne pokrete, bilo da su 
upereni protiv gospodarske bijede ili društvene podjarmlje- 

6 Amaldo Nesti, Fešte e classi subalterne. Elementi per una 
analisi di un rapporto dialettico tra totalitd. e quotidianita, u 
Servitium, 14, 1976, str. 199—226. 

7 Vittorio Lantemari, La Grande Fešta, Vita rituale e sistemi 
di produzione nelle societa tradizionali, Bari, 1976, str. 389—396. 


122 


123 


nosti. Zato u nekim svetkovinama ima podosta nasilja. 8 Pri¬ 
jelaz od ritualizirane bune — koja je pokrivena religioznim 
temama — na otvoreni klasni ustanak označuje zapravo pri¬ 
jelaz od mitsko-simboličkog svjetonazora na političko-društve- 
ni program. 9 U tom trenutku blagdan se iz »igre« pretvara u 
»sukob«, a njegova religiozna dimenzija sasvim nestaje u 
korist svjetovna djelovanja. Mnogima se čini kao da klasno 
osvještenje podređenih već navješćuje povijesni svršetak 

slavljenja svetoga. _ . 

Nema dvojbe da se sociologijska znanost neće odveć bri¬ 
nuti za slučajeve u kojima blagdan navodno dospijeva u zad¬ 
nje razdoblje svoje razgradnje i pretvara se u svjetovni revo¬ 
lucionarni čin. Nju mnogo više zanimaju blagdani u običnom 
smislu riječi. Zato radije istražuje slavlje dok ono podupire 
društvenost nego je raslojava. Uostalom, i zajedništvo unu¬ 
tar jedne klase nužno raste i jača, inače nikad ne bi bilo 
suprotstavijeno zajedništvu druge klase. U tom kontekstu 
treba onda tražiti opće sadržaje pučkoga blagdana, apstra¬ 
hirajući na trenutak njegovu povijest. 

Blagdan je — iz tog vidika — najprikladnija zgoda za 
intenzivnu društvenu interakciju, za uzajamne posjete,^ po¬ 
moć, solidarnost, pozive, priopćivost, zajedništvo. Na pučkim 
slavljima ljudi se ponovno nalaze, sabiru, susreću, prepozna¬ 
ju, upoznaju, zbližuju i izabiru. To je trenutak viđenja srod¬ 
nika i prijatelja, zborno mjesto baštinika iste tradicije, prilika 
za povratak iseljenika i poticaj masovnom sudjelovanju na¬ 
roda u vjerskim obredima. Na taj se način društvena sku¬ 
pina samopotvrđuje i u njoj raste osjećaj povjerenja. U vre¬ 
menima blagdana članovi zajednice doživljavaju neviđenu 
usklađenost materijalnih i psihičkih zahtjeva, što je čista 
proturječnost prema raspršenosti i rascjepkanosti njihova 
redovita posla. Stoga V. Lanternari, nabrajajući temeljne sa¬ 
stojke blagdana, na prvo mjesto stavlja upravo vrednote dru¬ 
štvenosti, a tek onda spominje ostalo: ozračje sudjelovanja, 
dimenziju rituala, simbolizam nesvakidašnjosti, funkciju 
kompenzacije i smisao obnove života činom katarze. 

Iz te društvenosti sociolozi pokušavaju izvući svekoliko 
određenje blagdana. Preteča sličnih teorijskih stajališta bio 
je E. Durkheim. Početkom stoljeća zagovarao je istovjetnost 

8 Yves-Marie Bercć, Fete et revolte, Pariš, 1976, str. 24—39. 

9 Vittorio Lanternari, Fešta, carisma, apocalisse, Palermo, 

1938, str. 49. 


društvene i božanske zbilje; odnosi koji povezuju vjernike 
sa svojim božanstvom za njega su istodobno i odnosi koji 
sjedinjuju pojedince s društvom jer božanstvo i nije drugo 
doli slikovit izraz društva. Zato se slavljenjem i blagdanskim 
ushitom najprije osigurava jedinstvo skupine. U primitivnim 
kulturama biti religiozan znači zapravo biti društven. Na 
temelju toga je zaključeno kako je potreba za zajedništvom 
izvornija od želje za svetim. U danima svetkovanja duh dru¬ 
žbe, a ne božanstva, biva ogoljen u svojoj istini, postaje stva¬ 
ran, vidljiv, razvidan i utjelovljen. Neće, dakle, biti pogrešno 
reći da suvremena sociologija baš tim zaključkom pripisuje 
društvu religiozna svojstva. Tako je i u pitanju blagdana. Za 
E. Jesija 10 vjersko svetkovanje pojavljuje se kao neko sredi¬ 
šte zajedništva, odnosno vrhunski trenutak kolektivne egzi¬ 
stencije, posebno povlašten po tome što je iznimno jasno 
propuštan ljudskoj spoznaji. 

Ako je blagdan bitno društveni problem, a religija tek 
njegova oplata — kako tvrde sociolozi — onda je vjerojatno 
da će vjersko slavlje, u krajnjem slučaju, proizvoditi samo 
svjetovne posljedice i služiti profanim ciljevima. To se može 
prikazati ovako: premda svetkovina rješava društvene rizike 
na iracionalnom planu, efekti svetoga vremena odražavaju se 
u prvome redu na svjetovnom području. Poslije proslave 
blagdana čovjek se, naime, okrepijen i ojačan vraća svojem 
poslu, uključujući se još čvršće u djelatnu povijest i korisno 
vrijeme rada. Zato slavljenje svetoga nije samo društveni 
nego i svjetovni događaj. Krug uzroka i posljedica time je 
potpuno zatvoren. 

Nastojeći da nešto priopćimo o društvenom objašnjenju 
blagdana, nehotice smo ispisali, u sažetku, još jednom cijelu 
povijest pučke religije. To, međutim nije ništa čudno kada 
se zna da su jedan i drugi fenomen gotovo na jednak način 
protumačeni u modernoj sociologijskoj znanosti. 11 

• 

10 Furio Jesi, La fešta e la macchina mitologica, u zborniku 
Materiali mitologici, Torino, 1979, str. 91—96. 

11 Annabella Rossi, Le fešte dei poveri, Bari, 1969; Clara Gal- 
lini, II consumo del sacro. Fešte lunghe di Sardegna, Bari, 1971; 
Giuseppe de Lutiis, Uindustria del santino, Rimini, 1973; Lello 
Mazzacane — Luigi M. Lombardi Satriani, Perche le fešte? Una 
interpretazione culturale e politica del folklore meridionale, Ro¬ 
ma, 1974; Vito Orlando, Fešte, devozioni e religiosita. Ricei'ca 
socio-religiosa in alcuni santuari del Salento, Galatina, 1981; Fran- 
£ois Isambert, Le sens du sacre . Fete et religion populaire, 
Pariš, 1982. 

RELIGIJSKE ODREDNICE BLAGDANA 

Bilo bi doista nepošteno i nedosljedno ako bismo pre¬ 
šutjeli činjenicu da je blagdan bio shvaćen također i kao 
izrazito religiozni događaj te da je kroza svu svoju povijest 
samo tako doživljavan, štoviše, uvjerljivije se doimlju razlo¬ 
zi koji govore u prilog religioznom negoli društvenom ute¬ 
meljenju blagdanskog čina. 

Izvorište je slavljenja u svetom vremenu. U arhaičkim 
kulturama religiozni je čovjek na osobit način zamišljao vri¬ 
jeme. Za njega je pojam vremena bio nehomogen, relativan 
i višeznačan, dok je za nas taj pojam danas jedinstven, apso¬ 
lutan, istovrstan i neprekidan. Stoga se u tradicionalnim 
shvaćanjima vrijeme uvijek razlamalo na dva dijela: na sveto 
i profano. Između njih, razumljivo, vladala je nepremostiva 
različitost. Tako svaka religija poznaje dane rada i dane svet¬ 
kovanja, razdoblja »zgusnutog« ili »jakog« i razdoblja »razri¬ 
jeđenog« ili »slabog« vremena. Upravo je vjersko slavljenje 
takvo tipično sveto vrijeme, posve različito od cjeline traja¬ 
nja. 12 Svjetovno je vrijeme povijesno, društveno, obično, te¬ 
gobno, smrtno; sveto je radosno, razdragano, izvanredno, 
natpovijesno, vječno, besmrtno. Bilo kakvo vrijeme, među¬ 
tim, može postati sveto jer je podobno da se s pomoću blag¬ 
danskog slavlja preobrazi u sakralno. U gotovo svim kultu¬ 
rama susrećemo u čovjeku stalno istu želju da ukine profano 
i živi sveto vrijeme. A to se ne može postići bez religijskoga 
svetkovanja, što onda znači da je blagdan zapravo samo oda¬ 
brani trenutak svetoga vremena. 

Spomenuta tvrdnja odmah otvara drugo pitanje: zašto 
je sveto vrijeme moćnije od svjetovnoga? Odgovor treba po¬ 
tražiti u povlaštenom položaju koje u arhaičkim kulturama 
zauzima prvobitno vrijeme. Sve što postoji nastalo je, na¬ 
ime, na početku trajanja. To se potanko opisuje u mitovima. 
Stoga su oni simboličan i slikovit prikaz tih davnih događaja 
kada ljudi još nisu poznavali trud, bolest, patnju, zlo, smrt. 
Ipak, za religioznog čovjeka bit će uvijek moguće dohvatiti 
tu arhetipsku prošlost, iako na nesavršeni način. To se po¬ 
stiže slavljenjem blagdana. Obredom se mit uzbiljuje u sa¬ 
dašnjosti pa ljudi postaju suvremenicima svetoga vremena; 

• 

12 George van der Leeuw, La religion dans son essence et ses 
manifestations. Phenomenologie de la religion , Pariš, 1955, str. 
380. 


blagdan čini da je mit nazočan. Dok mit priča kako se nešto 
zbilo prvi put, ritual to uprisutnjuje. Sveto je vrijeme, dakle, 
moćno zato što se nadovezuje na prvobitno božansko stva¬ 
ranje. Sudjelovanjem u vjerskome slavlju izlazi se iz svaki¬ 
dašnjega trajanja — povijesti, društva, prolaznih zbivanja — 
i uranja u mitsko vrijeme. Blagdan se može najkraće defini¬ 
rati kao repriza mita koju u liturgijskoj drami igra cijela 
društvena zajednica. 

To izvorno i prapočetno razdoblje svetoga najviše je 
stvaralačko jer su se u njemu začele, na konačan način, sve 
stvari, živa bića, radnje i ustanove u svijetu. 13 No protokom 
vremena svijet počinje utoliko više starjeti i gubiti moć uko¬ 
liko se brže udaljuje od svojih sakralnih početaka. To je zato 
što postoji i svjetovno vrijeme. A ono je neko izrazito nega¬ 
tivno i razarajuće trajanje. Primitivni narodi vjeruju u sta¬ 
novito slabljenje, odumiranje, nestajanje, agoniju vremena. 
Spram te entropije vremena stoji blagdan koji obnavlja i 
čudesno preporođuje svijet. Zato je religiozno slavljenje ta¬ 
kođer i ponovno stvaranje iskonskoga ili svetog vremena. 

Izjednačavanjem blagdana sa svetim vremenom učinjen 
je značajan korak u pojašnjenju religioznoga podrijetla svet¬ 
kovanja. No taj čin spajanja djeluje odveć teorijski i nije 
prihvatljiv za naš svjetovni mentalitet. Odatle potreba da — 
radi provjere i veće uvjerljivosti — bude uvršten u širi antro¬ 
pološki vidokrug. Tada će se pokazati da iskazi o mitskom 
vremenu nisu puke izmišljotine nego rezultat čovjekove du¬ 
boke potrebe za suglasjem između istine o svjetovnome živo¬ 
tu i smisla istinska življenja. Jer naći se u svetom vremenu 
znači isto što otkriti zadnje značenje i svrhu postojanja. Dru¬ 
gim riječima, nerješive upitnosti svijeta i vlastite egzisten¬ 
cije tjeraju ljude na traženje smirenja u svetome vremenu, 
a ne prolazne gospodarske nevolje, koje uostalom nisu drugo 
doli izvanjski znakovi boravka u svjetovnome. 

Na antropološkoj razini blagdan nije isključivo društve¬ 
na tvorba nego i važan religiozni događaj. To se može poka¬ 
zati analizom uvjeta koji pripadnike različitih vjerskih zajed¬ 
nica potiču na priređivanje svečanih službi bogoštovlja. 
Svjetovno vrijeme stvara, naime, u čovjeku iskustvo nesi¬ 
gurnosti jer mu otkriva da je svijet podložan promjenama, 
kruženju, starenju i smrti. Zato on traži trenutke vječnosti, a 
njih nalazi upravo u doba vjerskih slavlja. U prošlosti i na 
• 

13 Roger Caillois, L’homme et le sacre , Pariš, 1970, str. 104. 

današnjim pučkim svečanostima blagdan postaje čovjekov 
jedini odgovor na vlastita stanja privremenosti, nestal¬ 
nosti, nesigurnosti, prolaznosti, boli, slabosti i nemoći. Ta 
stanja, međutim, ne spadaju samo u društvene kategorije 
nego prije u nepromjenljive antropološke egzistencijale. Ži¬ 
votni su rizici i svjetovne nedaće, dakle, neuklonjiva ontolo¬ 
ška stanja, a ne početni zastoji u povijesnom razvoju. Stoga 
blagdan doduše neutralizira i ublažava negativnosti ljudsko¬ 
ga postojanja, ali ne u perspektivi potpuna izlječenja — kako 
obećava za budućnost stanovita sociologija — nego kao priv¬ 
remeni otklon od svjetovnoga i priklon svetome. U tome je, 
napokon, paradoks svake religije koja teži za svetim, ali se 
istodobno uvjerava da ga samo u onostranosti može stalno 
posjedovati. 

Religiozni je sadržaj u blagdanima kadgod toliko očito 
prisutan da su neki ugledni sociolozi — primjerice A. Di 
Nola — bili prisiljeni priznati kako tumačenje svečanih obre¬ 
da kao mehanizma otuđenja i neplodne utjehe podložnih kla¬ 
sa vrijedi do određene mjere, ali čim prijeđe tu mjeru redo¬ 
vito zatajuje. Ta je istina posebno potvrđena činjenicom da 
su blagdani postojali u svim vremenima i prostorima, bez 
obzira na osobne, klasne, rasne, nacionalne i vjerske razlike; 
religiozno je svetkovanje u biti uvijek jednako, premda dru¬ 
štvenih poredaka ima više. Već je u starom Egiptu zabilje¬ 
ženo da sakralna slavlja imaju značajnu ulogu u životu obi¬ 
čna puka. Najpoznatije su bile procesije sunčanih čamaca 
koje je pratilo mnoštvo svećenika. Od svih pak egipatskih 
natpisa na prvom je mjestu po dužini tekst, od 1400 redaka, 
koji označuje kalendar blagdana Ramzesa III. U Grčkoj se 
svetkuju božanski zaštitnici gradova ili darovatelji plodnosti 
zemljišta, dok su u Rimu bili poznati blagdani kućnih ognji¬ 
šta. Nećemo, naravno, nabrajati židovske javne liturgije — 
šabbat, Pasha, Dan pomirenja. Blagdan sjenica, Purim, Po¬ 
sveta hrama, Dan Nikanora — a još manje velike i male 
blagdane u kršćanstvu jer je to poznato. U hinduizmu se 
spominju različiti Yatras i Ramalilas, što sliče otvorenim 
obrednim kazalištima, pa onda blagdan Holi koji se često 
slavi u čast božanstva Birtiya, a ispunjen je plesom, pjes¬ 
mom, cvijećem i veseljem. Proširena su čašćenja Laksmi, 
božici sreće i blagostanja, a Durgđ je u središtu velikih ob¬ 
rednih čišćenja od grijeha u blagdanima Dipavali ili Divali. 
šintoizam također poznaje duge katarzične rituale zvane Na- 
katomi no kotoba. O blagdanima u buddhizmu najbolje je reći 


da ih ima kao u svim drugim religijama, ali tek u njegovom kas¬ 
nijem razvoju. U islamu je važan Id al-kabir ili Id al-adhd 
jer predočuje Abrahamovu žrtvu, a ističe se i Id al-fitr ili 
Id al-sagir kojim se zaključuje post Ramaddna , dok danom 
Mawlid ili Mawlud muslimani obnavljaju sjećanje na rođen¬ 
dan svojega Proroka. Taj neprekinuti blagdanski lanac ide 
sve do današnjih ostataka drevnih domorodačkih svečanosti, 
kao što su Pilu-pilu u Novoj Kaledoniji i corroborees u 
Australiji. 

Osim rasprostranjenosti u prostoru, svetkovine se šire i 
u vremenu. Zato je za religiozna čovjeka kalendar zapravo 
samo popis blagdana i vjerskih slavlja. Njima se, naime, 
mnogo više obilježavaju sveti dani nego tijek svjetovna vre¬ 
mena. To je zasvjedočeno u najstarijem razdoblju egipatske 
povijesti, gdje je kalendar bio najprije kronologija religijskih 
svetkovina, a tek onda sredstvo brojenja dana. Slično se po¬ 
novilo u Grčkoj, Rimu, kršćanskoj Evropi i u svim religioz¬ 
nim kulturama. Još danas u naših je seljaka kalendar pogla¬ 
vito pregled crkvenih blagdana i podsjetnik za vjerske pro¬ 
slave. 

Iako u blagdanskim danima pučka religija biva najdublje 
proživljavana, neće uvijek biti lako uglaviti temeljna sakral¬ 
na obilježja toga javnog i masovnog obreda. Jer spektakl 
svetkovanja tolikom snagom prožima slabo čovjekovo biće 
da je gotovo nemoguće opisati sve ono što se doista zbiva u 
tim iznimnim trenucima. Stoga je K. Kerenyi, recimo, za¬ 
ključio da je u sličnim slučajevima primjeren samo subjek- 
tivistički pristup. Za njega onda uopće nema svetkovine bez 
»svečanosti i osjećaja slavljenja« — Festlichkeit ili Festivi- 
tatsgefiihl — premda istodobno obredne obveze mogu biti 
posve uredno ispunjavane i blagdani opstojati kao priznate 
društvene ustanove. 

Ipak, neće biti posve nekorisno ako pokušamo skupiti 
bar neke od općih religioznih značajki što se iskazuju u pu¬ 
čkom blagdanu. Tako se mogu navesti ove odrednice sakral¬ 
noga slavlja: ponovno nađena mladost života, dostignuta pot¬ 
punost postojanja, svjetovna bezrazložnost, gospodarska bes- 
platnost, privremeno smirenje, mitska slika savršenstva, du¬ 
hovno oslobođenje, slutnja čovjekovih neograničenih moguć¬ 
nosti. U javnim liturgijama, kao što primjećuje H. Cox, ost¬ 
varuje se neposredno iskustvo nove spoznaje, moć predviđa- 

nj a i plodnost fantazije. 14 S druge strane, R. Pannet u blag¬ 
danu otkriva nazočnost radosti, povjerenja, pravednosti, soli¬ 
darnosti, onostranosti, 15 a R. Gusdorf istinski smisao svaki¬ 
dašnjeg života i čin transcendencije. 16 U folklornom pak krš¬ 
ćanstvu prevladavaju pokajnički i pokornički tonovi. Iz toga 
treba zaključiti da blagdani u religijskim kulturama nisu 
obične zabave nego vrlo ozbiljne svjetonazorne dužnosti. Bez 
svetkovanja život bi, naime, bio umrtvljen, uništen. Stoga 
nas na pučkim svečanostima sveto vrijeme oslobađa od svje¬ 
tovna raspadanja. 17 Znači da blagdan služi kao sredstvo uz¬ 
državanja i dovršavanja stvaranja svijeta. Kad sve to sažme- 
mo, postaje izvjesno da se blagdan može definirati kao vrsta 
tehnike otkrivanja svetoga u svijetu ili svođenja svijeta na 
sveto. U narodnim religijskim slavljima ispunjava se, dakle, 
naša duboka i urođena potreba da već sada, u vremenu, ži¬ 
vimo vječnost. Naravno, samo na trenutak. 

Sigurno da će ovaj opis vlastitosti blagdana biti nepot¬ 
pun bez određenja slavljenja kao svete igre. Suprotno tome, 
ideologizirana znanost i neupućena javnost misle da su broj¬ 
ne ludičke djelatnosti isključivo zabavijačke i svjetovne. Pa¬ 
žljivijim uvidom, međutim, utvrđeno je da svijet profanih 
igara nije lišen obrednoga podrijetla i simboličke motivacije. 
Istraživanja J. Huizinge, F. Finka i R. Guardinija otkrila su 
značajne sličnosti između profane i sakralne igre. Stoga su 
blagdani i drugi društveni oblici religioznoga života, osobito 
poneki obredi i bogoslužja, izričito označeni kao igre. što¬ 
više, ne baš mali broj antropologa pokušao je poistovjetiti 
svetkovanje s igrom. 

Nitko ozbiljan ne osporava postojanje neke sadržajne po¬ 
vezanosti između blagdana i igre. Problem nastaje tek onda 
kada treba odlučiti što je bilo prije: igra ili obred. Na tom 
upitu uobličuju se dvije skupine oprečnih odgovora. Prva 
brani prvotnost igre iz koje je povijesno proistekla sva kultu¬ 
ra i njezini oblici iskazivanja. 18 Kultura bi, dakle imala svoje 
• 

14 Harvey Cox, The Feast of Fools. A Theological Essay on 
Festivity and Fantasy, Cambridge, 1970, str. 103—104. 

15 Robert Pannet, Le Catholicisme populaire. Pariš, 1974, str. 
104. 

16 Georges Gusdorf, Mythe et Metaphysique, Pariš, 1953, str. 
71—74. 

17 Angelo Brelich, Introduzione allo studio dei calendari je¬ 
stivi , Roma, 1954, str. 8. 

18 Johan Huizinga, Homo ludens. O podrijetlu kulture u igri , 
Zagreb, 1970, str. 287. 


podrijetlo u slobodnoj improvizaciji, oponašanju, igri i gesti. 
Najdalje je u tome išao S. Hartland kada je svojedobno za¬ 
govarao biološki ustroj igre i instinktivnu nužnost ljudskih 
pokreta u kojima su u zametku sadržani obred, ples i pjev. 
Prema toj bi teoriji, svaku oponašajuću igru — mimetički 
ludizam — trebalo shvatiti kao apriornu kategoriju koja 
prethodi svetome. Druga skupina, protivno, tvrdi da je sveto 
bilo prije igre. Tih zagovornika ima dakako više i oni primat 
svetoga bilježe u nejednakim zahtjevima. Za najradikalnije je 
svjetovna igra zapravo izrođenje religijskog obreda, dotično 
blijedi otisak prvobitnih sakralnih kretnji iz mitskoga doba. 19 
Prema njihovu stajalištu, igre su degenerirani oblici izvornih 
religioznih aktivnosti. Umjereniji antropolozi ljudsku igru 
dovode u svezu sa svetim i prikazuju je kao nerazdvojivi 
dio svake religije. Jer sveto nije samo opis mita nego je 
također življenje toga mita na ludičkome planu ili njegovo 
utjelovljenje u osjetilnom i slikovitom izričaju. Sveta igra — 
ludus sacer — oponaša u tjelesnoj dimenziji pojavu numi- 
noznoga. Zato je svetkovina u prvom redu pristup božanskom 
biću kroz velike kolektivne ludičke dramatizacije i prostorne 
inscenacije. Ukratko, blagdan nije drugo doli određen oblik 
svete igre i teatralizacije mita. 20 

Vjerojatno je lako utvrditi da su neki od obreda igre, 
ali će biti teško dokazati da su sve igre obredi. A upravo na 
tom mjestu ulazi sveto kao pobliža odrednica sakralne igre 
i znak razgraničenja od igre uopće. Djeca oponašaju svijet 
koji je već stvoren, dok vjernici tek imaju stvoriti svijet 
svetoga, ponavljajući u blagdanima događaje iz prapovijesti 21 
Da bi profane igre postale religiozna slavlja, potrebno im je 
pridodati transcendentnu dimenziju. Bez toga sakralnog do¬ 
datka igra nikada ne može prijeći u blagdan. Ona će zacijelo 
ostati ludički doživljaj, ali ispražnjen od religioznoga sadr¬ 
žaja. Zato je blagdan uvijek sveta igra, ali nije svaka igra 
blagdan. U tom pogledu klasifikacija ljudske igre u četiri 
skupine — mimicry, ilinx, agćn, alea — koju predlaže R. 


19 Rene Gućnon, Symboles fonđamentaux de la Science sacree. 
Pariš, 1970, str. 306. 

_ 20 Jean-Jacques Wunenburger, La fete, le jeu et le sacre t 

Pariš, 1977, str. 30. i 59. 

, 21 Adolf E. Jensen, Mythos and Kult bei Naturvolkern , Wies- 

baden, 1951, str. 68. 

Caillois, 22 nije baš pogodna za istraživanje područja svetoga. 
Praktičnija i prihvatljivija jest podjela na tri oblika svete 
igre: ples maski, inicijaciju i žrtvu. 23 No to prelazi okvir na¬ 
šega ogleda. 

Ako sada pokušamo sabrati dosadašnja religiozna svoj¬ 
stva blagdana — sveto i igru — onda ispada da je javno 
slavljenje zapravo neko namjerno »obrtanje« svjetovnoga. 
Jer koliko sveto, toliko i igra tipično su neredovna, izvan¬ 
redna, poremećena stanja u društvu, bar kada se promatraju 
isključivo s korisnosnog i zdravorazumskog stajališta. Stoga 
je blagdan potpuni obrat, raskid, prekid u profanom tijeku 
postojanja. To se odslikava u nenadanoj promjeni cjelokup¬ 
noga društvenog poretka i preokretanju reda svakidašnjeg 
života. 24 Za vrijeme blagdana vrijede pravila vladanja razli¬ 
čita od onih uobičajenih; sve što je redovito ili čak obvezno 
u običnim danima — primjerice rad — može za blagdan biti 
zabranjeno; za vrijeme slavlja ljudi se drukčije oblače, jedu 
drukčiju hranu ili poste; neke zabrane vrijede samo za svet¬ 
kovine, a druge, koje su inače uvijek na snazi, mogu biti 
obustavljene za trajanja blagdana. U razdoblju svetkovanja 
izlazi se, dakle, iz profanog vremena koje je podložno slučaj¬ 
nosti i pronalazi »čvrsto« vrijeme koje jedino utemeljuje 
smisao čovjekove egzistencije. 

Osim toga, u razdoblju slavlja dolazi i do promjene ulo¬ 
ga u društvu. Gospodar postaje slugom, bogat siromahom i 
obrnuto. Za taj posao zamjene uloga najbolje će poslužiti 
različite maske i svečana odjeća. Upotrebom maski čovjek 
se preobražava, postaje netko drugi, moćniji, jači i sakralniji 
no što je to bio u običnu životu. Stoga u blagdansko doba 
gotovo nestaju klase, kaste i staleži. Da bi se još više pri¬ 
bližili granicama svetoga, igrači u slavljima često stavljaju 
na lice maske pokojnika i tako ulaze u svijet mrtvih. Blag¬ 
dan, međutim, ne sjedinjuje u ludičkom iskustvu samo ono 
što je redovno odvojeno — kralja i lakrdijaša, mudrog i be¬ 
zumnog, bogatog i siromašnog, živog i mrtvog — nego tako¬ 
đer razdvaja ono što je stalno združeno: društvenu jedna¬ 
kost i nejednakost, dobro i zlo, radost i bol. U starom Rimu 
poznate su igre zvane Saturnalia, koje kroz kratko vrijeme 
• 

22 Rože Kajoa, Igre i ljudi , Maske i zanos, Beograd, 1965, str. 
41—68. 

23 Jean-Jacques Wunenburger, Le sacre, Pariš, 1981, str. 37—40. 

24 Angelo Brelich, Introduzione alta storia delte religioni, Ro¬ 
ma, 1966, str. 50—51. 


ukidaju drevne običaje i pravni poredak, pa gospodari neri¬ 
jetko moraju priređivati obilne gozbe za svoje robove. Dapače, 
u toj je grotesknoj igri, karnevalskog ugođaja, vrhovna vlast 
katkada prelazila u ruke nepoznata roba, s imenom Saturna- 
licius princeps. Slično izgleda srednjovjekovni Blagdan luđa¬ 
ka — Pete des Fous — koji je i u samoj Crkvi na kratko 
razdoblje uspio uvesti obrnuti poredak vladavine. To je do¬ 
kaz da se bar povremeno može zamisliti svijet potpuno raz¬ 
ličit od našega — svijet u kojemu će zadnji biti prvi, a prih¬ 
vaćene vrednote preokrenute. U njemu luđaci postaju kra¬ 
ljevi i nevina djeca crkveni velikodostojnici. 25 Taj »izvrnuti« 
svijet — stavljen naglavce u svetkovini — nije samo u funkciji 
prividne nadopune gospodarskih oskudica i društvene ne¬ 
pravde nego je mnogo više potaknut od nostalgije za sve¬ 
tim. A s obzirom na to da je čovjek smrtan i grešan, to on 
sveto neće ni moći drukčije predočiti nego kao nešto posve 
obrnuto od svjetovnoga. 

I tema blagdanskog rasipanja dade se također protuma¬ 
čiti u smislu religioznih pobuda, a ne samo društvenih uzro¬ 
ka. Zaista je čudnovato kako se siromašni religiozni narodi 
ponašaju neumjereno s dobrima i razbacuju ih kao da su 
najbogatiji na svijetu. Bio je istinski šok kada je M. Sahlins 
otkrio da mnoga domorodačka plemena žive u društvu izobi¬ 
lja. 26 Taj paradoks, da ljudi upravo u doba slavlja troše mno¬ 
go iznad svojih mogućnosti, daje naslutiti njihovu okrenutost 
prema svetome kao »posve drukčijem«. To je trošenje, na¬ 
ime, istodobno i neko nijekanje običnog, svakidašnjeg, redov¬ 
nog, oskudnog i svjetovnog življenja. Dovoljno je sjetiti se 
svečanih procesija u siromašnim predjelima romanskog ka¬ 
tolicizma. Tu spadaju crkvene zastave pokrivene novčanica¬ 
ma što su ih prišili najbjedniji vjernici; goleme svijeće koje 
je poklonio hodočasnički puk; zavjetni darovi od skupocje¬ 
nih metala koje u svetištima pohranjuju bogalji; pozlaćena 
svetohraništa, srebro i drago kamenje skriveno u zapuštenim 
seoskim crkvicama. 

Odatle zaključak da je blagdansko rasipanje bogatstvom 
zapravo neka vrsta obrednog poziva vjernicima da napuste 
svoju svakidašnju osrednjost i svjetovnu ograničenost. Ne¬ 
produktivno trošenje omogućuje pripadnicima zajednice da 

• 

25 Harvey Cox, The Feast of Fools , A Theological Essay on 
Festivity and Fantasy, Cambridge, 1970, str. 14. 

26 Marshall Sahlins, La premiere societe de Vahondance, u Les 
Temps Modernes, 24, 1968, str. 641—680. 


132 


133 


svladaju vlastitu gramzivost i smanje privlačnost korisnih 
predmeta kojima u oskudici robuju. Sakralno je trošenje, 
dakle, zadobivanje svjetovne slobode. Razbacivanje dobara 
javlja se doduše samo u određenom vremenu, ali mu je svrha 
stalna: dramatično uopozoriti narod na svu pogubnost izjed¬ 
načavanja materijalnog blagostanja sa svetim. Stoga blagdan 
nije isključivo društveno koristan — kako hoće sociologija 

— nego i religiozno pobudan. 

Uzdignut na veću općenitost i sažet u svim obilježjima, 
blagdan se u konačnici pojavljuje kao neki novi poredak. Za¬ 
cijelo ta novost nije u društvenim sadržajima nego u onto¬ 
loškom obratu. Vjernici, naime, ne iščekuju bolji nego druk¬ 
čiji svijet. Zato je u religijskoj antropologiji blagdan viđen 
kao prijestup nad cijelim svjetovnim poretkom. Posljedica 
je toga da se u doba svetkovanja krše sve zabrane i oskvr- 
njuju svi tabui. Profani će sustav vrijednosti na kratko vri¬ 
jeme biti zabrovljen, isključen, razoren i ukinut. Važnost 
pučkoga religioznoga slavlja ogleda se u tome što ono činom 
prijestupa obavlja trenutačno oslobođenje od profanoga. 
Oskvrnuće društvenih pravila ne cilja da preskoči ovu ili onu 
nedopuštenu granicu — zaustavljajući se na konačnom — 
nego hoće nasilno prijeći svaku ljudsku granicu uopće i dir¬ 
nuti beskonačno. To je neki silovit »proboj u onostrano«. 27 
Slaviti blagdan u religioznom smislu riječi znači: poreći 
društveni red ili ga privremeno odbiti, odnosno zatajiti ili 
odreći se svijeta kao zadnjeg značenja. Ukidanjem svjetov¬ 
noga — kršenjem zabrana i kolektivnim rasipanjem stvari 

— ne ulazi se, međutim, u nesigurni prostor nereda i bjes¬ 
nila, kako bi se svjetovnom čovjeku moglo učiniti. Ono što 
izgleda kao nered, kaže H. Bergson, nije drugo doli nepoznat, 
nepriznat i premalo prisan svijet svetoga. 


BLAGDANI SMRTI I SVRŠETKA SVIJETA 

U nabrajanju obilježja religijske svetkovine pošli smo 
najprije od liturgijske igre, nastavili opisom obrednog tro¬ 
šenja, rasipanja, razbacivanja, uništavanja stvari i završili pri¬ 
jestupom, prekoračenjem granica, kršenjem zabrana, oskvrnu¬ 
ćem. Sve su to izrazi koji svojom očitom oprečnošću prema 

27 Jean Brun, Le retoui* de Dionysos , Pariš, 1969, str. 159. 


svjetovnome pokušavaju izraziti sveto u blagdanu. S druge 
pak strane, ti isti nazivi imaju neku svoju unutrašnju dija¬ 
lektiku i dinamiku. Na njima se jednostavno ne može ostati 
jer stalno vuku naprijed prema još radikalnijim rješenjima. 
Na kraju toga puta stoji smrt kao zadnji izražaj svetkovanja 
, u osobnome životu i svršetak svijeta kao zadnji izražaj svet¬ 
kovanja u svemirskom prostoru. Stoga su čovjekova smrt i 
svršetak svijeta zapravo dva najveća religijska blagdana. 

Smrt i vjersko slavlje danas se doživljavaju kao dvije 
potpuno suprotne manifestacije u društvu, premda su na po¬ 
četku kršćanstva i u pučkim oblicima religije bili nerazdru- 
živo spojeni. 28 Dapače, to se svetkovanje smrti može pratiti 
već od najstarijih vremena. Iz paleolitika su nam ostali sa¬ 
čuvani samo tragovi pogrebnih obreda. Zato se dobiva dojam 
kao da je sva religija pretpovijesti bila svedena na blagdan¬ 
sko pokapanje mrtvih. 29 Običaj da se leševi škrope crvenom 
bojom — koja je ritualna zamjena za krv — posvjedočen je 
gotovo svuda gdje su u zemlji pronađeni ljudski kosturi. 
Otpaci hrane i ukrasnih predmeta otkriveni uz mrtvace ili 
lubanje i kosti životinja nađene blizu grobova zacijelo su 
prije ostaci obrednih gozbi nego žrtvenički prinosi. Tako 
najintenzivnije svetkovanje uvijek ide zajedno s činom umi¬ 
ranja. U neolitiku se ova praksa pogrebnih obreda nastavlja i 
usavršava. 

Posebno bi trebalo spomenuti megalitske kulture. Njiho¬ 
va je proširenost u cijelome evropskom prostoru doista veli¬ 
ka. Megaliti su inače goleme kamene stijene čiji pravilan 
raspored —u liku menhira, cromlecha i dolmena — upućuje 
na neku religioznu svrhu. Većina poznavalaca tih kultura 
smatra da su megaliti vjerojatno služili kao nadgrobni spo¬ 
menici i žrtvenici za pokojnike. Dolmen je velika grobnica, 
a menhir kuća ili novo kameno tijelo mrtvaca. Kult mrtvih 
sadržavao je različite obrede i sakralne plesove, radnje žrtve¬ 
nog prinošenja i liturgijske gozbe na grobovima. Prema tome 
izlazi da su megaliti zapravo grobovi pretvoreni u hramove. 
U nekom širem smislu može se, dakle, reći da je prva crkva 
bila ljudska grobnica. Još više, možda ni prvo kameno na¬ 
selje nije nastalo kao grad nego nekropola. Tako je primje- 

• 

28 Bernard Plongeron — Robert Pannet, Le Christianisme po- 
pulaire. Les dossiers de l’Historie, Pariš, 1976, str. 315. 

29 Johannes Maringer, The Gods of Prehistoric Man, New 
York, 1960, str. 14—89. 

riče mamutsko grobište ili grad mrtvih, nazvan Hal Salfieni, 
otkriven s mnoštvom kapela, hramova, terasa, koji su slu¬ 
žili za održavanje procesija i obavljanje religioznih obreda. 
Na taj je način slavljenje sišlo do u samu jamu smrti. U 
kasnijim razdobljima u grobovima su nađene velike količine 
oružja i hrane pa se činilo da pokojnici u svojim podzemnim 
boravištima najviše blaguju i ratuju. Rat je istodobno oblik 
igre i svetkovina. 

Etnološki je materijal o blagdanima smrti među primitiv¬ 
nim narodima nepregledan. Zato ćemo izdvojiti samo neke 
primjere. Prilikom pogrebnih slavlja u Australiji, kao što je 
utvrdio A. P. Elkin, rodbina se redovito okuplja oko umiru¬ 
ćeg i pjeva različite pjesme. 30 U području Melanezije pleme¬ 
na Baining svetkuju posmrtne obrede, zvane Miaus . U šumi 
gdje se te svečanosti održavaju žene plešu ako vatre, dok 
muškarci pjevaju i udaraju o bubnjeve. Na Novoj Irskoj po¬ 
znat je obred malagan u cijelosti posvećen pokojnicima. Za 
vrijeme blagdana Nove godine mrtvi dolaze u goste i njima 
će u čast biti priređena velika gozba. Time se ukida — na¬ 
ravno, u simboličkom očitovanju — svaka razlika između 
živih i mrtvih, što ima za posljedicu da blagdan postaje ta¬ 
kođer i svetkovina umrlih. U zapadnoj Amazoniji pleme 
Uitoto svoje glavno božanstvo zove Moma , a to je istodobno 
ime za Blagdan mrtvih. U južnom Kongu domoroci slave du¬ 
hove preminulih članova klana; zovu ih Bakulu i žive u po¬ 
sebnim naseljima. Mbansa je glavno groblje u selu u kojemu 
stanuje predak i utemeljitelj plemena; središte kulta ostalih 
umrlih jest »kuća predaka« (Nzo i bakulu) u kojoj gori vje¬ 
čna vatra. Dajak s Bornea svoje pogrebne blagdane nazivaju 
tiwah, a često ih znaju produžiti na više od mjesec dana. 
U Indokini etničke skupine Khasi obavljaju vrlo složene i 
duge svečanosti smrti. Na Novoj Gvineji, tri dana nakon 
nečije smrti, počinje veliko slavljenje i blagovanje, koje s pre¬ 
kidima traje kroza svu godinu, štoviše, poslije smrti sjene 
pokojnika ostaju stalno u selu kako bi nadzirale da li se sve- 
časnosti njima u slavu zaista održavaju. U svim spomenutim 
slučajevima smrt je, dakle, zadnji obred prijelaza — rite de 
passage — kojim se konačno ulazi u onostrani svijet svetoga. 
Stoga uz tugu zbog gubitka dragih ide i blagdansko veselje 
radi susreta sa svetim. 

30 Adolphus P. Elkin, The Australian Aborigines, New York, 
1964, str. 315. 


U povijesti valjda nema religije koja je bila toliko op¬ 
sjednuta smrću kao što je egipatska. O tome su ispisane ci¬ 
jele biblioteke. Najbolji prikaz daje E. Morenz. 31 Ta nepreki¬ 
nuta crta slavljenja smrti kruži oko faraonove i Ozirisove 
sudbine. Mrtvaci se najprije posebnim postupkom balzami- 
raju. Mumija preminuloga postaje predmet osobita posmrt¬ 
nog obreda. Sarkofag će uz pratnju i moljenje biti dugo no¬ 
šen do groba. Molitvom se pak hoće postići stvarno poisto¬ 
vjećivanje umrloga i Ozirisa. To je razlog zašto se na grobu 
obavlja ritual »otvaranje usta i očiju«, što je sinonim za oživ¬ 
ljavanje. Poslije drugog obreda, zvanog »lom crvenih lonaca«, 
sarkofag se uvodi u grob, a vrata zatvaraju. Inače, egipatska 
religija poznaje tri vrste počivališta: mastabu, piramidu i 
podzemnu grobnicu. U svim tim slučajevima, međutim, riječ 
je podjednako o stanovima za mrtve i hramovima za slav¬ 
ljenje. 

U vedskoj Indiji mlade su djevojke prinosile žrtvu pre^ 
cima i molitvom tražile dar materinstva. Za odrasle ostaju 
najvažnije kultne obveze. Tako je obredna smrt prijeko po¬ 
treban uvjet da bi se postalo sličan bogovima. Najveće je 
posvećenje (diksa) u smrti. U Brahmana se razrađuje ideja 
»nove smrti« (purarmrtyu) ili definitivne »druge smrti« koja 
očekuje duše što nisu prinijele određene žrtve. Poslije je 
pojam karman tu »drugu smrt« asimilirao u liku reinkarna¬ 
cije. Zanimljiv je opis raja u Mahabharati, Ramayani i Pu¬ 
rani. Ima pet neba: Indre, Šive, Višne, Krišne i Brahme. 
Gotovo sve slike raja upadno podsjećaju na obične zemalj¬ 
ske svetkovine. Tu se spominju plesači, glazbenici, pjevači, 
raskošni parkovi, zlatne dvorane i lotosovi cvjetovi. Za vjer¬ 
nike je, dakle, vječnost predočena vizijom slavljenja bez 
kraja. Logično da čovjek koji je izbačen iz raja ne može 
drukčije ni zamišljati nebo. Iz toga slijedi da blagdan nije 
samo put do svetoga nego i njegovo trajno zemaljsko odre¬ 
đenje. Drugim riječima, blagdan je u isti mah i model ono- 
stranoga i onostrano uprisutnjenje. 

U drevnom Japanu kult i mitologija božanskih predaka 
čine samu bit šintoizma. Prema običajima kineskog konfu- 
cionizma, u svakom obiteljskom domu bio je podignut mali 
hram za pokojnike. U starom Iranu poznati su fravaši. To 


31 Siegfried Morenz, La religion egyptienne, Pariš, 1977, str. 
239—274. 

ie neka vrsta duhovnih pomoćnika Ahura Mazda u borbi 
protiv Ahrimana. U doba blagdana Hcnno.spatTna.edciyci, a pre¬ 
ma mazdaističkom kalendaru, pojavljuju se jvcivcisi kao do¬ 
bre duše pokojnika. One ulaze u ljudska naselja i tamo osta¬ 
ju deset dana. Kult mrtvih jednako je posvjedočen u kla¬ 
sičnoj Grčkoj. U njih je glavni obredni sastojak bio igra s na¬ 
tjecanjem. Onda dolaze prinosi, žrtve i pogrebne gozbe. Sve¬ 
čanosti za mrtve organiziraju se trećeg i tridesetog dana 
poslije smrti, a završavaju velikim objedom u pokojnikovu 
čast. Postojale su još i godišnje svetkovine sa sakralnim rad¬ 
njama žrtveničkih prinosa pokojnicima. O tome se može ne¬ 
što naći i u Homera, Hesioda, Eshila, Sofokla i Eunpida. Po¬ 
slije su se udomaćili »blagdani cvijeća« posvećeni mrtvima. 

S druge strane, u staroskandinavskoj mitologiji pogrebne su 
svečanosti povezane s vještinom ratovanja. Zato je Wotan 
bog rata, ali i smrti. Najhrabriji među ratnicima, što su pali 
na bojnome polju, bit će odvedeni od Valkiria u nebeski dvo¬ 
rac Valhalla. Prihvaćeni od Odina, njihovi dani prolaze u 
ratničkim okršajima, pripremajući se za završni i odlučujući 
boj (ragnarok). Tako je nebo napućeno mrtvim junacima 
koji očekuju novu smrt. Jer tko uvijek iznova umire, taj za¬ 
pravo tek vječno živi. 

Bilo bi preuzetno pokušati iznijeti sve oblike svetkova¬ 
nja smrti. To je gotovo isto sto i ispisati povijest religija. Ipak 
recimo da je srednjovjekovno kršćanstvo bilo također velikim 
dijelom veličanstvena svečanost smrti. U središtu svih jav¬ 
nih pobožnosti i pučkih blagdana stoji muka, križ, grob i 
smrt Isusa Krista. Vjernici su doslovce kroz cijeli svoj život 
slavili smrt, bilo bližnjih ili Krista. Patnja je utkana u 
dio narodnih svetkovina. Prvi je simbol kršćanstva križ, a 
na tom križu Bog. To je jedinstveni događaj u povijesti 
čovječanstva. Ljudi žive vječnost od Božje smrti, a njihova 
smrt opet pridonosi spasenju drugih. Križevi smrti nalaze se 
na svakoj crkvi i grobu, carskoj kruni i prosjačkoj ruci. 
Štovanje Isusove muke i smrti postaje tako središnji^ litur¬ 
gijski događaj kršćanstva. Na nižoj razini bila su uobičajena 
slavlja u čast relikvija stanovitih svetaca i mučenika. One 
često mogu biti izvor čudesa i poticaj velikoj pobožnosti jer 
spajaju tjelesnost i transcendenciju. 32 No najvažnije je u sve¬ 
tim moćima to što se njihovim štovanjem zapravo obožavaju 

32 Peter Brown, The Cult of the Saints. Its Rise and Function 
in Latin Christianity, Chicago, 1980, str. 3. 


mrtva tijela blaženika i mučenika. U određenim blagdanima 
ne svetkujemo, dakle, toliko uspomenu na pokojnika koliko 
častimo komadiće njegova tijela. A mrtvo je tijelo u ovom 
slučaju već sveto. Stoga je blagdan manje isprazna igra, a 
više ozbiljan iskorak u smjeru svetoga, koje ovdje gotovo 
fizički dotičemo. Ako svetoga katkad i nema dovoljno, si¬ 
gurno je da ga još možemo naći barem u umrlom biću. 
Vjerojatno u tome treba tražiti razloge zašto je smrt upravo 
u pučkim religijama bila mnogo više slavljena nego opla¬ 
kivana. 

Proširimo li sada ovu činjenicu osobne čovjekove smrti 
na sve postojeće, nužno ćemo se suočiti s istinom o svršetku 
svijeta. Ne umiru, naime, samo ljudi nego i cijeli svemir. To 
vjeruju pripadnici većine dosad poznatih religija. Budući da 
su pojedini ljudski pogrebi bili povod svetkovanju, teško 
je zamisliti da to isto neće biti svršetak svijeta, posebno kad 
se zna da on zbraja također sve smrti naše povijesti. Jedan 
tako izniman i svečan trenutak kao što je potpuni kraj vre¬ 
mena ne može jamačno proći bez velikoga religijskog slavlja. 
Zato je svršetak svijeta čovjekov drugi najvažniji blagdan. 

U religijskim učenjima susrećemo uglavnom dva razli¬ 
čita zamišljaj a svršetka svijeta. Prvi se temelji na dobnim 
krugovima i cikličkim razdobljima, a simbol mu je vječno 
vraćanje istom savršenstvu Početaka. Drugi ovisi o linear¬ 
nom shvaćanju vremena koje poslije različitih dramatičnih 
zbivanja završava u potpunom rasapu svijeta i uspostavlja¬ 
nju Nebeskog kraljevstva. Iako naizgled oprečne, te dvije 
eshatologije vode k istom cilju: onostranom, svetom, besko¬ 
načnom i savršenom božanskom životu. 

Narodi starih i pučkih kultura vjeruju — u prvom za¬ 
mišljaju — u kozmičko kružno kretanje vremena. Stoga je 
dopušteno reći da se za njih svršetak svijeta već zbio, ali 
će u budućnosti biti još bezbroj puta ponovljen. Mitovi o 
kozmičkim kataklizmima neobično su rasprostranjeni, a oni 
o potopu najbrojniji. U tim se mitovima pripovijeda o gole¬ 
mim potresima, velikoj vatri, epidemiji, suši i vodi po svoj 
zemlji. Razumljivo je da uništenje svijeta nikad neće biti 
posvemašnje: ono je tek svršetak jednog čovječanstva, po¬ 
slije čega slijedi početak drugoga ljudskog roda. Potpuno 
potonuće Zemlje ili njezino rasprsnuće od vatre samo su 
trenuci u vremenu jer potom djevičanska Zemlja i novi ljudi 
izranjaju iz kaosa i smrti. 

Dok se, međutim, osobna smrt može uvijek lako slaviti 
jer je vezana uz obred pogreba, svršetak će svijeta za čovje¬ 
ka biti praktički nepristupačan, svejedno radi li se o kružnoj 
ili o uzlaznoj eshatologiji. Svaka eshatologija, naime, dolazi 
prekasno jer se zbiva poslije mogućnosti njezina zemaljskog 
svetkovanja. Iskustvo smrti, barem posredno, imamo, ali o svr¬ 
šetku svijeta zacijelo ništa ne znamo. To bi upućivalo na po¬ 
misao da možda kozmička propast nije baš pogodna za slav¬ 
ljenje. Ipak, protivno iščekivanju, ta se vrsta blagdana u 
prošlosti najviše častila. 

Ako religiozni čovjek nije mogao sudjelovati u događa¬ 
jima svršetka svijeta, sigurno je bio slobodan da to apo- 
kaliptičko viđenje obnovi bar u simboličkom obrednom jezi¬ 
ku. A od svih pojava u prirodi baš su stalni odlasci »stare« 
i dolasci »nove« godine najprimjerenije odražavali izmjenični 
ritam kozmičke smrti i obnavljanja. Zato obredne svečanosti 
Nove godine ponavljaju taj scenarij vječnog kruženja vreme¬ 
na koje ide od kaosa do kozmosa i natrag po uvijek istom 
redoslijedu. Izmjena godišnjih doba zapravo simbolički odsli- 
kava stvaranje i razgradnju svijeta. Potreba za potpunim 
preporodom svemira ostvaruje se — na razini ritualnog čina 
— u novogodišnjem ponavljanju kozmogonij e. Novu godinu 
treba, naravno, shvatiti religiozno: u smislu vremenskog raz¬ 
doblja koje je značajno po svojim sakralnim sadržajima, a 
ne kao početak solarnog kalendara. Tako, primjerice, staro 
keltsko brojanje vremena poznaje dvije Nove godine — zva¬ 
ne Samhain i Beltane 33 — koje su više početak novog doba 
nego obična posljedica podjele tijeka trajanja. 

Novogodišnja su slavlja — u gore spomenutom određe¬ 
nju — nazočna u mnogim religijama. Dapače, teško je naći 
narod ili pleme koje ne bi blagdanom označavalo taj dan. 
Stoga ih je nemoguće ni približno sve nabrojiti. Obrede 
Nove godine svetkuje većina domorodaca i primitivnih zajed¬ 
nica: Maori na Novom Zelandu, Eskimi u sjevernoj Kanadi, 
Andamanci na istoimenom indijskom otočju, Bataki na Su¬ 
matri, Bunun na Formozi, Dajak na Borneu, Irokezi u Sje¬ 
vernoj Americi, Nambas na Novim Hebridima, Aeta na Filipi¬ 
nima, narodi u području središnje Afrike i na otoku Nias. 
Poznate su proslave Nove godine u starih povijesnih naroda: 

33 Najbolji poznavalac keltske religije naziva te blagdane Sa- 
muhin i Beltene. Usp. Jan de Vries, La religion des Celtes, Pans, 
1977, str. 234—238. 


Sumerana, Hetita, Hurita, Egipćana, Iranaca, Kineza, Germa¬ 
na, Armenaca, Kelta i Feničana. Najveće svjetske religije ta¬ 
kođer uvrštavaju u svoje blagdane novogodišnje slavlje: ži¬ 
dovstvo, hinduizam, islamizam, šintoizam i mazdeizam. Daka¬ 
ko, riječ je o Novoj godini kao arhetipu kozmičke smjene, 
a ne o uspomeni na neki povijesni događaj ili o danu po¬ 
četka astronomskog kalendara. 

Prvi čin kozmogonijske drame i njezine obvezne novo¬ 
godišnje reprize počinje uništenjem Zemlje. Da bi bio po¬ 
novno rođen, stari svijet mora najprije propasti. Obredi koji 
simbolički označavaju taj kraj svijeta vrlo su različiti i mno- 
goznačni. 34 Obično se navode ove blagdanske radnje: gašenje 
vatri, plesovi s maskama koje predočuju duše pokojnika, po¬ 
vratak mrtvih, karnevalske igre, obrat uobičajenog vladanja, 
društveni metež, erotske razuzdanosti, moralni nered, orgije. 
Sve to ima za svrhu da simbolički prikaže ponovni povratak 
kozmosa natrag u kaos. Gašenje vatri, recimo, ima značenje 
uspostavljanja prvobitne »tame« ili »kozmičke noći« u kojoj 
svi stvoreni oblici gube svoje obrise i međusobno se miješa¬ 
ju. Na kozmološkom planu »tmine« su istovjetne s kaosom. 
Zato će svako novo stvaranje svijeta početi iskrenjem svjet¬ 
losti. Maske koje predstavljaju dolazak duša pokojnika tako¬ 
đer su znak da je granica ukinuta, pa umrli mogu doći živi¬ 
ma u susret i ostati s njima. Mrak znači još potop, potpuno 
raspadanje Zemlje u morskom bezdanu. Posljednjih dana 
stare godine kozmos se, dakle, rastapa u vodi. Morska čudo¬ 
višta — kao simboli tame — izlaze iz vode i proždiru ljudska 
bića. Velike kiše i potopi vraćaju svijet početku vremena. Jer 
voda simbolizira iskonsko dokidanje razlika, spajanje svih 
oblika, bezobličnost i nepomičnost ništavila. Tako u mraku, 
vodi, smrti i kaosu iščezava svijet stare godine. 

Drugi čin kozmogonij ske drame opisuje obredne sveča¬ 
nosti koje ljudi treba da obave prije nego što dođe Nova go¬ 
dina. Za taj izvanredni događaj valja se ozbiljno pripremiti. 
Odatle zahtjev da se zaboravi na sve ono što se zbilo u staroj 
godini. Početak novoga svijeta traži potpuno poništenje sje¬ 
ćanja i ukinuće svjetovnih djela u minulom vremenu. Krug 
trajanja koji je prošao zatvara se u sebi samome i time defi¬ 
nitivno nestaje. Zato u religioznim narodima ima veliki broj 
povremenih obreda kojima je svrha da obave »čišćenje« od 

• 

34 Mircea Eliade, Le Mythe de VBternel Retour. Archetipes et 
Repetition, Pariš, 1969, str. 65—111. 

staroga vremena. U tim svetkovanjima ponajviše dolaze do 
izražaja ovi sakralni postupci: javno ispovijedanje, ispašta- 
nje tuđih krivnja, potiskivanje starih poriva, iskupljenje 
postom, istjerivanje zlih duhova, otklon grijeha, skupno oči¬ 
šćenje, opće praštanje, opravdanje grešaka, uništavanje alata, 
paljenje slika i kipova. Njihova je funkcija, dakle, u tome 
da doslovce »izgore« sve što dolazi od stare godine i otvore 
put obnovi svijeta. 

Treći čin kozmogonijske drame otkriva veličanstveno ra¬ 
đanje Zemlje, što se ritualno izvodi, kao čašćenje i slavlje¬ 
nje Nove godine. Sad se uspostavlja takvo blagdansko pona¬ 
šanje koje naviješta razdoblje blagostanja, sreće, blaženstva 
i vječnoga života. To je svijet bez grijeha, povijesti, vremena, 
sjećanja. Zato stare godine više nema. Stvaranje novog koz¬ 
mosa obavlja se kroz različite liturgijske djelatnosti: ponov¬ 
no paljenje vatri, zabranu rada, odlazak mrtvih^ priređivanje 
velikih gozbi, praćenje duša pokojnika do ruba šume ili mor¬ 
ske obale, uvođenje eshatološkog nudizma, ponavljanje gesta 
kojima su bogovi nekoć stvorili svijet i svečano predviđanje 
budućnosti. Kakvo je značenje tih radnji? Ponovno užizanje 
vatre simbolizira obnavljanje oblika i granica između bića, 
a eshatološki nudizam odsutnost požude i stidljivosti »palog« 
čovjeka. Druge se radnje pak same objašnjavaju. Sve to po¬ 
kazuje da su blagdanski dani Nove godine slikovito ponavlja¬ 
nje kozmogonije: dolazi novi svijet, svjež, čist, nevin, bogat 
svim mogućnostima koje još nije oslabilo svjetovno vrijeme. 
A to je svijet kakav je bio rođen upravo na početku Stvara¬ 
nja. . 

Novogodišnja svetkovanja mogu biti tumačena i po svje¬ 
tovnom ključu. Mnogi antropolozi smatraju da se razdioba 
vremena obavlja prema velikim godišnjim promjenama u 
prirodi i, u skladu s tim, stavljaju je u ovisnost o gospodar¬ 
skim zanimanjima pojedinih naroda. U određivanju dana 
slavljenja Nove godine presudnu važnost ima vrsta proizvod¬ 
nog rada. Bitan je ritam gospodarskog života jer on zatvara 
ciklus kalendarske godine. Tako će za sabirače divljih bilja¬ 
ka početak vremena biti u doba dolaska prvih kiša ili suše; 
u stočara trenutak parenja ili rasta trave na pašnjacima; u 
lovaca vrijeme seljenja divljih životinja; u zemljoradnika se¬ 
zona krčenja šuma, oranja, sadnje bilja, zrenja plodova i 
žetve; u ribara razdoblje nadolazaka oseke ili povoljnih mor¬ 
skih struja. U antropologijskoj verziji blagdani Nove godine 
imaju, dakle, značenje sredstva čovjekova oslobođenja od 


kriznih stanja i tjeskoba koje nastaju kao reakcija na rizike 
cikličkog načina proizvodnje. Ukratko, slavljenje ublažuje 
nesigurnost uspjeha u skupljanju biljaka, uzgoju stoke, hajci 
na divlje životinje, trudu oko ishoda sjetve i ulovu riba. 

Takav pogled očito je nepotpun. Sigurno da gospodarski 
uvjeti utječu na izbor dana Nove godine, ali oni nisu razlog 
da se taj dan slavi baš kao vjerski blagdan. Da čovjek nije 
religiozno biće, ne bi, zacijelo, prirodne pojave shvaćao kao 
poruke svetoga. Uostalom, svršetak svijeta je u svim kultu¬ 
rama posvjedočen kao stalna tema. 35 Iako tijekom povijesti 
ovisnost o prirodi nestaje, potreba da se o apokaliptičkim 
sadržajima razmišlja tvrdokorno ostaje. To je zato što su 
rizik i kriza obliježeni kao samosvojne ljudske strukture, ne¬ 
vezane za društvene i gospodarske prilike. Nije onda čudno 
što tematiziranje svršetka svijeta — u smislu sakralne para¬ 
digme — još danas neprestano traje i izaziva zanimanje mo¬ 
dernog čovjeka. Čak se i u nas pojavljuju »katastrofolozi«, 
stručnjaci za sumračne nagovještaje kraja svijeta. 36 Doista, za 
neke religiozne kategorije nikad nema zastare. Među takve 
spada i apokaliptička simbolika Nove godine. 

Ostaje nam da nešto kažemo i o drugom zamišljaju svr¬ 
šetka svijeta. Taj zamišljaj nije u znaku kruga i vječnog po¬ 
navljanja — kao dosadašnji — nego pravca i strijele. Pro¬ 
tokom vremena smisao se postojanja zgušnjuje. Kako traja¬ 
nje brže hita, tako se više približava svojem kraju. Zato je 
svršetak svijeta sada samo jedan, ali zadnji i konačan. Po 
mnogim obilježjima blagdan »priprema dolazak apokalipse, 
ali je istodobno ta apokalipsa uobličena kao sjajna i izvan¬ 
redna svetkovina«. 37 Propast se kozmosa ne ponavlja nego 
usredotočuje na završni čin propadanja koji otvara prostor 
besmrtnosti. Na tradicionalno kružno slavljenje nadovezuje 
se ovdje eshatološki blagdan zadnjeg sata. U mnogim religi¬ 
jama, a osobito u kršćanstvu i u kasnijem židovstvu, svrše¬ 
tak je svijeta, dakle, zamišljen kao svečana kozmička drama, 
neponovljiva i zaključna. U egipatskoj Knjizi mrtvih ima 
tragova slične eshatologije jer se u njoj opisuje iscrpljenost 
svijeta i prijetnja boga At uma da će uništiti sve što je stvo¬ 
reno. Zbivanja apokalipse i eshatologije doduše donose vri- 
• 

35 Ernesto De Martino, La fine del mondo . Contributo all’ana- 
lisi delte apocalissi culturali, Torino, 1978, str. 139. 

36 Dragoš Kalajić, Smak sveta, Zagreb, 1979, str. 372. 

37 Vittorio Lantemari, Fešta , carisma , apocalisse , Palermo, 
1983, str. 13. 

jedne poruke i pouke, ali se u njih prije svega ističu slike 
svetkovanja. Na temelju toga moguće je uvijek ustvrditi da 
ni povijesna vizija svršetka svijeta nije manje blagdanska 
od cikličke. 

Oba zamišljaj a svršetka svijeta nisu, međutim, puke pri¬ 
like za igru i razonodu. Po svojoj najintimnijoj upravljenosti 
oni su putovi traženja svetoga, često zadnji i očajnički. U 
propasti, uništenju, smrti i ništavilu zemaljskog grada naslu¬ 
ćuje se dodir s onostranim i vječnim. Zlato transcendencije 
sja u svakom poricanju svjetovnoga. A ima li većeg udalja¬ 
vanja od svjetovnoga no što je ulazak u kozmičku noć bez 
svitanja. U apokaliptičkim slavljima ne oponaša se samo 
istrošenost svijeta nego u njima čovjek nenadano otkriva 
božansku avanturu spašavanja cijeloga svemira. Zato je sva¬ 
ka eshatologija soteriološka. To znači da nam se priprema 
radikalno nadilaženje profanih uvjeta življenja i oslobođenje 
od naravnih ograničenja. Blagdani svršetka svijeta privre¬ 
meno razbijaju svjetovno vrijeme, dok tek eshatološka zbilj¬ 
nost jamči za vječnost. A upravo to trajno čovjekovo spa¬ 
senje, najveće je slavljeničko veselje na Nebu i Zemlji. Tako 
sveto — kao najopćenitiji pojam u religijama — vodi svijet 
od propasti do spasa, a sve u nezaobilaznom izričaju svetko¬ 
vanja. 

Razvidno je da opisane svečanosti smrti i svršetka svije¬ 
ta nisu danas doživljavane u punini kao nekad. Ipak, ako ih 
negdje ima — barem u klici i sjećanju — onda su, sigurno, 
pohranjene u pučkoj religioznosti i u sakralnom folkloru 
Zato se moderni svjetovni čovjek tako neočekivano vraća 
slavljenju narodnih blagdana i crkvenih skupova. Možda os¬ 
jeća da još samo tu, ispod pepela zaborava, tinja vatra 
svetoga. 


SEKULARIZACIJA RELIGIJSKIH BLAGDANA 

Na prvi se pogled čini da je u našem vremenu opće se¬ 
kularizacije došlo do nagloga i potpunog zamiranja religij¬ 
skoga slavlja. Sveto se povuklo u čovjekovu osobnu intim¬ 
nost i više ne pokazuje znakove prisutnosti u društvu. Stoga 
je — prema predviđanju većine sociologa — svečano izvanj¬ 
sko bogoslužje osuđeno na propast. Ta ocjena, kako znamo, 
nije do jučer bila nimalo sporna, premda su njezina teorijska 
tumačenja mogla biti vrlo prijeporna. Nova su zbivanja, me¬ 


đutim, duboko uzdrmala očitost svake sekularizacije. Otri- 
ježnjena od građanskog i ideološkog optimizma, moderna 
kritička misao počela je neočekivano otkrivati mnoge tragove 
svetoga u svijetu. Najprije one zapretene u duhu, a potom 
one prešućene u društvu. Da bi se shvatio taj čudnovati tijek 
stvari, koji ide od rođenja pa do iščeznuća blagdana i po¬ 
novno se vraća natrag njegovu svetkovanju, treba nužno re¬ 
konstruirati povijesni hod religijskih obreda u prostoru i 
trajanju. 

Budući da je religiozni čovjek dijalektičko biće — što 
znači od početka stavljen na kušnju da sveto zamijeni sa 
svjetovnim — bit će gotovo nemoguće ustanoviti kada je u 
njega blagdan življen kao profana igra, a kada opet kao pro- 
ćućen sakralni čin. Sve to, naime, ovisi o našem unutrašnjem 
stajalištu i vjerovanju da se slavljenjem sveto doista može 
dozvati u stvarnost. Ako te vjere nema, onda ni blagdan nije 
velika obredna svečanost, nego obična svjetovna zabava. Zato 
je teško doznati da li površnom iskustvu pučkog slavlja uvi¬ 
jek odgovara i primjereno religiozno raspoloženje. Upravo 
zbog svoje graničnosti, zaključni sastojci tradicionalne svet¬ 
kovine — rasipanje dobara, uništavanje stvari, prijestup, 
kršenje zabrana, oskvrnuće — mogu biti podložni brzom izopa- 
čenju i zemaljskom iskorištavanju. Mjesto da su opreke svje¬ 
tovnome, oni lako postaju isključivo ovostrane svrhe čovje¬ 
kova postojanja. Bilo je u povijesti mnogo pokušaja da se 
objasni takvo hirovito obredno ponašanje spram svetoga, ali 
je ostao prihvatljiv samo onaj odgovor koji pretpostavlja 
čovjekov iskonski pad. Iako zazomo za pozitivističku zna¬ 
nost, to teološko tumačenje pruža jedini dovoljan razlog na¬ 
šemu trajnom udesu ograničenosti u svetkovanju — od prvo¬ 
ga grijeha do današnjeg otuđenja. 

Prvi vidljivi iskazi sekularizacije blagdana pojavljuju se 
relativno kasno. To još ne znači da nisu postojali, na manje 
jasan i očit način, već prije. Za kršćansku je religiju izvori¬ 
šte svjetovnosti blagdana možda u pojavi srednjovjekovne li¬ 
turgijske drame, koja je počela odjeljivati svetkovinu od nje¬ 
zinih sudionika. Time je istodobno ishlapila društvenost bo¬ 
goslužja. Crkvena je drama najprije bila oblik pučke pobož- 
nosti, a sastojala se od liturgijskih tekstova koji su namije¬ 
njeni recitiranju i pjevanju. Ona se razvijala kao dodatak bo- 
goslužnim obredima, ali bez novih i originalnih umetaka. U 
to vrijeme počinju se, međutim, širiti nešto slobodniji sa¬ 

kralni igrokazi na jezicima različitih naroda, a izvode ih raz¬ 
ne laičke skupine i često izvan crkvenoga prostora. U po¬ 
četku imaju usku svezu s liturgijom, ali je poslije gube jer 
se osamostaljuju. Srednjovjekovna obredna drama ni u 
prvom razdoblju nije bila dio službene liturgije, premda se 
odvijala u crkvi i imala za podlogu svetopisamski tekst. K. 
Young smatra da Ludi Pascales označavaju konačni prijelaz 
od officia na dramatizirane ludos, čime je gradivo crkvenih 
prikazanja istrgnuto iz kruga liturgijskog utjecaja. Pojavlju¬ 
ju se nova lica i uloge, a neka dobivaju sasvim različite lite¬ 
rarne predloške. Gospa, žene, vojnici koji čuvaju Kristov 
grob, primjerice, kudikamo više govore na pozornici nego 
što im Evanđelje pripisuje. U taj rascjep može onda ući sve 
što se želi. Iako su održavane u crkvama, vjerojatno je da 
su te predstave uvijek bile izvan neposrednoga liturgijskog 
konteksta. Prilika je, doduše, redovito blagdansko-bogoslu- 
žna, ali se brzo prelazi na živote svetaca i kreposnih ljudi. 
Apokrifi o Mariji pružaju opsežno štivo za dramatizirane ži¬ 
votopise o Bezgrešnoj. Najpoznatiji je Festum Praesentatio- 
nis B. Mariae Philippea de Mazieresa, koji predviđa kombi¬ 
naciju dviju pozornica u crkvi. Lik Antikrista također je vrlo 
omiljen u srednjem vijeku. Tako Ludus de Antichristo izvo¬ 
di na pozornicu mnoge zemaljske kraljeve. Složenija su djela 
Coventryjev Lazarus i Fleuryjev Conversio Sancti Pauli, koja 
cvjetaju izvan strogosti liturgijskih obrazaca. U kasnijim raz¬ 
dobljima crkvena se pobožna drama preobražava u posve 
profanu zabavu i svjetovni spektakl otvarajući tako put mo¬ 
demom umjetničkom teatm. 

U srednjovjekovnom kršćanstvu — uz iznimku bizant¬ 
skog područja — primjećuje se, dakle, postupni gubitak sa¬ 
kralne plodnosti ljudske geste i mimike, koje sele pod okri¬ 
lje svjetovnosti. Mjesto toga, dobivaju na vrijednosti govor 
i rasprava. Isto se može utvrditi za muslimansku religiju. 
Obje propovijedaju svetost Božje Riječi, a ne brinu se da 
učine vidljivom čovjekovu situaciju težnje za božanskim. 
Zato im blagdan nije toliko važan koliko izrečena besjeda 
o Božjem objavljenju. Teologija je ovdje iznad religije, govoi 
ispred pokreta, prosudba povrh ushita. Kroz povijest se 
obred i svetkovina zapostavljaju, dok maha uzimaju crkveno 
učenje, pouka i nauk. E. Fink misli da je nestanak pučkih 
liturgijskih slavlja uzrokovan upravo nastupom stanovitoga 
kršćanstva koje je promicalo religiju javne riječi i radosne 


vijesti, a ne ludičkog znakovlja i mističkog spektakla. 38 Teo¬ 
logija je postala misao o svetome, a bogoslužje govor o sve¬ 
tome. Ostali pak brojni oblici pristupa svetome — kao što 
su obredno sudjelovanje, zajedništvo, sakralni pokreti, uskli¬ 
ci, ekstaza, zanosi, igra tijela, oponašanje — bivaju sekulari¬ 
zirani, pa nastavljaju živjeti, na osobit način, još samo u 
svjetovnoj drami i pučkoj razonodi. 

Taj raskid između sakralnosti slova i profanosti igre nije 
vlastit isključivo kršćanskoj tradiciji. U svim religijama blag¬ 
dansko slavlje može izgubiti transcendentnu dimenziju i pre¬ 
tvoriti se u praznu pozu i izvanjsko veličanje obreda. Toj 
opasnosti ne izmiču ni arhaička društva. U njih uvijek, uz 
vjersku svetkovinu, životari i jedan svjetovni blagdan — ma¬ 
kar kao puka mogućost na okrajku svagdašnjice — koji re¬ 
producira iste teme i pokrete, ali bez podrške svetoga u po¬ 
zadini. Zato, recimo, srednjovjekovna crkvena prikazanja 
imaju svoje nepoznate prethodnike u grčkim klasičnim dra¬ 
mama. U jednom i u drugom primjeru, naime, grupni se 
religiozni doživljaj poništava: vjernici samo gledaju blagdan, 
a» glumci ga oponašaju, dok zapravo nitko u njemu istinski 
ne sudjeluje. Polazeći od religijskih scenarija različitih miste¬ 
rija, grčko kazalište estetizira sakralni kult — eleuzijski, dio- 
nizijski, orfički — i doslovce ga premješta iz hrama ili pri¬ 
rode na pozornicu. Drukčije ne radi ni srednjovjekovna 
liturgijska drama. U Eshilovim, Sofoklovim, Euripidovim, 
Pindarovim, Plutarhovim, Aristofanovim djelima pojavljuju 
se Apolon i Dioniz, Orfej i Demetra. štoviše, Euripid je svoju 
tragediju Bakhe u cijelosti posvetio obredima i slavljima 
boga Dioniza. 39 Njegova je drama istodobno i najvažniji do¬ 
kument o dionizijskom kultu uopće. Ne ulazeći potanko u 
taj splet događaja i odgovarajućih tumačenja, 40 spomenimo 
da je ovdje u igri božanstvo koje je prisno narodu i najma¬ 
nje politizirano, što svjedoči o njegovu pučkom značenju. To 
u isti mah pokazuje koliko je i nekršćanska religijska litur¬ 
gija podobna da s vremenom preraste u običnu svjetovnu 
predstavu. 

• 

38 Eugen Fink, Le jeu comme symbole du monde, Pariš, 1965, 
str. 184. 

39 Walter F. Otto, Das Wort der Antike, Darmstađt, 1962, str. 
209. 

40 Mark P. McGinty, Interpretation and Dionvsos, Method in 
the Study of a God , New York, 1978, str. 34—140. 

Bilo bi odveć brzopleto zaključiti kako se otkrićem umi¬ 
jeća dramske riječi i glumačke vještine pokrenuo proces se¬ 
kularizacije blagdanskoga svetkovanja. Nije isključeno da je 
razvoj išao baš suprotnim smjerom. U tom će se slučaju 
pokazati da u zamiranju slavljenja svetoga treba tražiti po- 
glaviti uzrok pojavi svjetovnoga kazališta, a ne obrnuto. No 
time je čovjek, protiv svoje volje, izgubio sposobnost da oso¬ 
bno ispuni svoju duboku potrebu za neposrednim sudjelova¬ 
njem u doživljaju svetoga. Prepustio je to prividu igre i ma¬ 
giji scenske obmane. Otuđenje se još jednom ispriječilo i 
velika je svečanost odgođena. 

Dok smo netom imali posla sa znakovima sekularizacije 
blagdana, sad je već na pomolu njegova postupna povijesna 
razotkrivenost. Nije, dakle, riječ o vjerojatnoći nego o sigur¬ 
nosti da se ispod obredne igre ne skriva religiozna namjera. 
U tom smislu treba spomenuti očita skretanja u kasnijem 
razvoju Blagdana luđaka . Izlazeći na ulice i javne trgove, 
spomenuta su slavlja često uzimala sadržaje pobune, grote¬ 
ske i opscenosti. Pomahnitali od svjetovna pijanstva, sudio¬ 
nici svetkovine u slikovitim su nošnjama i s maskama na 
licu ulazili u hramove, dopuštajući sebi svaku vrstu slobode 
i perverzije. U Normandiji su se đakoni kockali i kartali na 
oltarima, dok je ostalo mnoštvo po crkvi blagovalo hranu u 
prekomjernim količinama. Svjetovno je, dakle, do kraja za¬ 
gospodarilo svetim. 

Drugi sličan primjer izvanjske sekularizacije blagdana 
susrećemo u svetkovanju karnevala. U početku je karneval 
imao posve religiozno značenje, a poslije je postao klasičan 
model svjetovna slavlja. To je dalo povoda nekim istraživa¬ 
čima srednjovjekovlja da karneval proglase izvornom pu¬ 
čkom svetkovinom koja se navodno suprotstavljala svim slu¬ 
žbenim crkvenim blagdanima. 41 Ovdje opet imamo posla s 
dualističkim ili klasnim tumačenjem, što je, naravno, proma¬ 
šeno jer zaobilazi religijsku razinu razumijevanja svijeta. 
Karneval bi trebalo prije povezati s korizmom, kao njegovim 
dijalektičkim polom. Premda poganskoga podrijetla i mito¬ 
loške inspiracije, 42 karneval je brzo bio uvršten u kršćanski 

• 

41 Michail Bachtin, Uoeuvre de Frangois Rabelais et la cul - 
ture populaire au Moyen Age et sous Renaissance, Pariš, 1970, 
str. 270. 

42 Claude Gaignebet, Le Carneval, Essais de mythologie popu¬ 
laire, Pariš, 1979, str. 180. 


ciklus godišnjih blagdana. No kršćanstvo se njime ipak više 
koristilo kao profanom protivnošću korizmi nego kao nepo¬ 
srednim sakralnim poticajem. U pokladno doba popuštaju 
moralne obveze, raste neobuzdanost u jelu, piću, spolnosti i 
nasilju; sve se pretvara u šalu, lakrdiju, masku, satiru, pje¬ 
smu, igru, natjecanje, ples. Karneval je obilježen izobiljem, 
putenošću, razuzdanošću, orgijanjem, što znači da je oprečan 
korizmi koja je određena suzdržijivošću, trezvenošću, umje¬ 
renošću i strogom pokorom. S protokom vremena karneval 
se, međutim, potpuno odcijepio od korizme i postao samo¬ 
stalna igra svjetovnosti. Zato je Crkva mnogo puta ustajala 
protiv zloporabe karnevalskih ludorija, sluteći kamo one vo¬ 
de. Ta neovisnost pokladnih slavlja u odnosu prema svetom 
objašnjava njihovo polako povijesno izopačenje i klizanje 
prema jednome bezrazložnom ludizmu. Na kraju se karneval 
pretvorio u veliku mimetičku grotesku i improvizirani pučki 
ples koji su bili sasvim ispražnjeni od obredne simbolike i 
sakralnih oznaka. 

Nije moguće nabrojiti sve okolnosti koje su pokrenule 
i ubrzale proces sekularizacije blagdanskih proslava. Mnogi 
misle da se početni nesporazum zbio već onda kad je ljudsko 
tijelo bilo uzeto kao glavni medij za odnos sa svetim. 43 Teško 
je, naime, očekivati da blagdanski čovjek uvijek ostane ne- 
zaslijepljen od igre, obrednih prijestupa i potpuna društvena 
nereda. U ekscesima tradicionalne svetkovine ima nečega što 
zaista privlači, premda to istodobno udaljuje od svetoga. 
Slavljenička zastranjenja, međutim, ne dolaze od zle nakane 
nego su posljedica slabosti tijela koje lako zabludi u svetoj 
igri. Ekstatička je religioznost fascinantna, ali vrlo opasna. 
Zato tjelesne tehnike dohvaćanja svetoga mogu biti spaso¬ 
nosne samo ako su u stalnom dosluhu s transcendentalni. 
Ono što utemeljuje iskustvo blagdana — a to je življena cje¬ 
lovitost svetoga — u svakom trenutku riskira da izostane 
kao nagovještaj višeg poretka i postane svakojaka preko- 
mjemost i nerazumnost. Odatle potreba da osjetilno iskustvo 
tijela bude neprestano pothranjivano osjećajem razložnosti 
i jasnoće u svezi sa svetim. Na taj će način ludičke geste 
ostati putovi čovjekova uspona do onostranoga, a ne jalovi 
užici koji završavaju u tužnoj sebičnosti. Podrijetlo iskriv¬ 
ljavanja vjerske svetkovine nalazi se, dakle, u tome što igra 

• 

43 Jean-Jacques Wunenburger, La fete, le jeu et le sacre, 
Pariš, 1977, str. 125—133. 

nije po svojoj naravi darovalac svetoga nego je tek njegova 
pretpostavka. Jednom odvojena od sakralnoga izvora, igra 
lako ulazi u krug izopačenja: postaje mondena razonoda, 
sredstvo samosekularizacije, sjena, privid, vrtoglavica, zanos, 
želja i bunilo. Blagdan više ne upućuje na duhovno nego se 
otvara improvizaciji, a cilj mu je ostvariti magički otklon 
svega onoga što nije u skladu s našim pojedinačnim zahtje¬ 
vima. Mjesto da izbavi ja čovjeka u perspektivi svetoga, svje¬ 
tovno slavljenje zastire pogled na istinske probleme svijeta 
i donosi njihov zaborav. 

Tako je tradicionalni blagdan doživio kobni povijesni 
rascjep: s jedne strane, sakralni je obred ostao bez ludičkih 
sastojaka i zato počeo zamirati, dok su, s druge, svjetovna 
slavlja preuzela sav dinamizam religiozne igre, ali sada izvan 
obzorja svetoga. 

Oslobođena od obveza spram svetoga, profana je igra 
bila prepuštena neviđenu zamahu. Činilo se da nema zapreke 
u novom slavljenju svjetovnoga. Razvoj društvena bogatstva 
i povećanje slobodnog vremena još su više pogodovali ras- 
cvatu različitih svečanosti u javnom životu. Na opće iznena¬ 
đenje, međutim, taj je rascvat ubrzo zahirio. Vidjelo se da 
je svako blagdansko slavlje koje je lišeno sakralne dimenzije 
neizostvno osuđeno na propast. Upravo zato što je svetko¬ 
vina prestala biti religiozna ona je na kraju potpuno nestala. 
Potvrdilo se staro pravilo da svjetovna slavljenja zapravo 
ne mogu duže ni opstojati bez podrške svetoga. Blagdan je 
religijska pojava ili ga uopće nema. 

Ta dva smjera slabljenja svetkovinskog života — najprije 
kao svete, a poslije kao svjetovne igre — imaju svoj izvor u 
dvoznačnosti ljudskog tijela. Kasnije je val zastoja slavljenja 
zahvatio mnogo veća područja i proširio se na cijelu ljudsku 
zajednicu. Industrijsko društvo sve jače pritišće prostore slo¬ 
bodne igre: rastu klasni sukobi, povećava se vrijeme rada, 
razvija želja za materijalnim posjedovanjem i svjetovnim 
ugledom. Natjecateljski mentalitet i gospodarska ovisnost 
ubijaju u čovjeku potrebu za blagdanskim veseljem. To bje¬ 
lodano osiromašenje kulturnog okoliša uklonilo je smisao za 
svetkovinu, bezrazložnost, fantaziju, besplatnu igru, simboli¬ 
čki govor. Velike gradske svečanosti — poznate još iz renesan- 
skih vremena — ulaze u nepovratnu krizu i bivaju ukinute. 
Novi duh kapitalističkog morala vidi u blagdanu smetnju 
slobodnom obavljanju proizvodne i trgovačke djelatnosti. U 
protestantskim zemljama uklonjeni su svetački dani i mari¬ 


janske masovne svečanosti. Javno ispovijedanje vjere povlači 
se u uzak krug obiteljske i rodbinske pobožnosti. Poslije 
iščeznuća velike tradicionalne svetkovine polako odumire i 
gradska svjetovna svečanost. Prva zbog prekomjernog po¬ 
sredništva ljudskim tijelom, a druga zbog odsutnosti svetoga. 
Sekularizacija nije samo potisnula blagdan, nego se okrenula 
protiv same sebe, što znači da predstoji i poraz svjetovna 
slavlja. 


NESTANAK BLAGDANSKIH SLAVLJA 

Uza sve nabrojene nepovoljnosti, blagdan je tek u dru¬ 
gom dijelu razvoja industrijskog društva doživio svoje pot¬ 
puno obrnuće i ukinuće. Odatle potreba da se razotkriju 
povodi koji su u tom društvu doveli do ubrzanja postupka 
odstranjenja svetkovine i slavljeničkih igara. Tu u prvom 
redu idu tegobe mehaniziranog rada. 

Razmrvljen i raskomadan, tehnološki je rad mučio čo¬ 
vjeka prisilnim ritmom strojeva. Zato on svoj posao obavlja 
bez zanimanja, zadovoljstva, pristanka i stvaralačke radosti. 
Dapače, često nije ni dovoljno motiviran pa mu se u konač- 
nici rad pokazuje kao krajnje tuđ i nametnut. Raščlanjiva¬ 
nje proizvodnih zadataka u sitne dijelove i pokrete oduzelo 
je radniku još jedan tradicionalni izvor zadovoljstva: dodir 
s materijom i poznavanje materije. Po nekoj čudnoj logici 
čovjek koji je sav obuzet materijom, u radu je nje lišen po¬ 
kretom i bijegom predmeta na tekućoj vrpci. Stoga je trud 
izgubio svojstvo »dovršenosti«. U specijaliziranoj proizvodnji 
zadaci su uvijek »isprekidani« i »nedovršeni«, pa radnik osje¬ 
ća da je pobacio u stvaralaštvu jer nikad neće do kraja zavr¬ 
šiti svoj zadatak. Pojava automatizacije nije bitno pobolj¬ 
šala te uvjete rada. Ako je smanjena težina ručnih poslova, 
povećala se sad intelektualna tjeskoba od jedne sve precizni¬ 
je i moćnije tehnokratske organizacije. Sloboda umijeća i 
ovdje je osjetno reducirana glomaznošću tehničkog aparata. 
Radnik mora opsluživati čitavu seriju točnih uputa koje ne 
dopuštaju osobno odstupanje i spontanu inicijativu. Njegov 
se zadatak sastoji u tome da svu pažnju koncentrira na po¬ 
jedine brojčanike i znakove mehanizma i da odgovori na 
njihove signale. Nije, dakle, pronicavošću prisutan u produk¬ 
ciji nego poslušnošću upućen na to da ispravlja nedovoljno 

savršenu inteligenciju tvorničkih postrojenja. Kibernetika, 
robotizacija i upotreba kompjutora nisu mnogo smanjili ne¬ 
daće proizvodnog rada. Blagostanje, doduše, raste, ali za¬ 
uzvrat suvremena tehnologija stvara otuđeni sustav standar¬ 
diziranog mišljenja i življenja koji nije daleko od duhovna 
ropstva i potkupljene slobode. 

Tako je usprkos obećanjima koja su davana u povodu 
otkrića automatizacije i elektroničke tehnologije, rad i dalje 
ostao težak, premda na suptilniji način: s dimenzijom du¬ 
hovne frustracije i društvene beznačajnosti. Radnik mrzi rad 
i onda kada mu je dobro plaćen jer njemu je uvijek teže 
to što je jednostavno radnik nego što je iskorištavani radnik. 
U kojoj je mjeri rad izgubio svako dublje značenje, najbolje 
pokazuje činjenica što se moderni čovjek potpuno okrenuo 
slobodnom vremenu kao svojoj velikoj nadi. Skraćenje tra¬ 
janja rada utjecalo je na to da se vrijeme praznika poveća, 
a time postane i važnije, ali se stječe dojam da je radnikovo 
izbjeglištvo u slobodu razonode obavljeno ipak najviše zbog 
odsutnosti smisla u radu. Kako bismo inače drukčije mogli 
rastumačiti euforičnost otkrića odmora i psihičku oznaku 
»rasterećenosti« u svim oblicima današnje zabave i dokolice. 
U primitivnim kulturama bila je uspostavljena sretna ispre¬ 
pletenost rada i odmora, međusobna dopunjenost truda i 
svečanosti. Protivno tome, u industrijskoj je civilizaciji rela¬ 
tivna nesmislenost rada otuđila svoj drugi pol, zabavu, odu¬ 
zimajući joj obilježja iskupljenja i slavljenja. Rad u sebi ne¬ 
ma ništa od igre, a igra ništa od metafizičke ponesenosti. što¬ 
više, kao što je u radu izgubljeno zadovoljstvo, tako je u igri 
nestalo radosti. Stoga razonoda više ne pruža naknadu za mu¬ 
čan rad, nego je bijeg od rada i zaborav truda, osveta na¬ 
poru, nedjeljna razuzdanost i ispražnjen je, igra na rubu 
istinska života, nadražaj i lijek za kroničnu dosadu postoja¬ 
nja. Otuđeni rad inficira zabavu ništavilom, pa su sve nape¬ 
tosti i nezadovoljstva rada prenesene u slobodno vrijeme. 
Da se u zabavi najprije traže izgubljeni sadržaji rada, otkri¬ 
va okolnost što čovjek izabire takve sporedne aktivnosti i za¬ 
bave koje su zapravo zamjena za prazninu tvornička posla. 
Taj je popis dug i indikativan: hazardne igre, oklade, sport¬ 
ska natjecanja, utrke konja, kocka, noćni klubovi, amatersko 
bavljenje zanatima, držanje životinja, vrtlarstvo. Sve poka¬ 
zuje da se nisu obistinila optimistička predviđanja tehno¬ 
krat skih ideologa: smanjenje radnog vremena nije urodilo 
istodobnim povećanjem sretnog vremena. 


Ljudski se život u visoko razvijenom društvu rascijepao 
dakle na dva nespojiva dijela: polovica tjedna ostavljena je 
za rad u tvornicama i uredima — rad koji je omražen, izbje¬ 
gavan, otuđen, prakticiran s prkosom i nedovoljnim prino¬ 
som — a druga polovica za slobodno vrijeme — što je opet 
puki bijeg, lov na razonode, zaborav u plandovanju, bježa- 
nje u sitna zadovoljstva hobija. U tom kontekstu teško da 
ima još mjesta za svetkovanje, osim ako ne želimo tim ime¬ 
nom nazvati nešto sasvim drugo. Mjesto blagdana, sad u 
optjecaj ulaze novi pojmovi za novu zbilju: razonoda, za¬ 
bava, slobodno vrijeme, praznik, čovjek se, doduše, i u do¬ 
kolici spasava na neki način, ali ne od nesavršenosti, zla i 
smrti, nego od radnoga vremena, stroja i mehanizirane ru¬ 
tine življenja. 44 Dokolicom se, naime, trenutačno oslobađamo 
u svjetovnoj, a blagdanom iskupljujemo u religioznoj dimen¬ 
ziji. A to nisu istovjetni spasenjski ishodi. Sučelice tehnolo¬ 
škim napetostima, povjerenje je ustupljeno slobodi razonode, 
koja redovito zakazuje jer nije utemeljena na razini sakral¬ 
noga, nadnaravnoga, nepovijesnoga, mita i svetkovine. Slobo¬ 
da praznika kao svoju negativnu dijalektičku točku preuzima 
vrijeme rada, a zatim ga izjednačuje sa svjetovnim zlom, 
osudom, kaznom, padom i samouništenjem. Trebalo bi da 
dokolica vrati čovjeku njegovo ljudsko dostojanstvo i sreću, 
koje je izgubio u radu. Na žalost, ona polako postaje pred¬ 
met jednake mržnje kao i rad jer se u našoj tehnološkoj kul¬ 
turi pokazala jednako nekorisna i uzaludna. Svuda gdje izo¬ 
staje sveto, tu ne samo da nema blagdana nego ni razonode. 

Pretvorbom religijskoga blagdana u običnu dokolicu 
obavljen je predzadnji zahvat na umirućem tijelu tradicio¬ 
nalne svetkovine. Taj je razvoj, kako se vidi, išao od arha¬ 
ičnih obrednih oduševljenja do suvremenih praznika, godiš¬ 
njih odmora, ladanja, razonoda, zabave. Zato se istinski blag¬ 
dan s vremenom osušio, uvenuo i gotovo ishlapio u moder¬ 
nom zapadnom društvu. To rado priznaju i oni koji se drže 
dosta daleko od religije i njezinih problema. 45 Ostaje samo 
praznik, frustrirajuća rutina nečega što je u prošlosti bila 
značajna funkcionalna i životvorna kulturna ustanova. Uosta¬ 
lom, dovoljno se podsjetiti na to da je izraz praznik zapravo 
nastao od korijena riječi: prazno. Mjesto bogatih doživljaja 

44 Alfonso M. Di Nola, Fešta, u Enciclopedia delte religioni ' II 
vol., Firenze, 1971, str. 1588—1589. 

45 Theodor W. Adorno — Max Horkheimer, Diatektik der Auf- 
klarung, Philosophische Fragmente, Amsterdam, 1947, str. 107. 

blagdana, živimo, dakle, »prazan dan«. A dokolica, praznik, 
besposličarenje, opuštanje, plandovanje, zabavljanje nešto je 
zaista posve oprečno blagdanskom ugođaju, pučkoj svečano¬ 
sti, sakralnom rasipanju, darivanju, društvenosti, ispunjeno¬ 
sti, igri i slavljenju svetoga. 

Uza sve to, ipak se održala neka daleka sveza s blagda¬ 
nom, ali samo dotle dok svjetovni praznik — prazan dan — 
nije došao u gramzivi posjed konzumističke industrije i trži¬ 
šta probitaka. Ubačen u velika središta gospodarske moći 
i masovnih komunikacija, blagdanski čovjek nije više uspio 
ostati gospodarem svojih želja i potreba. On je možda slu- 
žen usrdnom brigom, ali samo zato da bi više trošio, a ne da 
bi bio zadovoljan u svojim bitnim potrebama. O strukturi se 
potrošnje odlučuje daleko od čovjeka i bez njegova pristan¬ 
ka; o njoj stvarno odlučuju oni koji prodaju, a ne oni koji 
kupuju, pa ponuda ide prije potražnje. To standardizira ukus 
i osiromašuje imaginaciju do granice kada se potrošnja do¬ 
življava kao automatizirana reakcija, a ne svečani događaj 
ispunjenja potreba. Sva je pažnja usredotočena na trošenje 
i rad radi trošenja. Poslovna propaganda razvija duh konzu- 
mizma pa se već djeca od najranije dobi odgajaju kao fana¬ 
tični potrošači, mnogo prije nego što će uopće postati kupci. 
Znanost je također zaposlena u tom nastojanju, dozvani su 
u pomoć eksperti za tržište, stručnjaci za psihologiju masa 
i instituti za najšire istraživanje motiva. Stravična kolektivi- 
zacija osjećaja i ukusa postaje u naše dane to opasnijom 
što se nudi u oblicima koristi i bogatstva, laska niskim stra¬ 
stima i kratkotrajnim zadovoljstvima. Kulturološki gledano, 
potrošnja je dekadentni element svake civilizacije. Nezasitna 
žeđa za uvijek novim proizvodima, pojava umjetnih prohtje¬ 
va, mahnito traženje promjena — sve to rastače stvaralačku 
alternativu naše povijesti. Na dnu luđačke potrebe za tro¬ 
šenjem zacijelo stoji neka duboka nesmirenost, latentno bez¬ 
nađe, nestrpljivost, razočaranje u svijet i skriveni porivi na¬ 
silja. 

Praznici, dokolica i ostaci blagdanskog slavlja bili su lu¬ 
kavo uvučeni u ovaj pakleni plan manipulacije potrošačevim 
instinktima. Pojavom standardiziranih zabava i organizira¬ 
nom razonodom stvorena je opasna mogućnost njihova zla 
upravljanja odozgo, što se nekoć jedva dalo i zamisliti. Mali 
broj novčanih moćnika danas gospodari svijetom reklame i 
ustrojava dokolicu. Većina sastojaka masovne kulture — 
moda, umjetnički ukus, plesovi, pjesme — traju samo jednu 


sezonu jer su poticani razlozima probitka, a ne estetskim 
vrednotama. Slobodno vrijeme postaje predmet organizirana 
poduzetništva. Iako naivnu promatraču može izgledati da je 
razonoda vrijeme kad se čovjek oslobađa iskorištavanja, pom¬ 
niji će uvid brzo opovrgnuti to mišljenje. Buržujski je, na¬ 
ime, blagdan isključivo posvećen radnjama trošenja i kupo¬ 
vanja, što znači da je čvrsto uključen u sklop proizvodnog 
sustava. Stoga je slobodno vrijeme samo iluzorno slobodno. 
Zapravo, bilo kakva svetkovina je značajno i mnogostruko 
uvjetovana, komercijalizirana, iskorištavana i manipulirana. 
Potrošnja postaje srž i temelj građanskoga blagdana. Ljudi 
nastoje dobiti na vremenu ne »da bi više radili nego dulje 
trošili«. 46 Konzumistička ideologija lansira slavljenje kao 
sredstvo potrošnje, pa se svetkovina, mjesto da bude uzrok 
radosti, sve češće pretvara u izvor dobiti. 

Očito da je spomenuti mentalitet probitka najprije pro¬ 
dro u prostor tradicionalne crkvene svetkovine i u njoj dra¬ 
stično poremetio trajnu usmjerenost prema svetome. U pot¬ 
vrdu tome obično se spominje primjer slavljenja Božića u 
urbanim sredinama. Blagdan, koji je nekad izazivao povije¬ 
sno sjećanje na važan spasenjski događaj, doživio je u naše 
dane preobrazbu, postavši povod za nečuvenu eksploziju tro¬ 
šenja i nadmetanja. Iz božičnih slavljenja iščezavaju očeki¬ 
vanja religijskog spasenja, a nahrupljuju u njih svjetovni 
razlozi koristoljublja i psihoza obmane. Golema kolektivna 
energija koja je oslobođena u danima blagdanskog svetkova¬ 
nja razrješuje se u grozničavom i tjeskobnom kupovanju po¬ 
trošnih dobara. Skupe su igračke — simbol zlatnog teleta — 
još jednom istisnule siromašno dijete iz štalice, a time neho¬ 
tice i živoga Boga iz društva. 

U području će pak čiste svjetovnosti blagdan — ako ga 
možemo još uopće tako nazvati — biti podvrgnut kudikamo 
jačem izopačenju. Sada je obilježen površnošću, lakomisle- 
nošću, hedonizmom, ludizmom. S obzirom na to da zabavlja¬ 
nje nije donijelo očekivanu opuštenost, potrošač se u svojoj 
dokolici okrenuo neposrednom užitku, kupljenoj nasladi, 
ispunjavajući vlastito biće sjetilnošću i dosadom, što inače 
uvijek ide skupa. Konzumističke i individualističke pobude 
svele su svetkovinu na mali i prljavi nadražaj osjetila. Rekla¬ 
mirane ponude bučno prodiru u čovjekovu intimnost i zavo- 
• 

46 Clara Gallini, Le valeur đu temps, u Temps libre, 4, 1981, 
str. 43. 

de slobodu maštanja siromašna naroda. Doklica se mitologi- 
zira 47 i u tom lažnom obliku prodaje na tržištu užitaka. Ono 
što moderni čovjek očekuje od ljetnih odmora i što mu sta¬ 
novite turističke organizacije prikazuju u blještavim slikama, 
to su zapravo trenuci tromosti, lijenosti, kada se navodno 
mogu dostići sva blaženstva. Različiti skupo plaćeni aranžma¬ 
ni obećavaju nesretnim ljudima ništa manje nego ostvarenje 
njihovih najljepših snova i potpuni preokret u životu. Na¬ 
ravno da su to besmislice, ali i opasne klopke. Zato je praz¬ 
nik danas zaražen teškom bolešću lažnoga sjaja i proraču¬ 
nate lascivnosti. J. Dumazedier misli da je slika o praznicima 
iskrivljena i namjerno krivotvorena. 48 To je razlog da se iza 
blagdana, u liku organizirane i dirigirane zabave, nerijetko 
krije obična prevara, podvala, najkraće rečeno, nečasan 
posao. 

Zadnji zahvat na umirućem tijelu tradicionalne svetko¬ 
vine obavljen je prijelazom zabave u predstavu. Blagdan nije 
više samo zabava, on je sad spektakl. Ta promjena dolazi od 
konzumističkog opredjeljenja naše kulture. »Potrošačka civi¬ 
lizacija« se, naime, stalno miješa i neprestano ukrštava s »ci¬ 
vilizacijom slike«. A jezik je slike najprimjereniji racionali¬ 
zmu proizvodnog društva i propadljivostima brzog trošenja 
stvari. Živimo, kako bi rekao G. Cohen-Seat, u ikonosferi. 
Cestovni prometni znakovi, kino-najave, veliki oglasi, neonski 
natpisi, politički plakati, svijetleće reklame, slike s ekrana, 
fotografije u novinama, stripovi, revije i estrada — čine u 
našoj epohi istinsku ikonografsku panoramu. Sve se pretvara 
u prizor, zgodu, predstavu, priredbu, izgled. Usred svijeta 
igra se veliki show. Od svih stvari slika se najbrže troši, 
odnosno zaboravlja, zato se najviše traži. Ona je prvi simbol 
konzumističkog društva. Sredstva priopćavanja — mass-me- 
dia .— stoje u središtu spomenute socijalizacije kulturnog 
obzorja jer baš ta sredstva određuju naše zabavljanje, dikti¬ 
rajući pravac ljudskim željama. Novo iskustvo zabavljanja, 
međutim, pretežno je vizualno, produkcija i potrošnja slika 
u stalnom je porastu, dok opća tiranija masovnih komunika¬ 
cija manipulira već ljudskim savjestima i predodžbama. Su¬ 
vremeni je čovjek postao frenetični i manijakalni potrošač 

• 

47 Roland Dufour, Mythologie du week-end, Pariš, 1980, str. 

48 Joffre Dumazedier, Vers une civilisation de loisir, Pans, 
1962, str. 140. 


slika, one ga progone s platna, ekrana, magazina i novina, 
ulaze mu u dušu i krv, oduzimanju slobodno vrijeme, zanose 
pažnju, opijaju maštu, nudeći mu, napokon' lažni univerzali¬ 
zam slikovnoga svjetskog jezika, koji ne treba prevoditi jer 
ga svatko razumije. Ova iconomania osvaja našu civilizaciju, 
njezin je govor sav u slikama koje, namijenjene brzoj potro¬ 
šnji i rađene na industrijski način, prikazuju društvenu 
zbilju posve neautentično, izvrnuto, kroz razbacane koma¬ 
diće jednog razmrskanog i opet umjetno sakupljenog svijeta. 

Da bi se spasio od toga mnoštva nadražaja, čovjek ujed- 
načuje i automatizira svoje reakcije. Izmjena slika i ritam 
događaja toliko su brzi da ne dopuštaju razmišljanje i sa¬ 
branost, pa gledalac s vremenom gubi smisao za kritičnost 
i razboritost, pretvara se u običnog sakupljača površnih doj¬ 
mova, a događaje i slike koje mu prolaze ispred očiju ne do¬ 
spijeva uopće posvojiti i odabrati u rastrganoj svijesti. Po¬ 
slije nekoliko godina takva rastresena načina života on neće 
biti sposoban za bilo kakav dublji osjećaj, za jednu izvornu 
i osobnu ideju. Posljedice će se ogledati u minimalizaciji 
čuvstvenog života, a naj naravni ja afekti vna stanja postat će 
nezbiljska, izvanjska, kratkotrajna, nestalna i krivotvorena. 
Savršena prilagodba odgovara savršenoj dehumanizaciji. 

Jednaku sudbinu doživjela je svetkovina. Tako su rasko¬ 
šne blagdanske proslave — nekada igrane u najvećem zano¬ 
su i uskoj povezanosti s drugima — dospjele danas u tužan 
položaj da budu doslovce zatvorene u čarobnoj televizijskoj 
kutiji i tu, na treptavim slikama ekrana, dovrše svoj dugi i 
slavni vijek. U njima sada doista nitko živ ne sudjeluje, osim 
što ih nijemo promatra usamljena svjetina, uznički 
podijeljena u stanove, nebodere i četvrti. Svrha je spektakla 
,da čovjeka izvlasti od igre i da je tako odvojenu postavi 
preda nj. Blagdan je prestao biti društveni čin i razgradio 
se u solipsistički očaj. Antička tragedija, srednjovjekovne li¬ 
turgijske drame i renesansna svjetovna svečanost ulaze 
ovdje u završnicu davno započeta puta: blagdan umire jer 
više nije življeno zajedništvo nego ravnodušno gledanje slika 
odsutne predstave. Sredstva priopćavanja beskonačno umno¬ 
žavaju broj primalaca spektakla koji po navici postaju sve 
više njegovi drogirani tražitelji. Odatle velika napast da se 
na ekran ne prenesu samo stvarni blagdani, proštenja, pučki 
zborovi, politički mitinzi, music-hall, vojna parada ili karneval 
nego da se svijet pokaže kao predstava i kazalište. U tom će 
slučaju zbiljnost istinitih događaja biti još apstraktnije do- 

življena. Što je više slika svetkovine, to je manje suradnje u 
njoj. Zato situacija nesudjelovanja u svečanostima izaziva tro¬ 
most, pasivnost, gubitak semantičkih sposobnosti, duhovnu 
lijenost i mlitavost, izjednačujući u bezličnosti sve one koji 
izdaleka pribivaju priredbama. Mjesto da oživljava i ižaruje 
radost, prijenos blagdanska slavlja donosi tugu, otuđenje, 
razaranje uma, smrt svakog smisla. No to uopće više nije 
svetkovina nego njezin svršetak. Tako ulazimo u prvu civili¬ 
zaciju koja nema blagdana — ni religijskih, ni svjetovnih. 

Društveni događaj »smrti blagdana« imao je u teoriji još 
teže odjeke. Mnogi su smatrali kako je nadošlo pogodno vri¬ 
jeme da se bez suzdržavanja počne zastupati teza o nespoznat- 
ljivosti blagdana uopće. Taj ludistički agnosticizam smatra da 
mi zapravo danas i ne znamo što je blagdan. U tom smislu 
najdalje je išao svakako F. Jesi. 49 Za njega ne samo da blag¬ 
dana nema nego ga u suvremenosti ne može ni biti. Iskustvo 
je svetkovanja u načelu nemoguće i neostvarivo. Zato u teoriji 
blagdani nisu drugo doli stanke, razdoblja kratka trajanja, u 
kojima se privremeno obustavlja razumsko spoznavanje. 
Svetkovanje je u svojoj biti zaborav na sebe: u vlastitu za¬ 
boravljanju ostvaruje se tek religijsko slavlje. Ne treba se 
onda čuditi što se suvremena znanost o religijama okreće 
isključivo jučerašnjim blagdanima — odnosno onima zabo¬ 
ravljenima — dok današnje uporno zaobilazi. Pojam svetko¬ 
vine rođen je na sliku i priliku blagdana iz daleke prošlosti. 
U kriznoj situaciji — u kojoj danas živimo — oblikovan je 
model idealnog blagdana a da se do kraja ne zna je li on 
uopće takav ikad postojao. Vjerojatno da arhaički slavljeni¬ 
čki obred nije imao veće sličnosti s današnjim. Što je, među¬ 
tim, stvarno bio, to nećemo nikad doznati, premda nam je 
dopušteno štošta nagađati. Naše je stanje gotovo istovjetno 
onome prvih etnografa: vidimo da je netko doživio nešto in¬ 
tenzivno, ali ne vidimo što je to doživio. Blagdan, dakle, nije 
samo nepostojeći čin, on je gnozeološki nedokučiv. Teorija 
je povukla zadnji i najradikalniji potez. 

Redoslijed iščezavanja pojedinih blagdanskih zbivanja 
ipak nešto otkriva. Pokazuje barem to da je homo ludens upao 
u posvemašnju krizu zato što je prije toga prestao biti homo 
religiosus. Bez svetoga nema igre. Svjetovni se čovjek uza¬ 
ludno upirao da stvori jedan posve profani blagdan. U tome 

• 

49 Furio Jesi, Conoscibilita della fešta , u antologiji La Fešta , 
Antropologia culturale, etnologia, folklore, Torino, 1977, str. 2—29. 


nije uspio. Na kraju je ostao i bez svetoga i bez svetkovine. 
Na poprištu povijesti još jedanput je potvrđena istina da 
se izostankom religije svako ljudsko slavljenje nužno pretva¬ 
ra u neplodnu kretnju i mrtvačku sjenku. 


OŽIVLJAVANJE STARIH I POJAVA NOVIH 
BLAGDANSKIH SLAVLJA 

Društvena »smrt blagdana« odgovara potpunoj sekulari¬ 
zaciji svijeta. Takva situacija, međutim, još nigdje u povijesti 
nije dostignuta, osim možda u nečijoj teorijskoj konstrukciji 
ili ideološkom programu. Zato je teško pristati na svijet u 
kojemu bi blagdan sasvim nestao. Još je manje moguće za¬ 
misliti svijet u kojemu se blagdan više nikad ne bi pojavio. 
Bilo bi to isto kao da kažemo da je religioznost za vazda 
zamrla u čovjekovu biću. To je razlog zašto svaki iskaz o 
iščeznuću svetkovine treba da uzmemo samo uvjetno, privre¬ 
meno i slučajno. Ono što je u svjetovnim očima nestanak 
blagdana, to je u dijalektici svetoga zaborav i ponovno prisje¬ 
ćanje na njega. 

Suvremeni svjetovni blagdan ostvaruje se, dakle, na 
dvjema različitim razinama. Na jednoj — koju smo netom 
opisali — on pokazuje svoj izvanjski lik i po njemu izlazi 
da je svako svetkovanje osuđeno na nezaustavljivu propast. 
Na drugoj pak razini — skrivenoj i jedva primjetljivoj — 
taj isti profani blagdan može biti življen kao pritajena čež¬ 
nja i neizrečena žudnja za istinskim slavljenjem svetoga. 
Iako krajnje osiromašen i degradiran, svjetovni obred u lju¬ 
dima našega vremena ipak pobuđuje nostalgiju za arhetip- 
skim religijskim slavljem. Zato nema blagdana — ma koliko 
da bio izrođen u današnjem potrošačkom društvu — koji 
ne podsjeća na svoj savršeniji, religijski oblik i nekadašnji 
viši stupanj ostvarenja. Znači da religijski poticaji stoje u 
pozadini svake svjetovne svečanosti, bez obzira što se to 
često nejasno vidi ili teško razabire jer je zapleteno u mrežu 
privida i dvojnosti blagdanskoga događanja. Dijalektika skri¬ 
vanja i otkrivanja svetoga ovdje je opet uprisutnjena na po¬ 
seban način. 

Tako sekularizirano svetkovanje postaje pokusni okvir 
za ekspanziju prerušene resakralizacije svijeta. Moderni je 
praznik, doduše, tek obična sjena, utvara, fetiš svetoga obre- 

da. No i u takvom stanju svjetovna igra ne uspijeva ništa 
definitivno zadržati za sebe. Sakralizacija, naime, uvijek po¬ 
novno dobiva natrag onoliko društvena prostora koliko joj je 
prije toga svjetovnost bila oduzela. 50 Stoga je dopušteno us¬ 
tvrditi postojanje neke povijesne stalnosti i antropološke 
nužnosti svečanih obreda. 51 Nije rijedak slučaj da blagdani 
znaju sačuvati svoju mitsku strukturu i religioznu funkciju 
čak u uvjetima potpune svjetovnosti. Iz toga onda slijedi 
zaključak da spomenuta nostalgija za svetkovanjem ne može 
biti jednostavno protumačena pojavom društvene krize indu¬ 
strijskoga društva, nego je prije znak trajnosti i neprekid¬ 
nosti blagdanske moći u čovjeka. Ta pak moć ne proizlazi iz 
površnih i slučajnih sukoba svjetovnih silnica. Izvorište joj 
je u religijskoj podršci slavljeničkom erosu koji je već od 
iskona pridodan ljudskome biću. 

Nemirno traganje za ispunjenjem blagdanskih potreba 
najprije se okrenulo tradicionalnim vjerskim svečanostima. 
Odatle današnja obnova pučkih svetkovina i folklornih obre¬ 
da. No ovdje treba upozoriti na jednu važnu razliku. U na¬ 
šem slučaju nije spomen toliko o ustaljenim seoskim po- 
božnostima, što ih mještani od davnine redovito obavljaju, 
koliko o otkriću tih blagdana od strane gradskog pučanstva. 
Istraživanja pokazuju da su sudionici velikih religijskih slav¬ 
lja više stanovnici urbanih naselja nego priprost zemljorad¬ 
nički narod. Zato je zanimanje modernog čovjeka za pučku 
svečanost u prvome redu stvar njegove blagdanske bezavi- 
čajnosti i bolne svjetovnosti, a ne možda priklona političkom 
konzervativizmu, kako inače mnogi pokušavaju pomodno 
objasniti taj preokret. 

Zanimljivo je da u području religijskog folklora stanoviti 
blagdani naglo iščezavaju, dok se istodobno drugi začuđu¬ 
juće brzo obnavljaju i šire. Ta tvrdnja ozbiljno stavlja u 
sumnju tezu o pučkoj svetkovini kao preživjelom ostatku 
starinskih vjerskih običaja koji su djelomično dospjeli do 
naših dana, ali sad ulaze u završno razdoblje odumiranja. 
Preporod već samo nekih blagdana otkriva, međutim, mo¬ 
gućnost da bi taj razvoj mogao ići i posve obrnutim smje- 


50 Jean Brun, A la recherche du Paradis perdu, Pariš, 1979, 
str. 105. 

51 Edward Shils, Riti e crisi, u zborniku La religione oggi, 
Milano, 1972, str. 253—268. 


rom. L. Mazzacane 52 pita kako se može rastumačiti to da ie 
karneval - onaj živahni i raspjevani oblik kolektivne radosti 
danas spao među iskaze pučke svečanosti koji su doživjeli 
najveće promjene, iskrivljavanja i slabljenje utjecaja; kar- 
neval je nestao ili se skroz komercijalizirao. Na drugoj stra- 
m, upravo blagdani prošteničkog tipa bivaju svake godine 
neočekivano obogaćivani uvijek novim i brojnijim hodočasnici¬ 
ma, uključujući tu mnoštvo radnika i gradskog proletarijata. 
Stoga za pučku vjersku proslavu treba reći da je usprkos 
suprotnim dojmovima pretežno urbani fenomen i da dolazi 
iz ozračja razočarane svjetovnosti. 

Ima J° s jf dan razlog buđenju zanimanja za pučki blagdan. 
To je kriza službene liturgije u velikim konfesionalnim reli- 
gijama. Sigurno da crkvena bogoslužja više ne privlače vjer¬ 
ničku pažnju onako neodoljivo kao nekad. Zato imamo pra¬ 
zne crkve, a puna svetišta. Vjerski je obred izgubio sakralno 
značenje, mistički zar, transcendentnu znakovitost i postao 
hiadan govor o teškim misaonim problemima. Ukratko bo¬ 
goslužje je danas više riječ nego pokret, više pasivno gleda¬ 
nje i slušanje od masovnog sudjelovanja. Nije nepoznato da 
je službena liturgija obrađena i vođena od učenih teologa 
zatocemka jednoga pojmovnog i točnog načina izražavanja 

*? J n V e h r n ? maŠ , te 1 odv °j eno od života. U zamjenu za tu 
ukočenost i formalizam liturgijskih obrazaca pučka religija 
sada nudi nadahnuće, životvomost, slobodu, improvizaciju 
osjećajnost i simbolizam blagdanske igre. Nađe se tu na- 
ravno, i pokoji promašeni potez. Stručnjaci za kič upozora¬ 
vaju na pojavu lošeg ukusa u religijskom životu pozemljara * 
što može biti posljedica ispričive namjere da se sveto dohvati 
u jednostavnijim izrazima. U svakom slučaju, okretanje 
vjerničkoga zanosa prema pučkim blagdanima posljedica je 
sve očitije sekularizacije liturgijskih službi u crkvenom bo- 
gosluzju. 

n T a j neuspjeh liturgije dade se proširiti na cijeli svjetski 
Prostor. Mnogi upozoravaju kako je današnje bogoslužje — 
odveć racionalno i svećeničko — možda valjano za kršćane 
7 „ Evropi, ah postaje premalo simboličko i kontemplativno 
a Crkvu u Aziji, a nedovoljno čuvstveno za vjernike u Latin- 

skoj Americi. 54 U Africi pak drevni rituali izazivaju oštre pa¬ 
storalne polemike. U tim prilikama pučki blagdani spašavaju 
situaciju jer su uobličeni prema mjeri čovjekovih religioznih 

^ Novije teološke škole — poučene valjda neuspjehom li¬ 
turgijske obnove — pokušavaju ispraviti pogrešku prethod¬ 
nika u ocjeni što su ih ovi još donedavno davali o pučkoj 
svetkovini. Stoga se sada na sva usta počinju hvaliti narodne 
proslave i čak u njima otkrivati samosvojne .kršćanske vred¬ 
note. Mnogi teolozi — kao K. Rahner, J. Moltmann, H Cox, 
R. Neale — u blagdanu i sakralnoj igri pronalaze dublje 
vjersko značenje. U njima, naime, dolazi do izražaja poseban 
stil religijskog izražavanja: fantazija, simbolizam, zajedni¬ 
štvo, stvaralaštvo. U pučkim slavljima kršćanski narod ne 
bježi od teške svakidašnjice nego se približava bitnom razu¬ 
mijevanju života pod vidikom boli, smrti, oslobođenja i esha- 
tološke radosti. Iskustvo blagdana omogućuje uspostavljanje 
teologije »sedmoga dana« koja predlaže skladnu usuglasenost 
tijela i duše. U čovjekovoj ludičkoj dimenziji, kažu teolozi, na 
najodličniji se način iskazuje sličnost između čovjeka 1 Boga, 
obilježjem njihove slobode i stvaralaštva. Još dalje ide D. Mi- 
ller 55 kad predviđa da će u bliskoj budućnosti atraktivnost 
igre nadvladati koristoljubive radnje zgrtanja bogatstva. No¬ 
va duhovna revolucija — u središtu koje stoji slavljenička 
igra — otvara put meditaciji i religioznom razmatranju. Do¬ 
lazi doba kad će svečanost zamijeniti rad. To je poruka nove 
teologije blagdana. 

Na žalost, pučko slavljenje svetoga samo je površno za¬ 
dovoljilo duboke ljudske potrebe za sakralnom igrom i blag¬ 
danskim ozračjem. Teško je bilo pretpostaviti da će gradski 
usamljenik — na kratko vrijeme istrgnut iz mravinjaka na 
asfaltu — uspjeti doživjeti neki snažniji religiozni sok. Neko¬ 
liko trenutaka površne koncentracije i nekoliko rastresenih 
molitava nisu bile dostatne za bilo kakvo ozbiljnije obraće¬ 
nje Ushit je nestao već u autobusu, a sjećanje ce polako i 
sigurno ishlapiti na radnom mjestu. Istina je da »svijet danas 
osjeća strašnu glad za svetkovanjem«, 56 ah je isto tako istina da 
se pučki blagdani mogu doživjeti samo u svojoj cjelovitosti. 


54 Jesus Cervera Castellano, Liturgia epietd popolare oggi, u 
zborniku La religiosita popolare, Roma, . str. . 

55 David L. Miller, Gods and Games, Cleveland, 1969, str. 

“ Joseph Robert, L’Evangile en j&te, Pariš, 1970, str. 96. 


Oni moraju u potpunosti proniknuti čovjekovu egzistenciju 
jer vjerska svečanost ima tendenciju da sve privuče u kru® 
vlastita utjecaja. Blagdan nije izvanjski ukras nego glavni 
pokretač života. 57 Zbog toga je nemoguće očekivati da mo¬ 
derni urbanizirani čovjek — tako kobno podijeljen i korje¬ 
nito sekulariziran — doživi pučko slavljenje svetoga na po¬ 
sve isti način kao i njegov daleki preteča iz prošlosti. 

Sve pokazuje da je pučki blagdan danas postao više po¬ 
vod za traženje izgubljenih sadržaja istinske religiozne igre 
nego što se ostvario kao idealno mjesto nalaženja tih sadr¬ 
žaja. Stoga pučka slavljenja ulaze u okvir putova koji, dodu¬ 
še, vode k svetome, ali ga nedovoljno dostižu, pa su slični_ 

premda ne u stupnju skrivenosti — svjetovnom prazniku. 

Toliko o pučkoj vjerskoj proslavi. Slijedi prikaz građan¬ 
skog ili političkog blagdana. U njemu je sveto zašlo u još 
veću i dublju skrivenost. Ta je svetkovina, naime, prema na¬ 
mjerama začetnika, svjetovna, a po unutrašnjem doživi java- 
nju religiozna. Zato se za njezino praćenje od istraživača 
trazi prilično iskustvo i stalna pažnja u razlučivanju. Građan¬ 
ska ili politička slavlja zakoniti su svjetovni nasljednici tradi¬ 
cionalnih vjerskih blagdana — stvoreni da zauzmu njihovo 
mjesto u društvu koje više nije sposobno javno slaviti 
sveto. Toj skupini pripadaju velike državne proslave koje 
žele simboličkim i svjetovnim kretnjama — manifestacija¬ 
ma, povorkama, brojnim skupovima — ispuniti jedan dan 
praznika, ali ne postižu ništa. Ostaju tek blijedi odsjaj onoga 
što su nekad bili vjerski narodni blagdani. 58 Građanske ili 
političke svetkovine imaju, međutim, svoju dugu povijest 
koja vjerojatno počinje kad i svjetovno poimanje društva i 
mogućnost njegove sakralizacije. Ta povijest ide nejednakom 
putanjom, od rimskih carskih igara preko građanskih praz¬ 
nika do masovnih političkih obreda. 

Kult careva u starom Rimu prva je očita sakralizacija 
političkog čovjeka, iako je sličnih primjera bilo i prije. Veli¬ 
čanstvena slavlja što se priređuju u čast vladara imaju svrhu 
da posvete njihovu zemaljsku vlast i vojničku moć. Cezar 
je pravi živi bog — Iuppiter Iulius ili Divus Iulius. Tako se 
pojavljuje ne samo svjetovni blagdan koji bi nadopunjavao 

57 Alfons Kirchgassner, La puissance des signes, Orisines for- 
meset lois du culte, Pariš, 1962, str. 496. g ' jor 

religioznu svetkovinu nego se obavlja prijenos obilježja sve¬ 
toga na profano. Ta je sakralizacija nastavljena u srednjo¬ 
vjekovnim i građanskim kraljevinama. Na svojem povijesnom 
vrhuncu monarhije uvode jednu istinsku teatralizaciju insti¬ 
tucija, i to oponašanjem vjerskih blagdana. Za tu se priliku 
priređuju svečani ophodi, raskošne povorke, viteški turniri, 
narodna natjecanja, masovne gozbe, kazališne predstave, pu¬ 
čka veselja i javne zabave. Sve je podređeno namjeri da se 
kralj učini svetom osobom i slavi kao božanstvo. Upotrebom 
alkemije svetkovanja svjetovno je postalo svetim. 

Francuska je revolucija najavila bezobzirni rat svim tim 
svetinjama i njihovim liturgijama: vjerskoj, crkvenoj i kra¬ 
ljevskoj. Stari su blagdani bili ukinuti drastičnim sredstvima, 
ali se mjesto njih sada počinju uporno rađati novi svjetovni 
obredi. Mistika sutrašnjice već se čvrsto oblikovala. Stoga je 
u tadašnjim političkim svetkovinama želja za srećom budu¬ 
ćih vremena iskazivana gotovo na religiozan način. Revolu¬ 
cija nije mogla izmisliti posve nove blagdane pa njezine veli¬ 
ke nade nisu pronašle primjeren oblik izražavanja. Pod 
utjecajem općeg zanosa i ushita svjetovne su stvari bile jed¬ 
nostavno preobražene u svete: domovina, sloboda, razum. 59 
Jedna nova vjera težila je da se ustanovi i učvrsti. Riječ je 
zapravo o istinskoj svjetovnoj religiji jer je samo društvo 
postalo ideal, stvaralac vrednota i nosilac moralnih načela. 60 

Usprkos tome, u kasnijim je razdobljima građansko dru¬ 
štvo ipak postalo pretežno svjetovno. Uvelike se oslobodilo 
početnih religioznih oduševljenja, ali nije uspjelo do kraja 
izbjeći kušnji da državne svetkovine ne pretvori u sakralne 
poticaje. Tako su posve svjetovni državni sustavi počeli uvo¬ 
diti proslave posvećene majkama, očevima i precima. Pojav¬ 
ljuju se laicizirani obrasci blagdana koji dalje — premda na 
manje vidljiv način — ostaju povezani s novim povijesnim 
mitovima. Ne treba pri tome zanemariti razne spomen-pro- 
slave u čast važnih nacionalnih događaja, sjećanja na ratni¬ 
čke pothvate, obilježavanja smrti heroja, utemeljitelja drža¬ 
va, znamenitih vojskovođa. Veličaju se također vrednote 
rada, slobode i ljudskoga dostojanstva. Sve to čini da se 
kolektivni život osnažuje i povijesno obnavlja. Epizoda s Pa- 

• 

59 Emile Durkheim, Les formes elementaires de la vie reli- 
gieuse, Pariš, 1968, str. 306. 

60 Jean Divignaud, La fete civique, u zborniku Histoire des 
spectacles, Pariš, 1972, str. 245. 


riškom komunom isto je tako htjela biti jedna golema svje¬ 
tovna svetkovina: blagdan proljeća i mladosti, svečanost re¬ 
volucije i radost novoga zajedništva. 61 Koliko da bili suprot¬ 
stavljeni u ideologijama, francuska revolucija i Pariška ko¬ 
muna istim su slavljeničkim oblikom najavljivali i iščekivali 
obrat u društvenom životu. 

Pojavom modernih nacionalizama ponovno su porasle 
šanse za obnovu političkog blagdana, posebno s njegovim 
unutrašnjim, sakralnim sadržajem. Dapače, što je nacionali¬ 
zam bio gorljiviji, slavljenje je postajalo razuzdanije. Otvo¬ 
rena su vrata političkoj proslavi koja je ponajviše htjela biti 
ustrojena po religijskom modelu arhaičke svečanosti jer se 
mislilo da će tako lakše izbiti na vidjelo onaj preporoditelj- 
ski zanos što je nekada sretno obilježavao slavljenje svetoga. 
U taj kontekst treba sada uvrstiti političke liturgije fašizma 
i nacional-socijalizma. 

Fašizam je od početka bio sklon praznoj retorici i cere¬ 
monijalu. S obzirom na to da se dvije religije obično teško 
međusobno podnose — u našem slučaju kršćanska i svjetovna 

— fašizam se okrenuo rimskoj imperijskoj tradiciji i u njoj 
pokušao naći svoje uzore, ali s malo uspjeha. Da nije izazvala 
svjetsku krvavu kataklizmu, ta bi suvremena ideologija vjero¬ 
jatno ostala u sjećanju povijesti najviše po svojoj grotesknoj 
maniji da sve pretvara u svetkovinu i spektakl, pokazujući 
čudesnu odsutnost ukusa. Fašizam je posebno potencirao 
tjelesni element u blagdanskim igrama. A upravo je integra 
čija dinamike tijela i aktivnosti masa stalna pojava u povije¬ 
sti religija. O tome se može čitati u E. Canettija. 62 Jak utje¬ 
caj fašizma bio je, dakle, povezan s njegovom sposobnošću 
da stvara velike pučke liturgije u kojima je narod živio svje¬ 
tovnu religiju obećanja, a moćnici stjecali stvarnu vlast nad 
svjetovnim. 

Ozbiljnije su i dramatičnije istaknute pogodnosti svetko¬ 
vina u nacional-socijalizmu. U pozadini, razumije se, najprije 
stoji mit krvi i rase. To je nova svetost jedne zaista bezumne 
generacije. Pokušavaju se uskrisiti obredi bogu Wotanu i sim¬ 
boli starogermanske religije. Narod uopće — Das Volkstum 

— uzdignut je do božanstva, a onda i njegovi vođe, od sak- 
sonskoga vojvode Vidukinda do Hitlera. Val neopoganizma 

• 

61 Henri Lefebvre, La proclamation de la Commune, Pariš, 

^Elias Canetti, Messe und Macht, Hamburg, 1984, str. 568. 

— začet u mračnim domišljajima A. Rosenberga — zahvatio 
je zaluđeni puk i odveo ga u zakrilje kulta krvi, stabla, vatre 
orla, tla i traženja novog Grala. Umnožavaju se kolektivni 
rituali što slave moći prirode i smrti, dok na čelo svjetovnih 
svećenika te nove i strašne religije dolazi Fiihrer. Kad na film¬ 
skom platnu gledamo stravične rasističke ceremonje u Niirn- 
bergu i Miinchenu, hvata nas iskreni užas. Većeg spektakla 
demonskih sila svijet valjda nije dotad vidio. Milijuni pokor¬ 
nih zanesenjaka pribivaju svečanoj političkoj liturgiji. U prvi 
se mah to golemo nacističko zborovanje može lako uspore¬ 
diti sa skupljanjem vjerničkoga mnoštva na velikim blag¬ 
danskim svetkovinama. No arena u Niirnbergu — kao amfi¬ 
teatar u grčkoj tragediji — više je »nalik kozmičkom lijevku 
na čijem dnu ktoničke sile zla i noći traže oslobođenje od sebe 
samih«' 53 nego što podsjeća na pobožni uspon skrušenih ho¬ 
dočasnika na Golgotu. Scenarij je donekle sličan, ali su ras¬ 
položenja sudionika posve suprotna. Dužina slavljenja, toč¬ 
nost obavljanja političkog bogoslužja, molitveni hvalospjevi, 
javno davanje obećanja, svečano preuzimanje obveza, zvuci 
Wagnerove glazbe, čitanje posvećenih tekstova — sve to prati 
Fuhrerov dolazak, ali i potiče na mržnju. Njegova diviniza- 
cija bila je moguća samo u ozračju ideologiziranog fanatizma 
koji je ovdje doživljen kao naopaki religijski obred. Jer svje¬ 
tovni bogovi zla također traže svoje blagdane. 

Politička svetkovina nije iščeznula. Nađe se ona još i danas 
posvuda u svijetu, dakako, u većoj ili manjoj mjeri očitova¬ 
nja. štoviše, novija marksistička sociologija izborila je pravo 
da govori o svjetovnoj religiji kao vrlo rasprostranjenom fe¬ 
nomenu. 64 Njoj se bez sustezanja pribraja i staljinizam. Zato 
je on često prikazivan kao nadomjestak — Ersatz — narav¬ 
nim religioznim potrebama. 65 Mnogi su svjetovni obredi u 
tom društvu imali svrhu da zamijene i potisnu kršćanske 
sakramente: svečano upisivanje djetetova imena — sakra¬ 
ment krštenja; učlanjivanje u stanovitu organizaciju — sa¬ 
krament prve pričesti; javni obred sklapanja ženidbe — sa¬ 
krament crkvenoga braka. Najteže je išlo sa smrću. Za nju 

nije nađena zemaljska nadopuna. Funkcija političkih blagdana 
bila je, dakle, u tome da potvrdi istinu staljinističke ideolo¬ 
gije. U Istočnoj Njemačkoj pak državni su rituali počeli 
ozbiljno ugrožavati tradicionalna religijska slavlja, izaziva¬ 
jući javne prosvjede tamošnjih Crkava. Tako je uvedena 
svjetovna ceremonija »potvrde« — što je zapravo zamjena 
za kršćansku krizmu — pod nazivom Jugendweihe, u kojoj 
se »krizmanici« — baš doslovce Weihlinge — svečano obve¬ 
zuju na društvenu solidarnost i vjernost državi. U doba kul¬ 
turne revolucije ni maoizam nije izbjegao sakralizacijama 
svjetovnoga. U dugim ideološkim liturgijama upućivane su 
prave molitve Mao-Ce-Tungu: da što prije pošalje kišu i po¬ 
dari obilan urod riže. 

Iz svega izlazi da se svjetovni čovjek samo prividno oslo¬ 
bađa religioznog načina mišljenja i ponašanja, a zapravo ono 
u njemu stalno jest i uvijek ostaje. Iza mnogih političkih 
mitologija i profanih mistika skriva se neostvarena potreba za 
istinskim svetim. Blagdan lako može biti sekulariziran, ali će 
se brzo vratiti natrag ljudima kao svjetovna svečanost reli¬ 
giozna sadržaja. To je beziznimno pokazala i sva dosadašnja 
povijest političkog blagdana. 


EKSPANZIJA PANLUDIZMA — 

ŽUDNJA ZA BLAGDANSKIM SLAVLJIMA 

Bilo bi prerano zaključiti da naši suvremenici ispunja¬ 
vaju iskonsku želju za blagdanskim činom isključivo kroz 
pučku vjersku svetkovinu ili politički obred. To obavlja je¬ 
dan, relativno manji dio čovječanstva. Političko je slavljenje 
u blagu opadanju — zahvaljujući demokratizaciji i sekulari- 
zaciji društva — što ne znači da se ono ne može opet bučno 
vratiti. Što se tiče pučkog blagdana, stanje je obrnuto, ali 
broj je vjernika koji mu se odazivi ju ograničen jer tih svet¬ 
kovina negdje uopće više i nema. Zato ostaje otvoreno pita¬ 
nje: što je s ostalim mnoštvom? Kako oni zadovoljavaju po¬ 
trebu za blagdanskim slavljem, makar i u posrednim oblici¬ 
ma profana izraza? 

U modernim razvijenim društvima moguće je na to pi¬ 
tanje naći odgovor u dvama različitim tipovima narodne 
svetkovine. Prvi je povezan s potrošačkim izobiljem i njego¬ 
vim moćima zavođenja; drugi pak s kontrakulturom i njezi- 

nim neograničenim obećanjima. Važno je istaknuti da u oba 
slučaja skrivenost svetoga postaje gotovo potpuna. 

Razumljivo je da potrošački blagdan neće ovdje biti raz- 
matran kao posve svjetovni događaj — o čemu smo prije 
opširno pisali — nego više kao povod za čovjekov religiozni 
doživljaj. Uspostavljanjem blagdana izobilja i bogatstva neo- 
kapitalističko društvo pokušava stvoriti iluziju o mogućnosti 
potpunog oslobođenja od oskudice, tjeskobe, nemira i tuge. 
Ako u tom društvu više nema svetkovina, zašto cijeli svijet ne 
bi postao veliko slavljenje trošenja. Stoga dobri poznavaoci 
naše civilizacije upozoravaju na mitska obilježja konzumi- 
stičke igre, a ne samo na njezin svjetovni ishod. U potroša¬ 
čkim blagdanima i masovnim spektaklima današnjice neizo¬ 
stavno su prisutni obredni sastojci: od sporta do plesa, od 
glazbenih priredbi do zabavijačkih mitinga . 66 Mitski sadržaji 
pretvaraju te manifestacije u sakralne ceremonije jer nose 
oznake izvanrednosti. U njima sudjeluje sav narod koji se 
lako. izjednačuje s junacima ili žrtvama, pobjednicima ili 
pobijeđenima. Na sportskim terenima — toj najnižoj razini 
slavljenja — uključuju se u kultne kretnje ne samo sudionici 
natjecanja nego prije svega gledaoci. Zajedničko plje&kanje, 
urlanje, navijanje i zviždanje postaje neka vrsta iskonskoga 
obrednog zavijanja i jadikovanja. Tako kolektivne liturgije 
zabavljanja i trošenja tvore na trenutak istinske mitske za¬ 
jednice, barem za one koji ih prihvaćaju u religijskoj dimen¬ 
ziji. 

Resakralizacija se potrošačkog blagdana potanje ostva¬ 
ruje kao idolatrija nekih osoba u javnosti i fetišizam stano¬ 
vitih proizvoda na tržištu. U tim prilikama svetkovina troše¬ 
nja nije samo lažan društveni san nego i kratkotrajno utaže- 
nje, iako krivotvoreno, žeđi za Apsolutnim. Zvijede filma i 
kulture, zabave i sporta — stars i vedettes — predmet su 
pravljenja numinoznih predodžbi, primitivne divinizacije, 
modernih legendi, masovnoga kulta, obrednih skupljanja! 
Njihove slike i riječi imaju ulogu relikvija i božanskih poru¬ 
ka; njihov život postaje izvorom mitskih izmišljanja i nevje¬ 
rojatnih priča; njihov uspjeh, sjaj, utjecaj i bogatstvo po¬ 
štovani su kao svojstva iznimne sakralne moći. Predmeti 
pak što zadovoljavaju čovjekovu potrebu za isticanjem i 
potvrđivanjem vlastite vrijednosti takođe bivaju često do- 

• 

živij eni na religiozni način, što nije čudno kada se zna u 
kojemu je stupnju ljudsko biće izloženo propadanju i smrti. 
U tom je položaju, naime, svaki i najmanji potporanj svetoga 
pomoć u životnoj drami. 

Obred trošenja, bijeg u odmore i ljetovanja, neobuzda¬ 
nost u publicitetu, širenje tehnološkog uokruženja i množe¬ 
nje audio-vizualnih medija dopuštaju da se od ljudskoga 
postojanja učini neprekidna svetkovina, odnosno neko stalno 
mjesto osjetilnog pijanstva i oduševljenja. Ideologija konzu- 
mizma propovijeda, dakle, vrlo prohtjevnu utopiju: onu o 
življenju u trajnom blagdanu. Nju podržava hedonistički 
mit o vječnom obilju, užitku, nasladi, igri i zabavi. U moder¬ 
nome društvu slavljenički ekscesi — rasipanje, natjecanje, 
razmetanje, prekomjerno trošenje — nisu više izvanredni 
slučajevi koji se kratkotrajno zbivaju u svetom vremenu, 
nego nepromjenljiva stanja, koja se produžuju tijekom cije¬ 
loga svjetovnog vremena, kroza sve dane i sve noći . 67 To slav¬ 
ljenje ulazi kroz osjetila, postaje poticaj zamislima i podra¬ 
žaj žudnjama. Grad je povlašteno mjesto tehnološkog blag¬ 
dana u kojem se svijet ponovno stvara i preoblikuje bojom, 
zvukom, igrom, konstrukcijom i svjetlom. Priređuju se gla¬ 
sovni i slikovni spektakli — light show — psihodeličkog tipa, 
gigantske montaže oblika u kretanju, praćeni različitim zvuč¬ 
nim efektima. U istom smislu ide projekt urbane revolucije 
koja teži da uvede stalnost zajedničkog okupljanja, iskoristi 
zakone materije i razbudi imaginaciju graditeljske igre. Sva¬ 
ka ulica treba da postane umjetničko djelo, žarište inten¬ 
zivnog života, ognjište izgubljene društvenosti. Zidovi se 
kuća obilježavaju jarkim bojama, a na bijelim plohama 
nebodera slobodna mašta mladeži ispisuje svoju vječnu igru 
ljubavi i želje . 68 Time je do kraja izveden čarboni trik potro¬ 
šačke ideologije: pojedinačnog blagdana više nema jer ga je 
već posvuda izgurao opći mitski blagdan stalnog trošenja i 
panludičkog ushita — toliko trajan koliko ljudski život. 

U svim je smjerovima iskazana volja — najkraće rečeno 
— da se čovjek uvede u jednu permanentnu svetkovinu koja 
nema drugoga cilja doli da bude čista opojnost gledanja i 
slušanja u njezinu beskonačnu pojavljivanju. Odatle ideja o 

• 

67 Jean Baudrillard, La societe de consommation, Ses mythes 
et ses structures, Pariš, 1970, str. 318. 

68 Jean-Jacques Wunenburger, La fete , le jeu. et le sacre, 
Pariš, 1977, str. 194—200. 

utopijskom gradu, bez određenih mjesta u njemu, koji je 
sav postao pokretan i pretvoren u golem festival boja i zvu¬ 
kova: blistavi i plameni megapolis, predan improviziranim 
kretnjama i ritmu kolektivne igre. 

Nasuprot toj zavodničkoj obmani konzumističke kulture 
i njezinog slavljeničkog trošenja ustaje sada pokret kontra- 
kulture. Tim se fenomenom ovdje nećemo potanje baviti, 69 
nego samo naznačiti glavne blagdanske sadržaje u njemu. 
Teško bi bilo prihvatiti tezu da je kontrakultumi pokret 
neposredno nadahnut religijskim idejama. Bit će prije da ga 
potiču stanoviti lijevi politički optimizam i mladenačka naiv¬ 
nost. U svakom slučaju, on je očita reakcija na odsutnost 
smisla i pobuna protiv praznine otuđena života u neokapita- 
litstičkom svijetu. Hippies — ta najbrojnija čeljad moderne 
osporavateljske generacije — otklanjaju tehnička dostignuća, 
materijalno izobilje, idolatriju potrošnje, puku udobnost, 
političku moć, represiju i ideologiju. Ljubitelji su prirode, 
djeca cvijeća — Flower children — tražitelji izvornoga u 
čovjeku, poklonici jednostavnosti, širitelji blagosti. Ipak, u 
prvi plan stavljaju radikalno čovjekovo oslobođenje — poli¬ 
tičko i kulturno — koje pretpostavlja razaranje postojećega 
društvenog poretka, jer je upravo taj poredak iznakažen bo¬ 
lesnom potrošnjom i klasnim nejednakostima. Samo u činu 
revolucije, kažu oni, uspjet će se ljudi razotuđiti od građan¬ 
skih ustanova prisile i zle vlasti, a ne sve većim zasićenjem 
industrijskim dobrima. 

Te se razlike odražavaju i na područje slavljenja blag¬ 
dana. U konzumističkoj svetkovini riječ je bila o tehnolo¬ 
škom usavršavanju čovjekova uokruženja, koje zaglušuje, 
provocira, omamljuje i utaplja pojedinca u sveopću igru 
svijeta, dopuštajući mu da u svakidašnjoj vanjštini ponovno 
nađe ekstazu i trans arhaičkoga blagdana. Suprotno tome, 
u osporavateljskom slavljenju treba najprije uništiti spome¬ 
nuto iluzorno uakruženje, pa će tek onda biti moguće istin¬ 
ski doživjeti svečanost praznika. Nije, dakle, dovoljno da se 
svakidašnji život uzvisi do blagdana, nego je potrebno svet¬ 
kovinu očistiti od potrošačke prevare i tako čovjeka pripre¬ 
miti za konačno oslobođenje i spas. Dok se konzumistički 
• 

69 Abbie Hoffmann, Revolution for the Hell of It, New York, 
1968; Jerry Rubin, Do It! Scenarios of the Revolution, New York, 
1970; Philip Slater, The Pursuit of Loneliness, American Cul- 
ture at the Breaking Point, Boston, 1970; Jerry Rubin, We are 
everywhere, New York, 1971. 

panludizam uobličuje u neprekinutosti s današnjim zapadnja¬ 
čkim društvom, dotle kontestatorski panludizam definitivno 
prekida taj tijek. Zato osporavate!jski blagdan nužno uklju¬ 
čuje revoluciju kao svoju pretpostavku i ispunjenje. Revolu¬ 
cija je isto što i svetkovina i svetkovina je isto što i revolu¬ 
cija. Tako se uspostavlja slavljenički stil življenja koji je 
paradigma za svaki povijesni prevrat. Budući da će život 
prerasti u svečanost, buntovna mladež sa sigurnošću očekuje 
iščeznuće bolna protuslovlja između užitka igre i dosade sva¬ 
kidašnjeg trajanja. Spomenuti se sklad, međutim, može do¬ 
stići samo revolucijom koja je istodobno blagdan velika 
obrata i uvod u neslućena obećanja. 

To je razlog što su se mnogi osporavatelji počeli kori¬ 
stiti svetkovinom kao sredstvom političke strategije jer iza¬ 
zvati samosvojni slavljenički čin znači zapravo potaknuti 
ljude da odbiju svoju svakidašnjost, a onda da je u nastavku 
i obrnu. Tko iskreno slavi blagdan tome se u zbilji otkriva 
sve siromaštvo suvremenoga svijeta i objavljuje nužnost dru¬ 
štvena preokreta. Stoga osporavateljske svečanosti nisu samo 
prethodnica novoga poretka nego također i prvi koraci u iz¬ 
gradnji toga poretka. 

Sigurno je da će kontestatorski blagdan biti najprije 
usmjeren protiv korištoljubive igre trošenja. Svetkovine mla¬ 
dih žele biti most izlaska iz službene kulture i njezinih po¬ 
gubnih varljivosti. Odatle nekonformizam, polemičnost i 
funkcija alternative u tim svetkovinama. Novi se blagdani 
uobličuju kao tipično antirasipnički modeli slavljenja. Pri¬ 
mijećeno je da na njima vlada štedljivost, što je izravni 
odgovor konzumističkom valu i vladaj ućoj ideologiji rasipa¬ 
nja. Nove svečanosti u kontrakulturi teže da zaniječu svako 
razmetanje, hvastan je, razbacivanje, natjecanje, dok u isti 
mah zagovaraju sadržaje sudjelovanja, obrednosti, društve¬ 
nosti, besplatnosti, neusiljenosti i neproračunanosti. 

Kao odgovor na otuđujuće uvjete življenja u potroša¬ 
čkom društvu — što napose pogađa mladež — pojavljuju 
se, dakle, novi tipovi blagdana. U njima prevladavaju ele¬ 
menti dobrovoljnosti i spontanosti. Ustrojeni u obliku ma¬ 
sovnih skupova, oni postaju pogodno mjesto za politički pro¬ 
svjed i kulturni izazov. U središtu je pažnje tih zborova ne¬ 
smiljena kritika svega postojećeg. Dakako, mladi se služe 
naj različit ij im oblicima slavljeničkoga okupljanja. Tu spada¬ 
ju, primjerice, protesti dugim sjedenjem, sit-in , bučne demon- 


171 





s traci je, uporna skandiranja, tihi mimohodi, izlazak na bari¬ 
kade, zaglušujući rock, luđački ritam, pop- svetkovine. Suvre¬ 
mena fasciniranost ulicom — kao prostorom gradske bune — 
obrađena je od aktivističkog pokreta Mass Moving, čiji je 
cilj da izazove svjetinu i sukobi je s buržujskim navikama 
prihvaćanja svakog nepravednog reda i mira. Svejedno, naj¬ 
poznatije su one osporavateljske manifestacije, pod imenom 
teach-in, koji se bez prestanka odvijaju na sveučilištima, 
školama i u znanstvenim ustanovama. Za vrijeme njihova 
održavanja studenti, učenici, političari, pisci, umjetnici i sve¬ 
ćenici trude se obavijestiti slušateljstvo o bitnim suvreme¬ 
nim problemima koje onda nemilosrdno rasklapaju u vatre¬ 
nu dijalogu. Po vanjskom izgledu to je najobičniji politički 
skup, ali po raspoloženju sudionika on je prvorazredni blag¬ 
danski događaj. Negdje na dnu slavljenička zbivanja skriveno 
teče davna i znana rijeka čovjekove žudnje za svetim. 

U kontrakulturnim svekovinama glazba ima istaknutu 
ulogu. Ona je jedan od najvažnijih prijenosnika nezadovolj¬ 
stva mladih. Ritam nije samo biološka potreba nego i izraz 
društvena protivljenja. Na početku šezdesetih godina Bob 
Dylan je naviještao potrebu promjena i dizao glas u obranu 
ubijenih na ratištima svijeta. Poslije njega došli su Beatlesi 
koji stavljaju u pitanje tradicionalni moral i pjevaju: »Uži¬ 
tak je jedina stvar koja se za novac ne može kupiti«. Rock 
uzima jezik subverzije, pa sudi sebi i zapitkuje druge o dru¬ 
štvenim tabu-temama. Glazba provocira nepravdu, ustaljeni 
red, sabranost bogatih, tišinu prilagođenih. U isto vrijeme 
ona budi nostalgiju za izvorima, skladom, trajanjem i bes- 
mrtnošću. Tako blagdani zvukovlja, koji dolaze iz podzemlja 
kontrakulture, podjednako služe političkom prevratu i oživ¬ 
ljavanju religioznih predodžbi. 

Kazalište je ipak bilo najšire poprište osporavateljske 
kulture. Tu prije svega mislimo na hipijevski happening. 
On metaforički upriličuje propast staroga svijeta jer čovjek 
uvijek treba da želi novo. Zato je happening nužno revolu¬ 
cionaran. Ah prije toga valja staro do kraja izazvati, razdr¬ 
mati i izbezumiti. Kazalište se u tome prvom dijelu pretvo¬ 
rilo u golemi slavljenički prijestup. Postaje onda također 
razvidno zašto je happening širom otvorio vrata seksualnoj 
slobodi, tjelesnoj egzibiciji, pomamnoj strastvenosti i pute¬ 
noj obrednosti. Sve što je skriveno ili zatajeno biva sada 
uzdizano: ljudsko tijelo, golo meso i potisnuta želja. Ti su 


ispadi zacijelo upućeni ponajviše službenoj kulturi 70 jer nju 
treba zapravo razgoliti. Dapače, uloga je teatra u tome da 
učini poželjnim i potrebnim izlazak naroda na ulice. 71 S dru¬ 
ge pak strane, happening hoće biti povratak na temeljne 
arhaičke simbole jer on nije običan građanski spektakl nego 
tisućljetni kolektivni san. Stoga daje prednost maštanju, 
osjećajima, imaginaciji, maski i pantomimi. Living Theater 
ide u potragu za još izvornijim sakralnim sadržajima: eden- 
skim stanjem savršenstva, želji za obnavljanjem, vraćanju 
arhetipima i silasku na mitske početke vremena. 

U suvremenoj se osporavateljskoj drami stječu sve od¬ 
rednice totalnoga blagdana: igra, narod i revolucija. Najveća 
zasluga za to svakako pripada A. Artaudu, koji je navjestio 
mogućnost poremećenja tradicionalnih scenskih pravila. Po¬ 
lazeći od ukidanja dvojstva glumac-gledalac, tekst-igra, on 
pokušava skrenuti kazalište od pukoga glumišta prema ko¬ 
lektivnoj svetkovini, uzimajući u posudbu arhaičke rekvizite: 
mahnitost, ludilo, delirij i gubitak osobnosti. Teatar je po¬ 
stao luda igra, 72 ali zato i totalni blagdan. Čudnovato je da 
je svjetovna misao, osim igre i revolucije, zaboravila u mo¬ 
dernoj drami vidjeli i njezinu religijsku podlogu. A ipak je 
kult opsjednuća, primjerice, posvjedočen u svim sakralnim 
kulturama jer polazi od drevnog šamanizma, dionizijskih sve¬ 
čanosti, vodit na Haitima, brazilskih macumba i candoble t 
preko kršćanskog misticizma i derviškog dikr do psihodeli- 
čkih seansi pripadnika kontrakulture. Danas se upravo taj 
kult opsesije uspeo na pozornicu. U avangardnom teatru — 
od J. Grotowskog pa dalje — trans ponovno hara: glumci 
se svlače, vode slobodnu ljubav, urlaju, previjaju se, skaču, 
grče se, izvijaju i plešu do iznemoglosti. Moderno kazalište 
kao da želi stvoriti ekstatičku zajednicu blagdanske igre koja 
ne samo da politički prosvjeduje nego i otvoreno vapi je za 
okriljem svetoga. 


70 Jean Divignaud, Spectacle et societe , Pariš, 1970, str. 160. 

71 Jerry Rubin, Do It! Scenarios of the Revolution, New York, 
1970, str. 135. 

72 Antonin Artaud, Le theđtre et son double , Pariš, 1970, str. 
37. 

BUDUĆNOST BLAGDANA — 

NASILJE I MISTIKA 

Pokušali smo opisati dvije poglavite proslave u suvreme¬ 
nosti: potrošački i osporavateljski blagdan. Iako u ideolo¬ 
škom smislu oprečni, oni su po mnogim dubljim obilježjima 
vrlo slični. Veže ih jednak svjetovni panludički optimizam i 
skriveni religiozni poticaj. U potrošačkom slavljenju imamo 
posla s mitom o zlatnom teletu, a u kontestatorskom s mi¬ 
tom o zlatnom dobu. S obzirom na to da ni jedan od njih nije 
ostvarljiv na Zemlji — jer čovjek uvijek živi iskonski pad i 
izgon iz raja — ubrzo su jedan i drugi blagdan doživjeli 
neuspjeh. Zato je danas teško susresti nekoga tko bi ozbiljno 
branio mogućnost njihova obnavljanja. To, dakako, ne znači 
da se sutra obje svečanosti neće opet pojaviti — možda u 
drukčijem obličju — ali se njihova privlačnost u našem vre¬ 
menu osjetno smanjila. 

Promašaj novih mladenačkih blagdana može biti protu¬ 
mačen na više načina. Jedan je od njih sociološki, koji na¬ 
braja slijedeće uzroke: društvenu nehomogenost grupa, veza¬ 
nost za samo jednu generaciju, odvojenost od ostalih politi¬ 
čkih činilaca, svedenost na čistu kontestaciju bez katarzičkih 
sadržaja i obuhvatnijih projekata. 73 S religijskoga stajališta 
problem izgleda nešto drukčije. Iako mladi u svjetovnim 
predmetima i događajima nesvjesno tragaju za svetim, nije 
bez značenja kako oni to sveto zamišljaju. U našem slučaju 
izvorište blagdana neće biti stavljeno u onostranost nego u 
imaginarno koje živi isključivo od svoje zemaljske dovoljno- 
sti. Svetkovinom se hoće od svijeta učiniti jedino mjesto 
slavljenja. Stoga je ovdje sveto nešto posve zemaljsko, vre¬ 
menito, ovostrano, čovječje, sadašnje ili buduće. A bez po¬ 
moći transcendencije takvo će naopako sveto neizostavno 
biti osuđeno na neuspjeh. Misticizam ovoga svijeta, ekstaza 
tijela i obožavanje duha zemlje nužno završavaju propašću. 
Sve nepriličnosti novih proslava posljedica su, dakle, neost¬ 
varivog sna: konzumističkog ili kontestatorskog. J.-J. Wunen- 
burger smatra da je svjetovni blagdan oblik religiozna odu¬ 
ševljenja i zanosa, ali za zemaljskim savršenstvom, koje se, 
međutim, nikad ne ispunjava, pa završava kao tragična izne¬ 
moglost imaginacije. Ispod vatrometa današnje svetkovine 
• 

73 Clara Gallini, Le nuove jeste, u zborniku Fešta, Antropolo - 
gia e Semiotica, Firenze, 1981, str. 107—111. 


skriva se zapravo ludički delirij, narcisoidni nihilizam i neu¬ 
roza optimizma. 

Kad su hodočasnici svetoga — u stanju neosvještenosti 
svoje religiozne pobude — vidjeli da potrošački blagdan ne 
doseže puninu zemaljske svečanosti, a kontrakulturni blag¬ 
dan ne uspijeva ostvariti obećanje o nadolasku revolucije — 
svetkovine, začelo se u njima opravdano razočaranje. U po¬ 
vijesti se to uostalom stalno ponavlja. Tko svoju nadu stavlja 
u svjetovne utopije, taj prije ili poslije upadne u situaciju 
krize i još veće žudnje za svetim. Tako se dogodilo i našem 
naraštaju. Odatle potpuni krah svjetovnih blagdana. Mladost 
se našla na raskrižju. Neutaženi izostankom revolucije i laž¬ 
nom potrošačkom zasićenošću, oni su lako zabludili u nasilje 
i naprasitost, o čemu dovoljno svjedoči daljnji razvoj svetko¬ 
vanja. Prihvaćajući mnoge s ulice — Street people — drogi¬ 
rane, mladiće koji napuštaju učenje ili zaposlenje, nazvani 
drop-outs, beskućnike i otpadnike, potrošačka kultura i kon- 
trakultura najčešće se izrodila u čudnovatu mješavinu sadiz¬ 
ma i mistike. Iz kruga onih koji su bili tako okrutno pre¬ 
vareni veći je dio, dakle, otišao u buntovnike, a manji u du- 
hovnjake novih religijskih sljedbi. Te dvije struje dopiru do 
naših dana i još će dugo obilježavati putove traženja istinske 
svetkovine. 

Nestrpljiva što ne može slaviti sveto, mladost se gnjevno 
okrenula nasilništvu oblikujući od njega svoj prvi blagdan. 
Konzumistička kultura i osporavateljska kontrakultura upra¬ 
vo su logikom danih obećanja i zbiljskih neostvarenja uzro¬ 
kovale pojavu naprasitosti i divljaštva u ustroju svetkovina 
što nailaze. Dapače, samo je golo nasilje postalo jedini sadr¬ 
žaj masovnih proslava. Na žalost, u tom se kobnom smjeru 
nezaustavljivo krećemo. Zato nije čudno što društvena teori¬ 
ja u prvi plan stavlja rasudbu o nasilju koja se sve više odvija 
u izrazito nasilničkom kontekstu, pa je već duboko prodrla u 
svijest i svijet ljudi. 74 Isti fenomen nalazi R. Girard 75 već u svi¬ 
tanju vremena. Početak ide od oponašanja — mimesis — 
bližnjega i htijenja da se prisvoji predmet njegove želje. To 
stvara stalno i silovito međusobno suočenje. Stoga čovjek 
nastoji ukloniti drugoga čovjeka. Život bi u društvu postao 
nemoguć da spomenuto prvobitno nasilje nije smireno u 
žrtvi, koja je neka vrsta mehanizma ispaštanja tuđe krivnje. 

• 

74 Manuel Dieguez, L’idole monotheiste, Pariš, 1981, str. 229. 

75 Rene Girard, Le Bouc emissaire, Pariš, 1982, str. 299. 

Religijsko je žrtvovanje elementaran uvjet da društvo uopće 
preživi. Bez svetoga ljudska bi se zajednica vratila u stanje 
vučjeg zvjerinjaka. 

Danas se to arhaičko i iskonsko nasilje — stišano u reli¬ 
gijskoj žrtvi — ponovno razbuktava. Preobraženo je čak u 
svečanost. I politički blagdan poznaje nasilje, ali je ono obi¬ 
čno slijedilo nakon slavlja — kao posljedica borbene ideolo¬ 
gije — dok sada izbija prije svakog osvještenja i ustrojenja. 
Dobiva se dojam ugroženosti samih bioloških temelja življe¬ 
nja. Mladi su opčinjeni strašću za uništenjem i razaranjem. 
Kult vatre prelazi sve prepreke jer simbolizira izgaranje, 
iščeznuće, smrt i ništavilo. Hippijevski je pokret u početku 
širio duh nenasilja, ali su velike skupine osporavatelja brzo 
prešle u suprotni tabor i završile na stranputicama apsolutna 
terorizma. Poslije neobuzdane razjarenosti mladih u Stock- 
holmu postalo je jasno da kontestatorski ekstremisti polaze 
u opći napad na svijet. Za njih se zlo izbija još većim zlom, 
jaram se skida još težim jarmom, a nasilje ukida još jačom 
prisilom. Tako je Pandorina kutija bila otvorena i kolo se 
strahovite mržnje ubrzalo. Luđačko ubijanje crnaca u De- 
troitu ili pokolj u Meksiku posvjedočili su da natpisi mla 
dih buntovnika iz 1968. godine — budite okrutni i siloviti — 
nisu bili baš sasvim slučajni. Cijeli je svijet buknuo u pla¬ 
menu nezadovoljstva. Svjedoci smo neviđena spektakla 
okrutnosti i nasilja. Dosta je spomenuti otmicu djece i ne¬ 
moćnih, stalne ucjene, kidnapiranje aviona i brodova, pojavu 
gradske gerile, podzemni rat »crvenih brigada«, neofašističko 
divljanje, masovna zlostavljanja, krvave nerede, silovanja 
na javnim mjestima, narkomaniju, brojna samoubojstva, 
množenje bandita i gangstera, paljenje kuća, izazivanje 
požara, pljačku banaka. Pobješnjele skupine mladeži demo¬ 
liraju cijele četvrti, kamenjem razbijaju vozila, bocama 
išpremlaćuju prolaznike. Kao da su apokaliptičke sablasti 
izišle na ulice i sada siju strašnu pustoš. Pomahnitala 
rulja već napada nedužne ljude, gazi, gnječi i osakaćuje sve 
što joj stane na put. Tu spadaju tragični i gotovo neobjašnji¬ 
vi događaji na nogometnim utakmicama i rock- koncertima: 
ljudi na zabavama hoće još i zabavu tuđeg umiranja. Fana¬ 
tici i huligani, homoseksualci i pervertiti, feministkinje i rasi¬ 
sti, pankeri i tinejdžeri — svi oni priređuju veliku feštu na¬ 
silja, jedinstveni anti-blagdan, svetkovinu bez ljudskoga lica, 
igru zla i strahovlade. Plima nasilja koje se sručilo na svijet 
posljedica je čovjekova dubokog ontološkog nezadovoljstva 


pomrčinom svetoga. A to sveto, sigurno, neće doći dok ga 
tražimo i slavimo u nasilju. 

Druga je skupina mladih nezadovoljnika — izrasla u 
istom podneblju krize užitaka i odgode obećanja — svoje 
utočište našla u novim religijskim pokretima. Taj razvoj tre¬ 
ba pratiti od početka, istodobno po vremenskom slijedu i 
povećanju spiritualizacije u njemu. Najprije se pojavila pod¬ 
zemna crkva — Underground Church — s vrlo naglašenim 
političkim programom. 76 Njezini su članovi bili potpuno slo¬ 
bodni u izboru blagdanskih rituala. Crkva je postala mjesto 
političkih susreta i dogovora o praktičnoj akciji, sastajalište 
odakle se ide u svijet koji treba mijenjati. Misa ima značenje 
djelatnosti, susreta i zajedništva. Za vrijeme vjerničkog slav¬ 
lja razgovara se o gorućim pitanjima: o ratu u Vijetnamu, 
gladi u trećem svijetu, brutalnosti policije, rasizmu, moći 
novca i borbi klasa. Liturgija je politički čin, a ne religiozna 
kontemplacija. U podzemnoj crkvi molitva je izjednačena s 
društvenom zauzetošću. Svetkovanje se sastoji od slušanja 
glazbe, književnih tekstova, političkih proglasa, plesa u ritmu 
jazza, od folka i rocka do vizualnih impresija i plastičnog 
pop-arta. Naravno, podzemna crkva po svojim vlastitostima 
pripada više kontestatorskoj kontrakulturi — koja je završila 
u bezumlju nasilja — nego religijskim zajednicama mistično¬ 
ga nadahnuća. 

Na sreću, u hippijevskom se pokretu našlo i dosta reli¬ 
gioznih sastojaka. 77 Nije ih uvijek lako razlučiti od svjetov¬ 
nih prosvjeda. Po tome je kontrakultura neka višeznačna 
pojava u kojoj su česte »mješovite« situacije. Moguće je u 
njoj čak naslutiti zametke stanovite mistike i duhovne obno¬ 
ve. Ipak, u toj se askezi stanje sjedinjenja s Bogom poku¬ 
šava dostići umjetnim putem — upotrebom droge — a ne 
kušnjom i samozatajom. Iz jednakih i sličnih težnji iznikle 
su mnoge grupe pod imenom Jesus Freaks koje nastoje spo¬ 
jiti hippijevsku kontrakulturu s kršćanstvom. Njihove pri¬ 
staše počinju također zloporabom opojnih sredstava, vođe¬ 
njem slobodne ljubavi i političkim osporavanjem. To im, 
međutim, nije donijelo očekivano smirenje i dublje osmišlje- 
nje života. Zato su se okrenuli Isusu. Po odijevanju su nalik 
na hippijevce, ali se od njih razlikuju po duhu. Klone se 
• 

76 Malco-lm Boyd, The Underground Church , New York, 1968, 

str. 246. . 

77 Robert A. Evans, Belief and the Counter Culture, A Gume 
to Constructive Confrontation, Philadelphia, 1971, str. 128. 

radikalizma i isključivosti. Umjesto droge, seksa i politike 
njihova se zaokupljenost potpuno okrenula Isusu Kristu. 78 U 
učenju prevladavaju četiri tvrdnje: Isus je radikalna alter¬ 
nativa problemima usamljenosti, narkomanije i potrošačkog 
društva; Isus je temeljno iskustvo koje sažima sva prethodna 
iskustva; Isus je revolucija koja obrće konvencionalne vred¬ 
note; i napokon, Isus je jedina nadolazeća budućnost. Nesu¬ 
visla pomiješanost svjetovnih i sakralnih težnji ovdje je oči¬ 
ta. U pogledu blagdana, mladi iz pokreta Jesus Freaks pro¬ 
povijedaju Evanđelje po ulicama i trgovima. Njihovo svetko¬ 
vanje traje cijeli dan, a sastoji se od masovnoga krštavanja i 
zazivanja Isusa. Čin obraćenja postaje pak središnji trenutak 
svakoga liturgijskog slavlja. 

Poznato je da su pokreti podzemne crkve i Jesus Freaks 
povijesno iščeznuli. Nema ih više, kao ni hippijevske kontra- 
kulture. Ali je iz njihova mistična nasljeđa — ma kakvo ono 
da bilo — proizašlo kasnije cijelo mnoštvo novih religijskih 
družbi koje su odbacile kontestaciju i prihvatile mistični 
poziv življenja. U karizmatičkim pokretima — koji su nepo¬ 
sredno slijedili — nestalo je svjetovnih ostataka iz podzemne 
crkve i Jesus Freaks. Blagdani su duhovnjaka već potpuno 
religiozno označeni. Na liturgijskim slavljima prevladavaju 
klasične sakralne teme: čudesna ozdravljenja, proricanje bu¬ 
dućnosti, govor na nepoznatim jezicima, istjerivanje đavla, 
vjerski zanos, ekstatički usklici, duhovni preporod, javno ispo¬ 
vijedanje grijeha, pokora i post. U karizmatičkim zajednicama 
najvažnija bogoslužna radnja jest krštenje Duhom. U njoj 
članovi sudjeluju molitvom i razmatranjem. Molitva nije 
tiho izgovaranje riječi nego živo titranje cijelog tijela. Du- 
hovnjaci mole s otvorenim dlanovima i rukama uzdignutim 
prema gore, dok im se tijela istodobno savijaju, sagibaju, 
prigibaju, kleče i leže na tlu. U tome im izdašno pomaže ples, 
ritam glazbe, pratnja bubnjeva i gitara. Blagdanska slavlja 
traju kroz dan i noć. Na taj je način religiozno biće nadvla¬ 
dalo u čovjeku političko, svjetovno i zemaljsko biće, iako, 
razumljivo, nikada do kraja. Karizmatičke su zajednice 
uspjele okupiti oko sebe mlade koji nisu podlegli napasti — 
kao žrtve okolnosti — da u nasilju traže sveto, nego ga po¬ 
kušavaju naći u ozračju mistična iskustva. 


i? 7 Streiker, The Jesus Trip, Advent of the Jesus 

Freaks , Neshville, 1971, str. 53. 



S karizmatičkim zamahom ušli smo u najnovije razdob¬ 
lje buđenja svetoga 79 i nicanja brojnih religijskih pokreta. 
Obrednim slavljenjem u njima jedino se ozbiljnije bavio F. 
Bird. 80 U tim su pokretima liturgijski znakovi i geste praćeni 
ograničenim brojem riječi i zvukova, a sa svrhom da se učini 
poželjnom nazočnost stanovitih slika i predmeta, bilo u duhu 
ili u spoznaji. U danima proslava vjernici se duhovno bude, 
postaju svjesniji, moćniji i slobodniji. Ritualna praksa pri¬ 
bavlja zajednici iskustvo samopotvrđivanja i otkriva prostor 
samopotpore. U svetkovinama članovi religijskih skupina na¬ 
dilaze sebe, utvrđuju osjećaj identiteta i podržavaju svoju 
duhovnu unutrašnjost protiv svih izvanjskih zamamljivosti. 
Čini se da je u tim pokretima moguće nazreti tri glavne 
blagdanske radnje: meditaciju, inicijaciju i očišćenje s 
ozdravljenjem. Meditacija se izvodi pjevanjem, šutljivim po¬ 
navljanjem riječi, vježbanjem disanja, sabranošću, usredo¬ 
točenošću i posebnim položajem ili kretanjem tijela. Ti drevni 
sakralni poticaji donose mir ili zanos. U isti mah oni otkla¬ 
njaju stanje nesmirenosti i svijest o krivnji. U meditaciji 
vjernici dolaze do osvjedočenja da pripadaju svijetu božan¬ 
stva. Obredi inicijacije označuju ulazak u duhovni život, a 
simboliziraju zapravo buđenje, osvjetljenje, prosvjetljenje i 
ponovno rađanje. Treći se blagdanski čin ostvaruje kao oči¬ 
šćenje i ozdravljenje. Dok medicina zahvaća dio tijela i nje¬ 
ga liječi, religiozni pristup bolesti hoće biti holističan, što 
znači da ide za cjelovitim zahvatom. 81 U tome mu pomažu 
tradicionalna sredstva, kao što su tehnike disanja, hranjenje 
bez mesa, ponavljanje riječi mantra koja čisti duh od stre¬ 
sova, anksioznosti i bolesnih misli. Premda fenomen ozdrav¬ 
ljenja može biti drukčije tumačen, 82 nije moguće prešutjeti 
činjenicu da je čovjekovo psiho-somatsko obnavljanje u no- 


79 David E. Harrell, Ali Things Are Possible. The Healing and 
Charismatic Revivals in Modern America, Bloomington, 1976, str. 
304. 

80 Frederick Bird, Charisma and Ritual in New Religious Mo- 
vements, u zborniku Understanding the New Religions, New York, 
1978, str. 173—189. 

81 James A. Beckford, Holistic Imagery and Ethics in New 
Religious and Healing Movements , u Social Compass, 2—3, 1984, 
str. 259—272. 

82 Frances Westley, The Cult of Man, Durkheim’ Predictions 
and New Religious Movements, u Sociological Analysis, 39, 2, 
1978, str. 135—145. 

vim pokretima uvijek shvaćeno kao izričito religiozno izlje¬ 
čenje. 

Današnji se blagdan, dakle, ne iskazuje samo kao rušila- 
čko nasilje nego i mistično spasenje, jednako duše i tijela. 
Još više, najnovija istraživanja pokazuju da je na djelu na¬ 
stojanje da se svijet — koji je toliko ogrezao u okrutnostima 
i bezakonju — počne duhovno i djelatno oporavljati. U išče¬ 
kivanju apokaliptičke drame koju moderni napredak neuklo- 
njivo donosi, mnogi entuzijasti već utemeljuju neoruralne 
zajednice, odlaze živjeti u prirodu tražeći izlaz iz ekološke 
krize i prijetnje. No ni taj pokušaj nije išao bez podrške 
svetoga. Zato se ekologija ubrzo pretvorila u religiju. Gotovo 
biološka težnja za zdravijim, jednostavnijim, naravnijim i 
ljudskijim životom — što je u početku bila samo običan 
odgovor na svijest o ugroženosti vrste u industrijskoj civiliza- 
oiji — postala je na kraju opći religiozni problem pojedinač¬ 
nog i univerzalnog spasa svijeta. 83 Bez religiozna povoda nije, 
dakle, moguće pokrenuti one koji pokušavaju biti u svemu 
potpuna opreka razgrađivanju zemaljskoga zavičaja. 

Da zaključimo. Iz ovoga što smo dosad napisali izlazi da 
je suvremeno blagdansko slavljenje svetoga istodobno došlo 
do vrhunca krize i zaputilo se od početka s novim obnavlja- 
njem toga slavljenja. Na krajnjim točkama oblikuju se, da¬ 
kle, dvije sasvim suprotne svetkovine: prva življena kao na¬ 
silje i druga življena kao mističko iskustvo. Ta nas naizgled 
manihejska vizija ne bi smjela odveć zbunjivati jer religija 
nije nikad obećavala savršeni blagdan na Zemlji. Nepomu¬ 
ćena svečanost svetoga obavlja se samo na Nebu. Drugo su 
sve tek blijedi odbljesci i ishlapljena sjećanja na tu Veliku 
Proslavu. Zato ćemo blagdanska slavlja uvijek živjeti kao 
grešna bića: u otuđenju i slutnji. A danas je samo slutnja 
veća jer je otuđenje dublje. 


83 Daniele Leger — Bertrand 
les temps difficiles, Neo-ruraux 

str. 215—216. 

